
— Bună ziua. Sunt Amelia Ichim, profesoara de geo- 
grafie. 

Directorul gimnaziului din localitate, cu un cap mai 
scund decât ea, își încreți fruntea lărgită de calviţie. 

— A, mdah, știu. Ei bine, fiți binevenită! 

— Mulţumesc, zâmbi discret femeia, în timp ce direc- 
torul îi scutura mâna. 

— Dragi colegi, haideţi să mergem în curtea școlii! 
Să-i dăm drumul la deschiderea festivă. Popa o fi venit? 

Profesoarele şi învățătoarele din școala gimnazială din 
centrul comunei Cristian de Brașov — majoritatea cadrelor 
didactice fiind de genul feminin ~- se grăbiră să iasă din 
cancelarie. Ziua de 15 septembrie se arăta mohorâtă, rece, 
mai ales că era într-o zi de marţi, când sunt trei ceasuri 
rele. Stătea să plouă şi copiii cu părinții lor tremurau de 
frig, îmbrățișând umbrele, ghiozdane şi buchete de flori. 

Cineva făcu o probă de microfon, repetând hăă, hăă, 
hăă și un-doi-trei, un-doi-trei. Preotul își făcu apariția, 
urmat de cantor. Probabil era cantorul, dar putea fi, la fel 
de bine, tatăl unui elev, un vecin sau oricine altcineva. 
Chiar şi un câine maidanez lăţos, gri cu maro, cu blana 
bătându-i în albăstrui, trecu alene prin curtea școlii, cu 
coada în sus, sfidând adunarea unde mamele și bunicile 
erau îmbrăcate în haine de duminică. 

— Bună dimineaţa, se auzi vocea directorului, purtată 
de vântul subțire și tăios dinspre difuzoarele așezate pe 
marginea unei mese lungi. Începem un nou an școlar... 

— Oh, Doamne! suspină Amelia Ichim şi primi câteva 
priviri pline de reproş din partea corpului profesoral, cei 
care-i deveniseră deja colegi. 

Îşi scoase telefonul, își verifică poșta electronică, apoi 
noile postări pe instagram, notificările de pe twitter, con- 
tactele recente pe linked-in și trecu, în cele din urmă, pe 
facebook. În timp ce parcurgea diferite imagini și postări, 
știind, desigur, cât de nepoliticos era gestul ei și cât de 
mult ura așa ceva când o făceau alții, directorul, directoa- 
rea adjunctă şi alte cadre didactice, precum şi popa, un 
elev de-a opta și unul de-a cincea, îşi spuseră speech-urile 
interminabile, prea puţin înţelese din cauza fondului so- 
nor cam vâjâit, faţa bisericească chiar binecuvântă cu apă 
sfințită aruncată dintr-un mănunchi de busuioc elevii, 
părinții, profesorii și câinele rătăcit în curtea școlii, după 
ce recită, în faţa microfonului, un evlavios Tatăl nostru. 

Învățătoarele își primiră buchetele de flori, la fel și pro- 
fesoarele, cu multe pupături din partea elevilor. Copiii 
claselor primare se aliniară și intrară în clădirea şcolii. Cei 
de gimnaziu aveau să revină după prânz, la schimbul 
doi, aşa cum era uzanta în sistemul de învățământ româ- 
nesc. 

Amelia Ichim păși în cancelarie, să se familiarizeze cu 
ambientul. 

— Te cheamă directorul, o informă fără nicio urmă de 
protocol o profesoară, probabil de mult pensionară, dar, 

din lipsă de cadre didactice de specialitate, reangajată la 
catedră. 

— Mulţumesc. 

Nu aşteptă răspunsul, care oricum nu veni. Cobori la 
parter și ciocăni la ușă. 

— Intră! se auzi vocea directorului. 

— Bună ziua, spuse Amelia Ichim, nu neapărat ca pe 
un salut, ci doar să zică ceva. 

— Luaţi loc, îi arată directorul un fotoliu din faţa bi- 
roului. 

— Mulţumesc. 

— Sunteţi domna Amelia Ichim, de specialitate geo- 
grafie. 

— Aşa este. 

— Din dosar rezultă că veniţi din București. 

— Așa este. 

— De ce aţi ales tocmai comuna noastră, Cristian? În 
fişă scrie că ați cerut transferul în mod expres. Care ar fi 
motivul? 

— Nu cred că am vreun răspuns la întrebare, răspunse 
Amelia Ichim. Cred că îmi place foarte mult regiunea, 
munții, Brașovul... 

— De ce nu aţi cerut la Brașov, în oraș? 

— Pentru că am vrut să vin la Cristian. 

— Aţi ştiut că există un post vacant la catedra de geo- 
grafie? 

— Desigur! 

Cum dracu să nu ştiu? gândi Amelia. De doi ani vânez 
catedra de la Cristian. Ce-s cu întrebările astea tâmpite? 

— Da. Bine. Aveţi dosarul complet. Păi atunci, vă do- 
resc bine aţi venit şi să vă simtiți bine în mica noastră co- 
munitate, atât școlară, cât și cristoloveană. Ah! Unde 
anume locuiti? 

— În Cristian. 

— La gazdă? 

— Deocamdată, da. 

— Şi-apoi? 

— Vreau să-mi cumpăr o casă. 

Directorul făcu ochii mari. 

— Da? La noi, în Cristian? Aveţi deja ceva sau căutați? 

— Poftim? Păi, caut până găsesc o casă care să-mi placă. 

— Săsească? 

— Nu neapărat, deși mă atrage ideea. 

— Ştiu eu pe cineva care are de vânzare o casă săsească, 
mare, curte, grădină, șură, grajd, de toate. E-aproape de 
școală. 

— Ah, mulţumesc, nu cred că-mi trebuie o casă chiar 
așa de mare. 

— Văr-meu se ocupă. Să-l sun? Are agenţie de imobi- 
liare chiar la noi în comună. 

— A, nu, nu. Nu acum. Vreau să merg și să mai explo- 
rez, să văd... 

— La intrarea în Cristian, cum vii din Brașov, sunt câteva 
vile frumoase, la preţ rezonabil... 

— Le-am văzut. 

— Nu vă place niciuna? 

— Nu m-am gândit. Nu mă grăbesc. 

— Sau la ieșirea spre Râșnov! 

— Le-am văzut și pe acelea. Nu mă grăbesc să cumpăr. 

— ÎI aşteptaţi pe soțu', să decideți împreună. 

— Ăhh, nu am soț. 

— Ei, cum așa? Sunteţi văduvă? 

— Necăsătorită. 

Directorul o privi fix câteva secunde, apoi își încreți 
fruntea. 

— Ei, nici aşa. O domniţă ca dumitale... 

— Domnule director, spuse Amelia Ichim și se ridică. 
Vă rog să rămânem la formularea politicoasă. Viața mea 
personală nu vă interesează. 

— Da, desigur... 

— La revedere. 

Amelia Ichim ieşi din biroul directorului, în timp ce 
acesta zbiera. 

— Miha, adu-mi o cafea. 

Secretara, probabil o proaspăt absolventă de facultate 
sau o persoană care înlocuia titulara postului, sări de pe 
scaun și se grăbi la cafetieră. Parcurgând coridorul de la 
parter, Amelia auzea, prin ușile închise, glasul învățătoa- 
relor care predau deja prima lecție. 

Off, suflă ea. lar aceeași programă, aceleași lecții, aceeași 
plictiseală. Da, dar eu am venit aici cu un scop! Am o mi- 
siune! Voi scoate la iveală talentul de geograf al copiilor, 
curiozitatea de explorare, înclinația spre aventura des- 
coperirilor. Stai să vezi! Auzi, casă cu șură și grajd?! Ha! 
Am uitat să-mi aduc vaca și porcu' din București... 

Un timp, se plimbă pe străzile din jurul școlii. Case fru- 
moase, bine întreţinute, renovate, modernizate, se înșirau 

pe ambele părţi ale străzii. De fapt, strada principală era 
și drumul naţional. Unele erau construcţii noi, cochete, 
adevărate refugii față de zgomotul marelui oraș, așa cum 
numai în localități suburbane mai poți vedea. 

La intersecția din apropiere văzu un bar. De zi, scria 
pe ușa din termopan maroniu cu geamuri fumurii. Urcă 
cele câteva trepte pe panta delușorului unde se afla un 
mărunt complex comercial, cu farmacie, restaurant cu 
meniu to go, magazin mixt și, la etaj, magazin de mobilă 
de la un producător local. 

În bar se afla fata de la tejghea și, la o masă, doi bărbați. 
Privirile li se întoarseră spre ea ca într-un film western, 
când eroul sau răufăcătorul intră prin ușa batantă, filmat 
cu încetinitorul. 

— Bună ziua, salută Amelia Ichim. 

— Cu ce vă servesc, zâmbi fata larg, bucuroasă de încă 
un client. 

— O cafea, vă rog. 

— Expreso scurt, expreso lung simplu, expreso lung 
cu lapte, capuccino, ness? 

— O cafea simplă. 

— Un expreso lung? 

— Nu. O cafea neagră. 

— Păi, pot pune apă în expreso, să-l lungesc... 

Fata zâmbea mult prea frumos ca să se supere pe ea. 

— Aveţi ness, nu? Ah, n-am băut ness de o mie de ani. 
Unul mic, vă rog. 

— Frecat sau simplu? 

Începea să-i pară rău că intrase. 

— Păi... frecat să fie! 

În timp ce fata de la tejghea prepara ness-ul, Amelia 
Ichim își verifică din nou telefonul, din obișnuință. Primi 
o ceașcă generoasă din care se ridica un abur care mirosea 
înviorător. 

Deodată, un copil, cam de clasa a cincea, dădu buzna 
în bar. 

— Tata, tata, strigă el cu glas ascuţit. A-nţepenit capra 
lu’ Fluier în gard şi n-o pot scoate. 

— Nu ești la şcoală, Davide? întrebă unul din bărbați. 

— Helga Tante s-a dus acas’ la noi, da’ nu te-a găsit și 
mi-a zis să vin să te caut la baru' de ziuă, suflă copilul. 

— Te-a scos de la ore? se ridică omul. 

— Mă duceam acas”, c-azi e prima zi și-au fost ore scurte. 

— Off, mereu necazuri, făcu tatăl copilului. 

— Merg și eu la farmacie, la muncă! zise al doilea bărbat. 

— Pa, Cristi, servici’ uşor! 

— Pa, Adi, la fel! 

Fata de la bar veni la Amelia, zâmbind. 

— Aşa-i viața de la ţară, spuse cu o oarecare stânje- 
neală. 

O măsură din ochi pe bucureșteancă. Îi era clar că nu 
era localnică sau din împrejurimi, nici măcar din Brașov. 
Profesoara de geografie, de vârstă incertă, dar nu peste 
patruzeci de ani, emana un aer de fineţe, rafinament și 
eleganţă. Cu toate că era destul de simplu îmbrăcată, se 
vedea pe ea că avea haine bine alese, de calitate. Ceea ce-i 
conferea, poate, o aură de mister și de intimidare. 

— Este bun ness-ul? o întrebă fata. 

— Da, da. Nesperat de bun. Să-mi faci nota, te rog. 

— Plătiţi cash sau card? 

Amelia Ichim rămase un pic descumpănită. 

— Cât face? 

— Doi lei cin'zeci. 

— Plătesc cash. 

Deschise portofelul, dar nu avea mărunt. Puse o banc- 
notă de cinci lei pe masă. 

— Nu am rest să vă dau, sunteți prima clientă. Băieţii 
sunt de aici, farmacistul cu vecinul. Ei plătesc la salar. 

— Lasă așa, nu vreau rest. 

— Bine. Data viitoare aveți un ness gratis! 

Amelia Ichim ieși zâmbind. Un ness gratis? Dar l-am 
plătit în avans! Asta înseamnă că nu i-am lăsat bacşiş? De 
unde știe că voi reveni în barul ei? Se întoarse pe jos spre 
centrul localității, admirând fațadele caselor, pomii care 
se vedeau peste garduri, trandafirii încă înfloriți din jar- 
diniera trotuarului. O bătrână trecu pe lângă ea și o salută 
cu un bună ziua politicos. La fel şi un bărbat pe bicicletă. 

La semafor se formase o coadă lungă de mașini, din 
ambele sensuri, în timp ce copiii de grădiniţă și din cla- 
sele primare treceau strada, supravegheați de o patrulă 
compusă din două eleve mai mari, probabil de clasa a 
şaptea sau a opta. 

Fetele purtau vestă reflectorizantă și aveau în mână 
câte o tăbliță rotundă, roșie, cu care indicau trecerea de 
pietoni. De ce au nevoie de patrulă, dacă tot e semafor? 
se miră Amelia. Aa, homo civicus! Să respectăm normele 
de circulație. Mai bine ne asigurăm de două ori decât 

prea târziu. Îmi place la ţară, în această comună ca un oraș 
civilizat! 

Intră pe poarta casei unde locuia la gazdă. Curtea largă, 
frumos amenajată cu straturi de flori intercalate cu fâșii 
de gazon tuns scurt și o bordură de beton arcuind spre 
zidul vecinului, cu câțiva copăcei ornamentali — după 
frunze păreau liliac şi hortensie —, oferea o primire regală. 
Se îndreptă spre căsuţa din stânga porții, când o voce o 
strigă insistent din pragul casei celei mari, din mijloc. 

— Domna profesore. Domna profesore! 

— Da! 

Amelia Ichim se îndreptă spre gazda ei, o femeie ro- 
bustă, probabil trecută de șaizeci de ani, încă frumoasă la 
vârsta ei. 

— Da, tanti Marika! 

— Ala de la poșta lăsat o pachet la dumitale, zise femeia 
și arată cu degetul spre o cutie mare, lipită cu scotch, cu 
ştampila poștei române. 

— Mulţumesc, tanti Marika. 

— Să crești în mare! 

Amelia era cât pe ce izbucnească în râs. Da, da, să cresc 
în mare, ca un atol elipsoid ce mă aflu. Să fiu o ridicătură 
submarină vulcanică, pe un șelf cu marginea emersă plină 
de plante natante şi în imers cu mulți peștișori colorați... 
N-ar fi rău. 

Căsuţa sau casa de oaspeţi închiriată era cochetă și 
spațioasă. Cuprindea un hol mare la intrare, o sufragerie 
și două camere, una cu destinaţia dormitor și cealaltă 
drept birou. Avea toate dotările moderne, televizor imens 

prins de perete, cu ecran curb, cu diagonala de o sută 
douăzeci și cinci centimetri și wireless. Nici la București 
nu locuise într-un apartament mai mare, în cartierul 
Aviației, lângă școala gimnazială Herăstrău, în vecină- 
tatea pieței Aurel Vlaicu. 

Se descălță la intrare și în hol deschise cutia. Scoase 
cărțile, atlasurile cumpărate de prin țările pe unde um- 
blase și un compendiu geografic academic, de la Londra. 
Depuse un teanc de caiete pe etajera de lângă ușă, cu toate 
notițele și observaţiile ei profesorale. Câteva blocuri de 
desen, cu schiţe și însemnări despre diferite forme de re- 
lief. Citi în treacăt etichetele: Parâng. Retezat. Babele. 
Roşia Montana. Maramureş. Punta Marroqui, Tarifa, Gi- 
braltar. Tarsia, Castrovillari, sudul Italiei. Munţii Pindului 
şi Câmpia Tesaliei, Grecia. Dealurile Harei Yehuda, Israel. 
Munţii Atlas, Tunisia. Kilimanjaro. Cartea ei, scrisă la câţiva 
ani după terminarea facultăţii, o sprijini de pervaz. Minu- 
nățiile reliefului românesc, suna titlul, cam naiv, cu un sub- 
titlu de specialitate, Geocronologie. Autor, Amelia Ichim, 
doctorand în geografie. Acum avea doctoratul terminat 
și diploma într-o folie de plastic, într-un dosar-plic, în ser- 
tarul biroului. 

Scoase un scurt oftat. O viaţă de amintiri. Aventuri şi 
călătorii. Nu îndeajuns. De mică visase să fie ca un fel de 
David Livingstone, exploratorul scoțian plecat în căutarea 
izvorului Nilului. Sau mai degrabă ca Nelly Bly, jurnalista 
americancă ce a refăcut, în 1890, ocolul lumii, după ideea 
lui Jules Verne, doar în șaptezeci şi două de zile. Sau ca 
Idris Hall, canadiana adolescentă care a călătorit prin 

șaptezeci şi cinci de țări numărate, prin anii '20, trecând 
din nordul în sudul continentelor americane şi luptând 
vitejește în Indochina, pentru viața ei. 

Sună un fel de talangă și Amelia tresări, apoi își aduse 
aminte că era chemarea la masa de prânz. Orice mare sau 
mic explorator trebuie să şi mănânce, nu? Își verifică cea- 
sul, mai avea timp până să intre la clasă. Bucătăria lui 
tanti Marika era una dintre cele mai bine dotate și mo- 
derne pe care le văzuse vreodată. Se aşeză pe scaunul de 
la masa din mijlocul încăperii și femeia îi puse în față un 
castron cu supă fierbinte. Mirosea apetisant, dar ea nu era 
obișnuită să mănânce supă. Poate câteodată, iarna, când 
i se făcea poftă de un lichid cald, altul decât ceai. 

— Mâncă, domna profesore, o îmbie gazda. Bună zupa, 
picior de cocoș și taiței lungă. Cum zice la voi... a sziv kéri, 
a száj esszi, a has emészti. 

— Mamă, intră fiica ei. Te rog, nu mai vorbi ungurește, 
doamna profesoară nu înțelege. 

— Zi tu pe românul... 

— Mama... 

Amelia zâmbea și nu-i venea să-și pună în farfurie din 
supa de pui. De picior de cocoș. Cu un deget de grăsime 
gălbuie, cu tăiței groși, făcuți în casă. Apăru și felul doi, 
într-un vas adânc și mare. Tocană aburindă, sau gulaș, 
era o amestecătură omogenă și compactă, s-o tai cu 
cuțitul, de cartofi, bucăți de carne și alte ingrediente ne- 
cunoscute pentru ea. Cu două felii groase de pâine de 
casă. 

— Doamne! șopti Amelia. 

— Da, da, Domne, mulțumim Domne! zâmbi radioasă 
tanti Marika. 

Se întoarse spre fiica ei și-i spuse ceva pe ungurește, 
pe un ton ferm. 

— Doamna profesoară, spuse fata. Mama insistă să vă 
traduc, e o zicală ce înseamnă că inima cere, gura mă- 
nâncă și stomacul digeră. 

— Aha! E bine. Mulţumesc, dar nu mi-e prea foame și 
trebuie să plec la școală, am ore... 

— N-are contează, prima mânci, apoi pleci! decretă 
tanti Marika. 

Amelia Ichim își puse o jumătate de polonic de supă 
și gustă. Reuși să înghită de două ori. Pe lângă faptul că 
era clocotită, stomacul ei nu ar fi putut suporta o mâncare 
atât de grasă. Fu salvată de telefon. 

— Alo! aproape că strigă. 

Se ridică de la masă, spuse în grabă un scuzați-mă și 
ieşi, să discute cu colega de la Bucureşti care o întreba 
dacă primise coletul. Profitând de această șansă, intră la 
ea, se schimbă în ținuta pentru școală, își luă geanta și 
plecă. 


++ + 


Convoiul de patru vehicule vopsite în culori de camu- 
flaj, färă însemne c-ar aparține armatei, rula cu viteză 
legală prin localitate. Nu-i dădu nimeni importanță, se 
mai văzuseră blindate, amfibii și mașini de teren îndrep- 
tându-se către unitatea militară Cristian. Vânătorii de 

munte din Braşov mai treceau în camioane, plecând sau 
venind de la aplicaţii la Cheile Râșnoavei. 

Şirul de mașini coti pe strada Soarelui, ocoli baza dea- 
lului și se pierdu în pădurea de brazi. Opri într-o curte 
neasfaltată, în faţa unei clădiri lungi, simple, din beton 
cenușiu, cu câteva ochiuri de geam. Se auzi un șuierat de 
tren, probabil cursa Brașov-Zărnești. 

Un paznic îmbrăcat într-o pufoaică verde, cu toate că 
nu era nici octombrie, ieși în întâmpinarea noilor sosiți și 
le făcu semn să meargă în spate. Mașinile se puseră în 
mișcare. Terenul era imens, înconjurat pe laturi de pădu- 
rea de brazi. Cele patru vehicule traseră la rampa longitu- 
dinală. Un bărbat cu salopetă militară îi aștepta la prima 
uşă. 

Maiorul Vanciu Daniel cobori de lângă şofer şi, după 
ce urcă cele patru trepte ale scării de fier, își duse mâna 
la cozoroc. 

— Salut, zise el. 

— Să trăiţi! Plutonier adjutant șef Garbură Gabriel, să 
trăiţi, răspunse cel care îl aştepta. 

— Unde descărcăm? 

— La poarta doi şi trei. Avem oameni care să ajute. 

— Foarte bine. 

— Poftiți înăuntru. 

Vanciu intră. Trecu de o gheretă, de fapt un geam strâmt, 
unde un sodat îl salută în poziție de drepți, cu mâna la 
frunte. Parcurse coridorul cu ciment pe jos şi ajunse într-o 
hală mare, unde erau stivuite tot felul de cutii, bidoane, 
butoaie. Privi nemulțumit în jur. 

— Locul e sigur? întrebă. 

— E sigur, răspunse militărește cel care-l așteptase. 

— Ce măsuri de securitate aveți? 

— Măsuri de securitate obișnuite, să trăiţi! 

— Ce înseamnă obișnuite? Unde-i locotenentul Zgribuc? 

— Ajunge acum, să trăiţi. 

— De unde? 

— A fost chemat la comandament, la Brașov, să trăiţi. 

Maiorul Vanciu strânse din buze. 

— Domn maior, se opri în fața lui unul dintre soldații 
lui. Descărcăm? l 

— Nu. ÎI așteptăm pe locotenent. 

— Da, să trăiţi! 

— Poftiți în birou, domnule maior, îl invită plutonierul 
adjutant șef Garbură. 

Încăperea era mică, ticsită cu rafturi pline de dosare. 
Un birou ieftin, cu tot felul de hârtii împrăștiate, două 
scaune de plastic, un radiator electric, o măsuţă rotundă 
înghesuită în colț, cu o cafetieră nu prea curată și pahare 
de plastic. Mirosea neplăcut, a aer închis. Nu era obișnuit 
cu o priveliște atât de sordidă. Biroul lui din București 
era elegant, mare, luminos și aerisit, cu fotolii de piele și 
secretariat în anticameră. Plus că avea ușa capitonată. 

Trecu cu privirea peste dezordinea din cămăruţă. Nu 
putea emite nicio pretenție, astea erau condiţiile, să-l ia 
naiba pe colonelul Harutan Varian, armean de felul lui, 
care îl trimisese în această misiune, nu putea găsi un subal- 
tern sau înlocuitor, de ce tocmai un maior, de ce tocmai 
el? Mai ales că rămânea peste noapte, să se întâlnească 

dis-de-dimineaţă cu colonelul Grumeza, om imposibil, 
mersese vorba despre el. 

În timp ce se afla la mama naibii, în plină sălbăticie, 
sub dealurile de la poalele masivului Postăvaru, fiica sa 
cea mică, Andreea, care împlinea doisprezece ani, avea 
recital de pian la sala Opera Comică pentru Copii, pe 
Calea Giulești, chiar lângă podul Grant. Cam departe. 
Luiza, soția sa, se supărase tare că pleca tocmai într-o zi 
cu dublă importanţă. Ce să fac? ridicase el din umeri. Mă 
duc unde sunt trimis! Să te duci la dracu’, strigase nevasta 
la el. 

Ei bine, cam la dracu’ şi ajunsese. Între Comarnic și 
Brașov fusese o circulaţie infernală. Tiruri, camioane, 
şoferi idioţi, tot tacâmul. Ca să nu rupă formațiunea, nici- 
unul din vehicule nu depășise nimic. Rulaseră cu viteză 
de melc. Trei ore și jumătate până să coboare Timișul de 
Sus. Plus o jumătate de oră prin traficul braşovean, apoi 
prinseseră patru semafoare pe drumul spre Cristian, 
unde se lucra la modernizarea șoselei. Un calvar. 

lar acum, locotenentul Zgribuc Loredan îl făcea să 
aştepte. Își verifică ceasul. Peste douăzeci de minute în- 
cepea recitalul. Ar fi vrut să-și vadă fiica în sala de spec- 
tacole, după cum promisese. În schimb, se plimba nervos 
prin chichineața asta întunecată de birou îmbâcsit. De-abia 
aștepta să se întoarcă locotenentul, să zbiere la el în cea 
mai militărească manieră posibilă. Măcar să-și verse 
nervii şi năduful. 

leși din birou şi, de acolo, în curtea din spate. Oamenii 
lui stăteau sprijiniți de mașini, unii fumau, alții vorbeau 

între ei. Ar fi aprins și el o țigară, dar se lăsase de fumat 
de vreo trei ani. Mare greșeală, bombăni în sinea lui. Seara 
se lăsa cu repeziciune. Brazii își pierdeau conturul în ob- 
scuritate și păreau niște siluete nedefinite, amenințătoare. 
Se făcea din ce în ce mai frig și de-abia se abținea să nu 
tremure, în uniforma subțire. 

— Plutonier, strigă. 

— Ordonați, să trăiţi! 

— Sună la comandament! Informează-l pe colonel că 
am ajuns. 

— Da, să trăiţi. 

În timp ce subofiţerul dispăru în clădire, Vanciu se duse 
la mașină. Soldaţii striviră ţigările, dar nu luară poziţie 
de drepţi. Maiorul zâmbi în sinea lui. Îi erau dragi băieţii 
din grupa lui. La început, până se formaseră și omogeni- 
zaseră, avusese de furcă cu ei. Niciunul nu fusese obiș- 
nuit cu autoritatea, să primească ordine și, mai ales, să le 
urmeze. 

Cu toții, fără excepţie, proveneau din familii amărâte, 
vai de zilele lor. Tineri cu nouă sau zece clase cel mult, 
niciunul nu ajunsese în apropierea bacalaureatului. Copii 
ai zonelor sărace din sudul țării, veniseră să se înroleze 
pentru un salariu decent și o viaţă departe de găştile de 
haimanale și pierde-vară. Pe vremea aceea, fusese şi el 
doar un tânăr locotenent, cu ambiţii mari și vise mărețe. 

Acum, după mai bine de zece ani, câțiva dintre ei urmau 
cursuri la academia tehnică militară, unii erau la FCSM, 
alţii la FSA, iar Stănicel, care nu știuse nici să scrie trei cu- 
vinte când îl adusese maică-sa la garnizoană, studia limbi 

străine la CLS!. Unii dintre cei mai vechi, acum maiștri 
militari, fuseseră în Afganistan, gustând din amărăciunea 
războiului. În curând, toți cei douăzeci și unu vor deveni 
militari de carieră. Cu ranguri și funcții. Oameni realizați, 
cu simț patriotic, datorită lui Vanciu Daniel, actualmente 
maior. 

Aceasta era ultima sa misiune, îl asigurase colonelul 
Harutan Varian, zâmbind subțire și strâmb. Vanciu nu 
voise cu niciun chip să accepte. Îi pusese pe birou invita- 
ţia la gala de recitaluri, subliniind cu marker roz, să sară 
în ochi, numele fiicei sale şi lângă aşezase o copie după 
cerficatul de naştere al fetei. Să nu existe dubii. Sau sus- 
piciunea de minciună. Ar fi putut cu ușurință obține un 
certificat medical de douăzeci şi patru de ore, colici sau 
dureri de enurezis?, de exemplu. 

Pe colonel nu-l interesase. Datoria este datorie, dom- 
nule maior Vanciu, replicase armeanul. După această mi- 
siune, te recomand pentru gradul de locotenent-colonel. 
Să te pregăteşști pentru teste și examenul de grad. E ultima 
misiune ca maior! 

Vanciu ştia că o recomandare dă bine la dosar, după 
îndeplinirea unei sarcini. Dar auzise, din surse neoficiale, 
așa cum orice zvon pluteşte suav pe coridoarele Minis- 
terului Apărării Naţionale și șoaptele se infiltrează prin 
gaura cheii de cartelă şi cod de intrare, că Harutan urma 


1 FCSM, Facultatea de Comandă și Stat Major; FSA, Facultatea 
de Securitate și Apărare; CLS, Centrul de Limbi Străine de ia Uni- 
versitatea Naţională de Apărare Carol I, București. 

2 Enuresis (med.), boală care se manifestă prin pierderea ne- 
controlată a urinei, în general în timpul somnului; incontinenţă 
urinară. 

să fie promovat general de brigadă. O fi sau nu o fi având 
legătură cu misiunea din Cristian de Brașov, nu avea de 
unde să știe. Dar o putea bănui. 

Aseară, când își informase familia că urma să plece, 
primise o săpuneală de zile mari. Luiza urlase la el aproape 
isterică. Andreea îl privise cu ochii încețoșați de lacrimi 
și apoi fugise în camera ei, să plângă în voie. Alexandra 
încă nu venise de la meditații, iar Adrian plecase undeva 
cu prietenii de facultate. 

Aşa că înghiţise doar muştruluiala Luizei. Dacă ea ar 
fi fost comandant de armată, ar fi putut provoca multe 
infarcturi, ulcere de stomac, depresii, nevroze. Norocul 
lui că soţia sa era un artist delicat, un pictor chiar foarte 
bine cotat pe piața europeană a artei. În pat, dorise s-o 
consoleze, fără reuşită. Apoi stătuse mult timp treaz, con- 
templând la ideea că niciunul din membrii familiei sale 
nu-l înțelegea pe deplin. 

De parcă el ar fi vrut cu tot dinadinsul să meargă la 
Brașov! Comandase un tort delicios și plătise o sumă 
frumușică pentru închirierea unei săli de restaurant, unde, 
după recital, să petreacă de ziua fiicei mezine, împreună 
cu profesoara de pian, prieteni, părinți, vecini și mulți 
alţii. Invitase și din partea armatei câțiva colegi. Iar acum 
era cuprins de frigul serii, lângă pădurea de brazi ce se 
pierdea în întuneric. 

— Domn maior, reveni plutonierul. Domn locotenent 
a plecat acum și vine încoace. 

— Bine. 

Intră în biroul sordid. Nu reușea să se încălzească. Cu 
toate că aborda o postură de dur, era doar un om ca toți 

oamenii, cu nevoi și dorințe. l-ar fi prins bine un ceai 
fierbinte. O masă caldă și un fotoliu confortabil. Trebuia 
să meargă la baie, până nu făcea un blocaj renal. leși din 
nou. Băieţii lui jucau fotbal de maidan, cu un pet gol de 
apă minerală. 

— Domnu’ maior, spuse plutonierul Garbură. Domnu’ 
locotenent mi-a transmis să mă ocup de dumneavoastră. 

Vanciu ridică din sprâncene. 

— Veţi înnopta la cazarmă și masa de seară vă așteaptă 
la popotă. 

— Bine, repetă. 

Subofițerul salută și intră. Îi sună telefonul. 

— Alo. 

— Să trăiţi. Sunt căpitan doctor Macovei Petre, de la spi- 
talul militar Brașov. Am fost informat despre prezenţa 
dumneavoastră la Cristian. Acum s-a terminat ședința și 
domnul colonel Nicolescu ne-a delegat, pe mine și pe 
căpitan biolog Rotaru loan, să participăm la misiune. 

— Salut, mormăi Vanciu, cu fălcile încleștate, nu atât 
de frig cât de neplăcerea noutății. 

— Mâine dimineaţă, la prima oră, raportăm! 

— Bine. 

Închise. Salvă numărul și numele doctorului, știind că 
se va mai conversa cu el. Un medic și un biolog? Ce să 
facă ei într-o misiune militară? Plecau în Siria? Poate pe 
altă planetă?! Era sigur că Macovei era chirurg sau intern. 
Ăştia sunt de obicei dislocați din spitalele militare. Odată 
fusese cu un ortoped într-o misiune, omul îi dăduse nu- 
mai dureri de cap. Nu se pricepuse la medicină neam, 
doar la oase rupte. 

Nici mâine nu se va întoarce la București, gândi. Iar o 
misiune confidențială? De care afla, ca de obicei, în ultima 
vreme, doar la locul faptei? Parcă începea să obosească. 
Servea ţara de aproape treizeci de ani. Din momentul în 
care intrase la liceul militar din Breaza. Poate nu i-ar strica 
un pic de relaș, cum îi spunea Luiza. Muncă de birou, 
vacanțe mai bune, leafă mai mare. 

Privi câteva minute jocul băieților, invidios, derulând 
în minte fraze și modalități despre cum să-și anunţe soția 
ŞI copiii. 


+++ 


Luna octombrie debută cu o zi mizerabilă. Burnița 
subțire. Vântul ce cobora dinspre vârful Postăvaru mușca 
pielea obrazului și aducea lacrimi în ochi. În clasă era 
rece, încă nu se dăduse drumul la încălzire. Era prea de- 
vreme. Copiii stăteau zgribulți, cei mai mulți îmbrăcați 
subţire. Ieri fusese o zi splendidă. Caldă, senină, îmbie- 
toare, tocmai bună de o drumeţie pe dealurile mici sau 
mari din valea și poiana Cristianului, prin pădure, până 
în Poiana Brașov. 

După două săptămâni la noua şcoală din noua locali- 
tate, Amelia Ichim era deja cunoscută de colegii profesori, 
învățătoare, părinții cu care avusese prima ședință. Elevii 
o plăceau pentru că era naturală, deschisă și uneori glu- 
meaţă. Departe de prototipul profesorului acru, sever, de 
care să-ți vină să fugi cât mai departe. 

La ore povestea uneori despre călătoriile ei. Le spunea 
elevilor despre frumuseţile naturale și construcțiile antice 

pe care le văzuse, studiile și explorările întreprinse în 
diferite locuri, atât în România, cât și prin alte părți. Îi 
antrena în jocuri de imaginație, întreba unde dorea fiecare 
să meargă în vacanță, apoi explica formele de relief din 
zonele menționate, le vorbea despre orogeneză, îi amuza 
explicându-le diferite nume ale perioadelor geologice, 
Jurasic, după munţii Jura, dintre Franţa și Austria, Per- 
mian, după provincia Perm, din Rusia, Cambrian, după 
numele roman al Ţării Galilor. 

Ca să exemplifice, plecaseră weekend-ul trecut, cu clasa 
ei de elevi, la Râșnov. Urcaseră cu cabina din centrul ora- 
șului până la cetatea renovată, iar după vizită coborâseră 
pe jos, la Dino Park, unde cercetaseră dinozaur cu dino- 
zaur. Amelia le explicase perioadele geologice, mediul 
natural, clima, vegetaţia și solurile, formele de relief și 
motivele dispariției giganților pământului. Se întorseseră 
din excursie pe seară, cu autobuzul de Brașov. 

Tanti Marika venise la ea în cameră și-i adusese cina, 
o felie groasă de două degete de pâine de casă, unsă cu 
untură și presărată cu boia și pătrunjel. Pe tavă mai era 
un păhărel cu ţuică. Amelia fusese atât de obosită încât, 
după ce dăduse țuica pe gât, adormise în timp ce gazda 
îi povestea cine ştie ce... 

Şezând pe scaunul de la catedră, le dăduse elevilor 
studiu personal, adică fiecare să citească ce voia, fie din 
lecţia de geografie sau din alte materii sau chiar să tragă 
cu ochiul la noutățile postate pe facebook — elevii de clasa 
a V-a, din Cristian, erau mult mai moderni și mai tehnici- 
zați decât cei de aceeași vârstă, din București, concluzionă 

Amelia Ichim, răsfoind foile catalogului, citind cu atenție 
numele copiilor. 

Azaria Dagmar, Barabas Robert, Cobuz Sofia Alexan- 
dra, Dorlean Sofia Elena, Eftim Sofia Maria, lon Larisa 
lulia, Ispate Miruna, Keresztes Szabolcs, Lipta Oana Ro- 
xana, Maier Ferdinand, Muntel Maia Maria, Muscelu 
David, Raab Andreea Raluca, Reghean Mihăiţă, Stranțu 
Maria Sofia, Verza Adelin, Wächter Gerhild. Şaptespre- 
zece elevi. Români, maghiari şi germani. Nu existau clase 
diferențiate pe limbile materne. 

Numai în Ţara Bârsei poți întâlni o astfel de eteroge- 
nitate, consideră admirativ Amelia în gând. Comuna 
Cristian, din Mica Transilvania. Neustadt im Burzenland în 
germană sau Keresztenyfalva în ungureşte. Aşezare care 
fusese înființată de coloniști germani, în prima jumătate 
a secolului XIII, precum și de către cavalerii teutoni veniți 
din Turingia, să apere granița de răsărit a regatului ma- 
ghiar în fața invaziei tătarilor și a cumanilor, dar și pentru 
neprețuita valoare economică și, mai ales, strategico-po- 
litică a regiunii. 

Dar nu teutonii fuseseră primii locuitori ai regiunii. 
Existase pe zona Cristianului o populație din timpurile 
dacice. În epoca romană, după încheierea războaielor cu 
dacii, din anul 106, castrul militar de la Cumidava, Ce- 
tatea de Pământ, fusese amplasat în interiorul triunghiu- 
lui format din aşezările de mai târziu ale cetăților Râşnov, 
Cristian şi Vulcan. După retragerea armatei împăratului 
Aurelian, din anul 271, urmașii daco-romanilor fuseseră 
cei care luptaseră să stăvilească prădăciunile triburilor 


26 


MARȘUL FANTOMELOR Anamaria Borlan 


migratoare, apărând așezarea de pe înălțimile dealurilor 
împădurite. 

Înainte să decidă mutarea la Cristian de Brașov, con- 
statase că mai există o localitate Cristian, în județul Sibiu; 
se documentase temeinic, din punct de vedere istoric și 
mai ales geografic. Ar fi putut alege între mai multe orașe, 
Codlea, Săcele sau Vulcan. Însă o interesa o anumită for- 
mațiune de rocă sedimentară din zona piemontului cua- 
ternar, argila refractară de lângă Cristian, ca și depozitele 
calcaroase triasice și jurasice din câteva peşteri. În care, 
după informații neoficiale, secretizate, existau metale 
mineralizate în cristalinul metamorfic, cu punct de ex- 
ploatare a platinei. lar romanii aureliani cunoșteau des- 
pre acest metal preţios. 

Sirena școlii sună pentru pauză și Amelia închise cata- 
logul. 

— Doamna profesoară, se ridică un băiețel. Ce pregă- 
tim pentru ora următoare? 

— Ah, pentru ora următoare, reveni ea la realitate. 
Citiţi lecţia nouă. Sau, despre ce vreţi să vorbim? 

— Ne povestiți despre expedițiile dumneavoastră? în- 
trebă fetița din prima bancă. 

— Care dintre ele? 

— Păi... pe unde ați mai fost? 

— Uite cum facem. Pentru lecţia următoare, pregătiți 
voi tot ce știți despre dealurile și peșterile de la Cristian. 
E bine așa? 

Elevii se uitară buimaci la ea. 

— Adică noi să pregătim lecţia? aruncă un băiat înalt, 
din spatele clasei. 

— Cum te numeşti? 

— Reghean Mihăiţă. 

— Bine, Mihăiţă. Citiţi din manual și de pe internet, 
apoi îmi spuneţi despre dealuri, flora și fauna din zona 
Cristianului. A Ţării Bârsei. Depresiunea intramontană a 
Braşovului, din Carpaţii de curbură. 

— Dăm extemporal? întrebă o altă elevă. 

— Hmm. Nu cred, dar mă mai gândesc la această pro- 
punere. Mergeţi acum în pauză. 

Amelia Ichim aşteptă să iasă toți copiii. La urmă, o 
fetiță se opri în fața ușii. 

— Doamna profesoară, zise şi-şi ridică ochii verzi. Mama 
a spus să vă invit acasă la noi, mâine după masă, după 
școală. 

— Da? Cum te cheamă? 

— Azaria Dagmar. 

— De ce mă cheamă mama ta? În mod obişnuit, eu sunt 
cea care chem părinții la școală. 

— Da. Face mere coapte la cuptor. 

— Poftim? 

— Face mere coapte... 

— Am înțeles. Dar de ce mă cheamă? 

— Să mâncaţi mere coapte. 

Amelia nu putu decât să clipească în fața acestei logici. 

— Mama a zis să vă dau bileţelul acesta, și-i întinse o 
foaie de caiet împăturită, apoi o zbughi pe coridor, nepăsă- 
toare. 

Ajunsă în cancelarie, Amelia lăsă catalogul în raftul 
din dulap şi despături hârtia. 

Doamna profesoară de geografie, Amelia Ichim. 
Bună ziua. 

Sunt mama lui Azaria Dagmar, care este eleva d-vă 
la clasa a V-a B. 

Vă invit să veniți mâine după școală la noi acasă, la 
adresa strada George Coșbuc nr. 147, este o poartă de 
fier vopsită în verde şi se vede un nuc mare. 

Vor veni și alte profesoare. 

Vă servesc cu mere coapte de la noi din grădină. 

Vă aştept. Mulţumesc. 

Azaria Brigitte 


Caligrafia era puțin dezordonată, neregulată, cu unele 
litere tremurate, altele apăsate, de diferite mărimi, aşter- 
nută de o persoană destul de instruită, dar neobișnuită 
cu scrisul de mână. Aruncă o privire prin sală, dar niciuna 
dintre colege nu părea s-o bage de seamă. Apoi văzu o 
hârtiuță exact ca ei, aruncată la întâmplare pe masa lungă 
a cancelariei. 

— Scuză-mă, se apropie ea de profesoara de limba ro- 
mână, care ședea singură. Ştii ceva despre această invitație? 
şi-i întinse foaia. 

— Ah, ai primit şi tu? Așa face de șase ani! 

— De șase ani? se gândi la eleva ei din clasa a V-a. 

— Are şapte copii, toți au fost sau sunt la școala asta. 
În fiecare toamnă invită toată școala, profesori și învăță- 
toare, la un fel de festival al strângerii recoltei. Merită să 
mergi! 

— Este vreun obicei german? 

— Cred că da, de vreme ce ea este nemţoaică. De fapt, 
săsoaică. 


29 


MARȘUL FANTOMELOR Anamaria Borlan 


— Mi-am dat seama. Ce fel de nume o fi Azaria? Mă 
duce cu gândul la un nume evreiesc. 

— Și este. Soțul ei e rabinul societății femeilor evreiești 
cristolovene și este şi în consiliul local. 

— Există evrei la Cristian? 

— Puţini, câţiva, dar vin din Brașov sau din alte locali- 
tăți. Pentru ședințe sau ce au ei. 

— Tu mergi, Corina, la doamna Azaria? 

— Merg, cum să nu! Îl am în clasă pe unul din băieţi, 
Ulrich și predau la alte clase unde mai sunt doi frați Azaria. 

— Vrei să mergem împreună? Nu știu unde se află casa! 

— Da, desigur. Ai ore până la cinci? 

— Da. 

— Şi eu. Mergem după. 

— Să le duc ceva, un cadou... 

— Nu, să nici nu te gândești. S-ar ofensa. 

— Să merg, așa, cu mâna goală? 

— Întreab-o pe Tanti Marika, la care stai în gazdă. Ea 
te va lămuri. 


+++ 


Cei doi lucrători forestieri își târșâiau cizmele de cau- 
ciuc pe drumul pietros. În borneu? cărau diferite scule. 
Fiecare își ducea toporul sprijinit de umăr. Fumau şi 
mergeau. La un ciot de brad, se opriră. 

— Merje o răchie, vecine? 


3 Borneu, raniţă, sac de spate, din limba maghiară, borjú sau în 
dialect bornu, termen militar folosit în zona Transilvaniei. 

— Merje, vecine! 

Se așezară. Despachetară mâncarea și o sticluță cu bău- 
tură. Începură să înfulece şi se cinstiră pe rând cu câte o 
înghiţitură, până terminară tot. Aruncară hârtiile, pungile 
și sticla pe jos, apoi îşi reluară drumul, după care își 
aprinseră o țigară. Încălziți şi moleșiți, în același timp, de 
rachiul băut, hotărâră să mai facă o pauză. Într-o oră ar fi 
ajuns acasă, prea devreme, șeful ocolului silvic i-ar fi luat 
la întrebări, iar ei nu făcuseră nimic din ce aveau progra- 
mat pentru azi. În plus, duhneau a băutură. 

Găsiră o jumătate de buştean pe marginea drumului. 
Se așezară și mai fumară. 

— Băi, Ţârcă, mai ai ceva răchituţă? 

— la să cotrobăie nenea în borju... ei, eh, iată! arată el 
o sticlă de jumătate de litru, ca pe un trofeu. Ce zici, Baboșe, 
îs tare? 

— Tare, Ţârcă, tare. 

Deșurubă dopul, lăsă câteva picături să curgă pe jos. 

— Pentru sufletu' lu’ nea Mărghin, de s-o prăpădit 
iarna trecută. 

— De ce-o murit, Ţârcă, știi cumva? 

Băură și se șterseră la gură. 

— Apăi, noi om venit de la Moldova, de ceva vreme. 
Prin Reghin, la Ciuc, la Sfântu Gheorghe. Ne-o dat afară 
de pesti tot. 

— Pen'ce? 

— Zişeau c-om bee... 

Râseră amândoi. 

— De la Brașov ne-o trimis aișiașa, la Cristian. Stim de 
șeva ani. Până-n Piatra Craiului și-napoi e drumeag lung, 

anevoios, cin-să ne verifice? Îs și alții, care fac șe-i nevoie, 
noi doar merjearn, țucsuiam, apoi mas prin vro poiată de 
pădure un'se pripășesc cerboaice... p-acolo l-o zdrenţui 
ursu... da' ce măre fuse, frate, nu văzui așe urs de mare 
ce-o fost. 

Bău cu sete câteva îngițituri, de parcă ar fi fost apă. 

— Fie-i țârna ușoară, zise Ţârcă și bău și el. 

— L-o biruit păduraru', directoru' de la regie“, o chemat 
vânători din Brașov, l-au fugărit şi l-au răpus... cu glonțe 
de pușcă adevărată... tare greu o fost... 

— Fie-i ţărâna uşoară, repetă Ţârcă. 

— Mai e ceva de înfulecat prin raniță? 

— l-as’ cotrobăim... 

Scoase o pungă murdară și de acolo un colț de fran- 
zelă, o bucăţică de tobă, câteva felii de parizer şi un măr 
sfrijit. Cu un briceag ruginit îndepărtă coaja, iar partea 

stricată o aruncă pe jos. 

Împărţiră frățeşte, hăpăind, udând fiecare înghițitură 
cu câte-o gură de rachiu. 

— Mă Baboșe! 

— Mâmm? 

— Da' nu-ţi aduși d-ale gurii? Toate astea costă mardei. 

— Eh. Puţini pitaci. 

— Nici eu nu-s mai avut. Cât ţi-e leafa? 

— Puțin. 

— Cât? 

— Şaptesutecincizeci bănuți. 


4 Regia publică locală: Ocolul Silvic Bucegi, Piatra Craiului RA, 
localitatea Cristian, județul Brașov. 

— Tttt. Puţintei. 

— Din car” dau douăzute juma’ la cazare. 

— Unde, băi? 

— La Muncitori. 

— Ce? Unde? În sat? 

— Chiar lângă şientru îi o casă unde stă lucrători cu de 
ziua. 

— Băi, Ţârcă. la vino matale la ocol, ai o baracă de șase. 

— Şase suflete? 

— Dap. 

— Coloșa băciui? 

— De șeva ani. 

— Departe-ii? 

— No. Treci de şientru, merji spre Brașov, dai de o inter- 
sacție pe Eroilor, o ţi dreapta, merji de treci de calea ferată, 
merji și merji colea, dai ocol la un dâmb spre stânga, mai 
merji o țâră, vezi s-najungi l-Avicola și acolo-s iac-aşa, 
barăcile de la ocolu'. 

— Costă mult? 

— Suta de parai pe lună. 

Baboșe fluieră lung și admirativ. 

— Suta? Măculiţă! leftinăciune. 

— Îi. Merji de vorbeşti cu șăfu. Scrii o hârtie și ăia apro- 
bă, apăi te muţi. 

— Matale colo șezi? 

— Dap. De vro trei anișori. 

— Îi bine? 

— Păi no d-apăi, șie să zâc... îi bine, ca la comun. D-ăi 
apă caldă, frijideriu, televizoriu... îi cald iarna. Îi bine, 
pen’ d-aldea noi... 

— Zi, Ţârcă, matale mai ai pe şineva p-acas', la Moldova? 

— Apăi, acu no. ÎI bătrânu' s-o prăpădit, n-am fost la 
humare din lipsă de gologani. Muma o murit mai-nainte, 
încă nu plecasem din Săveni... 

— Țârcă tată, ești din Săveni de Botșeni? 

— Dap, măh. 

— Eu mi-s din Vorona Măre, băi! 

— La un bâţ aruncătură. 

— Ai vint cu trinu’? 

— Oi luat bani pe obligație... 

— Şie obligaţie? 

= Împrumut. 

— Eu venit-am c-un neam, m-o aduse cu mașina. 

— Bună treabă. Unde-i acu neamu'ăl tău? 

— S-o fi prăpădit. 

— Dumnezău să-l hodine. 

— Măi Ţârcă, tată. Ce de muște p-aci. Nu simţezi? 

Dădu din mână. 

— Apăi, nu știu șe să zâc... trag la hoit. 

— Şie hoit? 

Baboşe arată cu degetul întins spre marginea drumu- 
lui. 

— O mortăciune. 

— Epure au șobolan? 

— Poat fi ș-un mâț. 

— S-adună mușliţe. 

— laca, vine mai multe. 

— O zumzăraie întreagă! 

— Hai s-o tuflim. 

— Haida. 

Se ridicară. Își luară raniţele, topoarele și sticla cu ra- 
chiu. Mai băură câte o înghițitură. 

— Pftiu, făcu Ţârcă. 

— Șe-i? 

— Mi-o intrat în gură. 

— Scuipă. 

— S-o dus pe gâtlej în jos. 

— Scaldă cu niscaiva răchie. 

Târcă trase o gură și începu să tușească. 

— Înşiet, ho, înșiet, îl bătu Baboșe pe spate. 

— A dracu’ pişcăcioși. 

În faţa lor se adunară câteva roiuri de insecte. Trecură 
printre ele, apoi începură să dea din mâini. Roiurile 
crescură, bâzâind în jurul lor. Iuțiră pasul. Însă insectele 
păreau să se ţină de ei, înmulțindu-se, împresurându-i. 

— Ai, tu-ți... zbieră Baboșe. M-onţepat-n ochi. 

— Fuji, zbieră Ţârcă. 

Aruncară ranițele şi topoarele pe jos. Începură să alerge, 
cât puteau de repede, pe jumătate beţi. Baboșe se împie- 
dică de o piatră și-l prinse pe Ţârcă de haină, trăgându-l 
după el în jos. Se prăvăliră pe pantă, lovindu-se de trun- 
chiuri, icnind. 

Roiul negru de insecte tăbări peste ei, acoperindu-i în 
întregime. În mai puţin de jumătate de oră, din cei doi 
lucrători forestieri mai rămăsese ceva îmbrăcăminte, 
cizmele de cauciuc și sticla cu eticheta de rachiu. Din in- 
teriorul hainelor, la o pală de vânt, se puteau zări câteva 
oase pe care mai atârnau ligamente sângerânde. 

A doua zi, patrula regiei publice silvice descoperi cele 
două trupuri neînsuflețite pe sub drumul forestier. Aler- 
tară directorul ocolului și poliția din localitate. În două 
ore apăru la fața locului procuratura din Brașov şi un medic 
de la medicina legală. 

Țârcă şi Baboșe neavând rude, cazul fu clasat fără teva- 
tură. Ziarele nu publicară niciun cuvânt și niciun post de 
televiziune nu transmise nimic. Un zvon subțire ajunse 
printre cristoloveni, dar se stinse repede, nefiind alimen- 
tat. Ar fi fost sfâșiați de urși, lupi sau doar de câini. Sau 
muriseră de beți ce erau. 

După cele șaptezeci și două de ore legale, pe care Ţârcă 
şi Baboșe le petrecură la morga spitalului clinic Brașov, 
trupurile lor, sau ce mai rămase din ele, fură învelite cu 
mare grijă în mai multe straturi de folie și apoi îndesate 
în sicrie ieftine. Primarul localităţii Cristian îi înmor- 
mântă pe bani publici, cu discreție. 

Dar Nelu Gârbacea se crispă când primi copia rezulta- 
tului autopsiilor. 


++ + 


Merele coapte la cuptor, cu miere, unt şi presărate cu 
nucă măcinată și scorţişoară fuseseră delicioase. Prepa- 
rate în cel mai pur stil săsesc. Dar dacă ar fi fost doar atât. 
Se aflaseră prezenţi mai toți profesorii și câțiva părinți. Se 
pusese masă mare, cu tot felul de bunătățuri, aperitive și 
deserturi de care Amelia nu avea nici cea mai mică idee 
sau habar c-ar fi putut exista. Era mai ceva ca la o nuntă. 

Cumpărase, totuși, o sticlă de vin pentru gazdă, însă, 
văzând belșugul aşternut în faţa ei, se gândise că poate 
nu fusese suficient acel amărât de vin îmbuteliat. Îi fusese 
jenă să întrebe vreo colegă dacă adusese ceva și ce anume?! 
Câteva femei cu șorțuri și bonete albe, impecabile, servi- 
seră la masa câmpenească, printre care și tanti Marika. 
Fusese pentru prima oară când auzise trei limbi diferite 
vorbite în același timp! 

A doua zi, stând din nou la catedră, îi veni brusc o idee. 
Fără nicio legătură cu merele culese din livada de cinci 
hectare și sindrofia săsească din curtea familiei germano- 
evreieşti Azaria. Pentru week-end-ul de peste două zile 
se anunța timp frumos, destul de călduț pentru luna oc- 
tombrie și dorea, avea imperioasă nevoie să meargă într-o 
excursie. 

Se gândi s-o invite pe colega de la catedra de limbă ro- 
mână, Corina Nemţeanu. Dar ea o refuză politicos, spu- 
nând că avea planuri cu familia. Singura şi cea mai posi- 
bilă variantă se năruise. Nu cunoștea pe nimeni suficient 
de bine să-i adreseze o chemare la o plimbare mai lungă, 
să exploreze împrejurimile localităţii, cineva care să nu o 
frâneze sau să-i vorbească non-stop. 

Luă în considerare să propună clasei. Chiar dacă nu 
mergeau toți elevii, poate reușea să adune cinci-șase copii. 
Să vină şi cu părinții, ar fi chiar îmbucurător, adulţii cu- 
nosc mai bine zona și se orientează altfel. 

— Copii, zise cu voce tare. V-ar interesa să mergem 
sâmbătă într-o excursie? 

— Unde, unde? 

— Pe la dealurile Cristianului. 

— Ăăă... se auzi un murmur dezaprobator. 

— Unde vreți să mergem? 

— La castelul Bran! 

— La Dino Park! 

— La Brașov! 

— La mall! 

— Hmm, făcu Amelia. Mă gândeam la o excursie tema- 
tică, de geografie. Voi cunoașteți dealurile de la Cristian? 

Cineva ridică două degete. 

— Spune, Robert! 

— Măguricea, Varnișa şi Bisericuța, de acolo se poate 
ajunge la Râșnov și în Poiana Brașov. 

— E mai simplu cu mașina, se băgă în vorbă Sofia 
Alexandra. 

— Să mergem pe la Pârâul Rece, la Predeal, zise Larisa 
Ion. 

— Tata are un microbuz cu nouă locuri, completă Oana 
Roxana. 

— Şi tata are unul, cu doisprezece locuri, se mândri 
Adelin. 

— Taică-tu are tractor cu remorcă, se hlizi Sofia Elena. 

— Tata are un Q 5 nou-nouțţ! 

— Cumpărat la second hand din Ungaria! 

Râseră toți copiii. 

— Ei, haideţi, fiți serioși. Eu v-am făcut invitaţia. Vine 
cine dorește să participe. Puteţi chema și un părinte cu 
voi. 

— Mergem pe jos? 

— Păi... e aici, în Cristian! 

— Dar avem de mers un sfert de oră pe jos. 

— Așa? Să vezi cât veți merge pe jos prin pădure! îi 
îmbărbătă Amelia. 

Un băiat ridică brațul. 

— Spune, Szabolcs. 

— Doamna profesoară, fratele meu face off-road prin 
pădure. 

— Da? 

— Cu un Suzuki Samurai. 

— Nu cred că ne vom încumeta la off-road. 

— Da' și fratele meu coboară Bisericuța, cu bița! adaugă 
Robert. 

— Ocolește forestiera? 

— Nu, pe drumul abrupt, direct la Măguricea Mică. 

— Copii, copii, încercă Amelia să-i tempereze. O expe- 
diție geografică de scurtă durată, pe dealurile care se văd 
și de la geamul școlii. Ce-i așa greu? Nu urcăm Postăvaru. 
Nu acum. La vară. Plecăm dimineața şi ne întoarcem 
după-masă, înainte să se întunece. Nu-i bine așa? 

— Ne daţi un punct în plus la notă, dacă mergem? 

Amelia se încruntă. Nu luase în calcul setea de a pro- 
fita a elevilor. 

— Bine. Primeşte un punct în plus la notă cel care vine 
în această excursie și care, atenție, scrie o scurtă compu- 
nere despre... 

— Of, altă compunere! Nu suntem la română! 

— Bine, fără compunere, cedă Amelia. 

— Doamna profesoară, eu nu pot veni! 

— De ce, Miruna? 

— Merg la Făgăraș, la nunta vărului meu. 

— Văru' ăla nebun? se hlizi Robert. 

— Nebun ești tu! Nu-l cunoști. 

— Ba cunosc un văr nebun de-al tău! 

— Ăla-i altul. 

— Ai un văr nebun? 

— Uaou, ai nebuni în familie? 

— E cu capu’? 

— E trilu-lilu? 

Dintr-odată se dezlănțui un vacarm de voci ascuţite, 
fiecare striga şi râdea. 

— Gata, ajunge, ajunge! Alo, linişte! 

Uşa se deschise și apăru capul directorului. 

— Ce se-ntâmplă aici? 

În clasă se lăsă o linişte abruptă. Elevii se ridicară în 
picioare. Directorul Leonard Popică intră şi se uită cu se- 
veritate la profesoara de geografie, apoi prin clasă. 

— Se aude în toată școala! Deranjaţi orele! 

— Domnule director, salută Amelia Ichim. 

— E vreo problemă? 

— Nu. Vorbim despre o expediţie geografică. 

— Expediţie? 

— Excursie. 

— Când? 

— Sâmbăta aceasta. 

— Unde? 

— Pe dealurile Cristianului. 

— Și pentru asta faceți așa gălăgie? 

— S-au entuziasmat copiii. 

— Merge toată clasa? 

— Așa aș vrea. 

— Cine mai participă? 

— Poate câțiva părinți. 

— Eu pot veni? 

Amelia se uită la omul mărunt, cu un cap mai scund 
decât ea. 

— Desigur, spuse fără convingere. 

— Sâmbăta asta? 

— Da. 

— Bine. Să mă înscrieţi pe listă. 

— Da. 

— Vă pot conduce prin locuri frumoase. Cunosc aceste 
dealuri din copilărie. 

— Minunat. 

— Am echipament de munte. 

— Foarte bine. 

— Jucăm un fotbal la Pășunat? întrebă clasa. 

Cei șase băieți zâmbiră fericiți. 

— Da, da, da. 

— Facem echipe mixte. Câţi sunteți în clasă? 

— Şaptezprezece, răspunse Mihăiţă, şeful clasei. 

— Nouă contra nouă, cu mine cu tot. Doamna profe- 
soară va fi arbitrul. 

— Eu nu mă pricep la fotbal, încercă să-i taie elanul. 

— E simplu. Numărați golurile. 

Amelia se strâmbă. Își vedea deja planurile date peste 


cap. 

— O fetiță este învoită, nu poate veni, spuse. 

— Cine? 

— Miruna Ispate. 

— Atunci suntem nouă contra opt. Nu jucaţi și dum- 
neavoastră, doamnă profesoară? 

— Nu. Nu am jucat niciodată fotbal și nici nu... 

— E timpul să învățați. 

— Nu, nu, mulțumesc. 

— Las' că ne descurcăm. Nu, Robert? Ferdi sau David, 
să aducă unul dintre voi mingea! 

— Da, domnule director. 

— Keresztes! 

— Aici! 

— S-aduci cele două plase! 

— Da, domnu’ profesor. 

— Adelin! Mihăiţă, s-aveți adidașii cu ținte! 

— Da. Da. 

— Domnule director, se amestecă Amelia în discuție. 
Vă rog, nu e oră de sport. E o excursie cu tematică geogra- 
fică. Nu puteți juca altădată fotbal? 

— Doamnă profesoară! Orice ieşire în aer liber se lasă 
musai cu un fotbal. 

— Ştiu că sunteți profesor de sport... 

— Educație fizică și sport, o corectă directorul și își 
îndreptă spatele, dar tot scund rămase. 

— Chiar și aşa. Excursia e o lecție de geografie, unde 
descoperim componenţa solului, roci sedimentare, marne, 
flora, fauna... 

— Jucăm fotbal în pauză! nu se lăsă directorul. Știți că 
avem echipă de fotbal de fete? Clasele a VII-a și a VHI-a. 

— Mă bucur. 

Amelia ştia deja că excursia ei era compromisă. 

— Copii, vă rog să invitaţi și părinţii să ne însoțească, 
spuse ea. Vă îmbrăcaţi sport, luaţi ceva gros cu voi, sand- 
wichuri, apă, cel mai bine ar fi un termos cu ceai cald... 

— Eu nu am termos, zise Ferdinand, pe un ton de 
parcă s-ar fi mândrit. 

— Într-o sticlă de plastic de jumătate de litru este foarte 
bine. Să aveţi la voi șerveţele, poate un fruct și pungi pen- 
tru gunoi. 

— La ce oră plecăm? 

— Cred că la zece ar fi bine. 

— Ne adunăm în curtea școlii? 

— În faţa şcolii. De acolo pornim. 

— Cine face lista cu prezența? 

— Tu faci, Mihăiţă. Sau cine vrea. 

— Pot să aduc sandwich cu friptură rece? întrebă Adelin. 

— Cu ce vrei şi ce-ţi place. Nu uitaţi. Încălţăminte în- 
chisă, nu teniși. Hanorac cu glugă. Nu aduceţi multe lu- 
cruri, să nu cărați degeaba. Ne vedem sâmbătă, la ora 
zece fără zece minute, în fața școlii. 

— Da, răsună un cor de voci. 

Se auzi soneria pentru pauză. Amelia Ichim răsuflă 
ușurată. leși după director, cu catalogul sub braţ. Îi venea 
să înjure. Așa, ca o doamnă ce era. 


++ + 


Primarul chemă edilii obștei la o ședință cu ușile în- 
chise. Cu toate că era un om mai mult decât masiv, avea 

faţa trasă și privirea sumbră. Nu era crispat, doar iritat. 
Şi asudat. Erau prezenți doar o treime din cei care de obi- 
cei participau la ședințele primăriei. Viceprimarul, câțiva 
consilieri locali chemați, șeful secției de poliție și directo- 
rul ocolului silvic. Fără secretara care să consemneze în 
condica ședinței. Pe ordinea de zi figura doar un singur 
punct. Cele două decese din zilele trecute. 

Primarul Nelu Gârbacea scoase două foi de hârtie din- 
tr-o mapă cu coperţi negre, fără antetul primăriei. 

— Hadeţi să vorbim pe șleau, deschise el discuţia. Avem 
doi morți, în circumstanțe cel puțin ciudate. Știți despre 
ce este vorba. Procuratura și autoritățile de la Brașov au 
închis cazul în timp record. Ne-au presat cu înhumarea 
celor doi. Prin niște cunoștințe de-ale mele personale și 
ceva atențţii, că aşa funcționează sistemul, şi voi faceţi la 
fel, am obținut aceste cópii ale certificatelor de autopsie. 
Luaţi și citiți. 

— Dar cauza morții nu a fost din cauza băuturii? în- 
trebă o consilieră. 

— Cauză de cauză, pufni primarul. Da, erau doi beți- 
vani, dar au murit din alte cauze. 

— Care ar fi? întrebă un consilier. 

— Domnu director de ocol silvic, ia şi citește. Cu voce 
tare. 

Directorul luă cele două file. Își puse ochelarii. 

— Certificat medical constatator al decesului. Dar nu 
pot citi așa ceva. 

— Corect, zise primarul. Uite ce scrie mai jos, acolo, la 
paragraful trei. 

— Cauza morţii este suspectă. 

— Corect. Nu s-a efectuat nicio anchetă. Nu s-au anun- 
tat organele judiciare. Nu s-au elucidat cauzele reale ale 
morții. 

— De ce e moartea celor doi suspectă? întrebă un alt 
consilier. 

— Eu de unde să știu? Poate pentru că au fost mâncaţi? 

— Mâncaţi? Să fim serioși. Urşi sau lupii nu mănâncă 
oameni. Îi sfâșie, dar nu-i mănâncă, explică un consilier 
mai tânăr. Bursuci? Ratoni? Șobolani? 

— Vreti să vedeți poze? Na, luați d-aici! 

Primarul aruncă pe masă câteva fotografii, care alune- 
cară pe suprafața lustruită și se opriră sub formă de evan- 
tai. O singură privire fu mai mult decât edificatoare. 

— Uou! Pfui! Înh! Bleahh! şi corul de onomatopee 
continuă. 

— Dragi consilieri, îi întrerupse Gârbacea. Ce credeți 
că a putut face așa ceva? 

Viceprimarul trase mai aproape, cu două degete, una 
din poze. O privi câteva secunde cu atenţie, în timp ce în 
sala de consiliu se lăsă liniștea. 

— S-au intoxicat cu deprimante ale SNC, colaps car- 
dio-respirator. De rest s-au ocupat rozătoarele, decretă el. 

— Ştii tu? se auzi o voce ironică din partea opusă a mesei. 
Ce, ești doctor? 

— Cu regret constat faptul că, după ce nu-mi cunoaș- 
teți meseria, o și ignorați, răspunse cu o voce plăcută. 

— Cum să ignori ceva ce nu știi? veni întrebarea unui 
alt consilier. 


5 SNC, sistem nervos central. 

— Victore, da’ ia zi tu, ce meserie ai, dom'le? se în- 
toarse spre el unul din consilierii mai în vârstă. 

— Sunt medic psihiatru. 

După o clipă de stupefacție, majoritatea celor prezenţi 
pufniră în râs. 

— Psihiatru? Doctor de nebuni? 

— Ce-a zis, fizioterapist? se interesă o consilieră, poate 
cea mai în vârstă din sală. 

— A, eu știu, zâmbi o consilieră tinerică. Ai cabinetul 
pe Crișan, nu? 

— În Brașov? 

— Da, în Brașov, pe strada Crișan. Vă invit pe toți să-mi 
vizitaţi cabinetul. După ce faceți programare, desigur. Cred 
că fiecare dintre voi are nevoie de o consultație, pardon, 
o discuție particulară, am și un aparat cu care vă pot vin- 
deca depresia! 

Cu un gest de supercrupier, împărţi cu iuțeală cărți de 
vizită. 

— Ne-am îmbârligat în ceva care nu ne privește, zise 
un alt consilier. Băieţii, este știut, erau beţivani notorii. 
S-au intoxicat de la băutură. 

— Nu ar fi murit ei de o dușcă de ţuică, zise un altul. 

— Suspectă este moartea lor şi mai suspectă este graba 
celor de la Brașov să închidă cazul! decretă primarul. 

— Domn primar, doar n-o să cerem noi să se deschidă 
o anchetă! Ar fi prea multă bătaie de cap! 

— Şi-i lăsăm pe băieți morți de o crimă? 

— Crimă? Ce crimă? Haide, domn primar, cine să-i 
omoare? 

— Corect. 

— Şi de ce? 

— Corect şi asta. 

— Pentru asta ne-ai chemat azi la ședință? 

— Avem alte treburi de făcut. 

— Ce treburi? Nu e asta una din treburile voastre, sti- 
mați domni şi doamne consilieri? 

— Şi ce să facem? Să mergem la procuratură, la consi- 
liul județean, unde? Şi să cerem ce? Să deshumăm două 
cadavre care au murit în pădure, de la consumul excesiv 
de alcool? Ne facem de râs! 

— Domnule consilier Pintea, strigă primarul. Te-aș da 
afară de la ședință, dar nu pot. Poţi trăi cu sufletul îndoit, 
dacă a fost crimă? 

— Da, pot! Ce mă privește pe mine să mă leg la cap pen- 
tru doi bețivi? Domnule director, de ce ai angajat doi bețivi? 

Tămaș, directorul ocolului silvic, tăcea. 

— Uite ce răspuns bun. Asta spune totul. 

— Domnule primar, cu tot respectul, interveni altcineva. 
Hai să terminăm ședința asta fără rost. Păcat că au murit. 
N-ar fi trebuit să bea aşa de mult. 

— Ziceţi că e fără rost? Dacă ţi-ar fi murit fratele din 
cauze suspecte, ai fi răsturnat fiecare piatră să afli de ce. 
Nu? 

— Să nu confundăm lucrurile. Fratele meu nu bea. 

— Tocmai. Dacă cineva i-ar fi injectat ceva și ar fi murit, 
suspect, ros de animalele sau țânțarii pădurii, ce te făceai? 

— Doamne ferește! 

— Corect. Cu ce sunt ăștia doi nenorociți mai prejos 
de fratele dumitale? 

— Ei! Nu-i poți compara. Fratele meu este un inginer 
respectabil, la o firmă respectabilă. 

— Așa. Şi dacă murea subit, suspect? 

— Atunci, da, făceam tărăboi să aflu de ce. 

— Dar băieții noştri de ce nu pot avea parte de o moarte 
respectabilă? Hă? Că erau vai de capul lor și-și duceau 
viaţa cum puteau? 

— Erau beţivi! Să încheiem ședința. Eu am plecat! 

— Bețivii nu sunt oameni? Doamna consilier, fratele 
dumitale mai e internat la dezalcoolizare și comporta- 
ment agresiv? 

— Ah, de ce te legi de mine, domnule primar? se scan- 
daliză consiliera în cauză. 

— Nu de dumneata mă leg. A omorât un om pe stradă, 
a dat cu mașina peste el, că era beat mort la volan. Acum 
e bine-merci la psihiatrie. Întreabă-l pe Victor, e doctor 
de nebuni. 

— Domnule primar! 

— Ce, nu-i așa? Ai tras sfori să nu fie băgat la zdup. Mai 
bine nebun decât pușcăriaș! Halal. 

— Hai să nu ne atacăm unii pe alții. De fapt, domnule 
primar, în ce constă această ședință? interveni altcineva. 

— Corect. Vreau să aflăm motivele pentru care cei doi, 
Țârcă Paraschiv şi Baboșe Nichifor, au murit în pădure. 
În pădurea noastră, a Cristianului. Domnule agent șef 
principal de poliție. Ai ajuns primul la fața locului. Ce ai 
văzut? 

— Două leșuri, zise șeful. 

— Asta știm. Cum i-ai găsit? 

— Mai lasă, domn primar, se băgă un altul în vorbă. Pro- 
curatura i-a luat declaraţia, ce mai! 

— Ce ai declarat la procuratură, domnule polițist Agache? 

— Ce am văzut. 

— Zi-ne și nouă ce ai văzut, să nu murim proști! le-a 
întrebat și poliția din Braşov. Ce le-ai spus? 

— Domn primar, ridică vocea consiliera tânără. Vrei 
s-o faci pe detectivu'? Cum îl chema pe ăla, Zerloc Olms? 
şi râse subțire. 

— Loredana, nu te hlizi, o admonestă primarul. Eşti tu 
nepoată-mea, dar nu deschizi gura. 

— Sau ălalt, cum îi zicea? 

— Mă lași? Acum, serios, domn poliţist, ne poţi arăta 
procesul verbal? 

— Vi-l arăt, cum nu, dar nu-l am la mine. 

— Mi-l trimiţi pe mail. Ce ai scris? 

— Am constatat moartea a doi cetăţeni, cu legitimații 
de la Regia ocolului silvic Cristian. Nu-i cunoșteam, am 
găsit legitimaţiile în buzunare. 

— Cine i-a găsit? 

— Patrula ocolului silvic. 

— Domn director, se întoarse primarul spre director. 
Ai fost la fața locului. Ce-ai văzut? 

— Domnule primar, cred că nu voi uita niciodată în 
viața mea ce am văzut acolo. Mai găsesc prin păduri leșuri 
de animale mâncate de alte animale. Acu vreo trei ani am 
găsit și pe unul spânzurat de o cracă, dar așa ceva... își 
clătină capul, cu buzele strânse. 

— Zi! Ce? 

— l-au eviscerat, exclamă unul dintre consilieri, pri- 
vind pozele. 

— Mai rău. Au fost, pur și simplu, devorați. 

— Adică? 

— Adică! Le-au fost mâncate toate organele, carnea, 
tot. În afară de oase. Și haine. 

— Poate un urs să facă așa ceva? 

— Nu. Ursul atacă doar dacă e provocat, dacă are pui 
sau dacă-i foarte foame. Dar nu mănâncă leşuri de oa- 
meni decât în cazuri excepționale. La fel și lupii. 

— Ca acum? 

— Nu. Medicul legist a spus că n-a mai întâlnit așa ceva. 
Nu sunt urme de mușcătură sau de rupere. Citiţi raportul 
autopsiei. 

Privirile tuturor se îndreptară spre cele două foi din 
faţa directorului ocolului silvic. 

— Și-atunci, ce i-o fi mâncat? întrebă retoric primarul. 

— Extratereştri, spuse Loredana, consiliera nepoată a 
primarului. 

— Corect, exclamă acesta. Mai vine și muma pădurii 
şi suntem toți. Uite ce vă propun. Haideţi să mergem în 
pădure, la locul faptei, să vedem cu ochii noștri. 

— Ce să vezi? I-ai înmormântat de ieri. 

— Credeţi că veți găsi ceva acolo? 

— Poate niște indicii ca în Bondjeimsbond... 

— Oameni buni! se răsti primarul. Nu oblig pe nimeni. 
Să fie clar. Eu mă duc. Să văd cu ochii mei ce și cum. Cei 
doi, cu toate că nu erau cristoloveni, erau oameni din obștea 
noastră. Munceau aici și primeau leafa de aici, unde își 

plăteau taxele și impozitele. Erau cetățenii noștri, chiar 
dacă nu aveau buletin de Cristian! Un pic de respect, ce 
naiba! 

— Domnule primar, după-masă aveți ședință la Brașov, 
îi aminti viceprimarul. 

— A dracu’, ce-am uitat! se plesni primarul cu palma 
peste frunte. Corect. Merg mâine. E sâmbătă, ies cu căţelu' 
la plimbare. 

— Să nu ţi-l pape ursu’... zâmbi consiliera mai în vârstă. 

— Nu pe ciobănescu' meu. Poate pe potaia dumitale! 
i-o întoarse Nelu Gârbacea. 


++ + 


Câțiva oameni şedeau în sala de ședințe. Era frig, li se 
vedeau aburii respirației. Vanciu luase un tricou sub că- 
mașă, ceea ce nu-l ferea, totuși, de rece. După cum pro- 
misese, căpitanul doctor şi căpitanul biolog de la spitalul 
militar din Brașov erau prezenţi. Păreau fraţi, dacă nu 
siamezi, cel puțin gemeni. De statură obișnuită, tunși 
foarte scurt, cu ten mai bronzat. Arătau la fel. 

Neplăcerea cea mai mare o constituia prezența bătrâ- 
nului Nicolescu Atanasie, colonelul brașovean de care se 
fereau cam toți. Înalt, uscat ca o prună stafidită, era 
spaima tuturor, chiar şi a generalului Nedelcu. Avea o 
voce seacă, spartă, care te râcâia urât la auz. La jumătate 
de an distanță de pensionare, se purta ca un adevărat leu, 
intransigent și inflexibil. Ce căuta un om ca el într-o astfel 
de misiune, se întrebă Vanciu. 

Terminară discuţiile în timp record. Douăzeci de mi- 
nute. Poate îi era frig și colonelului, sala austeră de ședințe 
din unitatea militară nu se compara cu căldura biroului 
său de la Centru. Sau poate că așa era maniera lui de a 
trata lucrurile. Scurt și la obiect. Nicolescu păru bine in- 
format. În câteva cuvinte trasă obligaţiile fiecăruia, îm- 
părțindu-i în două grupe, cu scopuri precise. Probabil 
primise mai din timp dosarul de la Bucureşti, îl studiase 
și formase schiţa tactică pe care să se bazeze strategia de 
abordare. Eficient și militărește. 

Doctorul și biologul, ca și grupul lui Vanciu, de altfel, 
primiră echipament complet, de la lenjerie la hanorac, de 
la ochelari balistici la bocanci. Tocmai bine, pentru că 
prima zi a lunii octombrie era una foarte, dar foarte rece, 
ca ianuarie în Bucureşti. Li se dădură mai multe seturi de 
combinezoane aseptice. La dracu’, mârâise maiorul Van- 
ciu Daniel. 

În timpul şedinţei, personalul cazarmei Cristian des- 
cărcase materialele aduse din capitală. După plecarea 
colonelului Nicolescu, toată lumea răsuflase ușurată și 
micul dejun păru un regal de bucate. Îmbrăcaţi în noile 
echipamente, detașamentul maiorului se alinie în curtea 
cazarmei. 

— Bună dimineaţa, strigă maiorul Vanciu. 

— Să trăiţi, zbieră grupul de militari. 

Erau prezenţi locotenent Zgribuc Loredan, căpitan 
doctor Macovei Petre, căpitan biolog Rotaru loan, pluto- 
nier adjudant șef Garbura Gabriel, doi sergenți, maiștri 
militari, alte cadre ale armatei, personal auxiliar și militari 

ai bazei cristolovene. Un total de șaizeci și cinci de oameni, 
dintre care patruzeci combatanți. Peste care Vanciu se 
simţea ca împăratul lumii. 

Erau echipați de parcă s-ar fi dus în mijlocul unui epi- 
centru de bombardament cu arme chimice. Ca să nu tre- 
zească suspiciunea localnicilor sau a altor priviri iscodi- 
toare nedorite, începură un urcuș destul de greu, pe coasta 
vestică a Dealului de Sus, mergând direct prin Pădurea 
lui Ion, ocolind drumul forestier și potecile bătătorite. 
Mergeau în pas alert, fiecare cărându-și rucsacul, echipa- 
mentul personal şi armele din dotare. Vanciu ştia că nu 
era un antrenament. Era o misiune în toată puterea cuvân- 
tului și a faptei. Luiza îl va înjura un secol de acum înainte 
şi-i va aminti, cu reproșuri grave, despre lipsa sa de la re- 
citalul Andreei și ziua ei de naştere. 

Nu îndrăznise să-i telefoneze, s-o întrebe despre cele 
două evenimente. Maiorul trebuia să se concentreze la 
ceea ce avea de făcut. Cu toate că Luiza era mai mult 
decât înțelegătoare, câteodată izbucnea și-și vărsa nervii 
pe el. „Îmi bag picioarele — și altceva, dar n-am! — în toată 
chestia asta militară a ta! De ce nu te transferi la catedră, 
să predai, Dani? Cum fac alții şi le merge bine. Te mănân- 
că-n cur să te dai mare, ce, crezi că ești Rambo? Ai trei 
copii, pentru numele lui Dumnezeu! Nici nu mai ești așa 
de tânăr, să te dai mare la fete! Sau... mai știi?!“ 

„Luiza, termină“, îi răspundea, iritat și frustrat de fap- 
tul că nu-l înțelegea. Uneori îi părea că nici nu depune 
vreun efort, ce efort, nici nu se sinchisea de prezența lui 
acasă. Parcă ar fi deranjat-o. Parcă nu s-ar mai comporta 

cu aceeași destindere. Ceva o ținea crispată. „Ie pomeni 
că o fi având ea pe cineva și mă acuză pe mine? Să-și aco- 
pere urmele? De ce ar face așa ceva? Doar nu am fost ple- 
cat cu lunile prin cine știe ce țară în război! Nu am lipsit 
niciodată mai mult de o săptămână de acasă! Apoi îmi 
face tărăboi când sunt trimis în misiuni! Misiuni de o zi 
sau două! Da, drept e că ziua Andreei și recitalul de pian 
au căzut cum nu se poate mai prost, dar... stai un pic, An- 
dreea n-are nicio vină că s-a născut tocmai în ziua aceea. 
Nimeni nu este vinovat de nimic. Nici măcar eu, care am 
picat de fraier... hââm mdah, ar putea să fie vina mea, 
dacă mă arătam ferm, nu mă mai trimitea... de unde să 
bănui că un drum la Braşov se transformă într-o ditamai 
misiune secretă? De unde să știu? Poate, după misiunea 
asta, Harutan se va ține de cuvânt și mă va propune pen- 
tru gradul de colonel. Atunci mă retrag din activ şi merg 
la catedră... să fiu mai aproape de copii, Alexandra are 
bacul și intrarea la facultate, Adrian trece anul trei, apoi 
puștoaica de Andreea, cu pianul ei... voi putea fi mai pre- 
zent în viața lor, lângă Luiza...“ 

Locotenentul Zgribuc, care conducea detașamentul, 
fiindcă știa drumul și zona, semnaliză oprirea. Maiorul 
Vanciu, absorbit de gânduri și de monologul său interior, 
mai să se lovească de ranița celui din faţa lui. Se aflau în 
pădurea de brazi, înseamnă că urcaseră. Își privi ceasul 
și văzu că merseră ceva mai mult de o oră. Inspiră pe nas 
aerul tare, rece, de la munte și-i plăcu ce simți, aproape 
ca un fel de beatitudine spre adrenalină, care-i dădu o 
senzaţie de uşoară ameţeală. De la aer și mersul rapid. 

În următoarea clipă uitase deja de nemulțumirile Şte- 
faniei, de ziua fiicei sale, de bacalaureatul Alexandrei, de 
motocicleta pe care i-o promisese lui Adrian, de faptul că 
făgăduise surorii sale să treacă pe la ei, să vorbească cu 
soțul acesteia despre... nici nu mai știa ce, pentru că su- 
biectul nu-l interesase deloc. Avea el suficiente griji per- 
sonale, profesionale și familiale, ca să se mai ocupe şi de 
neîmplinirile sufletești ale altora. 

Brusc, mai multe păsări zburătăciră printre crengile 
brazilor şi se ridicară în stol spre cer. Aproape toți își 
feriră capul, de parcă i-ar fi putut lovi cu aripile lor. Într-o 
parte se strecura o rază de soare printre nori și brazi, po- 
leind micuța poiană lângă care se opriră cu o trenă de 
lumină aurie. Părea o imagine ireală, de vis, parcă des- 
prinsă dintr-o carte de basme. La marginea poieniţei se 
ridica o movilă de pământ ce părea de curând săpată. 

Grupul de militari înconjură groapa aceea, relativ 
largă. Priviră în ea. Era adâncă, aidoma unui puț de fân- 
tână. Se vedea că nu fusese săpată de mână de om, circum- 
ferința era netedă, nu se folosise acolo târnăcop, hârleț 
sau lopată. Poate o foreză cilindrică, ceva care scosese 
pământul cum se scoate un dop dintr-o sticlă. Își dădură 
jos rucsacurile și începură să se pregătească pentru acti- 
vitatea care-i adusese în acel loc. Montară cu repeziciune 
un scripete mobil, îl fixară cu cabluri şi-l ancorară de 
trunchiuri de brazi. Doi dintre soldaţi tasară buza puţului 
și o acoperiră cu o folie din plastic gros, creând un prag. 
Desfășurară o scară telescopică şi-i dădură drumul în 
adâncime. 

+ + + 


Marfarul lung intră încet pe linia auxiliară și se opri în 
fața Depozitului 920 Carburanți-Lubrifianţi Cristian, aflat 
în subordinea Bazei 91 Logistică a Forțelor Aeriene Române. 
Garnitura, compusă din 23 de vagoane cisternă de 85,6 
metri cubi fiecare, transporta produse petroliere albe, 
benzine, petrol şi motorină. 

Lângă rampa de păcură și uleiuri lubrifiante staționa 
un alt tren de marfă, unde se descărca combustibilul în 
rezervoarele uriașe de o sută de mii de metri cubi și în 
batalurile laterale. Un Eurocopter negru de la baza Co- 
brex Brașov de la Aeronautică Civilă zbura la mică înălțime, 
supraveghind activitatea depozitului. După ce survolă de 
două ori arealul, elicopterul se îndepărtă, îndoind vâr- 
furile brazilor și vălurind coroanele stejarilor seculari. 

Un soare leneș încălzea amiaza. Aerul vibra de la vaporii 
denși scăpați din supapele de respiraţie ale cuvelor. În- 
tregul parc de rezervoare parcă plutea deasupra pămân- 
tului, ca într-un lichid translucid. 

— Gogule, treci la trei! zbieră o voce. 

— Şefu', n-am terminat aici! 

— Hai, grabă! Uite şi tu ce avem la descărcat. 

— Da, șefu”! 

— Nu vreau să mă prindă noaptea, adăugă Valer Chițu, 
fără ca Gogu să-l audă. 

Şeful înșurubă capacul conductei și puse acul de sigu- 
ranță. Trase cu dinții de mănușă, era obișnuit cu gustul 
viu, înțepător, al benzinei. Apasă butonul de emisie al 
stației portative prinsă pe umărul stâng. 

— Vasilica lu’ tata, ce naiba faci, dom'le, atâta timp? 

— Șefu', se auzi o voce printre hârâiturile stației. Acu’ 
venim. Mintenaș. 

— Haida odată, avem multă treabă. 

Peste câteva minute apăru un grup de cinci-șase mun- 
citori, în salopete, venind dinspre izvor, de la fântâna 
Nișchii. Unul dintre ei își flutură mâna, apoi se apucară 
de treabă, manevrând cisternele marfarului abia sosit. 

— Să-mi bag... strigă unul dintre ei, dându-se un pas 
în spate. 

— Ce-i bă, Nicușoare? Ţi-ai văzut fața? râse cel de lângă 
el, un om mai în vârstă. 

Se adunară cu toții. Priviră spre cuva de pe care tocmai 
îndepărtaseră capacul. După câteva clipe de uluire, se re- 
traseră îngroziți, unii chiar ţinându-se de nas. 

— Şefu', strigă cel mai apropiat de zidul de jos. 

— Ce-i? strigă înapoi Valer. 

— Hai să vezi ceva! 

— Ce, mă? Lasă-mă, că am treabă! 

— Șefuw'. Îi groasă rău! 

— Ce, mă? 

— Îs niște oase în cuva trei patru! 

— Ce zici?! 

Dar nu mai aşteptă răspuns. Îşi aruncă mănușile jos, 
sări peste bordură și ocoli gardul de sârmă, cu pași re- 
pezi. Nu-i convenea deloc această întrerupere. Dorea să 
termine treaba până diseară, când avea program. Un pro- 
gram special. Numai gândindu-se și inima începu să-i 
bată mai tare. În sertarul șifonierului de acasă avea o 

cutiuță cu un ineluș. Îl costase leafa pe trei luni, rămăsese 
lefter de fusese nevoit să ceară împrumut de la maică-sa, 
pentru că era seara în care avea s-o ceară de nevastă pe 
Georgeta. Drăguța de ea... Tuţa lui! 

— Şefu’... 

Oamenii se dădură mai în spate. Valer Chițu se aplecă, 
privi pe fundul imensului vas şi se apucă de nas. 

— Phiuu... fu... mă-sa... ce-s alea? Oase? Cine le-a arun- 
cat, că vă mânc de vii! Năpârcă, Solzosule, ce-s bancurile 
astea? 

— Şefu', șefu'... noi n-am făcut nimic! Acum am venit, 
am decopertat, asta am găsit. 

— Bine că n-am turnat combustibilul peste! 

— Șefu', să intru și să scot oasele alea de-acolo? se oferi 
un tânăr. 

Valer se gândi o clipă, mușcându-și buzele. 

— Nu. Lasă-le pe loc. Pune capacul. Închideți sigiliile. 

— Şefu', da’ cuva-i goală! 

— Mă duc la director. Nu vă atingeţi de nimic. Până 
nu vine directorul, nici nu vă apropiați. Verificaţi celelalte 
rezervoare și batalurile. Dacă mai găsiţi ceva, chiar şi un 
fir de praf, închideți şi sigilați. Asta-i chestie de procura- 
tură. Aţi înțeles? Fu... mă-sii de încurcătură! Opriţi orice 
manevră, până la noi ordine. 

— Nu mai descărcăm nimic? 

— Nimic. Opriţi lucrul. 

— Şefu'... dar... 

— Pe răspunderea mea. Opriţi lucru’, dar nu cumva să 
plece vreunul din voi acasă. Aici staţi, de e nevoie și peste 
noapte. 

Plecă amărât și nervos, înjurând cu voce tare. Cum s-o 
amâne pe Tuţa lui? 

Telefonă la Brașov, dar directorul cel mare era plecat 
într-o deplasare în interes de serviciu, undeva prin Eu- 
ropa. Directorul-adjunct era la București și secretara îl 
informă că nu avea cu cine sta de vorbă decât peste o 
săptămână, cel mai curând. Valer se plimbă prin biroul 
depozitului, neștiind ce să facă și cum să procedeze. Era 
el șeful, dar această situaţie îl depășea cu totul. Cum să 
fie oase, de fapt, un schelet întreg, din câte văzuse, pe fun- 
dul unui ditamai rezervorul? Primul gând fu că se înfăp- 
tuise o crimă. Dar nu. Doar ieri fuseseră cuvele spălate și 
degresate, pentru transportul de azi. Nimeni nu găsise 
nimic. 

Iar oasele scheletului păreau... hmm, nu se putea ca un 
corp să se descompună în totalitate în numai doişpe ore, 
nici dacă era cufundat într-o baie de acid sulfuric... o fi 
pus cineva scheletul acolo, așa, să le joace o festă? Dar 
cine? Erau ei, băieții, cum erau, dar pe niciunul nu-l du- 
cea capul să facă o astfel de farsă... nu la locul de muncă, 
nu la rezervoare. Ştiau cu toţii că dacă nu erau atenți, își 
puteau pierde chiar și viața. Cu asta nu te joci. Să se fi 
strecurat cineva de afară, cine?, să pună oasele... Nu, era 
prea absurd, apoi mai erau şi paznicii, camerele de filmat, 
tot depozitul exterior era luminat noaptea la fel ca ziua... 
ce să fie, oare? 

Să fie scheletul din plastic? De ce să-l azvârle într-un 
container? Dacă nu l-ar fi observat nimeni, turnau lubri- 
fiantul peste el şi asta era. Nu, nu, își zise Valer. Trebuie 

să fie ceva mai complicat. Să fie un test care să le verifice 
vigilența? Poate, dacă ar fi fost prin Danemarca sau altă 
țară. Ce să facă? Cui să-i spună? Cui i-ar intra în compe- 
tență o astfel de situație? 

Parcurse tabelul prins de perete cu numerele de telefon 
în caz de ceva. Ambulanţa. Pompierii voluntari. Gaz me- 
tan. Apa. Primăria. Depanare. Serviciul de internet şi tele- 
fonie. Protecția consumatorului. Ei, uite, acel ceva era 
acum real și se confrunta cu el. Pe cine să sune? Pe cine 
să sune? Apoi văzu, în josul paginii: UM Cristian, avarii, 
locotenent Zgribuc Loredan. UM Cristian, colonel Gru- 
meza Florin, comandant. 

Depozitul de carburanţi oricum aparținea de unitatea 
militară a Bazei nouăzeci și unu Logistică. Răspunse vo- 
cea suavă a secretarei. Dacă nu ar fi ştiut că aparţinea 
doamnei Anca Vătăfoiu, în prag de pensionare, s-ar fi 
fâstâcit. Ceru cu comandantul și-i spuse acestuia desco- 
perirea pe care o făcuse colegul, despre oasele găsite în 
cuva trei patru. Primi instrucțiunile pe care le dăduse și 
el. Să sigileze totul, să oprească lucrul și să aștepte sosirea 
militarilor. 

Valer Chițu răsuflă ușurat. Procedase bine. Apoi își 
sună logodnica, să-i explice de ce nu mai putea ajunge la 
întâlnirea fixată, la restaurantul Gaura Dulce, de pe 
strada Hirscher, din Brașov. Georgeta nu prea înțelese și 
plânse la telefon, acuzându-l că se răzgândise și-l acuză, 
supărată, că-și găsise pe alta. Plin de amărăciune și îngri- 
jorare, Valer închise și se duse înapoi la echipa sa, băieții 
de la descărcare. 

+ + + 


Amelia Ichim mergea pe potecuță, cu grupul de fete 
din clasa ei. Băieții se țineau după Leonard Popică, direc- 
torul profesor de sport, sporovăind şi râzând. Alaiul se 
încheia cu mamele care veniseră să participe la excursie. 
Printre care și tanti Marika, cu toate că nu avea niciun 
copil la şcoala gimnazială din localitate. Femeia era omni- 
prezentă, foarte activă şi căra un rucsac plin de sandwich- 
uri, fursecuri făcute de ea și suc natural din zmeura cu- 
leasă vara, din grădina ei. 

Câinele pe care-l văzuse de nenumărate ori în curtea 
şcolii și pe stradă îi însoțea, dând neobosit din coada lui 
stufoasă, cu blana lungă și îmbârligată. Nu-l băga nimeni 
de seamă, ca și cum nici n-ar fi fost cu ei. Se mai oprea pe 
ici, pe colo, lângă un trunchi de copac, lângă un tufiș, mi- 
rosea frunzele sau rădăcinile, apoi îşi continua netulburat 
drumul. Se părea că nimănui nu-i era frică de el, dacă-l 
ignorau chiar atât de vizibil. Dar nici prietenoși nu erau 
cu el. Poate pentru că era murdar și neîngrijit? Pentru că 
blana lui duhnea? Dar cățelul era vesel. Avea o ureche 
puţin clăpăugă, care la fiecare pas sau salt îl lovea ușor 
peste ochiul drept. Însă nu-l deranja. Părea obișnuit. 

Directorul şcolii, poreclit Leo di Pică, de la numele său 
Leonard Popică în combinaţie cu un actor holywoodian, 
pășea plin de voie bună alături de grupul băieților, du- 
când sub braţ, ca pe un trofeu, o minge de fotbal. Cunoșş- 
tea foarte bine potecile dealurilor printre stejarii seculari 
ai zonei. Părăsiră cărăruia noroioasă și ieșiră pe drumul 


61 


MARȘUL FANTOMELOR Anamaria Borlan 


forestier cu pietriș, unde se opriră pentru o scurtă pauză, 
ca elevii să poată mânca ce-și adusese fiecare de acasă și 
din bunătățurile de la tanti Marika, cea care servea, zâm- 
bitoare și mândră, pe toată lumea, mai ales pe mamele 
însoțitoare, cu preparatele ei. 

— No ia, să crești în mare! Papă, să prinzi de putere! 
Vero, rețeta de piept de curcan eu dau la tine. Jumulește 
curcan, pui în bait, trei zi și noapte, apoi fumezi un picuț 
carnea și te pui la frigidere. După ala scoţi şi-i ca brânza 
de mole. Baţi cu ciocanu, apoi juma de oră la cuptor, stingi 
focu şi mai lași până mâine. Este... ttt, să vezi! la, papă 
din asta! și-i întinse un sandwich celei numită Vero. 

Câteva mame se îndepărtară, să fumeze şi să bea cafea. 
În acest timp, directorul adună băieții la un fotbal mic; 
drumul era plat și cotitura forma un fel de miniteren. Mar- 
cară capetele cu bolovani, linia porților și, curând, glasu- 
rile copiilor acoperiră toată pădurea. Câteva fete se alătu- 
rară, țipând în cor şi dând indicații, țopăind și râzând. 

După ce-și primi porţia de mâncare și se înfruptă din 
carnea cu pâine şi chiar din castraveți tăiați rondele, du- 
lăul satului începu să latre. De fapt, nu era chiar o lătră- 
tură. Glasul îi suna răgușit și parcă se căznea să scoată 
sunetele. Mâhă, mâhă, mâhă, făcea el. 

— Taci, bă! se răsti o mamă la el. 

Câinele tăcu un timp, apoi, cu botul ridicat spre înaltul 
dealului, mirosind ceva în aer, începu să latre din nou, 
mai cu vehemenţă, cu coada în jos. Mâhă, mâhă, mâhă! 

— Marş, potaie! strigă la el o altă mamă, aruncând în- 
spre el c-o piatră. 

Câinele își feri capul ca și cum s-ar fi așteptat să fie lovit. 
Ameliei i se făcu milă de el și-l chemă la ea, ispitindu-l cu 
pieptul de curcan al lui tanti Marika, pe care-l scoase pe 
furiş dintre feliile de pâine. ÎI întinse câinelui. Îi fu frică 
să n-o apuce și s-o muște de degete, dar animalul luă cu 
delicateţe felia de carne și o ronțăi tacticos. „E cam aţoasă, 
nu?“, gândi Amelia, amuzată, și ascunse sandwich-ul gol 
într-o punguţă, pe care o băgă înapoi în rucsac. Dulăul se 
așeză în fund, în faţa ei și o privi lung, așteptând să mai 
primească. 

Amelia îi întinse un fursec, despre care aflase că era 
făcut cu untură de porc. Câinele îl mirosi, strâmbă din 
nas şi refuză. „Cred şi eu! Fursec cu untură de porc? Cine 
a mai auzit așa ceva? Tu ai auzit?“ De parcă i-ar fi înțeles 
dialogul din minte, câinele își scutură capul lăţos. „Ai 
avea nevoie de o tunsoare, frumosule!“ Dulăul își aplecă 
un pic capul într-o parte, privind-o de parcă s-ar fi rușinat. 
„Ei, haide, nu te jena. Ești cam nepieptănat, prietene, dar 
îți stă bine așa, stilul vâlvoi!“ Animalul o fixă cu ochii lui 
căprui și rotunzi, mişcându-și uşor coada. „Mai vrei ceva? 
O felie de caşcaval?” Câinele păru că se bucură la auzul 
ofertei. 

Amelia cotrobăi în punga cu alimente și scoase sand- 
wich-ul făcut de ea de dimineaţă, după ce aseară mersese 
la cumpărături la un mic magazin din vecinătate. Despa- 
chetă cele două felii, îndepărtă rondelele de castravete și-i 
întinse animalului doar brânza. Câinele adulmecă, miș- 
cându-și nările, apoi prinse cu dinţii din faţă felia și o 
mâncă cu poftă, aşteptând-o și pe cealaltă. „E bun? Îți 

place? Uite, ia de-aici! De când n-ai mai mâncat astfel de 
bunătățuri?“ Câinele scoase un fel de strigăt lătrat, poate 
de bucurie. Înșfăcă și a doua felie, care dispăru rapid în 
stomacul lui. 

— Doamna profesoară! veni lângă ea una dintre mămici 
și câinele fugi câțiva pași mai încolo. Lăsaţi-l! E un vaga- 
bond! Are purici! Nu-i mai dați de mâncare! N-o să mai 
scăpați de el în veci! 

— Dar bietul de el e lihnit! replică Amelia. Și e un fru- 
mos. i 

Femeia se uită perplexă la animalul care şedea în fund, 
la mică distanţă. 

— El? Frumos? Alungaţi-l de-aici! Dacă se repede la 
copii și-i mușcă? Dacă e turbat? 

— Turbat? Nu arată a fi turbat! A mai mușcat pe cineva? 

— Oricând poate mușca. E periculos să fie aşa aproape 
de noi. la, marș! strigă la el. Marş! Marș!! 

Amelia privi cu părere de rău animalul care încă mai 
aștepta ceva de mâncare. „Lasă, frumosule, poate într-o 
zi te duc la un salon de tuns câini, să vezi ce frumos vei fi 
atunci! Îţi cumpăr și o zgardă. Antipureci. Vrei?“ 

Ca și cum ar fi înțeles, dulăul se ridică și veni repede 
la ea, dând bucuros din coadă. „Acum, te rog să te întorci 
în sat. Bine? Nu vreau să te lovească cineva de pe-aici. 
Hai, du-te, ne vedem mai târziu. Nu uita, tu și cu mine 
mergem la tuns.“ Câinele o privi în ochi. Apoi, dintr-o- 
dată, se întoarse și plecă cu pași repezi, fără să fugă, pier- 
zându-se printre copaci. Nu trecu niciun minut şi se în- 
toarse, alergând și lătrând. Parcă dorind să spună ceva, 
să anunţe, să atragă atenţia... 

Amelia se uită la copiii care jucau fotbal cu profu' de 
sport. Mamele fumau, beau cafeaua și sporovăiau vesele, 
împreună cu tanti Marika. Fetiţele care nu se uitau la 
meciul băieţilor jucau și ele ceva, absorbite, țipau și râ- 
deau, apoi reluau. Se părea că doar Amelia putea vedea 
dulăul, cu blana albăstrui-cenușie zburlită și încâlcită flu- 
turându-i în concurenţă cu urechile clăpăuge, apropiin- 
du-se ca un vârtej de neoprit. 

„Fugi!“ „Fugi!“ „Fugi 

Amelia privi în toate părțile. Cine striga la ea să fugă? 
Se întâmpla ceva? Băieţii jucau fotbal. Fetele râdeau și 
țipau. Mamele fumau. Avu impresia că timpul frânează 
și încetinește, toți ceilalți, cu câine cu tot, părură suspen- 
daţi în mişcare, mingea nu mai căzu, șutul nu se mai 
transformă în gol, fumul nu mai ieși din gura unei mame, 
tanti Marika rămase cu o grimasă de explicație... Însăși 
Amelia avu impresia că nu-şi mai aude pulsul și nu-și 
mai simte bătăile inimii. 

„Fugi!“ „Fugi!“ „Fugi 

Cine zice asta? De ce? De unde? Ar fi vrut răspunsuri, 
nu se putea mișca. Ar fi vrut să se întoarcă, dar era imo- 
bilizată. Ar fi vrut să țipe, dar nu putea scoate niciun 
sunet. Ar fi vrut să atragă atenţia celorlați, dar n-avea 
glas. Ce mă fac? Ce mă fac?! se sperie și simți dintr-odată 
inima pulsându-i cu putere în piept. Mai să i se facă rău. 
Se așeză cu greu pe bucata de trunchi de brad. 

Curios, doar ea reușise să se miște. Cineva apăsase bu- 
tonul de oprire a imaginii. Și al sunetului. Era o linişte 
desăvârșită. Poate timpul va trece mai repede, dacă sunt 

la înălțime mai mare, gândi Amelia, spre propria ei sur- 
prindere. Forţa pământului acționează ca o curbură spațio- 
temporală, pentru că masa și energia sunt inegale. De 
unde îmi vin aceste idei? Ce-i asta? Fizica de clasa a unșpea? 
Pe care am uitat-o de mult? Teoria gravitației? Timpul 
distorsionat de materie? Așa. Care materie? Mă aflu în 
imponderabilitate? Oare ceilalți pot gândi așa, ca mine? 
Cum să iau legătura cu ei? Cu ce să-i ajut? Cum? 

Câinele se năpusti dintr-odată asupra ei, trântind-o jos. 
Amelia se rostogoli prin pietrișul mocirlos, oprindu-se în 
picioarele fetițelor de la marginea drumului. Dulăul lătra 
tare, cu putere şi se auzea ecoul vocii lui răspândit prin 
toată valea dealului. Mâhâi, mâhâi, mâhâi, făcea el furios 
şi i se vedeau dinții dezveliți de mârâitură. Amelia se ridică, 
plină de noroiul ud care-i șiroia pe pantaloni și privi în 
sus, spre direcţia în care lătra animalul. Mâhâi, mâhâi, 
mâhâi. Mâhâi, mâhâi, mâhâi. 

Nu-i era frică. Fusese în multe locuri, în explorare, de 
cele mai multe ori de una singură. Călcase pe unde nu 
mai umblase nimeni de foarte mulţi ani. Îi plăcea să des- 
copere unele lucruri, fără să le împărtășească cuiva, nu 
înainte de a gândi și filtra informațiile. Era destul de soli- 
tară din fire, se străduia să facă parte din societate, însă 
prefera să meargă singură. 

Desigur, lucrul la catedră și cel cu copiii făceau excepţie. 

Interesant, îi plăceau şcolarii. Nu cei foarte tineri, din 
clasele primare, nici cei mai mărișori, liceenii. Așa, un- 
deva pe la mijloc. Gimnazială. Elevii erau foarte deschiși 
la minte, curioși, învățau repede, deşi erau încă naivi, dar 

sinceri, fără prefăcătorii, fără idei preconcepute, fără în- 
doctrinare. Din nefericire pentru ei, învățau şi o serie de 
materii în care se minţea fără rușine. Insă geografia nu 
avea cum să mintă. 

Pământul este real. Natura e reală. Munţii, apele, câm- 
piile... care au mai rămas, pe care nu s-au construit carti- 
ere de blocuri sau de vile, nu numai la București sau în 
România, peste tot în lume... însă pământul e viu, trăiește, 
își spune singur istoria milenară. „De ce mă gândesc 
acum la aşa ceva?“ se întrebă. „Ce s-a întâmplat? S-a oprit 
timpul? Rotaţia Pământului? De ce mă pot mișca numai 
eu și cățelul? Ce au pățit ceilalți? Copiii sunt bine? Cine 
mi-a zis să fug?“ 

Auzi un uruit. La început slab, apoi crescând în inten- 
sitate. Drumul forestier vibra. Nu ca la un cutremur. 
Amelia știa cum se mișca pământul la cutremur, când 
plăcile tectonice se freacă între ele și provoacă valuri de 
unde, de cele mai multe ori din cauza activităților vul- 
canice. Ascultă cu atenţie și se concentră să determine 
amploarea, dacă erau unde de intensitate sau de magni- 
tudine, ori puteau fi S sau P*. 

6 Unda seismică S e o undă transversală, de forfecare, care de- 
termină mișcarea particulelor solului perpendicular (transversal) față 
de direcţia de propagare; deplasarea acestei unde e similară cu îna- 
intarea unui șarpe (mişcări ondulatorii stânga-dreapta față de direc- 
ţia de înaintare) și e resimţită la suprafaţă sub forma unei mișcări de 
balans în plan orizontal; este o undă periculoasă, deoarece transportă 
aproximativ 80% din energia totală a cutremurului, determinând dis- 
trugeri proporționale cu magnitudinea cutremurului și cu durata de 
oscilație. Unda seismică P e o undă longitudinală, de compresie, care 


determină mișcarea particulelor solului paralel cu direcția de propa- 
gare; unda se deplasează prin compresie-dilatare în direcția de mers, 

Dar în zona Bârsei nu existau vulcani, doar în exteri- 
orul curburii Carpaţilor Orientali, la sud-est de munți, cu 
o platformă Moesică, din zona Vrancea, alcătuită din 
două etaje structurate, pe fundament cristalin cu înveliș 
sedimentar străpuns de roci eruptive, în cea mai mare 
parte de porfire acide și de roci bazice, din vremea Pre- 
cambrianului, iar cuvertura sedimentară începea cu Silu- 
rianul, până la finalul Cuaternarului. Unda seismică se 
poate propaga prin adâncime, să se facă simțită în Brașov 
şi Cristian, dar mișcarea pământului, de data aceasta, nu 
era una naturală. Măcar atâta lucru putea detecta, pentru 
că ştia să facă deosebirea între ceva natural și produsul 
omului. 


+++ 


Maiorul Vanciu coborî printre ultimii. Puțul vertical, 
mult mai lung decât unul de fântână, se continua cu un 
coridor orizontal, săpat tot de un utilaj minier cilindric. 
Drumul era luminat de o remorcă-generator cu turn de 
lumină cu șase proiectoare halogene de o mie de wați 
fiecare, luminând o suprafață de o mie trei sute treizeci 
de metri pătrați. Privea din mers peretele tăiat în stâncă 
şi se mira că nu era apă pe jos. De la un moment dat înce- 
pură să coboare o pantă lină, apoi dădură de o bifurcaţie, 
iar amplitudinea acestei unde e direct proporţională cu magnitudi- 
nea (energia cutremurului); este percepută la suprafață de către oa- 
meni ca o săltare, un mic șoc în plan vertical; nu e periculoasă pentru 


structuri (clădiri) deoarece conţine (transportă) doar aproximativ 
20% din energia totală a cutremurului. 

din care se deschideau mai multe tuneluri. Aprinseră re- 
flectoare portabile montate pe căşti, ca la mineri. Soldaţii 
se împărțiră în mai multe grupe mici, fiecare luând-o pe 
una din cele patru sau cinci direcții. 

Cavernele în care intraseră să exploreze erau majori- 
tatea naturale și doar unele păreau săpate de mâna omu- 
lui, cu mult timp înainte. Se puteau desluși urmele de târ- 
năcop care zgâriaseră peretele, precum și grămăjoare de 
pietre împrăștiate sub bolțile joase. Mergeau aplecaţi. 
Aerul devenea din ce în ce mai puțin respirabil și mirosea 
urât, a descompunere. Primiră ordin, prin stațiile perso- 
nale, să-şi pună măștile de oxigen. 

Întreaga misiune era condusă de locotenentul Zgribuc 
Loredan, care, se vedea, fusese bine instruit și, probabil, 
coborâse de mai multe ori acolo și cunoștea locul. Vanciu 
era mulțumit, în sinea lui, că nu primise el comanda expe- 
diţiei. Se întrebă, încă o dată, de ce fusese el cel trimis și 
care era, de fapt, rolul său în toată această tărășenie, dacă 
locotenentul fusese cel desemnat în funcția temporară de 
lider. Însă îi convenea să se comporte ca un simplu soldat, 
ascultând și îndeplinind comenzile altora. Doar asta și 
făcuse întreaga viață. Se conformase cu „am înţeles, să 
trăiţi“ şi executase. 

Luiza prinsese obiceiul de a-i reproşa — în ultima vreme, 
din ce în ce mai des —, că era ca un neghiob prea supus și 
docil, imagine care nu se potrivea deloc cu percepţia ei 
despre un militar de carieră. Se îndrăgostise de el la prima 
vedere. Nu chiar de el, mai degrabă de uniforma lui și de 
imaginea soldatului perfect. Îl văzuse ca pe un soldat uni- 

versal, imbatabil, frumos, inteligent, priceput la tot soiul 
de lupte pe care le câștiga doborând cu pricepere şi inven- 
tivitate inamicul cel rău. Se uitase la prea multe filme cu 
eroi. 

Vanciu surâse subțire sub masca de protecție full face. 
Singurul loc unde-și putea impune autoritatea de șef era 
la comanda batalionului, în perioadele de instrucție și 
exerciţii. În restul timpului, adică mai tot anul, se ocupa 
de detaliile serviciului de administraţie. Muncă de birou, 
hârţogăraie, birocrație. Nimic palpitant, nimic de salvat 
în mod dramatic, care s-o impresioneze profund pe Luiza. 
Câteodată mai avea parte de vreo misiune, mai mult sau 
mai puțin secretă, ce consta de obicei în discuții, studierea 
de arhive, scrierea de rapoarte, concluzii, recomandări. 
O viaţă activă fără activitate în sine. 

De când primise tresa şi galonul de maior, începuse 
perioada de declin. Nu fizic — era perfect sănătos, în pu- 
tere și în formă, nu moral — nu suferea de depresie sau an- 
goase sau alte manifestări demoralizatoare, nu sufletește 
— era mulțumit cu viața sa și a familiei sale, nu-l păștea 
niciun pericol iminent, salariul era bun și avea, mai nou, 
perspectiva de a trece la gradul de colonel. Dar... poate 
erau câte un pic din toate astea. Simțea uneori, dimineața 
la trezire sau seara, târziu, când se punea în pat, că entu- 
ziasmul celor aproape treizeci de ani de militărie parcă 
se diminua încetul cu încetul. Ca un strop de apă care 
aluneca lent pe o suprafață rugoasă, până se topea și 
dispărea definitiv. 

Se mai gândise uneori la aceste simțăminte, încercând 
să le înțeleagă, să le descifreze, să le găsească sursa. Habar 


70 


MARȘUL FANTOMELOR Anamaria Borlan 


nu avea de unde-i răsăriseră. Ştia că nu era de bine. Un 
cadru militar activ, cu rang de ofițer superior, nu avea 
voie să-și piardă timpul contemplând la nefericirea sau 
neîmplinirea personală. În armată, lumea nu se ocupa de 
meditații zen sau de yoga. Cel puţin, nu în armata ro- 
mână. „Îmbătrânesc”, filosofă, în timp ce privea cu atenție 
o porțiune cu striații colorate a peretelui stâncos. 

Instinctiv, întinse mâna și atinse o ieşitură. Simţi de 
parcă un vag curent electric îi trecu prin degete, urcă prin 
braţ până la umăr şi-i transmise un fel de scurtă smuci- 
tură în stomac. Se crispă. Îşi retrase mâna și observă că 
mănușa i se umezise. Din proeminenţă începu să picure 
apă, chiar pe vârful bocancului său. Se scutură și plecă 
mai departe. 

— Aici, chiar aici, auzi din faţă o voce sugrumată de 
masca de oxigen. 

Imediat, echipa se strânse şi intrară într-o grotă laterală 
mare, adunându-se în cerc în jurul unei construcții stranii. 
Spaţiul era generos, nu semăna a cavernă naturală, arăta 
ca o cavitate foarte largă excavată de om. Dar nu părea a 
fi ceva recent. Dimpotrivă, întreaga imagine avea aerul 
neverosimil al unui trecut îndepărtat; dacă nu de milenii, 
atunci cu siguranță de câteva sute de ani. Întreaga alcă- 
tuire era... străveche și, totuși, extrem de frumoasă. Nu 
arăta ca o ruină măcinată de vreme și intemperii. La 
naiba, părea o construcție nouă, abia terminată. 

Opt piloni cam de un metru înălțime, groși și cilindrici, 
arătând ca niște coloane legate de câte un prag dreptun- 
ghiular, totul din piatră cenușiu-azurie, încadrau o mică 

circumferință de pământ. lar în mijloc, pe jos, se găsea un 
morman de oase. Schelete. Curate, parcă spălate și lus- 
truite. Cu cranii înălbite de trecerea timpului, legate de 
coloana vertebrală la care se vedeau atașate coaste, brațe, 
oasele bazinului și ale picioarelor. De parcă ar fi fost din 
plastic, ca cele folosite drept material didactic la orele de 
anatomie, atârnate pe un cuier din lemn. 

„Ce naiba?“ gândi maiorul Vanciu. Cumva, spre sur- 
prinderea lui, nu se miră. Privi și el, ca toți ceilalți, osuarul. 
Locul din interiorul pilonilor era curat, plat, pământul 
bine bătătorit. Scheletele erau așezate într-un anumit fel, 
o reprezentare a celor opt direcţii cardinale și intercardi- 
nale, formând un cerc, cu craniile orientate spre interior, 
ca un plan topografic după un model de cartografie. O 
scenă bine definită, ce părea aranjată cu multă migală şi 
pricepere. Se aşteptă să apară din umbră un păpușar să 
manevreze scheletele care să danseze pe o muzică gotică 
și lugubră, cu nuanţe mistice, învăluindu-i pe toți cu fum 
și voaluri unduitoare. 

Vanciu își scutură capul, ca să scape de imaginaţia 
burlescă. Ce-i venise să se gândească la așa inepție?! Ca 
să-și abată gândurile, privi cu atenţie modelul din partea 
de sus a coloanelor, care-i ajungeau, cu prag cu tot, până 
aproape de umăr, în condiţiile în care maiorul avea o 
înălțime de un metru șaptezeci și nouă. Uşoara curbură 
a capitelului se termina într-o singură friză subțire, alun- 
gită, care susținea o cornișă plată. Corpul coloanei era lin, 
fără caneluri sau alte podoabe gravate. Nu era el un mare 
cunoscător sau pasionat de arhitectură grecească, însă, 


72 


MARȘUL FANTOMELOR Anamaria Borlan 


privită de aproape, structura i se păru neașteptat de aus- 
teră. Nu putea spune cărui ordin arhitectural îi aparținea, 
fusese de câteva ori în concediu în Grecia, dar nu reușea 
nicicum să recunoască ce coloane erau ionice, dorice sau 
corintice. Ştia doar că erau trei. 

Apoi se miră în sinea sa, cum naiba să apară coloane 
grecești într-o subterană neștiută de nimeni, într-o zonă 
fără puncte istorice ale expansiunii elenistice, chiar în 
Ţara Bârsei, într-un munte oarecare din localitatea Cris- 
tian de Brașov. Ar fi dorit să știe mai multe. Când se va 
întoarce la Bucureşti, dacă va supraviețui supărării Luizei, 
va căuta pe internet informaţii despre arta şi arhitectura 
grecească. Sau nu. Va fi tare ocupat cu scrierea de rapoarte, 
apoi va uita. 

Îl văzu pe doctorul Macovei înaintând și se întrebă ce 
curiozitate profesională putea avea un chirurg pentru 
niște oase. Îl secondă biologul Rotaru, cu toate că specia- 
litatea lui era studiul organismelor vii. „Ciudat“, își zise 
și urmări cum cei doi își deschideau sacii medicali, pu- 
neau pe jos, cu gesturi ce trădau experienţa și rapiditatea 
exerciţiului de multe ori făcut, tot felul de cutiuţe și truse, 
din care scoteau la iveală, din geanta-set, ustensile chi- 
rurgicale, trusa de supraviețuire şi cea de prim-ajutor, 
bisturie, seringi şi alte obiecte medicale numai de ei știute. 
Culegeau și probe de pământ din mai multe locuri, Ro- 
taru răzui un pic de piatră de pe marginea unui prag 
dintre coloane, în timp ce Macovei folosi o micuță bor- 
mașină ca să dea o gaură într-un femur. 

„Cu ce va compara ADN-ul? se întrebă din nou maiorul, 
ridicând nevăzut din umeri. „Identificare cu carbon 14? 

Să fi fost aici vreo mănăstire, un schit, un refugiu, ceva? 
Habar n-am de istoria locului sau a zonei. Să fi fost un 
cult religios între coloanele astea?!“ Făcu câțiva pași pe 
lângă unul din pilaștri, privindu-l cu mare atenţie. Piatra 
era perfect netedă, șlefuită, ca o suprafață de marmură. 
Desluși câteva vinişoare mai întunecate ce brăzdau supra- 
fața marmorată, desenând un model straniu. Încercă să-şi 
amintească de unde i se părea atât de cunoscut. Își scoase 
masca de oxigen și respiră. Aerul era răcoros, puțin sărat. 
Nu mirosea a nimic, poate puțin a pământ reavăn şi a stătut. 

Își trecu degetele peste suprafața dreaptă a părții de 
sus a unei coloane și-și privi mănușa. Nicio urmă de praf 
sau alte depuneri. De parcă întregul ansamblu ar fi fost 
montat acolo cu o zi în urmă. Apoi auzi un scârţâit. La în- 
ceput vag. Privi de jur-imprejur. Ceilalţi din echipă erau 
concentrați să se uite la activitatea medicilor. Zgomotul 
înfundat venea ca din pământ, reverberând prin pereți. 
Vanciu privi în sus, la tavanul cavernei, să nu se surpe. 
Nu percepu nicio mișcare, dar sunetul creștea în intensi- 
tate, strident, devenind din ce în ce mai ascuțit, aducând 
a frecare prin deplasare sau apăsare. 

În clipa în care voi să strige, ca oamenii să se ferească, 
pragurile dintre coloane se ridicară, elementele de arhitec- 
tură alunecară unul lângă altul, îmbinându-se, formând 
un perete octogonal perfect închis. Cu toată echipa mili- 
tară prinsă în interior. Era singurul care rămăsese afară. 
Cu toate că unii din grupa lui de militari erau mai înalți 
decât el și decât coloanele, nu mai putea vedea capul nici- 
unuia. Se ridică pe vârful bocancilor și întinse brațul. 

Spaţiul de deasupra, dintre coloane, era acoperit de o 
placă de piatră. 

Îşi scoase staţia, ca să ia legătura cu cei din interior. În 
clipa în care apăsă butonul de pornire, un scurtcircuit 
trecu prin aparat și-l distruse iremediabil. 

— La naiba! exclamă Vanciu. 


+++ 


Colonelul Grumeza Florin, comandantul unității mi- 
litare Cristian, sosi în scurt timp cu o mașină neagră de 
teren, fără însemne militare. Cobori și-și puse cascheta, 
apoi răspunse la salutul lui Valer Chițu. 

— Ia zi, care-i treaba? întrebă, în timp ce cobora trep- 
tele spre stația de încărcare. 

— Domn comandant, păi să vedeți... băieții au găsit 
niște oase în rezervorul trei patru. 

— Ce oase? 

— Oase de om. 

— Om? Vorbești de o crimă? Nu este posibil. 

— Aşa am zis și noi, dar sunt niște oase acolo... 

Comandantul făcu un „hmm“ de nemulțumire și iuți 
pasul. Cei cinci lucrători, în salopete pătate, cu mănuși și 
casca de protecție obligatorie, se aliniară în poziție de 
drepți. Vasilică desfăcu capacul rezervorului și colonelul 
se urcă pe scăriță, apoi se aplecă și se uită înăuntru. Privi 
câteva secunde lungi, apoi cobori. 

— Cine a fost de serviciu azi-noapte? 

— Domn comandant, Ihora Iustin o fost. 

— Cui a predat? 

— Mie, domn comandant, Chițu Valer. 

— Unde-i șefu' bazei? 

— Eu sunt şefu' bazei, să trăiţi, spuse Valer repede şi 
instinctiv luă poziție de drepți. 

— N-ai descoperit decât acum? 

— Acum, domn comandant. Cuvele și rezervoarele au 
fost spălate ieri, în tura a doua, şi peste noapte nu s-a des- 
cărcat nimic în ele. Acum începeam să le umplem, c-a 
venit și marfarul doi. 

— Ţi se pare schelet de om sau e vreo farsă a băieţilor? 

— Domn comandant! se îngrijoră Valer. Nicio farsă. Se 
muncește serios aici. N-am avut până acu’ niciun incident! 

— Hmm, căzu colonelul pe gânduri. 

Se duse singur în biroul șefului bazei. Cele două an- 
gajate civile din serviciul de contabilitate îl salutară res- 
pectuoase, dar surâzătoare. Comandantul era un bărbat 
frumos, atletic și înalt, între două vârste, parțial grizonat, 
având un chip delicat, cu care ar fi putut ușor întrece orice 
superstar hollywoodian. 

— Sărut mâna, doamnelor, zâmbi spre cele două, care 
se ridicară în picioare, încercând să-și acopere suprapon- 
derabilitatea fie cu un şal, fie cu un dosar ţinut în faţa ab- 
domenului. 

Închise uşa după și el şi se așeză la birou. Rămase câteva 
clipe pe gânduri. Apoi puse mâna pe telefonul fix, apăsă 
două butoane şi ceru un fir la comandamentul Braşov. 
Încercă să explice cât mai scurt şi concis despre desco- 
perirea unui schelet într-unul din rezervoare și ceru să 
vină procuratura militară. 

Primi un răspuns care-l năuci. I se aduse la cunoștință 
că armata română nu agrea astfel de glume deplasate și 
să-şi vadă de treabă, iar procuratura militară nu se afla la 
cheremul oricui venea cu o problemă nejustificată. „Dacă-i 
o problemă, atunci nu este nejustificată”, gândi colonelul, 
fără să dea glas cugetării sale. Era conștient de faptul că 
descoperirea unui schelet uman într-o cuvă de combus- 
tibil din depozitul aferent armatei nu era o chestiune 
simplă, cu atât mai puțin glumeaţă. 

Se gândi dacă poate ar fi bine să anunţe procuratura 
civilă, dar asta ar fi însemnat că trecea peste capul gene- 
ralului, care nu ar fi îngăduit una ca asta. De ce să ames- 
tece civilii în treaba armatei? Nu era de competenţa lor și 
nici treaba lor să rezolve chestii ale armatei. Se ridică și 
se duse la geam. Se uită în jos, în curte, unde oamenii stă- 
teau adunați și vorbeau. Două garnituri de marfar erau 
trase pe linii, urmând să fie descărcate. După masă și 
seara mai soseau alte două. Munca nu putea sta în loc, 
blocând şi alte departamente. 

Îi transmise lui Chițu Valer să se apuce de muncă. Doar 
rezervorul trei patru să rămână gol, până se va desluși 
taina scheletului. Dacă mai găseau oseminte omenești, să 
treacă mai departe. Apoi, privirea îi căzu pe tabelul de 
nume și numere de telefon de pe perete. Şi observă nu- 
mele primarului. 

— Alo! Aici Grumeza Florin, de la uni... 

— Ce faci, dom'le? auzi vocea lui Nelu Gârbacea, urlând 
prin telefon. Nu te-am auzit d-un car de ani! Ești bine, 
sănătos? Ce faci? 

— Nelu, pot veni până la tine? 

— Da' cum să nu! Unde ești? 

— Sunt la depozit. Vin la primărie. Vreau să mă con- 
sult cu tine. 

— Grozav! Te aştept c-o cafeluță. Ajungi în zece minute? 

— Cam aşa. 

Miura, secretara cea foarte tânără a primarului, care o 
înlocuia pe precedenta, plecată în concediu de materni- 
tate, aduse tava cu ceștile de cafea. Evident, vărsase din 
ea. Se emoționase în prima clipă când îl zărise intrând pe 
comandant. Se și bâlbâise, negăsindu-și cuvintele prin 
care să-i indice singura ușă, cea a biroului primarului. 
Trânti din neatenţie tava de masă, având ochi numai pen- 
tru militarul acela frumos. Cu intenţia de a prinde tava, 
ceștile şi farfurioarele, se împiedică de piciorul mesei, mai 
să cadă în braţele colonelului. Își pătase fusta crem cu 
cafeaua care-i picura pe pantofii asortaţi la culoare. 

— Ce dracu', Miura? Ce ești așa poticnită? Uite ce-ai 
făcut? Ia, şterge! se răsti primarul la ea. 

— Da... imediat... să mă iertați..., spuse ea pierită și 
dispăru în anticameră. 

Florin Grumeza zâmbi cu condescendenţă. Ştia foarte 
bine efectul pe care-l producea asupra domnișoarelor şi 
doamnelor. În tinereţe nu fusese mai deloc băgat în seamă. 
De fete. Nu fusese un bărbat frumos, devenise doar după 
ce împlise patruzeci de ani. În timpul studenţiei nu avu- 
sese nicio prietenă de lungă durată și nici după ce termi- 
nase academia. Se însurase târziu, cu fiica divorțată a 
unui profesor universitar, care preda limba engleză la 

Academia Forţelor Aeriene Henri Coandă din Brașov și 
cu care se înțelegea mult mai bine decât cu el însuși. 

— Zi, Florine, ce mai faci matale? se întoarse primarul 
spre musafirul lui. 

— Iartă-mă, Nelu, că am dat buzna așa, din scurt. Sper 
că nu te rețin din treburi! 

— Nici vorbă. Care-i treaba? 

— E ceva... mai ciudată. 

— Ciudată? În ultima vreme am de-a face cu tot felu’ 
de ciudățenii. Una-n plus n-are ce să mai strice. 

— Băieţii de la depozit au descoperit un schelet într-un 
rezevor. 

— Ce? Un schelet? De om? De șoarece? Altă lighioană? 

— De om. 

— S-a-necat, bietu' om? 

— Nu. Nu e un cadavru. E doar un schelet. 

Primarul îl privi, apoi oftă. 

— Florine, uite cum stă treaba... 

— Știu ce vrei să spui. Nu e de competenţa ta să infor- 
mezi procuratura și comandamentul militar din Brașov... 

— Nu, nu, nu asta. E ciudat, într-adevăr. Zilele trecute 
am îngropat doi nenorociți de forestieri, care au murit în 
condiţii cel puţin suspecte, pe dealu' Măgura Mică. 

— Așa... 

— Au fost mâncaţi. Sper că nu de vii. Oricum glojdi- 
seră și aveau băutură la bord, dar ceva le-a mâncat toată 
carnea de pe ei, până la os. Îţi poţi închipui? 

Colonelul se încruntă deodată. 

— Îţi arăt certificatele de autopsie! 

— Nu, lasă, nu e necesar. 

— Cum o fi ajuns scheletul în rezervor? 

— Asta-i întrebarea. Nu sunt oase sfărâmate sau bucăți 
disparate. E un schelet complet. 

— Măi, să fie! Ce dracu' se-ntâmplă? Ce a zis coman- 
damentul? Se deschide anchetă? 

— Cică, să nu fac glume proaste. 

— Ei, tu! și primarul începu să înjure, folosind multe 
cuvinte colorate. 

Miura reveni, șterse cu șervețele blatul mesei, aduse o 
altă tavă de cești cu cafea și reuși s-o pună pe masă fără 
să mai verse vreun strop. Aduse și două sticle de jumătate 
de litru cu apă plată şi așeză două pahare în față. Apoi se 
retrase, aruncând o privire insistentă colonelului înainte 
de a închide ușa. 

— Nelu, spuse Florin Grumeza, după ce luă o înghiți- 
tură de cafea. Ceea ce am să-ți spun e confidenţial. Foarte 
confidential. Am încredere în tine că nu vei sufla o vorbă, 
nimănui. 

— Mă onorează încrederea ta. Ce dracu’, Florine, ne 
ştim din copilărie, am jucat fotbal pe terenul bisericii 
evanghelice, mai ţii minte? Cum o chema... Hildegarde, 
ne alunga cu mătura... ce frică ne era de ea, băi frate... 

— Da. Acum e serioasă rău. 

— Hildegarde? 

— Situaţia, mă. 

— A, da, situaţia. Sunt tot numai urechi. Te ajut cu tot 
ce pot. Am neamuri sus de tot, pot apela și la ele pentru 
tine... 

— Nelu! Alaltăieri a venit de la București o echipă de 
militari, condusă de un maior. 

Primarul deschise sticla de apă și bău direct din ea. 

— O misiune. Comanda a primit-o locotenentul Zgri- 
buc. Nimic de zis, e om capabil, mă bucur că nu m-au 
încălțat pe mine. 

Gârbacea luă o gură de cafea, sorbind zgomotos. Era 
fierbinte. 

— Au plecat nu știu exact unde, se pare că e o acțiune 
confidențială. 

— Am înţeles. Zi-mi partea nasoală! 

— Nu s-au mai întors. 

— Păi, poate durează... mai multe zile, o săptămână, 
două... 

— Nu. Misiunea era de o zi. Douăzeci și patru de ore. 

— Care au trecut? 

— De mult. Și nu au raportat nimic. 

— Păi, dacă-s în misiune secretă... 

— Nu, nu aşa funcţionează treaba cu misiunea secretă. 
Există un consemn. La fiecare șase ore, Zgribuc trebuia 
să transmită un cod. Era obligația lui. O monitorizare. Nu 
a trimis nimic, depășind limita de timp de mai multe ori. 
Nici echipa mea şi nici a maiorului nu s-a întors. E tăcere, 
legătura e întreruptă. Am verificat pe radar, pe satelit, 
prin unde radio, telefonie. 

— Şi... ţi-e teamă de ce-i mai rău!? 

— Poate nu chiar teamă. De când comandamentul din 
Braşov mi-a trântit telefonul, încep să mă îngrijorez. Mai 
ales că s-a găsit și scheletul în rezervor, după cum spui. 

— ar tu eşti răspunzător, chiar dacă nu iei parte la mi- 
siune. 

— Da. 

— Nasol. 

Primarul dădu pe gât cafeaua, apoi bău jumătate din 
cantitatea de apă din sticlă. Se şterse la gură cu dosul 
palmei. 

— Cu ce te pot ajuta, Florine? 

Colonelul își aținti privirea în ochii lui. 

— Ai putea mobiliza câțiva lucrători forestieri sau pom- 
pieri voluntari? 

— Să meargă după ei? 

— Da. Unitatea e goală, au plecat mai mult de jumătate. 

— S-a făcut. Când și de ce efectiv ai nevoie? 

— Cel târziu mâine. Cel puţin zece oameni. 

— Mâine. La prima oră. Acum e seară, se întunecă ime- 
diat, or fi ei curajoşi, dar nu e bine să caute prin beznă. 
Doișpe. Duzina. Dirty dozen! spuse primarul, cu o față se- 
rioasă. Pot face o mixtură, cu pădurari și pompieri. Pădu- 
rarii au arme, pot trage la nevoie. Pompierii sunt bine 
antrenați, se bat şi cu ursul, de-i bai. 

— Nelu. Nu-i nevoie. Doresc doar să-mi găsească oa- 
menii şi pe bucureșteni. Teferi. 

— Am înţeles. 


+++ 


Amelia se trezi ca dintr-un vis. Simțea că amețește și îi 
era greață. Instinctiv, se uită la copii și la mamele lor. O 

zări pe Corina, colega de română, întinzând mâna să ia 
un biscuite de la tanti Marika. Directorul rămăsese cu un 
picior în aer, într-o postură caraghioasă, strâmbându-se, 
cu intenţia de a opri mingea trimisă de Mihăiţă în poarta 
desemnată de două pietre. Băieții păreau să alerge pe loc, 
fiecare încremenit în mișcarea neterminată. Pe fruntea lui 
Robert, care apăra poarta, se vedeau câteva picături de 
transpirație. Ferdinand îşi încleștase degetele în tricoul 
lui David, iar Adelin își întindea piciorul, să-i pună pie- 
dică lui Szabolcs. 

Fetițele de la marginea drumului aveau zâmbete feri- 
cite pe față, unele râzând cu gura deschisă. Sofia Alexan- 
dra, Sofia Maria și Andreea Raluca aveau capetele aple- 
cate, privind cu interes imaginea dintr-o tabletă. Sofia 
Elena, Larisa Iulia şi Maria Sofia mușcau, fiecare, din câte 
un sandwich marca tanti Marika. Miruna și Oana Roxana 
beau apă, iar Dagmar și Gerhild vorbeau între ele, gesti- 
culând. 

Cele trei mame fumau mai încolo, cu țigările între dege- 
tele care țineau şi telefoanele mobile, amuzându-se. Fumul 
subțirel al țigărilor se vedea ridicat prin aer, nemișcat pe 
fundalul pădurii întunecate. Nu se auzea niciun sunet, 
nicio șoaptă, niciun freamăt al frunzelor în adierea de vânt. 

Întreaga imagine era o frescă, un tablou static cu per- 
sonaje reale, ca scoase dintr-o imprimantă 3D. O tapiserie 
brodată în culori vii, o pictură atât de desăvârşită, ema- 
nând viaţa celor prinși în neclintire, în inerția stării sus- 
pendate. În timp? se întrebă Amelia, plimbându-se printre 
trupurile copiilor și ale părinților ca într-un muzeu de sta- 

tui de ceară. Își verifică ceasul. Secundarul își continua, 
netulburat, neîntrerupta mișcare pe cadran, mutând mi- 
nutarul după fiecare șaizeci de secunde scurse. În eter? 
Să fie vieților lor suspendate în eterul astral, impalpabil, 
imaterial, acel fluid subtil şi intangibil al ceasului univer- 
sului? Între vastitatea tăcută şi intensitatea spaţiului se 
putea oare să rămână, de-a pururi, prinși în dimensiunea, 
sau o altă dimensiune, vizibilă? Vor putea reveni la viața 
lor? Vor fi, din nou, la fel ca înainte? Vor fi, ca-nainte, ace- 
iaşi oameni? 

Singură în pădurea încremenită, i se făcu frig. Închise 
fermoarul hanoracului și-și puse rucsacul pe spate, s-o 
mai încălzească. De la o depărtare de câţiva paşi, privi în- 
treaga scenă. Toţi cei din faţa ei erau în viaţă, însă nu res- 
pira nimeni, nu clipea nimeni, nu trăia nimeni. Ce avea 
de făcut? Să plece în sat să cheme ajutor? Dacă, în timpul 
cât lipsea, li se întâmpla ceva? Şi la cine ar fi putut apela? 
Nu cunoștea pe nimeni. Persoanele pe care le-ar fi alertat 
se aflau înaintea ei, prinse în imobilitate. 

Se ghemui în mijlocul potecii. Se frecă la ochi, poate 
dispărea imaginea şi totul revenea la normal. Își scoase 
telefonul și făcu o poză. Ciudat. Pe ecran nu se vedea 
nicio imagine, apăreau doar câteva pete întunecate și ne- 
clare. Făcu mai multe fotografii, să se asigure. Nimic. Nu 
exista nicio dovadă a ceea ce vedea. Cui să povestească? 
Să meargă la poliție? Nu ar fi crezut-o. Mai rău, ar fi zis 
că-i cu capul, că-i o nebună, are halucinaţii, poate con- 
sumase niște substanţe, o duceau la balamuc, poate își 
pierdea și postul de la catedra de geografie. 

Ce avea de făcut? se întrebă din nou, îngrijorată, sim- 
tind cum o cuprindea panica. Amelia Ichim era o cere- 
brală, nu se pierdea prea repede cu firea și nici nu se în- 
spăimânta prea ușor. Pe vremea copilăriei, când în car- 
tierul bucureștean unde locuise cu părinții ei se constru- 
iau blocuri, se avânta, de una singură, pe treptele de ciment 
neterminate, privea de sus, de la ultimul etaj, panorama 
care se deschidea în fața ei, fără să se teamă de înălțime. 
Odată, prin clasa a șaptea, urcase pe o macara, să pri- 
vească mărețele realizări imobiliare începute în anii 
epocii multilateral dezvoltate, rămase neterminate. 

În perioada liceului făcuse parte din toate cluburile și 
grupurile de drumeţii și alpinism, făcuse și doi ani de 
judo, iar în facultate fusese în toate expedițiile geologice 
şi geotehnice organizate, participase la cercetări arheo- 
logice din ţară şi oriunde i se ivea ocazia. Apoi, în timpul 
vacanțelor de cadru didactic, plecase în diferite regiuni și 
țări, pe cont propriu. Nu-i fusese nicicând teamă. Mergea 
singură, se descurca, studia cu pasiune relieful, structura 
și compoziţia Pământului, modul de formare a rocilor și 
mineralelor, dezvoltarea florei unei zone sau fauna altui 
areal. 

Însă nu-i fusese niciodată atât de frică cum îi era acum. 
Simţea spaima cum îi creştea din stomac, îi cuprindea 
plămânii făcând-o să nu poată respira, îi strângea inima 
şi-i sugruma pulsul. Înghiţi cu greu, parcă-i treceau lame 
dinţate prin gât. Îi dădură lacrimile, care i se rostogoliră 
pe obraji, fierbinți și usturătoare. Cu toate că Amelia era 
o femeie mereu cumpănită și chibzuită, raționând sistema- 

tic, metodic, acum părea că se pierde în fața acestei situații. 
Mintea i se blocă și nu mai știu la ce să se gândească. 

Apoi, dintr-odată, simţi ceva cald care-i mângâia fața, 
ochii, lacrimile. 

— Mâhni, mâhni, făcu dulăul, lătrând tare în urechea 
ei. 

În clipa aceea, Amelia ieși din amorţeala crispată a fricii. 
Cuprinsă de emoție, îmbrățișă grumazul câinelui, care 
dădea frenetic din coadă, mai mult decât bucuros de un 
asemenea impuls de dragoste. 

— Măi, căţel, măi! Te-ai întors! 

Amelia clipi ca să-și limpezească privirea. Mângâia 
câinele pe cap şi pe spinare, neluând în seamă blana lui 
lungă, murdară, încâlcită. Probabil și plină de purici. Pa- 
trupedul țopăia fericit, împingând-o cu capul lui mare, 
cerând să mai fie mângâiat. 

— Stai un pic! De ce te-ai întors? 

— Mâhni, mâhniî, mâhni! 

— Copil frumos, oare de ce nu știi tu să vorbeşti! 

— Mâhnt, mâhniî, mâhnit! 

— Daa, daa, zise Amelia, dând din cap deznădăjduită. 

— „Tu nu ştii să vorbeşti!“ 

Tresări și se uită în jur. Nu se schimbase nimic din pei- 
sajul sau scena imuabilă. Se ridică în picioare, strângând 
rucsacul în brațe, cu gândul că, dacă ar fi fost necesar, se 
putea folosi de briceagul primit de la cineva din armata 
israeliană, cu lama de paisprezece centimentri. Nu putea 
fi sigură dacă nu vorbise cineva din grupul cu care venise 
în excursie. Majoritatea aveau gurile deschise, rămase așa 

în timpul conversaţiilor, a râsetelor, a urletelor la meciul 
de fotbal... sau în timp ce erau pe cale de a mușca și înfu- 
leca ceva... cine rostise acele cuvinte? 

Privi la câine. Acesta se așeză în fund, mișcând ușor 
din coadă, uitându-se cu interes, înclinându-și capul ba 
într-o parte, ba în cealaltă, cu urechile ciulite. Părea curios 
și parcă... a, nu, nu se poate, își zise Amelia. Un câine nu 
are cum să zâmbească. Dar cel din fața ei parcă surâdea, 
apoi deschise botul şi scoase limba, de căldură. 

Amelia se răsuci cu grijă, să privească în spatele ei, 
dacă nu cumva se afla pe drum sau lângă vreun copac 
cineva care să le vrea răul sau să-i atace. În starea în care 
se aflau, nu se puteau apăra. Strângea cu putere mânerul 
briceagului. Nu era nimeni, nicăieri. Își scoase telefonul. 
Ecranul se lumină o clipită, apoi se stinse. Degeaba încercă 
Amelia să-l repomească, nu voia și basta. Ştia că avea ba- 
teria încărcată și nu se folosise de celular. Nici nu ştia 
dacă ar fi avut semnal printre dealuri şi în păduri. Dar nu 
avea cu cine să discute, toată lumea pe care o cunoştea 
era împreună cu ea, iar mama ei din București era plecată 
într-un city-break, la Milano. 

— Mâhni, mâhnit, mâhnit! lătră câinele, pe un ton de 
avertisment, ridicându-se și tropăind în jurul Ameliei. 

— Ce-i? îl întrebă ea. Vine cineva? Ne salvează? 

— Mâhni, mâhnit, mâhni! lătră dulăul în continuare, 
din ce în ce mai furios. 

Își puse rucsacul pe spate și închise centura de la talie, 
să se poată mișca în voie dacă ar fi ajuns pe punctul de a 
se apăra. Sau s-o iau la fugă. Era singură în pădure, cu 

un câine zgomotos... poate simțea apropierea vreunui urs 
sau mistreţ sau alt animal sălbatic. Dar dacă vreun animal 
se putea deplasa, însemna că blocajul spațio-temporal se 
termina și totul revenea la normal. Cu toate astea, nu se 
întâmplă nimic. Elevii, profesoarele și mămicile însoți- 
toare rămaseră în aceeași poziție. Nimeni nu se clintise. 
Îngheţaseră și rămăseseră așa, sculpturi în gheaţă... care 
odată și odată se vor topi, filosofă Amelia. „Bine că nu-s 
din marmură sau granit, acelea nu se topesc și nici nu-și 
modifică starea de agregare, doar dacă dai cu toporul, 
nici măcar atunci... Doamne-ferește!“. 

În mod incredibil, auzul ei detectă un sunet, slab şi 
îndepărtat. Ascultă cu mare atenție, să nu se fi înşelat şi 
să fi auzit ceva din cauza concentrării. Nu, semnalul era 
produs de o mișcare cu cadență regulată, uniformă, rit- 
mică. Pas, pauză, pas. Pauză, pas, pauză. Pas, pauză, pas. 
Îşi ținu respirația, să nu fie sunetul propriului ei puls. Nu. 
Venea din exteriorul ei, din depărtare, prin pădure, din- 
spre vest. De ce nu se trezeau oamenii din spatele ei? 
Cum să facă să adune măcar copiii? Să-i adăpostească un- 
deva, chiar și printre tufe! Încercă s-o clintească pe Larisa 
Iulia, care era cea mai aproape de ea. Trase de brațul lui 
Adelin, care se întinsese să-i pună piedică lui Szabolcs. 
Dacă ar fi fost să revină la mișcarea inițială, cu siguranță 
ar fi tras o căzătură zdravănă. lar profu' de sport, direc- 
torul școlii, n-avea să nimerească niciodată cu mingea să 
dea gol în porțiunea dintre cele două pietre ce desemnau 
poarta apărată de... nu știa de cine și nici nu conta în acel 
moment. 

Nu putea urni pe nimeni din loc, oricât de tare trăgea. 
Câinele zburda printre oamenii suspendați, imobilizați 
în nemișcare, parcă bucurându-se că nu primea lovituri 
în coaste și nu era alungat dintre ei. Amelia avu impresia 
că Veronica Nemeș, colega de matematică, s-ar fi mișcat 
sau ar fi clipit. Alergă spre ea, o cercetă, fără să descopere 
nici cea mai mică mișcare. Dezamăgită, începu să se plimbe 
printre elevi și colege. Avu posibilitatea să le studieze as- 
pectul exterior, trăsăturile, particularitățile, semnele dis- 
tinctive. Nimeni nu era perfect. Fiecare avea ceva, acolo, 
pe față sau pe gât sau pe mâini, un rid sau mai multe în 
plus, o cută mai adâncă, un neg, un coș, aluniţe, pistrui... 
o broboană de transpirație... 

Dulăul începu să mârâie și apoi să latre cu agresivitate, 
dezvelindu-și dinţii. Amelia tresări și se uită în direcţia 
spre care câinele se avântă în fugă, percepându-i hămăi- 
tura ca pe un semnal de alarmă. 

„Fugi! Fugi! Fugi!“ îi reverberă în minte. 

Unde să fugă? În pădure? În susul dealului, printre co- 
paci, în jos, printre tufișuri? Pe drumul forestier? In care 
direcţie? De ce să fugă? De cine să fugă? Nu-și putea lăsa 
clasa de elevi și colege și mame în urmă. Pe directorul 
școlii, Leo de Popică. Pe tanti Marika. Venea oare vreun 
animal sălbatic? Poate dulăul îl putea speria şi alunga. 
Trebuia să găsească o modalitate de a întrerupe acea 
situație. Cum să lase oamenii în urmă? N-avea unde să 
se adăpostească și nici nu găsea vreun rost sau vreo logică 
să se refugieze numai ea, de una singură, fie și chiar după 
trunchiul unui copac. 

Simţea prin tălpi o ușoară vibrație. Nu de la cutremur. 
Nu de la deplasarea unei mașini mari și grele, de exem- 
plu vreun utilaj forestier sau vreun camion încărcat de 
copaci tăiați ilegal. Nu. Era o cu totul altfel de vibrație. 
Care creștea în intensitate, însemnând că acel ceva se 
apropia. Lent, tacticos, ținând ritmul unei cadențe. Avu 
nevoie de câteva secunde să-și amintească de unde i se 
părea cunoscut sunetul care se propaga. Era ca și cum 
multe picioare pășeau în același timp, apăsat, la intervale 
scurte, continue. Pas, pauză, pas. Pauză, pas, pauză. Pas, 
pauză, pas. 

O patrulă! se însenină Amelia, plină de speranţă. Pădu- 
rari, silvicultori sau vânători ce parcurgeau, după un anu- 
mit program, un traseu bine definit, pentru a păzi şi con- 
trola pădurea de braconieri și hoţi de lemne. Apoi, se 
întristă. Aceşti oameni nu ar fi mers niciodată ca la defi- 
lare, încolonați şi bătând pasul ritmic. lar apoi, n-ar fi 
putut face nimic ca să rupă... ce era, o vrajă? Un blestem 
aruncat? O falie de anomalie disrupând un segment în si- 
nusul spațiu-timp? Mai s-o apuce râsul, dacă situația nu 
ar fi fost atât de gravă. Vrăjitorie? Magie? Poate apăreau 
niște extratereștri, omuleţi verzi de pe planeta roșie sau 
omuleți cenușii de pe planeta de gheață, poate veneau 
niște siths” sau nişte duhuri... îşi scutură capul. „În ce film 
ești, Amelia?“ se întrebă de una singură. 

„Fugi! Fugi! Fugi!“ auzi din nou îndemnul. 

Cine putea fi ce-l care încerca, din nou, s-o convingă? 
N-avea cum să primească răspuns și își concentră atenţia 


7 Sith, personaj negativ din universul Star Wars, oponentul unui 
cavaler jedi, personaj pozitiv. 

spre drumul forestier. Vibraţia deveni sunet, iar sunetul 
înfundat, greu, începea să se contureze mai evident. Era 
clar de-acum că se apropia o formaţiune. De ea. De dulăul 
care o luă la fugă, gonind spre a-i întâmpina pe vizitatori, 
mârâind și lătrând supărat. Atmosfera parcă deveni mai 
densă, comprimată, fremătândă, împingând aerul în față 
ca un metrou care sosea în stație. Auzea un şuierat oare- 
cum nefiresc, de parcă cineva, mai mulți, tăiau văzduhul 
cu multe fierăstraie. 

Strângând briceagul în mâna dreaptă, luând instinctiv 
poziție de apărare, aşa cum învățase la cursurile de judo, 
Amelia așteptă, respirând sacadat, ivirea celor care veneau. 
Pe porțiunea de drum lung și drept, în mijlocul dealului 
și al pădurii, se arătă... oh, Doamne, nu-i adevărat! 

Căzu în fund, cu gura căscată, fără să lase să-i scape cu- 
titul, deşi nu-i era de niciun folos. Încercă să tragă aer în 
piept, dar nu reuşi să respire. Căscă ochii, de uluială și 
de groază. 


+ + + 


Valer Chițu, șeful depozitului de carburant al unității 
militare Cristian, își trânti mănușile groase de lucru pe 
jos, scuipă și înjură prelung. Se luă de cap şi se așeză pe 
treapta cea mai de sus a scării care ducea la birouri. Îi 
crescuse o barbă țepoasă și avea ochii injectaţi cu vini- 
șoare roșii. Nu dormise o noapte întreagă și era în a doua 
sa zi de muncă, fără să închidă ochii sau măcar să se odih- 
nească un pic. Rămaseră în urmă cu descărcarea materia- 

lului lichid, din cauza incidentului, plus că în acea dimi- 
neață sosise și un marfar particular, cu încărcătură de 
petroliere negre, păcură, combustibili speciali, uleiuri lu- 
brifiante. 

Situaţia era critică, aprecie el. Dacă nu cumva de-a drep- 
tul disperată. Câteva cuve mai mici și rezervoare metalice 
verticale nu fuseseră încă golite de tot, curățate și spălate 
de reziduuri. Întârzierea se datora opririi lucrului timp 
de cele câteva ore prețioase, pentru că un schelet oarecare 
se trezise să se arunce într-unul din recipiente, care nu 
putea fi utilizat, până la alte ordine. Conducătorul garni- 
turii nou sosite urla la el, agitând niște foi și ordine, zbie- 
rând ceva despre operatorii de transport feroviar și gesti- 
onarea infrastructurii, amenințând că firma lui, adică unde 
era angajat, va da depozitul în judecată, pentru fiecare 
minut de amânare și întârziere. 

— Bă, Mirciulică, îi strigă Valer înapoi, enervat la culme. 
Ce mă iei, bă, cu ordin scris, foaie de parcurs și alte chestii 
d-astea, bă?! Vrei să-ţi citez? Îţi citez, bă, să ştii și tu, că 
eu nu-s de colea și știu legea, bă! Regulamentul de orga- 
nizare şi funcţionare a autorităţii feroviare zice că, în ca- 
zuri excepționale, bă, de forță majoră, se închide linia de 
transport, bă! Serviciul tău de marfar e de doişpe ore! Se 
poate prelungi, în caz de un incident sau calamitate, bă! 
Eu să-ți spui toate astea? Vezi capitolul doi, articolul cinci. 
Hotărâre de la guvern, doușpatru per două mii treișpe! 
Mai apoi vii la mine! Bă! 

Scuipă din nou printre dinţi şi se îndepărtă, simțind 
cum pieptul i se sparge de la bătăile inimii. Noroc că se 

abținuse în ultima clipă, deși tare mult ar fi dorit să-i câr- 
pească una peste mutra de şmecheraș a lui Mirciulică. 
Urcă pe rampa de descărcare și își sprijini coatele de ba- 
lustrada de fier, vopsită verde, scorojită pe ici-colo. Vedea 
peste casele nu de mult construite mini-cartierul de la in- 
trarea în localitate, traficul de pe șosea, câmpul întins, 
cele patru silozuri filler de la staţia de betoane. Își mută 
privirile spre coroanele stejarilor dealului Pădurea cu 
Flori, care începeau să se coloreze din verde închis în găl- 
bui și, pe alocuri, arămiu. Era încă prea devreme, la început 
de octombrie, să cadă. Peste două sau trei săptămâni, 
oricum până de Ziua morților de întâi noiembrie, va ve- 
dea numai crengi golașe. Ce dezolant. Asta dacă nu va 
ninge mai devreme sau bruma timpurie nu va acoperi 
dealurile mici, dealurile mari și Postăvaru... 

Oftă prelung, din greu. Cunoștea foarte bine îndatori- 
rile sale, dar și responsabilitatea bunei funcțiuni a depozi- 
tului. Ah, ce-l scosese Mirciulică din pepeni! Cum și ce 
anume să-i explice Valer omului furibund? Că sâmbătă 
seara se întâmplau, de obicei, toate nenorocirile, începând 
de la durerea de măsele până la apariţii inexplicabile? Că 
avea pe cap niște schelete ambulante, îi mai și lipseau trei 
băieți de la muncă, unul învoit să meargă la o înmormân- 
tare, altul la spital în urma unei operații de apendicită și 
al treilea plecat în concediu. Nu avea de unde aduce înlo- 
cuitori, regulamentul depozitului nici nu permitea ca o 
persoană neangajată să manipuleze marfă periculoasă. 
Că Georgeta, logodnica lui, nepricepând situaţia, îi tot 
telefona și-l mustra, îl certa, îi reproșa că nu venise acasă, 

o tot dădea înainte că-și găsise pe alta și era tare supărată 
pe el... Georgeta. Georgetuța, Tuţa lui cea dragă. ÎI durea 
faptul că nu-l înțelegea și nu-l sprijinea în cele mai cum- 
plite ore și zile ale vieții lui. 

Cu cinci minute înainte ca marfarul particular să intre, 
Pinţea Vasilică, zis Năpârcă, îi aduse la cunoștință, cu o 
voce egală şi calmă de parcă ar fi fost ceva la ordinea zilei, 
că fusese găsit încă un schelet într-un bazin de jos. Ceru 
băieţilor să verifice fiecare rezervor, gol sau plin. Îi tele- 
fonă comandantului, care emise prompt, fără a sta pe 
gânduri, ordinul de sigilare a întregului depozit, din mo- 
tive de forță majoră. Nu ieșea și nu intra nimeni și nimic, 
niciun angajat şi niciun produs. De data asta se duse per- 
sonal la Brașov, depunând un raport cât putea de amă- 
nunțit, însoțit de poze, pentru a fi luat în serios şi a se găsi 
o soluție. Urgentă. 

Colonelul Nicolescu intră în birou. Înalt, uscățiv, ușor 
adus de spate, merse cu pasul omului bătrân și se așeză 
în fotoliul de la biroul comandantului, care nu era pre- 
zent. Cu toate că amândoi aveau același grad de colonel, 
Grumeza și el, de data aceasta funcţia întrecea ierarhia 
obișnuită, Nicolescu fiind comandant șef de unitate. Nu 
era el șeful statului major de apărare, dar se comporta ca 
și cum întreg centrul militar brașovean ar fi fost moșia lui 
personală. Generalul Nedelcu îi permitea, cu largheţe, să 
se ocupe de diferite treburi, cum zicea el, mai mărunte şi 
mai diverse, datorită experienţei și respectului pe care i-l 
purta septagenarului. Cei mai tineri se temeau de el, celor 
mai în vârstă nu le păsa. Mai avea nici șase luni până la 

pensionarea definitivă, de fapt, el era de mult pensionat, 
dar revenise la activ, adică la munca de birou, după ce se 
plictisise de stat acasă vreo două luni și jumătate. 

— Domnule colonel Grumeza, zise bătrânul Nicolescu, 
cu vocea sa seacă, hârâită, ca un șmirghel ce răzuia o mu- 
chie metalică, privindu-l mijit printre ridurile genelor. 
Am citit raportul. Mi se pare... hâm, hâm, hâm, îşi drese 
el glasul, o chestiune de prost gust. Te credeam om în 
toată firea. 

— Domn colonel Nicolescu, cu tot respectul, e o treabă 
reală, adevărată, vă pot dovedi cu pozele făcute la fața 
locului. 

— Pozele astea nu-mi spun nimic. Cum să fie un schelet 
într-un rezervor de carburanți? E absurd și o pierdere de 
vreme. O glumă. 

— Domn colonel Nicolescu, cu tot respectul, repetă 
Grumeza. Vă asigur că nu este o glumă. E cât se poate de 
real. S-a descoperit şi un al doilea schelet. Am dispus si- 
gilarea bazei, până elucidăm de unde provin aceste sche- 
lete. 

Nicolescu se frecă pe bărbie cu un deget osos. 

— Cine să elucideze, domn colonel Grumeza? 

— Procuratura militară. 

Primi o privire tăioasă. 

— Parchetul militar nu se ocupă cu astfel de treburi. 
Nu s-au găsit cadavre de militari, nu? A dezertat cineva? 
S-au folosit neautorizat arme din dotare? S-a sustras ar- 
mament din bază? Ce anume să se ancheteze? Pe cine să 
dai în judecată? Pe cine să acuzi? Nişte schelete? Ce fapte 

au comis, să fie supuse judecății? Sunteţi sigur, domnule 
colonel Grumeza, că sunt schelete omenești? 

— Da, răspunse fără șovăială. Sunt schelete omenești. 
Vă rog să priviţi pozele atașate raportului. 

— Pozele sunt foarte clare și văd foarte bine că sunt 
schelete, spuse Nicolescu, fără a se sinchisi de fotografiile 
din dosarul deschis în faţa sa. 

— Întocmai. 

— Poate oamenii dumitale să fi făcut o glumă? Poate au 
intrat niște derbedei şi le-au aruncat în rezervoare? E trea- 
ba dumitale, domn colonel Grumeza, să prinzi făptașii, 
dacă se poate în flagrant. Apoi îi aduci în faţa parchetului 
și-i deferim tribunalului militar, numai dacă sunt soldaţi 
ai statului român. Dacă au identitate străină, să zicem te- 
roriști, de-abia atunci intervine armata, nu procuratura. 

În timp ce-i vorbea, se uită la el cu ochii săi mici, răută- 
cioși și colțul gurii i se strâmbă într-o grimasă de sarcasm. 
Grumeza înțelese că nu va primi niciun fel de ajutor, nici 
măcar sprijin. Nu îndrăzni să-i prezinte și a doua pro- 
blemă, că echipa maiorului Vanciu dispăruse sau, mai 
corect spus, nu răspundea la apel. Bineînțeles că se îngri- 
jora, însă, în condiţiile date, probabil că ar fi declanșat un 
scandal de proporții epice. 

Se ridică, duse mâna la frunte și luă poziția de drepți. 

— Vă salut, domnule colonel Nicolescu, spuse cu glas 
sugrumat. 

Bătrânul nu-i răspunse, ignorându-l, căutând și scoțân- 
du-și telefonul mobil din buzunar. Grumeza făcu o în- 
toarcere de nouăzeci de grade pe călcâiul stâng și păși 
spre ușă cu dreptul. 

— Domnu’ colonel Grumeza, zise Nicolescu. Să mă in- 
formezi când îi prinzi pe făptași. 

— Da, să trăiţi! răspunse și-l uri din tot sufletul său. 

leşi, se salută cu câţiva colegi brașoveni pe coridor, 
părăsi Centrul Militar și, în mașina sa personală parcată 
în față, strânse volanul mai să-l rupă în două. „Va să zică, 
hodorogul face diferențieri vădite între unitatea militară 
din oraș și cea din Cristian“, își zise în gând, fierbând de 
nervi. Îl credea probabil un țărănoi înapoiat, de-i vorbise 
pe tonul acela depreciativ. „Așadar, mi-a pus mie în cârcă 
toată treaba asta! Foarte bine! Măcar știu că pot acționa. 
Nu mă poate acuza că nu am informat.“ 

leși din mașină, trânti portiera şi începu să meargă pe 
trotuar, cufundat în gânduri, încercând să-și limpezească 
mintea. Adevărul era că nu fusese niciodată pus într-o 
astfel de situație. Complexă, complicată, primejdioasă. 
Avea de elucidat misterul scheletelor şi să găsească echipa 
maiorului Vanciu. Pentru o clipă, făcu o asociere între cele 
două chestiuni, dar își scutură capul, alungând posibilita- 
tea de combinare. N-aveau cum să fie legate una de alta. 

Ajunse la colțul străzii Memorandului, unde traversă 
alături de un grup zgomotos de studenți și intră într-o 
cofetărie micuță. Studie cele două vitrine, apoi ceru niște 
prăjituri, o tavă de fursecuri combinate și o pungă de pri- 
comigdale, la pachet. Irinei îi plăceau dulciurile, cu toate 
că nu era cazul să le consume. Pricomigdalele erau pentru 
el. Se potriveau foarte bine cu un deget sau chiar două de 
coniac fin franțuzesc, în pahar încălzit, combinând aro- 
mele formând un gust aparte, subtil și rafinat. Era singura 

sa plăcere, ca uneori să șadă pe balansoarul de pe mica 
terasă din spatele casei și să se răsfeţe cu acest mărunt 
moft. 

Opri la piața Bartolomeu, de unde cumpără nişte brân- 
zeturi aduse de producători de la Bran, o pungă de nuci 
şi un buchet, nu prea arătos, dar era singurul pe lângă 
florile din plastic, pentru Irina. Gestul contează, oricum 
florile se vor veşteji, mai devreme sau mai târziu. Ajuns 
acasă, în Cristian, încălcând deja din greu protocolul ca 
în timpul serviciului să nu se abată prin alte părți, îi în- 
mână soției cumpărăturile, făcu o vizită la baie, mângâie 
rottweilerul pe cap și se întoarse la unitatea militară. În 
total, lipsise o oră. lar ceasul îi arăta treisprezece și trei- 
sprezece minute. 

Găsi câteva mape pe birou, pe care i le pusese secre- 
tara, Anca Vătăfoiu, care mai avea o săptămână până să 
iasă la pensie. Era o funcționară cu care se înțelegea foarte 
bine, capabilă, care știa să rezolve o mulțime de chestiuni 
fără să-l bată la cap. Ce se va face fără ea? Oare cum va fi 
următoarea secretară sau, corect spus, ofițer de birou? 

Deschise agenda de lucru și notă două puncte: schelete 
de la depozit și maiorul Vanciu. Se lăsă pe speteaza foto- 
iului și, privind spre vârful Postăvaru, care se vedea clar 
prin geamul încăperii de la etajul doi a unității militare, 
începu să adune în minte idei, fapte, opinii, situații, infor- 
matii, legături, cauze și motive. Va trebui, cât de repede 
posibil, să ajungă la o concluzie, să poată construi o stra- 
tegie bazată pe o tactică minuţios elaborată, astfel încât 
să nu mai ajungă în impasul din care nu ieșise. 

Îi sună telefonul mobil. 

— Florine, când vrei să pleci în recunoaștere? auzi 
vocea primarului Nelu Gârbacea. 

— Acum! 

— Haide. Băieţii te așteaptă la poarta din spate. 

— Multam! 

— Sănătate. 

Colonelul Grumeza Florin se ridică, își schimbă uni- 
forma de oraș cu cea de instrucție, încălță bocanci cu 
carâmbi înalți, își trase șapca pe ochi, luă arma din dotare 
și închise ușa după el. 

— Doamna Anca... 

— Mergeţi, domn colonel. Sunteţi în ședință la Centru! 

„Vezi, d-asta o apreciez și-o iubesc“, îşi zise, în timp ce 
cobora în fugă scările, câte două trepte o dată. Nu pune 
întrebări, rezolvă orice, are intuiție bună, știe cum să 
transforme un oarecare neadevăr într-o dispoziție obli- 
gatorie. Păcat că iese la pensie. Ajuns la parter, realiză că 
nu dăduse niciun ordin și nimeni nu știa ce avea de gând 
să facă. 

— Sergent Bartoș, strigă el. 

— Prezent, să trăiţi! apăru sergentul și salută. 

— Răspunzi de unitate cât lipsesc eu! 

Sergentul, fără să știe că devenise singurul cu gradul 
cel mai mare, rămase atât de uimit, cu gura căscată, încât 
nu apucă să zică nimic, nici măcar să salute la ieşirea co- 
mandantului din unitate. Grumeza conduse vehiculul 
militar de serviciu cam două sute de metri, pe o alee 
strâmtă și, dincolo de poarta care dădea spre pădure a 

unității, observă că era așteptat de oamenii trimiși de pri- 
marul Gârbacea. 

— Salut, zise el, după ce ieși și începu să strângă mâini. 

— Să trăiţi, spunea fiecare, salutând militărește. 

Erau bărbaţii comunităţii. Cristoloveni din tată în fiu 
și moși-strămoși, cu rădăcini adânci în satul cel mare care 
se întindea pe câmpia dintre Ghimbav şi Râşnov. Bărbaţi 
care se oferiseră voluntar pentru serviciul de pompieri şi 
care-și luau în serios această activitate, pe care o desfășu- 
rau de mai bine de două decade. Grumeza, și el cristolo- 
vean, îi cunoștea pe toţi, fuseseră colegi de generală, apoi 
se despărțiseră în anii liceului și ai facultăţii. Fiecare în 
parte avea o meserie, o specializare, un anumit domeniu 
de activitate. Însă acest fapt nu-i împiedica să fie prezenți 
la orice necesitate se ivea, nu neapărat legată de foc sau 
incendiu. 

Acum, toți cei doisprezece, ca apostolii, se înșiruiră în 
faţa colonelului. Când îl întâlneau în haine civile, în sat 
sau în Brașov, îl salutau ca pe un prieten ce le era și i se 
adresau cu „bă Florine“. Nu și de data aceasta. Colonelul 
era în haine militare și ei se aflau în misiune. Grumeza îi 
fixă pe toți, la rând, mulțumindu-le din priviri. Adi, Cristi, 
Luci, Nicu, Horică, Dan, Ovi, Nelu, Răzvi, Teo, Marian, 
Corneluș. Detaşamentul de pompieri voluntari din Cris- 
tian. Păcat că nu făceau parte din grupa soldaţilor săi de 
elită! Oamenii erau echipați în salopete de lucru, cu vestă 
reflectorizantă, cască și întregul harnașament necesar 
unei intervenții. Veniseră cu dubița lui Cristi și camioneta 
lui Adi. Se vedeau funii de ancorare și role cu furtunuri 

pentru apă, scări telescopice, lăzi, lopeţi și târnăcoape, 
stingătoare portabile. O foarte bună organizare, promptă 
și rapidă. 

Ajunse și primarul, cu mașina sa personală. Era singur. 
Îmbrăcat ca pentru o expediţie pe Himalaia, se extrase cu 
greu din spatele volanului, apoi deschise portbagajul și 
făcu semn către doi pompieri voluntari mai apropiaţi de 
mașină să transfere baxurile de apă, cutiile cu conserve, 
sacul cu franzelă și alte lucruşoare în camioneta lui Adi. 

— Bere n-am adus, surâse el, parcă vinovat, dar des- 
tinse atmosfera. Domn colonel, spuse spre Grumeza. 

— Domn primar, salută comandantul. 

— Gata, își frecă Gârbacea mâinile. Plecăm? 

— Domn primar, spuse colonelul. Nu e necesar să ne 
însoţeşti. 

— Știu, domn colonel, știu, dar vreau eu, ai ceva împo- 
trivă? Sunt primarul, ce, nu mă poţi da la o parte. 

Grumeza dădu din cap. Așa e, nu ar fi fost frumos să-l 
dea deoparte, mai ales că se ocupase de „chemarea la 
armă“ a pompierilor, unii își luaseră zi liberă de la seviciu 
ca să fie prezenți și el investise din banii săi personali să 
cumpere hrana necesară pentru rații. Oricum, era o acţi- 
une neoficială, pe cont propriu, un fel de expediţie, un 
soi de excursie, iar scopul primordial era salvarea echipei 
maiorului Vanciu şi detașamentul locotenentului Zgri- 
buc. lar primarul reprezenta o piesă importantă pe tabla 
jocului între autorități și civili. De ce să-l supere, când, 
după cum se vedea, era singurul care putea să salveze 
situația. 

— Pleca-rea! dădu colonelul Grumeza ordinul și toți 
voluntarii luară poziție de drepți, apoi urcară în dubiță 
și în camionetă. 

— Mizerabilă chestie și urâtă poveste, suflă primarul, 
după ce se așeză în vehiculul militar, alături de comandant, 
care conducea. 

Convoiul celor trei mașini coti pe drumul spre pădu- 
rea dealului, numită Pădurea lui Ion. În douăzeci de mi- 
nute ajunseră la luminiș. Găsiră puțul circular și urmele 
coborârii. În timp ce studia marginea și buza forării, 
Grumeza se întrebă de ce coborâseră toţi fără să lase 
soldaţi de pază, cum cerea regulamentul. O încălcare 
flagrantă. Din câte își dădea seama, perimetrul nu fusese 
asigurat, nu se vedeau nicăieri țăruşii de semnalizare, nici 
reflectoarele montate și foaia de cort de camuflaj nu fu- 
sese instalată. 

— Amatori, mormăi lângă el primarul, parcă citindu-i 
gândurile. 

Grumeza dădu din cap. „Să fie oare maiorul Vanciu 
un ageamiu? El ca el, dar locotenentul Zgribuc? Ceilalți? 
Pe maior nu-l cunosc, nu ştiu ce-i poate pielea, dar Zgribuc 
şi Garbură sunt profesionişti, nu ar face aşa ceva, doar 
dacă...“ 

— Să fi fost ameninţaţi? întrebă Gârbacea, continuând 
gândurile colonelului. 

Acesta făcu un gest scurt din cap. 

— Nu cred. Din câte constat, nu sunt urme de agresivi- 
tate. Nu sunt altfel de urme decât cele aparținând solda- 
ților garnizoanei. Nu au fost ambuscaţi. Nu i-a amenințat 
nimeni și nimic. Au coborât de bunăvoie, cu toții. 

— A dreacu chestie, pufni primarul. Florine, i se adresă 
neprotocolar, cu toate că erau de față și alți oameni, dar 
ei erau oricum prieteni, nu mai conta dacă erau în misi- 
une oficială sau la o plimbare de plăcere. Poate i-au răpit 
extraterești? 

Grumeză îl fulgeră cu privirea. 

— Păi, omule, hai s-o luăm tacticos... nu se lăsă prima- 
rul. Nu e firesc să dispară așa, toți. E clar, i-au răpit extra- 
terești cu o navă şi acum îs departe, poate supuşi unor 
experimente oribile. Florine, şi-l apucă dintr-odată de 
braţ, dacă-i așa?! 

— Vino-ţi în fire! se răsti colonelul, fără să ridice vocea. 

— De ce? Am zis ceva rău? 

— Nu mai îndruga nerozenii. Lasă-mă să mă concen- 
trez. 

— O, da, scuze, gata, te las, o, te las..., își ridică prima- 
rul mâinile în semn de retragere şi chiar se dădu doi pași 
în spate. 

Grumeza dădu ocol cercului şi privi în adâncimea pu- 
tului. Era întuneric acolo jos, dar zări scara ce pleca de 
sub pragul învelit în plastic albastru. 

— Coborâm, dădu comanda. 

Pompierii aduseră scara telescopică, dar acum, în loc 
s-o întindă spre înălțimi, o coborâră spre adâncuri, du- 
când diferite unelte. Străbătură același traseu ca și grupa 
de dinaintea lor, mergând după urmele lăsate și ajunseră 
în aceeași sală cu coloanele ciudate închise. Apoi, colo- 
nelul Grumeza îl zări pe maiorul Vanciu. 

+ + + 


Vanciu părea buimac, dezorientat și parcă îmbătrânit. 
Stătea sprijinit cu o mână de una din coloane, de parcă ar 
fi vrut s-o împingă înăuntru. Cu toate că ținea ochii des- 
chiși, părea să nu vadă nimic. Nu reacționă la sosirea 
pompierilor voluntari și nici când colonelul Grumeza își 
puse palma pe umărul lui. 

ÎI lăsă şi dădu un ocol straniei construcții. Privind co- 
loanele și frizele de la mijlocul lor, capitelurile cu orna- 
mentație minimă, i se părură oarecum cunoscute, ducân- 
du-l cu gândul la Egipt, cu toate că nu văzuse așa ceva în 
viaţa lui și nimic altceva asemănător. N-avea timp la dis- 
poziţie să-și amintească despre admirarea minunățiilor 
arhitecturii civilizațiilor străvechi și nici nu era prea im- 
presionat. Acum avea treabă și încă una serioasă. Unde 
erau soldaţii unității militare și echipa maiorului cu min- 
tea rătăcită? Ce se întâmplase acolo, în interiorul acelei 
caverne mari cât un teren de fotbal, aflat într-un puț din 
creierul unui deal de sub muntele Postăvaru? Ce era ches- 
tia aia din mijloc? Ce reprezenta şi la ce putea folosi? Cine 
o construise, în ce scop şi când? 

Ignorând elementele decorative și forma bizară, Gru- 
meza se gândi la un buncăr. Dacă era un buncăr, atunci 
avea un cod pentru deschidere. Dar structura, fiind una 
străveche sau copiată după un model antic, codul putea 
fi unul implicit. Verifică toate cele opt laturi sau fețe, 
trecându-și degetele peste modele și ieșituri, suprafeţe 
curbate, drepte, îmbinări, ciocănind pe ici colo, apăsând, 

trăgând, împingând. Nu era surprins că nu mișcă nimic. 
Dacă ar fi fost un cod cu cifru digital, l-ar fi rezolvat în 
zece minute. Dar așa, ansamblul acela de piatră arăta ca 
un monolit pe care nici să-l zgârii nu se putea. 

Cristi, farmacistul, îi luă tensiunea maiorului Vanciu 
Daniel, notă valorile pe o foaie cu multe rubrici, apoi îi 
verifică pulsul și-i ascultă bătăile inimii cu un stetoscop. 
Îi verifică ochii cu o lanternă pupilară şi-i făcu o poză cu 
telefonul. Maiorul părea plecat cu totul într-o altă lume. 
Grumeza se uită la el, la neputința înscrisă pe fața omu- 
lui. Oare ce o fi văzut de se pierduse așa? se întrebă. Dacă 
ar fi fost un civil obişnuit, l-ar fi înțeles. Dar era om al ar- 
matei, călit și antrenat, dificil de speriat, probabil fusese 
şi prin diverse teatre de război. Un soldat, mai ales de 
rang mai mare, precum un maior, ar trebui să fie greu de 
impresionat şi și mai greu de doborât mintal. 

lar aceste aspecte îl puneau în alertă. Așadar, misiunea 
secretă a maiorului chiar era o misiune secretă. Se nășteau 
de-acum alte întrebări: ce avea maiorul de aflat, de desco- 
perit, de făcut și, de ce nu, de tăinuit? De ce venise el în 
Cristian? De ce fusese trimis un maior de la București? Nu 
puteau găsi pe cineva de la unitatea din Brașov? Sau de 
la Vânătorii de munte? Sau de la unitatea Cristian? Mis- 
tere și neînțelegeri. Schelete găsite în bazinele de carbu- 
ranți ai depozitului. Colonelul Nicolescu, care nu credea 
nici în proba fățișă. Atâtea întrebări fără răspuns. 

În primul rând, ce era puţul acela perfect cilindric, care 
ducea în tuneluri până în sala aceea de cavernă, unde 
trona, în mijloc, o construcție care nu avea ce căuta acolo? 

Unde dispăruseră soldații săi și soldații lui Vanciu? De ce 
era Vanciu în starea aceea? În ce consta misiunea secretă, 
de era atât de intangibilă? 

— Să nu-mi spui că vor ieși scarabei și mumii și alte 
scârboșenii..., veni primarul lângă el, trecându-și palma 
peste suprafața fin striată a coloanelor și a pereților. 

Colonelul se dădu un pas mai în spate, să aibă un unghi 
mai mare de cuprins cu privirea. 

— Nelu, zise el, fără să se mai formalizeze. Îţi aduce 
aminte chestia asta de ceva? 

— Hmm. 

Gârbacea se dădu și el mai în spate. 

— Să ştii că da. 

— Da? 

— Da. Bunică-mea avea o cocină de porci cu coteţ de 
găini și ouar peste. Așa arăta. Jur că da. Doar că era de 
lemn putrezit. lar când a căzut vișinul trăznit peste cocină, 
pardon, ansamblul rezidenţial arhitectural, a rupt niște 
lațuri şi capra vecinului tot intra la porci, până... 

Colonelul nu se amuză. Ascultă fiecare cuvânt spus de 
primar, imaginându-și cum putea arăta șandramaua bu- 
nicii primarului. Bunica fiind în viață și azi. 

— Nelu... unde s-au rupt lațurile? Pe care parte? 

— Ce? Care laț? Ce vorbești, omule, tu ai luat în serios... 

— Unde era ruptura? La nord, sud, vest, est? 

— Băi, a dracu’, de ur’ să știu, bă? Stai să mă gândesc... 
cocina era orientată spre... cu spatele spre Râșnov, cred... 
capra... 

— De la vest. Asta e. 

— Ce, ce, ce? Alo, frate? Te-ai dilit? Mama lu' mia, să 
nu ajungi și tu ca maiorul ăsta... 

Nu mai avea cui să vorbească. Grumeza ocoli struc- 
tura. Avea o busolă de armată, cu capac, și stabili nordul, 
apoi se proțăpi în fața peretului vestic. Cele opt laturi in- 
dicau fiecare câte un punct cardinal și câte un punct in- 
tracardinal. Nu era vest-sud-vest sau nord-vest-nord. Era 
vest. Porțiunea octogonului care corespundea cu direcția 
vestului. Trasă cu lateralul bocancului o linie cam de doi 
metri lungime și apoi se opri, privind din nou. 

— Ce fel de unelte au băieţii tăi? îl întrebă pe primar. 

— Teo, Rică, strigă el deodată și ecoul se lovi de pereții 
înalți ai cavernei, propagându-se în valuri concentrice, 
din ce în ce mai strânse, ca și cum ar fi coborât ca nişte 
cercuri care strângeau construcția de piatră. 

— Da, șefu', zise unul dintre ei, venind în fugă. 

— Ce aveţi la voi? Chestii cu care să descarcerați... asta... 
și arătă cu degetul blocul de piatră. 

— Păi, avem flexuri, răngi, foarfeci de tablă, aparat de 
sudură, topor, hârleţ, furtun de apă, spumă extinctoare, 
vaselină... 

— Aveţi cum să desfaceţi o bucată din zidu’ ăsta? 

— Şefu', veniră alți doi lângă ei. Am găsit un generator 
foarte puternic, cred că-i de armată. 

— Unde ai găsit? 

— E un subteran, ceva mai încolo. 

— Du-te şi adu-l. E bun. Altceva? 

— Nişte cazmale de armată, ranițele soldaţilor, efecte 
personale. 

— Spune-i lui Ovi și Luci să le strângă și să le aducă 
aici. Să aducă aici tot ce găsesc. Zi-i lu’ Dan să pregătească 
flexul. Marian să aducă scara, să vedem ce-i în partea de 
sus. Echipați-vă complet, să n-avem surprize, poate apare 
vreo dihanie sau vreun demon... Ptiu, Doamne apără și 
ne fereşte! Să umbalți doi câte doi, băi oameni buni, să nu 
vă pierdeţi, că n-are cine să mai vie după voi! 

— Da, da, domn primar, am înţeles, am înţeles. 

— Florine, se adresă primarul colonelului. Crezi că 
vom putea deschide măgăoaia asta? 

Grumeza nu-i răspunse, era prea ocupat să scrie și să 
calculeze ceva. Era absorbit şi nu observă umbra voalată 
care se strecura, insinuându-se încet, spre el. Venea din 
spatele lui, în linie directă, nu putea fi zărită nici de pri- 
mar și nici de cei doi oameni aflaţi lângă ei. De altfel, lu- 
minile pompierilor nu erau atât de puternice şi unele 
porțiuni mai îndepărtate de centru rămâneau în semi- 
umbră sau chiar întunecate. Aduseră căruciorul cu gene- 
ratorul și aprinseră proiectoarele. Nu zări nimeni cum un 
fuior subțire de ceață neagră se prelinse în pământul nisi- 
pos, chiar lângă gheata colonelului Grumeza. 

— Altă viaţă, zise mândru primarul, de parcă ar fi fost 
realizarea sa. 

Comandantul scoase un marker și trasă niște linii pe 
peretele care fusese pragul, între cele două coloane ce de- 
semnau punctul cardinal vest. 

— Domnilor, zise el grupului de pompieri. Tăiaţi. 

Unul din bărbaţi își trase vizorul căștii de sudură peste 
față și, la prima întâlnire a discului rotativ cu piatra, acesta 

se rupse în bucățele, împrăștiindu-se cu viteză în toate 
părţile, obligându-i pe cei din apropiere să se ferească 
brusc, ca de niște șrapnele zburătoare. 

— La dracu”! Fereşte! Jos! Dă-te! începură să urle oa- 
menii, printre înjurături. 

— E cineva rănit? strigă comandantul. 

Se dădură mai la o parte. Rică fără frică opri freza. Fie- 
care își verifică echipamentul. Câţiva scoaseră bucățele 
de fier din haine, care, fiind groase, îi protejaseră. Cineva 
extrase un fragment din gheată. Numai un băiat mai tâ- 
năr, Răzvi, se plânse că fusese tăiat la încheietura mâinii 
stângi, de unde se vedea prelingându-se o șuviță de sânge. 

Cristi, farmacistul, îl luă prompt în grijă, îi dădu jos 
haina, îi suflecă mâneca și, după ce deschise trusa de 
prim-ajutor, începu să-l trateze și să-l bandajeze. Îi dădu 
o pastilă s-o înghită, cu apă dintr-o sticlă adusă de primar. 

— Eşti bine, Răzvi? îl întrebă. 

Tânărul dădu din cap. 

— Îi trece pân’ se-nsoară, glumi primarul. 

— Nu s-a-nfipt în piele, zise farmacistul. E doar zgâriat. 
Ai avut noroc, flăcăule! 

— Mersi, nene Cristi! 

— Nene? Nene să-i spui lu’ bunică-tu! se revoltă Cristi. 

Câţiva râseră. 

— Bă, Cristi-misty, e de-o vârstă cu fii-tu, zise Marian- 
bogatu. 

— Ce? Cum ai spus? Cristi-misty? 

— Ha, ha. Bă, tu nu-ți cunoşti porecla? se băgă în vorbă 
Corneluș. 

— Misty, de la mistic, așa-i Corneluș-derdeluș? explică 
Teo. 

— Teo-vreo, râse Luci. 

— Luci-mucii. Zi de nu-i așa, Adi-mierosu? 

— Terminati. Domn comandant, se adresă Adi colone- 
lului Grumeza. Sunteţi rănit? 

— Nu. 

— Domn primar, dumneavoastră? 

— Nu, nu, slavă Domnului. 

— Pfai, nici măcar nu a zgâriat! exclamă Nicu-ticu, 
pipăind cu degetul suprafaţa de piatră. 

— Mai ai un disc? întrebă Neluţă-luţă. 

— Vezi la Dan-seriosu, răspunse. 

— Sunt în trusa lui Ovidiescu. 

Colonelul Grumeza îi privea pe pompierii voluntari 
discutând cu atâta dezinvoltură între ei, folosindu-și po- 
reclele într-un moment de tensiune. Nu se pierduseră cu 
firea, chiar glumeau şi își repetă în gând, ar fi fost foarte 
bine dacă grupul condus de Adi, zis mierosu', ar fi fost 
militarii lui. Nu se deosebeau prea mult de cei de la uni- 
tate, doar că nu erau atât de sobri și știau să se descurce 
cu promptitudine în situaţii cheie, ca niște prieteni, acțio- 
nând ca o familie unită. 

— Adunați toate bucăţile, să nu călcăm în ele, îi sfătui 
Marian-bogatu. 

Doi dintre ei se apucară să caute și să strângă fragme- 
tele discului de flex, cercetând și studiindu-le pe ambele 
fețe. 

— Domn colonel, să încercăm să încălzim piatra cu 
flacăra, apoi să tăiem? întrebă Nicu-ticu. 

— Nu. Piatra nu se dilată la cald, dar poate se face mai 
poroasă și mai ușor de sfărâmat. 

— Florine, interveni primarul. Nu merge. Am ciocănit 
peste tot, nu are spaţii goale. Mai ţii tu minte, în Egipt, la 
piramide, acu câțiva ani, ghida aia drăguță ne-a povestit 
ceva despre îmbinarea blocurilor de piatră? 

Grumeza încercă să-şi amintească. Nelu Gârbacea, pri- 
marul, avea, poate, o idee. 

— Fără mortar. Ciopleau piatra ca pe niște dinţi care 
se potriveau la milimetru şi îmbinarea era perfectă, la asta 
te referi? 

— Ei, te-ai gândit la ghida aia și ai știut răspunsul! 

— Deschiderea ușilor se făcea cu un mecanism? Cu cod. 

— Da, da. Ai văzut Mumia? 

— Nu cred. 

— Sau Indiana Jones? 

— Cine? 

— Sau Atac... 

— Lasă filmele. 

— Da, bă, dar în filme îți dau mai multe informaţii decât 
un compendiu. 

— Domn colonel, domn primar are dreptate, spuse Dan 
seriosw'. În antichitate existau tot felul de încuietori pen- 
tru diverse construcții sofisticate. Piramidele egiptene au 
excelat în chei și coduri şi cifruri. 

— Ce te face să crezi că... această construcție, ar avea 
de-a face cu piramidele egiptene? punctă Grumeza. 

— Bună întrebare. Nu știu. M-am luat după ideea lu' 
domn primar. 

— Am avea nevoie de un arheolog, să vadă chestia asta, 
să ne zică părerea lui și, eventual, o modalitate de a des- 
chide coșmelia asta, zise Gârbacea, ștergându-și fruntea 
de transpirație. 

Din cauza reflectoarelor puternice se făcuse cald în 
subteran, mai ales că era și îmbrăcat extrem de gros. 

— Exclus, zise colonelul. Nu putem implica un civil, 
încă un civil. 

— Noi nu suntem civili, domn comandant, spuse Teo- 
vreo și se adunară cu toții în jurul lui Grumeza. Acum 
suntem detașamentul de pompieri voluntari, aflați în mi- 
siune. Să vă confirme domn primar! 

— Așa, așa-i, întăriră câteva voci. 

— Bă, zise Gârbacea. Care din voi știe ceva istorie antică 
sau orice ne-ar fi de folos despre vechii egipteni? Tu, Cor- 
neluș-derdeluș? 

— Eu? Eu-s director de producție, inginer sudor de 
meserie. 

— Halal! 

— Luci-mucii? 

— Eu-s antreprenor în construcţii publice. 

— Da, mă, da. Niciunul care să știe despre egipteni! 
Florine! 

Primarul îi făcu un semn și se depărtă de grup. Colo- 
nelul îl urmă. 

— Uite la ce m-am gândit, îi zise în şoaptă. Fă o poză 
la coșmelia asta urâtă. Trimite-o Irinei, să caute ea pe in- 
ternet, poate găseşte ceva asemănător despre construcție, 
mecanisme de deschidere, vreun cifru, ca în Codul lui Da 

Vinci, niște repere, indicii... orice e bun. N-o să putem 
deschide, nu prin mijloace clasice. Ne trebuie ceva sau 
cineva deștept. lar în momentul de faţă, sunt singurul 
deștept de aici. Ei, ce zici? 

Grumeza se încruntă. Nu-l amuză remarca, dar nici 
nu-l supără. „Da, e o idee. Cu minimum de şanse, dar, de 
ce nu?“ Își scoase telefonul personal din buzunarul inte- 
rior și luă câteva cadre, din unghiuri şi poziţii diferite. 
Din punct de vedere militar și al păstrării secretului misi- 
unii, era o încălcare flagrantă. Însă era o situaţie de forță 
majoră şi se impuneau acțiuni pe măsură. lar Irina nu era 
o persoană străină. În cel mai rău și disperat caz, nu va 
putea depune mărturie împotriva lui, pentru că era soţia 
sa. Dacă colonelul Nicolescu ar afla vreodată, cu sigu- 
ranță l-ar deferi direct Curţii Marţiale. 

Decât să mai aducă un civil de afară, de a cărui confi- 
dențialitate nu ar putea fi sigur, mai bine să rezolve treaba 
cât mai repede, în interiorul familiei, aici incluzându-se 
și grupul de pompieri voluntari. Unde să caute un arhe- 
olog, el personal nu cunoștea niciunul. Nu orice fel de 
arheolog, ci avea nevoie de unul specializat în egiptolo- 
gie. Poate că în România nici nu exista vreunul. Şi nu mai 
aveau timpul necesar, nici mijloacele de a aduce pe cineva 
din străinătate. 

Trimise pozele Irinei, cu rugămintea să caute infor- 
mații cât mai repede posibil. 

— Domn colonel, îi strigă Cristi-misty de lângă pere- 
tele cavernei, unde maiorul Vanciu fusese întins pe o targă 
pliabilă. 

Se duse la maior, care dădea semne că-și revine. Cristi, 
farmacistul, îi făcu o injecție în braț și-i verifică semnele 
vitale. Vanciu tuși de câteva ori, apoi deschise ochii. 

— Sunt colonel Grumeza, de la unitatea militară Cris- 
tian. Domnule maior Vanciu, vă simțiți bine? Vă puteți 
ridica? Puteţi vorbi? 

Vanciu se ridică în șezut, ajutat şi sprijinit de Cristi şi 
Ovidiu. Clipi de câteva ori. Se vedea pe el că era încă bui- 
mac, dar își revenea. Bău câteva înghițituri de apă din sti- 
cla întinsă de primar. 

— Să trăiţi, spuse el cu o voce slabă și duse mâna la 
frunte, în semn de salut. 

Privi prin sala cavernei, căutând. 

— Domnule maior Vanciu, ne puteți relata ce s-a întâm- 
plat aici? 

— Da, să trăiţi, și glasu-i sună răgușit. Am venit cu două 
grupe, a locotenentului Zgribuc și a mea, de la unitatea 
militară București. 

— Unde vă este efectivul? 

Vanciu își strânse buzele. 

— Drept să vă spun, nu ştiu. Raportez. Am coborât cu 
detașamentul mixt, am descoperit această construcție, şi 
arătă cu degetul spre mijlocul sălii. Apoi au dispărut. 

— Dispărut? Explicați. 

După un oftat reținut, îi vuia capul și se simțea amețit, 
o greață dulceagă îi urca prin stomac, parcă presându-i 
creierul, Vanciu reluă, știind că oamenii colonelului erau 
acolo să-l ajute. 

— Structura de acolo era deschisă. 

— Deschisă? Cum adică, deschisă? Usi, ferestre? întrebă 
surescitat primarul. 

— Nu, nu așa. Erau cele patru perechi de coloane și 
câte un prag de legătură între ele. 

— Aţi văzut ce era în interior? întrebă Grumeza. 

— Da. 

— Ce era? 

Vanciu îşi drese galsul. „Oare mă va crede? Sau mă 
trimite direct la nebuni?“ 

— Erau schelete. 

Colonelul și primarul schimbară o privire rapidă. 

— Detaliați. 

— În interiorul structurii de piatră, se aflau, după apre- 
cierea mea, o duzină de schelete. Se aflau culcate pe jos, 
în formă de cerc, cu picioarele spre exterior şi capetele în 
interior. 

— Cum arătau scheletele? Reformulez. Erau schelete 
de la cadavre recente sau vi s-au părut, cum să zic, mai 
uscate, mai vechi? 

Vanciu înghiţi. „Nu mă crede. Nici eu nu aș crede așa 
ceva.“ 

— La cât am putut remarca, păreau schelete perfect us- 
cate, păstrate în bune condiţii. Erau complete, nu lipsea 
niciun os. E doar părerea mea, în necunoștință de cauză. 

— Credeţi că aici se află un mormânt străvechi? 

Întrebarea colonelului îl descumpăni. 

— Așa pare. Nu sunt în măsură să fac această afir- 
matie. 

— Multumesc. Unde este detașamentul mixt? 

— Au intrat în cercul interior, să cerceteze locul și 
situaţia. Pragurile s-au închis brusc. Nu am reușit să le 
deschid și se pare că nici ei, din interior. 

— Cu dumneavoastră ce s-a întâmplat? 

— Am rămas afară, să studiez arhitectura și modelul 
coloanelor. 

— Aveţi specializare în arhitectură sau arheologie? 

— Nu. Este de datoria mea să consemnez în jurnalul 
misiunii toate detaliile descoperite cu prilejul acțiunii. 

— Ştiţi cumva ce a cauzat pierdea dumneavoastră de 
cunoștință? 

— Da. După mai multe încercări de a găsi o cale de 
eliberare a detașamentului mixt, m-am sprijinit de una 
din coloane, care m-a curentat și m-a aruncat pe jos. 

— V-a curentat! spuse colonelul ca pe o constatare. 

— Da. 

— De ce nu aţi cerut ajutor prin stație? 

— Stațiile nu au funcționat. 

— Putem verifica. 

— Vă rog. 

— Ce efectiv de alcătuire are grupul dumneavoastră? 

— Doisprezece militari de elită. La care au fost atașați 
doi căpitani, medici la Spitalul militar Brașov. 

„De ce nu mă miră?“ se întrebă Grumeza. „Adică, atât 
Nicolescu, cât şi Harutan, de la Statul Major, știau la ce-l 
trimit pe maior.“ 

— Domnule primar, vă rog să-l însoțiți pe maiorul 
Vanciu la suprafață. Luaţi doi băieţi să vă ajute. 

— Da, domn comandant, fu de acord Gârbacea, foarte 
formal. Îl duc la spital? 

— Nu. Sun-o pe doamna doctor Puşcaş şi roag-o să-l 
consulte la cabinet. Dacă e cazul, în extremă, să-l inter- 
neze, dar până atunci să-l transportați în sat, apoi poate 
la tanti Marika acasă. De fapt, duceți-l direct acolo. Adela 
nu va divulga nimic. 

— Ştiu, e de-a noastră. Mi-e să nu-i umble gura lu tanti 
Marika... 

— Nu-i va umbla. Să nu vă vadă nimeni. 

— Nu, nu. Merg cu mașina mea. 

— Bine. Noroc. 

— Noroc. 

Primarul se întoarse și-i chemă la el pe Ovidiu şi Nicu. 
Le șopti ceva, în multe cuvinte şi gesturi, apoi Grumeza 
privi cum cei doi pompieri îl ridicau pe Vanciu pe pi- 
cioarele lui, îl sprijineau şi-l ajutau să meargă. Gârbacea 
făcu un semn din cap și Grumeza confirmă, clipind. Se 
gândi dacă procedase bine. Tanti Marika era o guralivă 
și-i plăcea să sporovăiască, dar era om de încredere. Câte 
isprăvi şi buclucuri acoperise de-a lungul anilor, salvând 
băieţii, pe atunci în plină pubertate de efervescenţă a pe- 
rioadei de școală generală, de la muștruluiala profesorilor 
și pedepsele părinților. Dar și mai târziu, prin liceu, când 
mai ieșeau cu câte o fată, permițându-le să vină la ea în 
grădină, să stea pe băncuţă, chiar să şi fumeze. 

Ascunsese și o aventură extraconjugală, despre care 
nu se aflase niciodată. Apoi prinsese obiceiul de a adă- 
posti la ea militari care se îmbolnăveau şi dacă ar fi fost 
descoperiți, li s-ar fi desfăcut contractul de muncă. Adel, 
fiica lu' tanti Marika, medic de familie cu cabinetul în 

Cristian, tratase de-a lungul anilor diverse maladii, fără 

ca militarii să lipsească nici măcar o zi de la serviciu, de 

la răceală la abcese, urticarie, înțepături de viespe, tăie- 

turi, entorse sau mahmureală. Chiar că erau o mare fami- 

lie unită. Dacă ar ști sau măcar ar bănui cei de la Centru, 

din Brașov, i-ar desfiinţa pe toți, înfundând pușcăria cu ei. 
La acest gând, colonelul Grumeza surâse. 


++ + 


— Valerică! se auzi strigat. 

— Hăi! răspunse, fără a opri banda de descărcat. Ce-i, 
Iusti? Ai mai găsit vrun schelet? 

— Îi de rău, şefu', strigă omul de pe platforma de jos. 

— Cât de rău? 

— Teuşan a mai găsit schelete. 

— Câte? 

— Vro șase. 

— Paștele mă-sii, înjură Valer Chițu. Unde? 

— Chiar și la fântâna lui Nișchii. 

— Ce? 

Cobori de pe rampă şi o luă iute spre grădina depozitu- 
lui. Un schelet alb, lucind stins în lumina difuză a după- 
amiezii de început de octombrie, era întins pe jos, ca și 
cum cineva îl aranjase, cu atenţie, într-o poziţie de pe 
scena unui teatru. 

— De când e ăsta aici? 

— De... acum, şefu”'! ridică Iustin din umeri. 

Valer îl privi circumspect. 

— Unde-i Teușan? 

— Vine acu'. 

— Adilosule, îl luă Valer în primire. Ce-i cu ăsta aici? 
De ce l-ai adus? 

— Ce? Cum să-l aduc? De unde și până unde? Am venit 
de la izvoru’ Nișchii, din pauza de masă și, iată, să mă 
împiedic de ditamai scheletu'. Mai să mă speriu, nu alta... 
Şefu', îi din os sau plastic? 

— Pune mâna. 

— No. Eu no. 

— Ţi-o fi frică? îl înghionti Iustin. 

— Unde mai sunt schelete? întrebă Valer. 

— Peste tot. 

— Cum peste tot? 

— În rezervoare, în cuve, pe jos, pe lângă palieri... 

— Vorbeşti serios? se înspăimântă Valer. 

— Da, şefu', hai să le vezi... 

Teușan Adi și Ihora Iustin îl conduseră la fiecare loc 
unde zăcea, perfect culcat pe spate, fără nici măcar o 
falangă îndoită, un schelet perfect curat. 

— De unde mă-sa apar? întrebă retoric Valer. 

— Ce facem cu ele, șefu'? Le adunăm? 

Chițu Valer își frecă bărbia țepoasă și apoi vârful capu- 
lui. Grea decizie trebuia să ia! Nu-l putea informa pe co- 
mandant, era plecat într-o aplicație, așa-i spusese doamna 
Anca Vătăfoiu. lar să lase scheletele pe unde erau împrăș- 
tiate, nu putea nici asta. În primul rând încurcau circula- 
ţia manipulanților şi, apoi, erau o priveliște de groază. 
Anton Cioroganu, cel mai curajos dintre toți, pusese mâna 

pe unul și declarase că era din os natural, nu din prefa- 
bricat sau material sintetic. 

Pe de altă parte, dacă le aduna, nu mai rămânea nicio 
urmă a scenei crimei, cu toate că nu se înfăptuise nicio 
crimă, slavă Domnului, își zise Valer. Ce să facă și cum să 
procedeze? Un zumzet îndepărtat îi atrase atenția și își 
dădu seama că era elicopterul care făcea rondul zilnic. 

— Adilos, Anto, repede, scoateţi semnalizatoarele de 
urgenţă din magazie. Vine Cobrex-ul. Iusti, aprinde avaria. 
Merg să vorbesc cu pilotul. 

Valer alergă până în birou. Cuplă aparatul de emisie 
pe frecvenţa de unde radio. 

— Alo, aici baza de carburanți Cristian. Mă auziţi? Aici 
baza de carburanţi Cristian. Alo! Alo! 

Se auziră niște hârșâieli. 

— Aici baza de carburanţi Cristian. Aici baza de carbu- 
ranţi Cristian. Alo, elicopteru”! Mă auziţi? Mă auziți? 

Staţia hârâia și pocnea. Nu auzea nicio voce. Făcu re- 
glaje, dar sunetul nu se îmbunătățea. Auzea elicopterul 
apropiindu-se. Se uită pe geam în clipa în care porni sis- 
temul de alertă avarii, urlând, și-i văzu pe cei doi lucrători 
care semnalizau stare de urgenţă. Aparatul se ivi deasupra 
depozitului, dădu un ocol, se îndepărtă spre pădure, se 
întoarse, mai survolă o dată perimetrul şi se îndepărtă. 

— Alo! zbieră Valer, iar cele două contabile îl priveau 
uluite, de dincolo de uşa cu geam care despărțea cele două 
încăperi. 

Cu toate că era zi de sâmbătă, nelucrătoare, ele veniseră 
la serviciu pentru a pune ordine în dosare și situații. Fiind 

la jumătatea lunii, mai aveau la dispoziție o săptămână 
pentru a depune actele fiscale și aveau multă treabă. Nu 
era prima oară când lucrau în week-end. 

— Alo! Aici baza de carburanți Cristian. Alo! Avem o 
urgenţă. Repet. Aici baza de carburanţi Cristian. Avem o 
urgență. 

Multă frecvenţa o scală și reluă textul. 

— Alo! Aici baza de carburanţi Cristian. Alo! Avem o 
urgenţă! 

— Alo! Aici R douăzeci şi cinci, se auzi dintr-odată vocea 
pilotului. Cine ne apelează? 

— Aici baza de carburanţi Cristian. Avem o urgenţă! 

— Ce urgenţă? Am survolat baza şi depozitul, nu s-a 
văzut nimic. 

Valer rămase tăcut câteva momente, descumpănit. Așa 
e, pilotul avea dreptate. Care era urgenţa şi care era avaria? 
Nu erau decât niște nenorocite de schelete, apărute de 
nicăieri, care împânzeau întregul depozit. Nimic altceva. 

— Aveţi vreun incendiu? 

— Nu. 

— Vreo explozie? 

— Nu. 

— Atunci, care-i treaba? 

— Păi... 

— Dacă aveţi avarii, chemați depanarea sau serviciul 
de întreținere. Aveţi răniți? 

— Nu. 

— O zi bună vă dorim! Nu vă mai ţineţi de prostii. 

Legătura se întrerupse brusc. O liniște nefirească se 
lăsă în biroul micuţ, după întreaga zarvă. Doar alarma 

mai vuia, patetică. Valer îi făcu semn lui lustin s-o 
oprească. Cobori în curte și le spuse lui Adrian și Anton 
să înceteze cu emiterea de semnale. Lipsa bruscă de zgo- 
mot le dădu o senzaţie ciudată și grea, ca și cum un clopot 
s-ar fi lăsat brusc asupra lor, despărțindu-i de restul lumii. 
O acalmie nefirească, prevestind cea mai mare groază ce 
avea să vină. 

— Acu” ce facem, șefu'? întrebă unul din cei trei, cu o 
voce surdă, parcă vorbind cu vată în gură. 

Valer ridică din umeri. 

— Să fiu al dracu” dacă știu. 

— Nu poți chema pe cineva de la unitate? 

— Nu. Îs plecați la aplicaţie. 

— Poate găsim pe cineva din sat, să ne spună ce să 
facem..., bolborosi Anton. 

— Pe cine? 

— Primarul! 

Îşi privi angajatul în ochi, nevenindu-i să creadă că nu 
se gândise el primul să-l cheme pe primar. Mai mult de 
atât, urma să se înrudească cu primarul, după căsătoria 
cu Tuţa lui cea dragă, fiindcă primarul și soția lui accep- 
taseră să le fie nași. Nu era nimeni mai bun decât însuși 
primarul comunei. Problema asta fiind rezolvată, se duse 
înapoi în birou și sună la primărie. De unde fu informat 
că primarul lipsea din localitate, fiind la Brașov cu treburi 
importante. Ce treburi importante, sâmbătă după-masă? 

Se așeză pe scaun, amărât și debusolat. Comandant, 
nu. Ajutor, nu. Primar, nu. Schelete, da. Ce putea el să 
facă? Comandantul unității militare de care aparținea 

baza îi dăduse ordin clar să nu părăsească, el şi echipa de 
lucrători, depozitul, până nu revenea. Să închidă baza de 
descărcare-încărcare, din rațiuni de avarie. De fapt, avarii 
nu existau. Nu se defectase nimic, totul funcționa perfect 
și impecabil. Dar apăreau schelete. De parcă erau vrăbiuțe 
ce poposeau în curtea depozitului, cu singura diferență 
că vrăbiuţele își mai luau zborul, pe când scheletele nu. 
Chiar deloc. De asemenea, primise ordin să nu miște niciun 
schelet din loc. Da, dar asta fusese ieri, iar astăzi acestea 
se înmulțiseră. 

— Anto, du-te până la vestiare și adu-mi telefonul mobil. 
Ia-l și pe al tău. 

— De ce, şefu'? 

— Facem poze. 

— Aha! Îi tragem în chip și fel pe scheleţi? 

— Da. Să avem dovada. Apoi îi adunăm, îi depozităm 
frumos în hala din spate și ne vedem de treabă. 

— Foarte înțelept gândit, şefu'! 

Reveniră după câteva minute. Ciudat. Prima poză nu 
arăta nimic. Doar o pată neclară, în mijlocul ecranului. 
Mai făcu câteva, la fel și Anton. Nimic. Cu toate că unele 
schelete zăceau foarte artistic pe platformele de beton, nu 
se vedea și nu se deslușea nimic în poze. 

— Ce naiba? Şefu', la fel îi și la tine? 

Valer simţea cum se enervează. 

— De ce nu putem poza? întrebă. 

— O fi vreun bruiaj? 

— Ei, n-are treabă cu niciun bruiaj. Poate o ecranare. 
Dar nu văd de unde până unde. 

— Dar nici telefonu’ nu merge, șefu'. Uite! 

Anton îi întinse mobilul său. Nu numai că nu avea 
semnal de internet, dar nu-i funcţiona nicio aplicație de 
pe ecran. 

— Ce ne facem? 

Valer se gândi la Tuţa lui, cum va putea s-o sune în 
pauza de masă? A, da, îi va telefona din birou. Cu toate 
că nu aveau voie să vorbească de la telefonul depozitului 
în interes personal, nu era o interdicţie strictă. O dată în 
viață putea şi el să sune acasă. Mai ales că erau circum- 
stanțe mai deosebite. Va plăti conversaţia, minutele vor- 
bite, când își va primi salariul. 

Aflat din nou în birou, se gândi. Intenţia și impulsul 
lui fuseseră să-i ceară Tuţei să vină la depozit, să-i dea 
mobilul ei, cu care să facă poze. Sau să-i aducă aparatul 
foto. Nu era cine ştie ce aparat sofisticat, dar el se declara 
mulțumit de claritatea pozelor pe care le făceau în diferite 
ocazii. Acum, după câteva minute de cugetare, parcă 
ezită. Tuţa i-ar fi pus milioane de întrebări. El nu i-ar fi 
putut explica şi prezenta întreaga situație. Oricum, nici 
nu avea dezlegare de la comandant, așadar, totul trebuia 
ținut secret. Cum ar fi fost dacă îi spunea lu’ Tuţa lui, 
draga mea, în depozitul unde lucru au apărut niscaiva 
schelete, habar nu am de unde, dar îs împrăștiate peste 
tot, pe jos, în cuve, în rezervoare, la izvorul Nișchii... 

L-ar fi crezut? Poate că da, doar după o muncă de lămu- 
rire intensă, în același timp și inutilă. Nu dorea să ascundă 
nimic față de perechea sa perfectă, însă primise comanda 
să nu-i umble gura. Ordinu-i ordin, nu se discută, mai 

ales cu nimeni din afara depozitului. Cu degetele strânse 
pe receptorul telefonului clasic, încă mai șovăia. Tuţei i 
se va părea suspect de ce o sună. Poate va veni până la 
poartă. Acolo nu i se va da voie să intre. Va face scandal. 
Se va supăra pe el și-l va teroriza cu reproșurile o viață 
întreagă. Nu. El nu voia scandal și neînțelegeri. Ceea ce 
se întâmpla la depozit făcea parte din munca sa zilnică. 
Nu avea ce povesti sau destăinui. Nici măcar Tuței. 

Îşi descleștă mâna de pe receptor. Abătut, cobori scă- 
rile şi când ajunse la scările din mijloc, auzi telefonul 
sunând. Se întoarse în fugă. 

— Da? Baza de carburanți Cristian. 

— Bună ziua, susură o voce tânără. Cu domnul Valer 
Chițu, vă rog. 

Valer se încruntă. 

— La telefon. 

— Ah. Dumneavoastră ați sunat mai devreme, să în- 
trebați de domnul primar? 

— Da, da, eu am sunat. S-a întors? 

— Da, s-a întors, acum este în biroul dânsului. Doriţi 
să vă fac legătura? 

— Sigur că da. Mulţumesc frumos! 

Auzi un clic și așteptă, în timp ce ascultă ceva muzică 
ambientală. 

— Miura, zbieră Gârbacea la ea, prin ușa întredeschisă. 
Ce dracu’ faci, fato? 

— Acum vă dau legătura, domnule primar. 

— Tu și ifosele tale de secretară ratată, bombăni în 
timp ce ridică receptorul, iar Valer auzi ultimele cuvinte. 
Gârbacea la telefon, primăria Cristian. 

— Bună seara, domnule primar. Sunt Chițu Valer, de 
la depozitul de carburanţi. Mă iertați că vă deranjez sâm- 
bătă seara, dar... 

— Spune, flăcău, care-i treaba? 

— Avem la depozit o grămadă de schelete și nu știu ce 
să fac cu ele... 

— Ce? sări primarul ca ars. Ai zis schelete? La depozit? 

— Da. 

— Eşti sigur? 

— Absolut sigur. 

— Mai ştie cineva de ele? 

— Băieţii de aici și domnul comandant de unitate mili- 
tară, colonelul Grumeza. 

— Ah, ştie? Bine. 

— Da. 

— Stai acolo. Vin de-ndată! 

Şi trânti telefonul. 

Valer rămase câteva clipe în birou, apoi cobori, nu 
înainte să le zică contabilelor să plece acasă. Se simțea 
ceva mai bine. Parcă jumătate din tensiunea zilei se disi- 
pase ca norii negri după o furtună cum numai în Cristian 
putea avea loc. Ajunse jos, lângă bazinele cele mari. Privi 
spre deal și spre pădurea încă verde. Trase aer pe nas, cu 
iz de benzină și motorină. 

Primarul Gârbacea, pe de altă parte, se duse la baie, se 
spălă pe față și pe mâini. Arăta şi era obosit. Cearcănele 
de sub ochi deveniseră pungi, cu contur ușor întunecat. 
Îi era foame și sete. Bău apă de la robinet, două pahare 
mari, apoi se ușură și se mai spălă o dată pe mâini. Îi tre- 

cuse foamea de la apă. Își schimbă hanoracul cel gros cu 
pardesiul de toamnă. Arăta ca un urs evadat din bârlog, 
cu pantaloni de schi și bocanci, dar cu paltonaș de stofă. 
Trecu pe lângă secretara Miura. 

— Du-te acasă, fetiţo, îi spuse. Stinge tot și încuie. Ne 
vedem luni dimineața. 

— Mulţumesc, domnule primar. O seară plăcută! 

leşi. O seară plăcută, rahat. Până să ajungă la mașină, 
îşi sună nevasta, să-i spună că mai întârzia şi să nu se îngri- 
joreze. Se opri pentru câteva minute la casa lu’ tanti Marika, 
să vadă ce mai făcea și cum se mai simțea maiorul Vanciu. 

— Adel, dragă, vreo schimbare? 

Doctorita, fiica lu’ Marika, îl conduse într-o cameră, 
unde maiorul bucureştean dormita. 

— Se simte bine, e stabil. Probabil șocul nu a fost puter- 
nic, vedem după ce se trezește. Dacă va fi nevoie, îl voi 
interna la militar, în Brașov. 

— Unde-ţi este mama, Adel? 

— Nu știu sigur. Azi dimineaţă spunea că pleacă cu o 
clasă de elevi în excursie. 

— Excursie? Unde excursie? 

— Pe-aici, pe dealuri. 

— Hmm. Pe-aici, pe dealuri? Pe dealurile de lângă de- 
pozit? 

— Depozit? 

— Depozitul de carburanți. 

— Tot ce se poate. Nu mi-a spus mai multe. Poate au ple- 
cat la Râşnov. Sau în Poiană. Am sunat de mai multe ori, 
dar se pare că are telefonul închis. I s-o fi descărcat. 

— Adel... 

Primarul Gârbacea simţea că i se urcă inima în gât. Ca 
o prevestire sumbră, nu-i plăcu să afle că o clasă de elevi 
se afla pe undeva în apropierea bazei, bază care se umplea, 
încet şi sigur, de schelete. Dar nu putea spune așa ceva. 
Adel l-ar fi dus direct la casa de nebuni. Și se însera cu 
repeziciune. 

— Doriţi un ceai? Sau poate un sandwich, domnule 
primar? Avem tocăniță de berbecuțţ, se oferi ea. 

— Nu, mulțumesc, mai am o treabă de rezolvat, apoi 
merg, acasă. Să mănânc, să fac o baie, să stau la televizor 
cu o bere... ca babacii. 

— Ei, domnule primar, nu sunteţi babac deloc. 

— Eşti drăguță, doamna doctor. Te las, Adel. 

— Am eu grijă de domnul maior. 

— Merci. Te pup. 

— La revedere. 

Pe stradă, în faţa casei, se uită la cerul înalt, care îşi 
schimba cu repeziciune culoarea, de la seninul azuriu al 
zilei la apusul violaceu. Mâine va fi vânt și poate ploaie, 
îşi zise şi se aşeză în mașină. În trei minute ajunse la de- 
pozit. Portarul îl recunoscu și-i deschise poarta. Rulă încet 
până la bariera care despărțea depozitul de curtea interi- 
oară a unității militare. De acolo, parcurse drumul pe jos. 
Valer Chițu îl aștepta pe aleea care ducea la magazia de 
petroluri. 

Sunetul în ritm cadenţat se auzea din ce în ce mai 
aproape. O imagine compactă, întunecată pe fondul pă- 
durii întunecate, cu toate că era încă ziuă, puţin trecută 
de amiază spre înserare, se ivi la capătul drumului fo- 
restier, venind înspre direcția Ameliei și a celorlalți, prinși 
în bula de imobilitate. Toată lățimea drumului era ocu- 
pată și vedea clar cum se apropia, pas cu pas, o masă de... 
nu reuşi să-i dea un nume. 

La început, nu desluși prea multe lucruri. Încă nu văzu 
detalii și amănunte care s-o edifice, întreaga grupare era 
un fel de corp mișcător, omogen, compact. Ştia din instinct 
că era ceva amenințător, rău. De asemenea, era conștientă 
că de una singură n-avea nicio șansă să oprească înainta- 
rea sau, mai nebunește, s-o împrăștie. Își făcea griji pentru 
elevii ei, pentru profesoare, mame, profu' de sport şi tanti 
Marika. Dacă ar fi fost singură, fără ei, ar fi luat-o de mult 
la fugă şi s-ar fi încuiat în casă. Dar așa, nu-i putea părăsi. 
„Am venit împreună, ne întoarcem împreună. Sau murim 
împreună. Doamne, milostive, apară-ne de cel rău. Cum 
să murim? Vorbesc prostii. Nici nu mă gândesc. Voi lupta 
până la capăt, oricare ar fi acel capăt“, se îmbărbătă. 

Dulăul lătra frenetic, mai urât ca oricând, urlând hă- 
măind, alergând de colo-colo, părând și el temător, dar 
agresiv. De s-ar trezi elevii, ar fi minunat. În timp ce stătea 
pe vine, strângând briceagul în palmă, se gândi că poate 
ceilalți părinți se vor îngrijora şi vor începe să-i caute. Ea 
anunţase la clasă că excursia va dura de la ora zece dimi- 
neața până la ora două, cel mult, trei după-amiază. Acum, 
după lungimea umbrelor și culoarea cerului, era posibil 

să fie trecut de ora patru spre cinci. În curând se va în- 
tuneca de tot, din cauză că era octombrie și se aflau în 
pădure. Aveau la dispoziție cel mult un ceas de lumină. 
Şi nu avea la ea decât o foarte mică lanternă de buzunar. 

Se minunase mai devreme de ce părinții nu-şi sunau 
copiii, să afle pe unde erau. Ah, poate nici telefoanele lor 
nu funcționau. lar distanța între ea și masa compactă de... 
habar nu avea ce era, se micșora pas cu pas. Distinse ceva, 
ca niște uniforme. Erau siluete de oameni, în mod clar, 
care mergeau. Nu vehicule, nu animale. Oameni. Proba- 
bil îi putea ruga să o ajute, măcar să transporte copiii și 
pe cei înmărmuriți la poalele dealului, jos în sat; de acolo 
se va descurca ea cumva. Îi putea alerta pe localnici şi pe 
vecini. 

Oamenii mărșăluiau pe drumul forestier. Ciudat şi ne- 
firesc. Nu scoteau nicio vorbă, niciun sunet. Se auzea doar 
foşnetul hainelor pe care le purtau. lar mersul lor era de-a 
dreptul nefiresc. Ritmul nu era alert, mai degrabă de plim- 
bare, încet, lent, domol. Parcă se plictiseau mergând, dar 
înaintau pășind la fel. Se vedea că nu se grăbeau. Şi totuși, 
unde mergeau? Dacă nu se opreau deloc, într-o oră, cel 
mult o oră și jumătate, aveau să ajungă în Brașov, trecând 
pe sub linia dealurilor de lângă câmpuri; dacă mergeau 
pe șosea, blocau întreaga circulație. Să fie vreun marş de 
protest, cum sunt atâtea în ultimul timp, drept nemulțu- 
mire pentru situația politică din țară? Să fie acum doar o 
repetiție, mută, pentru marșul tăcerii? Mai știi? Fiecare 
grupare protestează în felul ei propriu. Din păcate, nu 
rezolvă mare lucru, cei care ar trebui să audă sunt surzi 

și orbi la cerinţele și nevoile poporului. Dar asta era po- 
litică și Amelia nu se băga în păienjenișul obscurantismu- 
lui politic. 

Cu toate astea, nu păreau nici prea entuziasmați, nici 
foarte dornici de a se risipi și a merge fiecare acasă. Era 
sâmbătă după masă. Tinerii, de obicei, ies în oraș, în Brașov, 
la o bere, la un film, la o întâlnire... să piardă vremea la o 
terasă, dacă mai erau deschise terasele la început de oc- 
tombrie. Ei da, asta da întâlnire. În mijlocul pădurii, cu o 
ceată de protestatari mărșăluind în liniște desăvârșită. 
Cuminţi, ordonaţi, să nu deranjeze animalele, sălbăticiu- 
nile dealurilor, să nu atragă atenţia autorităților sau a să- 
tenilor. Ciudat, totuși. 

Amelia se ridică în picioare. Strângea în continuare 
briceagul. Era hotărâtă să-i roage ca măcar să ocolească 
zona aceea. Nu știa cum le va explica ce se întâmplase, 
cel mai bine și mai eficient ar fi fost să-i deturneze. Se 
înarmă, așadar, cu ambiţie şi determinare. „Să rezolvăm 
situația în mod pașnic“, îşi zise și făcu primul pas spre 
cei care veneau. „Doamne-Dumnezeule cel mare! Apără-mă 
și dă-mi putere. Mă-ncred în tine. Amin!“ Începu să 
meargă viguros, decisă să-și urmeze planul. Nu era chiar 
un plan, doar o idee, cea mai bună care-i venise în ultima 
oră. Câinele o însoţi, pășind alături, formând, ea și el, 
linia defensivă. 

Cu fiecare pas cu care se îndrepta spre... masa de oameni, 
descoperea câteva elemente uluitoare. Bunăoară, indivizii 
erau încălțați cu un fel de cizme înalte, legate cu şireturi, 
dar aveau degetele picioarelor afară. „Ca-n Naruto“, nu 

se putu abține să nu compare. Aveau genunchii dezgoliți 
și'se miră că pe frigul lunii octombrie nu poartă pantaloni 
lungi. Lamele din piele, bătute cu ţinte, acopereau la 
limită pantalonii scurți. „Ca-n Gladiatorul“, continuă cu 
comparațiile, măcar îi abăteau gândurile de la teamă. Pec- 
toralele pe care le purtau deasupra unor tunici albe, sim- 
ple, cu mâneci scurte, erau tot din piele, frumos ornamen- 
tate cu un imprimeu pe care nu reuși să-l deslușească, dar 
se distingea un model în relief, peste care aveau un harna- 
șament din mai multe straturi de lame metalice, albăstrui, 
legate între ele cu cureluşe din piele. Pe spate, pornind 
de la umeri, le atârna o capă roșiatică scurtă, care le 
ajungea un pic mai sus de brâu. „Ca-n Bătălia pentru Bri- 
tannia“. Sau ca-n „Asterix“... 

Coifurile păreau autentice, ornate cu câte o creastă din 
păr de cal, tăiată la fir. Erau bine fixate pe cap, cu apără- 
toare late de obraji. La șold, fixate de cingătoare metalice 
subțiri, purtau gladius, o sabie scurtă, și în mâna dreaptă 
aveau pilum, o suliță cu mâner de lemn, o tijă metalică cu 
vârf ascuţit. În mâna stângă duceau câte un scut oval, 
lunguieţ, vopsit într-o frumoasă culoare albastru-deschis, 
cu modele pictate: stele, linii întretăiate, șerpuitoare şi 
drepte. Cu simbolul Pământului desenat mare, în mijloc. 
Păreau a fi legionis milites gregarius, soldați simpli, pedes- 
trași sau velites ferentari, soldaţi cu sulițe. Ca în „Legiunea 
a doisprezecea“. Sau ca-n „Ben Hur”. 

„Oare de unde știu eu toate astea?“, avu timp Amelia 
să se întrebe și să se mire. Îi plăcea să vizioneze filme is- 
torice, mai ales cele care abordau subiecte şi popoare din 

antichitate. Despre romani, vikingi, celți, spartani, daci, 
faraoni, dinastii chineze, coreeni, samurai. Privind astfel 
de producții cinematografice, fie artistice, fie documen- 
tare, avea plăcerea și interesul să studieze decorul, peisa- 
jele, formele geografice, multe cadre erau filmate în locaţii 
unde se întâmplaseră cu adevărat acele acțiuni istorice. 
Şi de fiecare dată își promitea să viziteze, să studieze și 
să exploreze zonele, teritoriile, așezările din acele țări, 
mai îndepărtate sau mai apropiate, să afle mai multe des- 
pre epoca civilizațiilor străvechi. 

Grupul se apropia, era la doi pași depărtare, iar ea nu 
avu puterea de a se feri, de a se da în lături, oricât de teamă 
îi era. Rămase cu privirile ațintite la fețele bărbaţilor; erau 
numai bărbați, toți cam de aceeași înălțime și constituție, 
parcă traşi la copiator. Cu feţe imobile, ciopliți ca din 
marmură, având trăsături clar romanice, dar cu ochi in- 
expresivi. Dulăul lătra ca un apucat, iar ecoul vocii lui 
plutea peste coroanele copacilor. 

— Mâhnâi, mâhnâi, mâhnâi, făcea câinele, parcă răguşit. 

Se repezi la cel mai apropiat, să-l muște. Dar ceea ce prinse 
între dinţi fu doar aer și fălcile îi clănțăniră în gol. Soldaţii 
erau imateriali. De neatins, lipsiți de consistenţă fizică, ca 
o proiecție holografică în plină pădure. Sau, poate, doar 
ieșiți din imaginaţia ei. Amelia întinse brațul. Nu era un 
gest de curaj, mai degrabă o curiozitate inconștientă, in- 
voluntară, un impuls de moment, fără să se gândească la 
nimic, nici la pericol, nici la consecințe. În mod normal, 
ar fi trebuit să simtă lovitura sau măcar atingerea. Dar nu 
simți nimic. Omul, legioni, trecu de ea. Prin ea. Doar o 

boare ușoară îi flutură părul desfăcut. Nimic neplăcut sau 
dureros. Rămase înmărmurită la marginea drumului pie- 
truit, stând în picioare, iar prin ea, prin ființa ei, prin cor- 
pul ei, trecură soldați romani. 

„Ce-i asta?!!“ Se uită la ei. Patru pe rând, trei coloane. 
O distanţă scurtă, de doi pași, şi venea următorul grup, 
patru pe rând, în trei coloane. Numără șase astfel de de- 
tașamente. Șaptezeci și doi de infanteriști. Unde mergeau? 
Încotro se îndreptau? De ce? Cine erau? De unde răsări- 
seră? De ce în costume romane? Care era treaba lor? Cum 
reușiseră să vină din trecut? Chiar veneau din trecut, din 
oastea vreunui împărat roman care-și întinsese falangele 
peste teritoriile dacice? De ce pe dealul din Cristian de 
Brașov? Ah, aşa ceva!! exclamă Amelia în gând. Dar bine- 
înțeles. Anumite chestii se leagă. Şi încă foarte bine, cu 
toate că erau de neînțeles. Doar exista acel castrum Cumi- 
dava, la cel mult un kilometru depărtare. 

Cumidava, Cetatea de Pământ, tabără militară romană 
din epoca împăratului Traianus. Să fie cu putință ca oș- 
tenii de atunci, legionis, să iasă la suprafață? Absurd. Sau, 
mai plauzibil, să fie o paradă bine organizată, cu costume 
antice, croite după vreo frescă de pe o columnă, un cosplay 
de proporții, pregătit pentru vreo comemorare, aniver- 
sare, după aproape două mii de ani, ca jocurile saturniene 
sau jupiteriene? Să fie vorba despre o filmare, iar acum se 
proiecta, departe de văzul altora, pe drumul forestier as- 
cuns de privirile curioșilor, pentru a nu divulga surpriza? 

Oricum o lua și o sucea pe toate părțile, Amelia era de 
părere că întregul marș triumfal prin pădure, filmat sau 

proiectat sau hologramat, contrazicea orice gândire logică. 
Se arăta o situație imposibilă. Să fie doar un singur bărbat 
costumat, apoi imaginea să fie multiplicată și transmisă 
3D? Dacă era așa, unde era proiectorul, sursa laserului? 
Acel cineva care manevra dispozitivul, unde se ascundea? 
Privi în sus, spre versantul dealului, printre trunchiurile 
copacilor, dar nu descoperi nicio luminiță, niciun loc sau 
punct de unde să se propage vreo luminiscenţă sau radiație. 
Ar trebui să deslușească ceva, nu? Nici dulăul nu sesizase 
prezenţa cuiva ascuns prin desişuri. 

Detașamentul mărșăluia nestingherit, nestingibil. Nu-i 
conducea nimeni, vreun tribunus angusticlavius, vreun şef 
de paradă, vreun tambur major. Mergeau de capul lor, 
drept înainte, organizați şi ordonați, parcă ar fi fost niște 
roboți programațţi pentru a mărşălui. Să fie oare hastati, 
soldați din avangardă? Ce prostie, se încruntă Amelia. Ce 
avangardă, ce tribun, ce oaste romană? Ah, poate făceau 
repetiție nu pentru o paradă, ci pentru un film cu subiect 
istoric! Nah, nu merge, se strâmbă ea. În acest caz, ar fi 
trebuit să fie o grămadă de oameni. În frunte cu regizorul, 
producătorul, scenaristul, cameramanii, cei de la lumini, 
fetele de la machiaj, costumele, recuzitierii, actorii, public 
de gură cască. Pe când aici, la lăsarea serii, nu se afla nimeni 
în afară de... ah, de ea și de câine. Nici în sat nu observase 
vreo urmă de posibilă filmare, nici măcar pentru un docu- 
mentar sau pentru o lecţie didactică. 

Dintr-odată, fără a sta prea mult pe gânduri, sări în 
mijlocul mărșăluitorilor. Ar fi trebuit ca bărbaţii să se dea 
la o parte. Ar fi trebuit să simtă că dădeau peste ea, ar fi 

trebuit să o îmbrâncească şi să-și ceară scuze. Nici vorbă. 
Nicio tresărire, nicio fereală. Treceau înainte, cu pasul lor 
uniform. Prin ea, prin corpul ei, prin cățelul care lătra. În- 
semna că nu numai ea îi vedea. Nu era o halucinație sau 
o iluzie proprie. Dacă animalul vedea ce vedea și ea, în- 
seamnă că... acei oameni chiar erau acolo. lar ea se uita la 
ei fără ochelarii pentru filme 3D. Nu se vedea nimic dis- 
torsionat, totul era clar și aievea. Încercând să-i atingă, 
imaginea nu se descompunea, nu se bruia, nu se defaza. 

— Ai dracu' romani, zise cu voce tare, aproape amuzată. 

— Ce-ai zis? 

În clipa aceea îi îngheță sângele în vine. Până atunci 
parcă doar se jucase, uitase de teamă, de disperare, de 
neputinţă, de neverosimilitatea situaţiei. Privi în jur, cu o 
fărâmă de speranţă că e cineva din sat, un părinte, un 
vecin, un profesor care să fi plecat în căutarea lor. Văzu 
grupul compact de romani trecând prin oameni, prin 
copii, prin cele trei mame, prin trupurile profului de sport 
și al lui tanti Marika. 

— Nuuu... strigă şi se avântă înainte, probabil cu in- 
tenţia să-i oprească, nici ea nu ştia prea bine. 

— Mâhnâi, mâhnâi, mâhnâi, lătra dulăul, încurcân- 
du-se între picioarele ei. 

Se împiedică însă deodată și se împrăștie pe jos cât era 
de lungă, alunecând pe pietriș. Simți cum o pereche de 
mâini ferme o înșfacă de gulerul hanoracului și o trage în 
sus. Avu intenția să se zbată, nu neapărat să și strige, ori- 
cum nu o auzea nimeni, însă ceva negru o izbi brusc în 
față. 

+++ 


Rând pe rând, uneltele și instrumentele de intervenție 
ale pompierilor voluntari se stricară sau se rupseră. Nimic 
nu putea străpunge suprafața pietrei. Nici măcar s-o zgârie! 
Nimic nu avea efect. Nici lamă, flex, burghiu, târnăcop, 
flacăra de sudură, nimic. Pipăiră pe rând, cu degetele, 
milimetru cu milimetru, cei opt pilaștri închiși, cu pereți 
ermetici, apăsând, trăgând, împungând, fără niciun rezul- 
tat. Ovi şi Rică proptiseră scara de o coloană și se urcaseră 
pe platforma de deasupra, târându-se în genunchi într-un 
spațiu îngust de vreo jumătate de metru lățime, până la 
bolta sălii cavernei, încercând și acolo să găsească un punct 
de pătrundere. 

— Nimic, frate, nimic! respiră Rică cu greu, după ce co- 
bori şi-i şterse sudoarea de pe frunte cu baticuțul roșu 
legat la gât, dăruit de fiica sa de trei anișori, la ziua lui de 
naștere. 

— Nu zici că-i piatră, îşi dădu cu părerea Marian-bo- 
gatu. Marmură, granit, diamant! N-am mai văzut așa ceva. 
Am mai tăiat noi şi piatră, da’ nu ca asta... 

— Bă, dac-o fi ceva venit de sus? zise Luci-mucii. 

Automat, aproape toți își aţintiră ochii înspre tavan. 

— Mai de sus... din cosmos, mă, din spaţiu... 

— Du-te, mă, d-acia cu basme d-alde astea! râse de el 
Corneluș-derdeluș. 

— Te crezi în filme sefe, bă, ca ăia cu războaiele din stele? 
completă Neluţă-luţă. 

— Nu știți nimic, se supără Lucian, cel mai tânăr mem- 
bru al grupului de pompieri. 

— O sabie laser ne-ar prinde bine, recunoscu Nicu-ticu. 

— Lasă fanteziile, îl apostrofă Dan-seriosu. 

— Vino c-o soluţie, da’ nu de bicarbonat..., îl tachină 
Teo-vreo. 

— De-aș putea fi un vrăjitor, ehei, multe chestii aș face..., 
suspină Răzvi-rezul. 

— Ţi-ai vrăji o prințesă, aruncă Ovidiescu și râseră cu 
toții. 

Grumeza nu luă parte la discuția lor și nici ei nu i se 
adresară. Grupul de pompieri le aparținea numai lor, 
pompierilor voluntari. Dacă nu ar fi plecat la academia 
militară, imediat după terminarea generalei, dacă ar fi 
urmat un liceu oarecare în Brașov şi nu ar fi lipsit atât de 
mult din viața comunităţii, dacă și-ar fi ales o cu totul altă 
meserie, fie inginer, medic, cadru didactic, contabil sau 
actor, poate că acum ar fi făcut parte din grupul lor vesel. 
Când revenise la Cristian, avea funcția de comandant și 
grad de colonel. Dintr-odată nu se mai regăsise în gaşca 
din copilărie. Și nici vechii săi prieteni nu păreau că ar fi 
dorit cu tot dinadinsul să-l includă. Era o prea mare dife- 
rență între ei. Dar nici el nu se așteptase să fie inclus, poate 
nu chiar imediat. Poate niciodată. 

Îi vibră telefonul în buzunarul de la piept. Era Irina. Îi 
trimitea câteva mesaje. 

„Am găsit ceva asemănător.“ 

„E o reproducere, la scară foarte mică, a unei tabere 
militare romane. Ca un mic fort.“ 

„Romane, de la Roma, nu România.“ 

„După arhitectură, se încadrează cam în perioada anilor 
100-120.“ 

„Tabără militară din zona Dacia Superior a Imperiului 
Roman.“ 

„E o construcție peste o așezare dacică, o dava, fosta 
Comidava.“ 

„Castrul Cumidava a fost o fortăreață romană pentru 
supravegherea căilor de acces din munții Ţării Bârsei, mai 
ales pentru apărarea pasului Bran.“ 

„Mai multe nu ştiu, dar caut. Are și o legendă“. 

Florin Grumeza îi răspunse: 

„Merci de info“. 

„Foarte folositoare.“ 

„Spune-mi legenda.“ 

„Este lungă“. 

„Scurteaz-o“. 

„Tot lungă e“. 

„Zi-mi două cuvinte“. 

„Legenda spune...“ 

„Ce spune?“ 

„Mi-ai zis să-ţi spun două cuvinte“. 

„Fă un rezumat“. 

„Scurt sau lung?“ 

„Foarte scurt“. 

„E de rău“. 

„Ce-i de rău, Irina?“ 

„Legenda“. 

„La ce se referă?“ 

„O chestie despre moarte, deziluzie, înfrângere“. 

„Cu asta ne confruntăm zilnic. Zi-mi ceva ce nu știu“. 

„E o poveste tare lungă“. 

„Poţi să-mi dai o idee sau două, măcar cum o deschi- 
dem?“ 

„Idei sunt o grămadă, ar trebui să citeşti legenda“. 

„Zi-mi ideea principală”. 

„Ti-am spus că este lungă de tot. E o carte de 386 de 
pagini, fără coperţi.“ 

„E descrisă cumva acolo construcţia pe care mi-ai tri- 
mis-o în poză?“ 

„Da. Descrie cum s-o dechizi“. 

„Nu-mi poți da numai acel detaliu?“ 

„Detaliul pentru deschidere se află în toate cele 386 de 
pagini. Trebuie să citeşti, ca să-ți dai seama“. 

„Tu ai citit cartea?“ 

„Nu“. 

„Şi-atunci, de unde știi?“ 

„Am citit spoilerul“. 

„Ştii sau nu cum se deschide?!“ 

„Nu“. 

„Bine“. 

„Pa“. 

„Pa, dragă“. 

Coloneul Grumeza își strecură telefonul înapoi în bu- 
zunar, observând că mai avea foarte puţină baterie. Nu 
progresase cu nimic, iar conversaţia cu soția lui îl cam 
dezamăgise. Nu aflase nimic nou, doar că era ceva de pe 
vremea când romanii se aflau pe teritoriul dacic. Cunoş- 
tințele sale despre istoria străveche erau sumare, preapu- 
ținul pe care-l învățase în liceu și academie, nu avea sufi- 
ciente informații, mai ales despre daci şi romani, să com- 

pună un tablou logic. Ştia, desigur, despre războaiele ro- 
mano-dacice, Traian și Decebal, Sarmisegetuza, termele 
romane și luptele cu gladiatorii. 

Ar trebuie să vină cu o soluție, ca din partea unui mili- 
tar ce era, de fapt singurul militar dintre toți cei prezenți. 
Foştii săi colegi așteptau, cu siguranţă, ca rezolvarea si- 
tuaţiei să vină din partea lui. Era colonel, comandant de 
unitate militară, ceea ce presupunea că are experienţă, că 
ar trebui să gândească cu discernământ, să construiască 
o tactică viabilă și o strategie care să-i salveze pe oamenii 
prinși în construcția aceea ciudată, mai ales că erau acolo 
și oamenii lui, chiar dacă unii sosiți de la București. 

Îi veni să ofteze, ceea ce nu mai făcuse de mulţi ani. 
Nu era un supererou. Nici măcar un erou! Viaţa reală nu 
funcționează ca cea din filme sau benzi desenate. Da. Să 
zbori prin aer, cu pumnul încleștat, să dai o lovitură care 
să fărâme construcţia și să-i elibereze pe captivi. Sau să 
tragi cu arma în stânga și-n dreapta, mor inamicii, dar nu 
personajele principale, și apoi toată lumea e fericită. Da’ 
de unde?! 

Ca să nu mai amintească de tona de hârțogărie care-l 
aştepta, rapoarte și explicații, mutra acră și vocea seacă a 
colonelului Nicolescu... după ce se va încheia întreaga mi- 
siune de salvare şi recuperare. Spera doar, din tot sufletul, 
camarazii săi să fie teferi şi în viață. Ar da de o belea foarte 
mare dacă cineva din unitatea sa sau, mai ales, vreunul 
dintre cei veniți de la Bucureşti, să pățească ceva neplă- 
cut. Fie chiar şi doar o rană superficială! Anchete inter- 
minabile, cercetare, frecușuri... poate o retrogradare, poate 

chiar să-i ia comanda unităţii... o imensă și urâtă pată pe 
obrazul său, dar și pe unitatea din Cristian. Ar fi fost pă- 
cat pentru toți. 

Măcar maiorul Vanciu trăia și avea să se facă bine. Era 
un martor foarte important. Fusese de față, văzuse tot 
ceea ce se întâmplase. Deşi povestea părea neverosimilă, 
era foarte reală. Ca şi povestea cu sheletele. Maiorul vă- 
zuse scheletele în interiorul acelei construcţii. El, Gru- 
meza, văzuse scheletele și la depozitul de carburanți, 
despre care înaintase un raport amănunțit, care raport 
zăcea pe masa lui Nicolescu. Angajaţii depozitului pot 
depune şi ei mărturie despre schelete. Mai erau primarul 
şi grupul lui de pompieri voluntari. Atâţia oameni, sepa- 
rați, nu pot minţi la fel. Sau fabula. Sau inventa. Nu fu- 
sese nicio halucinație în masă. „Sper“, gândi. 

Ce era de făcut? Ce avea el de făcut? Informaţiile pri- 
mite de la Irina nu-l ajutau prea mult. Așa. În zonă se afla 
un castru roman, construit pe locul unui sat dacic distrus. 
Bine. Mai departe, încotro să-și îndrepte logica? Piatra 
din care fusese construit acel ansamblu nu putea fi tăiată, 
desfăcută, nici măcar zgâriată sau scrijelită. Exista un cod, 
un cifru, dar trebuia să citească o carte groasă ca să gă- 
sească indiciile, să și le noteze, să le pună cap la cap, să 
compună întreaga cheie cu care să desferece alcătuirea 
aceea antică. Poate era un palat sau o capcană bine păs- 
trată, timp de aproape două milenii. 

Prima etapă de tactică: verificarea și măsurarea terenu- 
lui. Colonelul Grumeza privi în jurul lui. Grota în care se 
aflau era mare și cuprinzătoare, cu aer respirabil datorită 

intrării largi, neobstrucționată de niciun fel de obstacole, 
iar galeriile erau, de asemenea, spațioase, cu directă ieșire 
spre exterior. Ca observaţie, intrarea era și ieșirea, nea- 
vând altă cale de retragere în caz de urgenţă. Acest lucru 
reprezenta un neajuns, dar nu se aflau în situația de a uti- 
liza o variantă auxiliară. 

Caverna era săpată sub pământ, în stânca muntelui. 
Coborâre pe verticală în peșteră, estimativ o sută cincizeci 
spre două sute de metri, galerii orizontale, drepte, cu o 
foarte mică înclinare spre jos. Tuneluri săpate de mâna 
omului sau cu utilaje, cu ramificații. În caz de retragere 
aveau și aici doar o singură direcție, pe unde intraseră. 

Estimă înălțimea tavanului uşor boltit la trei metri. 
Măsură cu pasul distanţa de la una din coloane până la 
un perete. Doisprezece pași, cam tot atâția metri, cu o 
oarecare aproximație. Repetă în partea opusă, acolo nu- 
mără zece paşi. Înconjură construcţia, sub ochii nedume- 
riți ai pompierilor voluntari. Când trecu de primii cinci- 
zeci de pași, își ridică degetul mare, numărând în conti- 
nuare. Ajunse înapoi de unde plecase, la punctul unde 
marcase o linie trasă cu bocancul pe pământul bătătorit. 
O sută șapte pași, măsurați cu pasul său lung. O sută 
şapte metri pătraţi? Scăzu un metru, grosimea maximă 
estimată a coloanelor şi pereților, puteau fi și mai subțiri, 
oricum interiorul ar avea dimensiunea unui apartament 
cu patru camere, considerată drept suprafață utilă, chiar 
de confort unu, sporit. 

— Domn colonel, zise Adi-mierosu, şeful grupului de 
pompieri. Ai nevoie de ajutor? Avem și noi picioare... 

— Mulţam. Am terminat. Am măsurat. 

— Am văzut! De ce n-ai zis, avem rola de metru la noi! 

— Măsuraţi încă o dată, zise Grumeza, pe tonul unui 
comandant care dă ordine. 

— Da, șefu', replică Rică fără frică şi se aplecă să scoată 
ruleta din rucsacul de echipament. 

— Domn colonel, îl strigă Cristi dintr-un lateral al oc- 
togonului. 

— Da. 

— Am descoperit ceva! 

Grumeza și toți ceilalți îl înconjurară rapid. 

— Ce-ai descoperit, omule? întrebă Dan seriosu. 

— Aici scrie ceva în latină, și bărbatul arătă locul cu 
fascicolul lanternei. 

— Latină, bă? Da’ de unde știi tu că-i în latină? se în- 
cruntă Teo-vreo, aplecându-se să vadă. 

— Latrină? se amestecă în vorbă Neluţă-luţă. 

Unii râseră. 

— Sunt farmacist, spuse Cristi, cu capul aplecat. 

— Ei, nu zău? Ştie toată comuna! Și? 

— Eu am învăţat latina ca terminologie farmaceutică. 

— Ce-i...? se arătă Luci-mucii uimit. 

— Ce? Învăţatul? 

— Nu, nu... ce ai zis mai-nainte... 

— Terminologie farmaceutică, adică diverse denumiri 
de plante, să ştii ce și cum să prepari medicamente, creme, 
soluții... 

— Tu prepari medicamente la tine-n farmacie, Cristi? 
se încruntă Ovidiescu. 


144 


MARȘUL FANTOMELOR Anamaria Borlan 


— Desigur. Dacă am rețeta și ingredientele, da, sigur 
că da. 

— Ca... un fel de bucătar? se miră Comeluș-derdeluş. 

— Nu. Nu ca un bucătar. Ca un farmacist. 

— Hai, gata. Ce scrie acolo? se aplecă și Teo-vreo. 

Cristi farmacistul întinse un deget și arătă peretele, în 
partea cea mai de jos, la nici doi centrimetri deasupra pă- 
mântului. 

— Aici cred că-i un an... 

— Ce an? 

Cristi se întinse pe jos, pe o parte, să fie cât mai aproape 
de ceea ce părea doar o simplă zgârietură. 

— Ţine și tu lumânarea aia, să văd, fără să-ți tremure 
degetele, mormăi către Nicu-ticu. 

„Nicu mută fascicolul lanternei mai aproape de perete. 

— Aşa. Careva să scrie ce zic. 

— Scriu eu, se oferi Luci-mucii, apoi rupse o foaie din- 
tr-un notes şi-şi pregăti pixul. 

— Quod pertinet ad ara dicata Iovis deus. Acest altar îi 
aparţine zeului Jupiter. Qui tangit perit. Oricine îl atinge, 
moare. Anima dissociabilis miscuerit. Cu sufletul neîmpă- 
cat. Milites incessus proelium. Soldaţii pleacă la bătălie. Ex- 
pugno, vincere, triumpharet. Să cucerească, să triumfe, să 
câștige. Anni octoginta quinque. Anul optzeci și cinci. Quod 
castellum Cumi. Fortăreaţa militară Cumi. Commilitonum 
armis. Camarazi de arme. Fontis arcani. Fântâna secretă. 

Făcu o pauză. 

— Nihil remanebit post tergum. Nimic nu va rămâne după 
noi. Ai notat? Că mi-am sucit gâtu' şi șalele... ajută-mă să 
mă ridic! 


145 


MARȘUL FANTOMELOR Anamaria Borlan 


— Te-ai îmbătrânit, bă Cristea, bă! îi întinse Adi o mână 
de ajutor. 

— Ai notat, Lucineţ? 

— Da, tot ce mi-ai dictat. 

— la să văd. 

Tânărul îi întinse foaia și Cristi citi ce scrisese pe ea. 

— Ce-i fântâna secretă? întrebă Nicu-ticu. 

— Hmm. O fântână neștiută, ascunsă... hmm, dar ai 
dreptate. Secretă este secretum, spuse Cristi în timp ce se 
scutura de pământ. În același timp, fons înseamnă fân- 
tână, dar fontis este... poate fi izvor, o sursă, origine, chiar 
apă proaspătă... dar asta e aquam... e complicat, se frecă 
el pe cap. 

— E corect ce-ai citit? întrebă Dan seriosu. 

— Ce-am citit, da, e corect... poate traducerea mea nu 
e chiar cea mai exactă. Îmi trebuie un dicționar. 

Mai mulți își scoaseră din buzunare telefoanele. 

— Nu merge. N-am baterie. S-a descărcat. Am telu-nchis, 
constatară ei. 

Colonelul Grumeza, care doar îi privise până atunci, 
își verifică și el telefonul; cu mai puţin de o jumătate de 
oră în urmă se conversase cu Irina. Nu avea nici el semnal. 

— Cum adică „nimic nu va rămâne după noi“? întrebă 
Rică fără frică. 

— Unde o fi fântâna aia secretă? întrebă în același timp 
și Marian-bogatu. 

— Chiar mă! Oare despre ce fântână e vorba? 

— N-o luaţi chiar ad-literam, îşi aranjă Cristi ochelarii 
pe nas. S-ar putea să fie o metaforă... 

— O hiperbolă... 

— Epitet... 

— O figură de stil... 

— Fântâna secretă nu e același lucru cu izvor de apă, 
preciză Cristi. 

— Dar poate fi adevărată. 

Toate privirile se întoarseră spre colonel. 

— O fântână adevărată, secretă... șopti Luci-mucii, 
visător. 

— După ce vom ieşi de aici, cu camarazii noștri, dacă am 
dreptate, vă voi arăta, promise Grumeza și se gândi la o 
anumită fântână, dintr-un anumit loc. 


++ + 


Primarul Gârbacea se luă cu mâinile de cap. 

— Valerică, spune-mi că văd ceea ce văd, se lamentă el. 

— Domn primar, asta-i situația. 

Valer Chițu stătea posomorât lângă silueta masivă a 
primarului din Cristian. Schelete albe, întregi, părând să 
rânjească puțin strâmb, cu orbite negre și goale, apăreau 
cam peste tot în curtea depozitului. Interesant era faptul 
că nu zăceau ca și cum ar fi fost aruncate în dezordine de 
cineva care-și făcea curățenie în pivniță. Sau în pod sau în 
magazia cu schelete. În grupuri de cinci, pe numărate, al- 
cătuiau un fel de model de floare șocant, sinistru, dar 
având un aspect original, cu picioarele înspre interior, cu 
craniile pe circumferința unui cerc oarecare. Falangele 
degetelor se atingeau de parcă s-ar fi ținut de mâini. 

Primarul numără zece astfel de aranjamente de ciudă- 
țenii. Două pe platforma de încărcare, alte trei în spaţiul 
dintre rezervoare, trei în curtea interioară și două înspre 
părculeţul din spate. În total, cincizeci de schelete. Plus 
cele două, primele, din rezervoare. Îşi frecă obrajii cu pal- 
mele, să se învioreze și să-și alunge oboseala. Se gândi la 
echipa de pompieri voluntari din peștera dealului. Se 
îngrijoră de soarta celor prinși în interiorul construcţiei, 
cei care descoperiseră și acolo o serie de schelete. 

Trecuse de ceva vreme de părerea că cineva le juca o 
festă macabră. Nu avea nimeni pe lumea asta atâtea sche- 
lete pe care să le poată împrăștia. Oare exista vreo fabrică, 
ceva, care să producă schelete în scop didactic și medical? 
Cu siguranţă, undeva în lumea largă, dar nu prin împre- 
jurimi. Nici în România. Să fii importat vreun tâmpit lu- 
natic sute de astfel de obiecte din China? De ce nu? Dar 
de ce tocmai la Cristian de Braşov? O comună oarecare, 
cu nimic special, nici măcar cartier al Brașovului? Nu ar 
fi fost mai simplu să fi apărut prin Bucureşti? În faţa Par- 
lamentului și a Guvernului, eventual? Să se vadă şi ei în 
oglindă? Să-și vadă viitorul? 

— Valerică, strigă după șeful depozitului. 

— Da, domn primar! 

— Îmi faci o cafea, te rog? Adorm în picioare şi ziua 
încă nici n-a început. 

— Ce zi, domn primar? E seara târziu. 

— Exact! 

— Vin imediat. 

— Bine, du-te. 


148 


MARȘUL FANTOMELOR Anamaria Borlan 


Gârbacea, în timp ce Valer Chițu urca în fugă treptele 
spre birou, se apropie de un schelet. Făcu câteva poze cu 
telefonul, pentru veșnică amintire, cu toate că el n-avea 
să uite niciodată cele văzute. Dar era o dovadă, în cazul 
în care ar fi dispărut la fel de neobișnuit cum apăruseră. 
Să nu-l acuze nimeni că avusese halucinații și vedenii. Se 
aplecă peste scheletul cel mai apropiat. Oasele părinților 
săi, deshumaţi după șapte ani și puse în saci de rafie, ară- 
taseră îngălbenite spre cenușiu, cu multe pete maronii și 
negre şi mirosiseră îngrozitor de tare. Îl duruse capul 
câteva zile și izul îi persistase în nări, provocându-i greață. 
Slăbise atunci cinci kilograme, neputând mânca nimic. 
Dar acum, oasele scheletelor nu miroseau a nimic. Nici 
măcar a levănțică. 

Se ghemui pe vine. Scoase o batistă de hârtie din pache- 
tul pe care soția lui i-o îndesase în buzunarul paltonului. 
Dacă ar fi avut mănuși chirurgicale sau orice fel de mănuși... 
despături batista și atinse, prevăzător, osul braţului. Nu 
știa cum se numesc majoritatea oaselor, nu-l interesase 
niciodată anatomia. El era inginer de meserie. De autove- 
hicule rutiere. Avea și un curs postuniversitar despre 
consultanță privind impactul automobilului asupra me- 
diului. Îl interesase, mereu îl fascinase să găsească soluții 
tehnice aplicate în construcția motoarelor. Lucrase doar 
câțiva ani, ca tânăr inginer stagiar, la uzina de autocami- 
oane Steagu Roșu, actualmente Roman. Apoi, după anii 
nouăzeci, fusese atras de politică, iar acum se afla la al 
patrulea mandat de primar. 

Cu arătătorul înfășurat în batistă, atinse uşor osul bra- 
tului, așteptându-se la vreo reacție, care nu veni. Schele- 

tul era schelet, indiferent cui aparținuse, iar acum era 
doar o adunătură de oase... împunse mai tare cu degetul. 
Nimic. Apăsă în mai multe locuri. Pe osul rotund al umă- 
rului, pe o coastă, pe una din cele două oase ale antebra- 
tului, pe oasele palmei și pe una din falange. Căzu deodată 
în fund, având impresia că mâna scheletului se mișcase. 
Dar nu. Fusese doar o impresie, nu clintise nimic din loc. 
Prinzând curaj, începu să pipăie coastele, bazinul, apoi 
craniul, dinții și, dintr-odată, gura scheletului se deschise. 

— Domn primar, strigă Valer de sus. 

— Aici! îi făcu semn cu mâna și se ridică în picioare. 

— V-am adus cafeluța. Şi-i întinse o cană-termos. 

— Mulţam fain. Asta-mi va salva viața. 

— Ei, nici chiar așa! Dar o să mai dormiţi la noapte, 
domn primar? și Valer arată cu bărbia spre cană. 

— Dacă oi avea somn... 

În spatele lor se auzi un pârâit. Se-ntoarseră în același 
timp, priviră scheletele, dar nu observară nicio mișcare 
sau schimbare. Proiectoarele de noapte erau aprinse și 
prin razele de lumină se vedeau picături fine, de burniţă. 

— Tot ce ne lipsea. Plouă, remarcă Gârbacea. 

— Ce facem cu ele? arătă Valer spre scheletele de pe jos. 

Primarul ridică din umeri, în timp ce sorbea o înghiți- 
tură de cafea. 

— Bună cafea! Păi, știu și eu ce să facem? 

— Le adunăm? 

— Ce zici? Cum să le adunăm? N-ai niște prelate mai 
mari? 

— Să le acoperim? 

— Înî. De ce nu? 

— Da-s din alea, pătate și soioase, de la uleiuri și petro- 
luri... 

— Şi ce? Crezi că le mai pasă? 

— Știu și eu? Poate vine vro comisie, ceva, să le exami- 
neze... 

— Ce comisie, Valerică? Suntem pe cont propriu. 

— Adică, nu ştie nimeni de ele? 

— Ba ştie, de exemplu, comisariatul militar din Brașov. 

— Da? Şi nu vin la o intervenție? 

— Nu, băiete. Au zis că nu există așa ceva, să răsară 
schelete prin rezervoare... 

— Asta cam așa e... 

— Da uite că există! Şi sunt în fața noastră, lua-i-ar 
naiba să-i ieie! Bă, Valerică, hai, fă-mi o poză cu rozeta 
asta, până le acoperim... 

— Poză, domn primar? 

— Ține telefonu’ meu şi fă câteva poze, ca dovadă... 

Valer, neavând cum să refuze dorința primarului, îi 
făcu mai multe poze, din diferite unghiuri și poziții, cu 
toate că burniţa se întețea. Gârbacea, în pantaloni de schi 
din fâș gros, cu bocanci și paltonaș de stofă, arăta mai 
mult decât caraghios, şi cu cana-termos în mână. 

— Ajung, domn primar? 

— Ajung, ajung. Câţi băieți sunt la schimbul trei? 

— Toți cei patru și toți de la schimbul unu și doi. 

— Cum? Sunt toți aici? De ce? 

— Așa mi-a ordonat domn colonel?!! 

— Grumeza? 

— Da. 

— Aha. Cheamă-i aici, să aducă prelate şi folii de plas- 
tic, să acoperim scheletele astea, deși nu cred că le pasă 
că-s plouate. Da’ poate se degradează, mai știi din ce sunt 
făcute... După care dă drumu la băieți să meargă acasă. 

— Da' domn colonel a zis... 

— Lasă, lasă. Mă lămuresc eu cu el. Trimite-i acasă. 
Mâine vin doar cei de la întreţinere. 

— Dar... 

— Bă Valerică! Te pui cu mine? Pe răspunderea mea, 
așa să ştii. Înveliţi-le și mergeţi acasă. Aici pierdeţi timpul 
degeaba. 

— Da, domn primar. Să trăiţi! 

— Îhî! făcu Gârbacea, luând o altă înghiţitură de cafea. 

Valer Chițu începu să strige, să-şi adune lucrătorii care 
ieșeau din hale și coborau de pe rampele acoperite. Le 
zise pe scurt ce aveau de făcut și oamenii se însuflețiră, 
mai ales știind că după terminarea activității vor merge 
acasă, la familie, la copii, la iubite... Cam într-o jumătate 
de oră, împărțiți în echipe, se ocupară cu eficacitate de 
acoperirea scheletelor și puseră niște pietre sau diferite 
greutăți pe la colțuri, să nu ridice vântul foile de pânză 
impermeabilă. După încă o jumătate de oră, nu se mai 
afla țipenie de om la depozit, în afară de tura de noapte 
și cei doi paznici. 

Şi de primarul Gârbacea. Se refugiase sub o copertină 
şi privea curtea depozitului, scăldată de lumina reflec- 
toarelor şi a ploii mărunte, reci. Puse cana-termos golită 
pe un pervaz, o va găsi Valer luni, când va veni la serviciu. 

Ştia că nevastă-sa îl aștepta acasă, precis dormind deja. 
„Mâine e duminică. Ce repede a trecut săptămâna!“ Dar 
nu-i venea să se urnească din loc. Parcă avea picioarele 
plumbuite și pironite de rampa betonată. Cafeaua îl învi- 
orase, era treaz, dar simţea, cumva, total aiurea, că îl ia 
somnul. Oboseala îl pleoștise. Îi umpluse corpul cu puf 
de bumbac, umflându-l ca pe un balon cu aer cald. 

Îşi descheie paltonul. Apoi desfăcu fermoarul hanora- 
cului matlasat și a vestei de dedesubt. Își deschise primul 
nasture al cămășii groase, să poată respira. În bocanci avea 
șosete flaușate și simțea cum, încetul cu încetul, talpa îi 
ia foc. Se gândi că venise vremea să plece acasă. Însă îi 
venea extrem de greu să se miște. lar mașina o avea par- 
cată hăt-departe, chiar la intrarea în depozit. „Mai stau 
cinci minute“, își zise. Cu ochii ușor mijiţi, se uita la ploaia 
deasă și la aburii care ieșeau ca un fum din betonul care 
în timpul zilei fusese încălzit de soare. „Nu ai motive de 
îngrijorare. Scheletele nu pleacă nicăieri până mâine di- 
mineaţă. Sunt mai moarte decât moartea. Și dacă pleacă, 
cu atât mai bine. La dracu’. Mă duc acasă“. 

Reuși să se desprindă din multitudinea de fire invi- 
zibile care-l țintuiseră în acel loc, ca o pânză de păianjen 
din fibră de titan. Merse cu pași târșâiți până la scara ram- 
pei, cobori cu greu cele câteva trepte din fier și era cât pe 
ce să fie răsturnat de o pală de vânt foarte puternică. În 
timp ce se îndrepta spre mașina din apropierea porții, 
mergând prin curtea depozitului, se gândi la colonelul 
Grumeza și la toți ceilalți din peştera de sub deal. „Au 
reușit oare să iasă? Să-i scoată și pe ceilalți? Ce belea, 

frate!“ Mâine, cu capul limpede, se va gândi la o altă va- 
riantă de scăpare. Acum era mult prea obosit. Adormea 
pe el. Porni motorul și paznicul îi deschise poarta rulantă, 
îl salută și se refugie în ghereta încălzită de un radiator 
electric. 

Gârbacea ajunse acasă, intră cu maşina în curte și, de 
acolo, în garaj. Se dezbrăcă în antreu, dădu drumul la apa 
caldă în baie și, în timp ce se umplea vana, se duse tiptil 
să deschidă ușa dormitorului. Soția lui dormea, nu avea 
rost s-o deranjeze. În faţa frigiderului deschis nu reuși să 
se hotărască ce ar vrea să mănânce. Friptură de porc rece, 
salată de cartofi, zacuscă făcută de câteva zile, cașcaval 
afumat, câmațţi de casă... îi era foame, dar nu avea chef de 
mâncare. Luă o sticlă de bere și bău două-trei înghițituri, 
simțind cum îi îngheaţă stomacul de la lichidul rece. Găsi 
câțiva biscuiţi pe o farfurioară și ronţăi unul, în drum 
spre baie. 

Cufundat până la gât în apa fierbinte, se gândi din nou 
la colonelul Grumeza. Erau mulți în peștera de sub deal, 
într-o peșteră despre care habar nu avusese că exista, cu 
toate că se născuse în Cristian şi copilărise pe acele dealuri. 
Situaţia nu se prezenta deloc bună. Jumătate din unitatea 
militară și echipa maiorului din București erau prinși 
între pereţii acelei construcţii ciudate. Maiorul era singu- 
rul care nu intrase, iar în capcana pietrei se aflau două 
grupe de militari şi doi medici, în total douăzeci şi șase 
de oameni. Și mai participa echipa pompierilor voluntari, 
plus însuşi Grumeza, adică nici mai mult nici mai puțin 
de treizeci și cinci de specialiști în rezolvarea situațiilor... 
hai să le zicem... complexe. 

Peștera ca peştera, dar ce era cu scheletele? De unde 
apăreau? Le arunca cineva din avion? Sau dintr-un OZN? 
Mai ştii? Extratereștri care răpesc oameni, fac tot felul de 
experimente pe ei și când ajung în starea de schelete, se 
debarasează de ei ca de niște firimituri de pe masă. Teoria 
lui nu prea stătea în picioare şi în clipa aceea auzi tele- 
fonul sunând. Se şterse pe mâini și răspunse. 

— Bună seara, domnule primar. Sunt Puskas Adel, 
fiica lu’ tanti Marika... 

— Da, da, bună, Adel, s-a întâmplat ceva cu maiorul? 
întrebă și se ridică în cadă, dând apa pe-afară. 

— Nu, cu maiorul nu. Scuzaţi că vă sun așa târziu, dar 
sunt foarte îngrijorată. 

— Ce s-a întâmplat? 

— Ştiţi, mama a plecat într-o excursie... 

— Așa, mi-ai spus. 

— Da. Încă nu s-a întors. 

— Nu s-a întors? Poate rămân peste noapte la o cabană. 

— Nu, nu. E plecată doar aici, în Cristian, cu profe- 
soara de geografie și clasa ei de elevi. Pe dealurile din față. 

— Aa, pe dealurile din față? Vrei să zici că pe Măguri- 
cea şi Poiana lu’ Ion sau pe Bisericuță? 

— Da, pe-acolo. 

Gârbacea se scărpină pe cap. 

— Şi eu ce să fac, Adel? 

Trecură câteva secunde de tăcere. 

— Ştiu şi eu? spuse doctorița. Am sunat la poliția de 
la noi, dar nu răspunde nimeni. Poliţia Brașov mi-a spus 
să sun în localitate. Tata e plecat într-o cursă lungă, nu 
am la cine să apelez. Şi deja e aproape miezul nopții... 

Gârbacea oftă și își mușcă buza de jos. 

— Adel, dă-mi câteva minute, vorbesc cu cineva și te 
sun înapoi. Bine? 

— Bine, bine. Aștept. 

Așezat pe marginea căzii, în pielea goală, Gârbacea îl 
apelă pe colonelul Grumeza. Lăsă să sune îndelung, până 
ce vocea îl informă că abonatul... Reapelă, dar tot fără 
succes. Îl sună pe Adi, șeful echipei de pompieri volun- 
tari. Nimic. Pe Cristi farmacistul. Nimic. Încercă să ia 
legătura cu băieții de pe lista lui de contacte din echipa 
de pompieri voluntari. Iarăşi nimic. Începu să se îngrijo- 
reze. Dacă se întâmplase ceva cu ei, în timpul cât fusese 
la depozit? Să fie și ei blocaţi în interiorul construcției, ca 
ceilalți? 

— Ei, drăcia dracului... și mai înjură cu sete un șir de 
cuvinte măiastre. 

— Nelu, ce faci, dragă? se ivi capul soției sale prin uşa 
întredeschisă. 

— Uite... vreau să fac baie, dar lumea nu mă lasă, răs- 
punse deznădăjduit. 

— Ce zici? Cum nu te lasă lumea? Hai, ieși, șterge-te 
Și vino-n pat. 

— De-aș putea... 

— Las-o-ncolo de lume. O găsești și mâine. Hai la cul- 
care. 

— Da, da, mergi tu prima... 

— Vii, dragă? 

— Da, vin. Imediat. 

leși din baie, se șterse pe fugă și începu să se îmbrace, 
în timp ce se gândea cui i-ar mai putea telefona la ora 

aceea. Găsi numărul lui Valer Chițu. Să-l sune sau nu? 
Omul de-abia plecase de la depozit, după mai bine de 
douăsprezece ore de stat la serviciu. Şeful poliției! Era de 
competenţa lui să se scoale și să vină cu agenții săi, să 
caute persoanele lipsă. Dintre consilieri, nu putu decide 
dacă să telefoneze cuiva. Niciunul nu ştia nimic despre 
povestea cu scheletele, nu că ar fi avut vreo legătură, dar 
să caute pe dealuri o clasă de elevi și pe profesoara lor, 
nu era trecută în fișa postului lor. Nu ar fi venit niciunul. 

— Georgică, salut, sunt primarul Gârbacea, zise șefu- 
lui de poliție. 

— Alo? Cine?! | 

Vocea acestuia suna somnoroasă. 

— Domnul polițist Agache Gheorghe? 

— Da, în persoană. 

— Sunt primarul comunei Cristian, Gârbacea Nelu, 
spuse, apăsând pe fiecare cuvânt. 

— Aaa, domnu” primar! 

— Chiar el. Te-am deranjat un pic din somn, bag seamă, 
dar asta e. Se arată o situație, am nevoie de tine, Georgică. 

— Ce situaţie? 

— Am fost informat că o clasă de elevi de generală a ple- 
cat într-o excursie pe dealuri și nu s-a întors. Părinții sunt 
foarte neliniştiți. 

— Şi eu ce să fac? 

— Cum ce să faci? se răsti la el. Te-mbraci și vii să-i cău- 
tăm! 

— La ora asta? 

— Acum, imediat. Cheamă-i pe Viorel și pe Mișu. 

— Viorel îi la o nuntă. 

— Să fie sănătos. Cheamă-l pe Mișu. E de datoria 
voastră să căutați copiii. 

— S-au depus plângeri că lipsesc? Ştii că nu-i pot căuta 
decât după douăzeci și patru de ore. Numai dacă s-a de- 
pus o plângere. Elvira nu mi-a spus nimic. 

— Ce să-ţi spună? 

— Că lipsesc copii. 

Gârbacea trase aer pe nări. 

— Ce treabă are Elvira cu chestia asta? 

— Păi, ea-i secretara de la generală. 

— Georgică, vii sau nu să căutăm copiii? Şi profesoara 
de geografie și tanti Marika, tot pierduţi sunt... 

— Eşti sigur că-s pe dealuri? 

— Da, mă, sunt sigur. M-a sunat și Adel, doctorița, fata 
lui Marika. E foarte îngrijorată. 

— Dar eu nu-s de serviciu... 

— Vii, omule? Dacă nu, plec singur. Cu nevastă-mea 
de trebuie, să căutăm. 

— Cu tanti Marika nu se rătăcesc neam. Poate-s la mă- 
năstire, înnoptează acolo. 

— Somn ușor, Georgică. Mâine să-ţi depui demisia pe 
masa mea! 

Închise și oftă. Imediat îi sună telefonul. Era șeful de 
poliţie. 

— Nelu, adică domn primar, chestia cu demisia nu 
merge. 

— Ştiu, dar te-am trezit! 

— Asta-i drept. Avem și noi protocolul nostru, în astfel 
de cazuri, dacă este o urgenţă, suntem obligați să rapor- 

tăm şi să informăm mai sus, să primim aprobare, e o 
grămadă de hârțogăraie și birocrație, nu putem pleca de 
capul nostru într-o căutare sau urmărire. | 

— Mie-mi spui! Şi nu e nicio urmărire. Nu-s fugiţi de 
acasă. Acum e o chestie de viață și de moarte. Pentru Dum- 
nezeu, bă Gicule, dacă fii-tu era acolo, acum deja hălădu- 
iai prin păduri să-l găsești, nu? 

Agentul şef principal al poliției comunei tăcea. 

— Uite cum facem, zise Gârbacea. E o situaţie deose- 
bită. Vino ca persoană civilă, nu ca polițist. Cheamă-l pe 
Gogu și poate pe toți referenţii care lucrează pentru voi. 
Am s-o sun acum pe Elvira, să văd care-i treaba. Ne ve- 
dem în doă'jde minute la capătul străzii Soarelui, lângă 
unitatea militară. Să ai la tine tot ce-ţi trebuie. 

Auzi un oftat prelung. 

— În doă'jde minute. S-a făcut. 

Gârbacea își șterse transpiraţia de pe față. 

— Elviro, nu dormi la ora asta? 

— A, domn primar, bună seara! 

— Bună. Unde ești, ce-i cu gălăgia aia? 

— Ei, sunt la un bar în Brașov. 

— Ce faci acolo? Lasă. Spune-mi, știi ceva despre clasa 
care a plecat azi-dimineaţă în excursie? Cu profesoara de 
geografie și tanti Marika? 

— A, clasa a cincea? Cu domn director? 

— E și directorul Popică cu ei? 

— Da. 

— S-au întors? 

— Ce? strigă femeia în telefon. 

— Elviro, du-te până afară sau la baie, să ne auzim. E 
ceva grav. 

— Grav? 

— Da. Ştii dacă s-a întors clasa de elevi din excursie? 

— Nu știu nimic. Eu sunt de la prânz în oraș. 

— Bine, fată. 

— Domn primar! 

— Da. 

— S-a întâmplat ceva? 

— Copiii încă nu-s acasă. 

— Vai de mine! 

— Așa-i, vai de tine și de mine și de noi toți. 

— Să vin la Cristian? 

— Stai acolo, distrează-te. 

— Vin acasă. 

— Elviro, ia tu legătura cu părinții. Îi cunoşti. Dă-le te- 
lefon și spune-le să vină să ne ajute să-i căutăm. 

— Da, da, desigur. Tocmai azi a trebuit să plec și eu! 

— Ei, n-aveai de unde să știi. Sună-i pe toți. Spune-le 
să vină în juma’ de oră la capătul străzii Soarelui, lângă 
unitatea militară. Vine și poliţia locală. S-aducă lanterne 
şi pături. 

— Vai! Doamne-fereşte de ceva rău! 

— Las' că va fi bine. Tu sună-i! și închise. 

Apoi: 

— Adel? 

— Da, domn primar. 

— Am organizat o grupă de căutare, din părinţi și po- 
liţie și cine mai vine. 

— Bine, domn primar. Am să vin şi eu, poate au nevoie 
de îngrijiri medicale. 

— Nu vii nicăieri. Stai cu maiorul. 

— Stă soră-mea Kriszta. 

— E şi ea doctoriță? 

— Stomatolog, se pricepe la orice, ca și mine. lar dom- 
nul maior doarme, i-am administrat un acetaminophen, 
are și un oarecare efect sedativ, așadar, nu se va trezi prea 
curând. Nu vă faceți griji. E pe mâini bune. 

— Ce-i aceta...? 

— Paracetamol. 

— Bun. Nu puteai să spui așa din prima? În juma” de 
oră, la colțul unității militare. 

— Voi fi acolo. 

Gârbacea închise ochii pentru câteva clipe. Când și-i 
deschise, își văzu soţia stând în faţa lui. 

— Vin cu tine, spuse ea cu hotărâre. 

— Stai acasă. 

— Vin cu tine! 

— Ana... 

— Când plecăm? 


++ + 


Amelia se trezi cu greu, ca după cea mai cumplită beție 
a vieții ei. O dureau capul, ochii, îi vâjâiau urechile, simțea 
un gust greu, de acru, pe limbă și, în afară de senzația de 
greață iminentă, o puternică durere de stomac. Avu inten- 
ţia să-și sucească gâtul, să vadă ce era în jurul ei, însă... 

după ce-şi auzi oasele claviculei şi ale cervicalei pârâind 
periculos, rămase nemișcată. Cum să deschidă ochii? 
Pentru ce, la urma urmei, ce să vadă? Sesiza întunericul 
din jurul ei, aproape palpabil. Simţi cum o dâră amară de 
salivă i se scurge printre buze, pe lateralul bărbiei și pe 
gât în jos, provocându-i furnicături. Așadar, era culcată 
într-o parte, nu pe spate. Asta era bine. În caz de ceva, 
avea mai multă mobilitate. 

„În caz de ceva? Ce anume putea fi acel ceva? Mai multă 
mobilitate? Nici să respiri nu poți, d-apoi s-o iei la fugă!? 
Adică, nici nu-ți poți clinti măcar mintea, să nu mai vor- 
bim despre un braţ, un picior... exclus să sar în sus și să 
fug sprintenă precum un iepuraş pe câmp...“ 

Încercă să-şi încordeze auzul, printre loviturile de cio- 
can pe nicovala din creierul ei. Parcă ceva producea un 
zgomot slab, ca o răsuflare. Apoi, o duhoare imposibilă, 
pestilenţială, îi lovi nările şi Amelia depuse un efort su- 
praomenesc să poată vomita. Tușea și plângea în același 
timp, chircindu-se din cauza convulsiilor. Nu-i era uşor 
să dea afară ce nu avea în stomac. Mâncase puțin la micul 
dejun pregătit de tanti Marika, să nu aibă burta plină pen- 
tru excursie şi când se opriseră să facă pauza de masă nu 
apucase nici măcar să muște o dată din sandwich. 

Ah, copiii! era să sară în sus. Elevii din clasa ei! Cele trei 
profesoare și cele trei mame. Tanti Marika! Descoperi că 
era legată. La încheieturi și la glezne. Se smuci o dată, 
cuprinsă de toate durerile lumii. Gemu și rămase nemiş- 
cată în poziția aceea nefirească. După câteva minute în- 
cercă din nou. Își răsuci şoldul, dar nu-și putu desprinde 

braţele și picioarele. Era legată! De ce? Ochii i se mai 
obișnuiseră un pic cu întunericul și parcă începea să 
deslușească ceva. Tot ce vedea era în continuare întu- 
necat, doar câteva linii mai deschise, ca un fel de foarte 
subțiri raze de lumină ce reușeau să se strecoare printr-o 
crăpătură. 

Era întinsă pe o suprafaţă tare. Nu se afla pe jos, dar 
nici într-un pat. Mirosea a aer închis și rece, ca într-o ma- 
gazie părăsită, cu hoituri de șobolan în putrefacție. De ce? 
se întrebă din nou. „Haa, ce porcărie!“ își zise. „Ce caut 
eu aici? Unde sunt ceilalți? Cât o fi ceasul? Unde sunt 
copiii?“ I se păru că aude mișcare. Nu prin apropiere, ci 
undeva departe, dincolo de niște pereți pe care nu-i ve- 
dea. Încercă să distingă sursa zgomotului. Sau felul miş- 
cării. Să fie valuri? Nee, nu era la malul mării, nici măcar 
la marginea unui lac sau râu. Ar fi simţit mirosul de apă, 
mișcarea valurilor, curgerea. Să fie un animal? Un roză- 
tor, lilieci, șerpi sau alte dihănii? Sau erau oameni care-și 
târşâiau tălpile pe podea? 

Rămase nemișcată, ținându-și răsuflarea. Nu mai auzi 
nimic, parcă totul se oprise odată cu respiraţia ei. Indife- 
rent ce era ori cine era, Amelia se afla în incapacitate de a 
se feri, de a se apăra ori de a fugi. Văzu în faţa ei niște 
scântei scăpărând și dintr-odată se aprinse o făclie, apoi 
mai multe și apoi câteva focuri în vase de piatră. Toată 
acea lumină vie, arzândă, o înconjură, trimițându-și căl- 
dura spre ea. Fumul se ridica peste flăcările tremurânde. 

Amelia își roti privirile, atât cât îi îngăduia poziţia în 
care zăcea și durerea de gât. Pereți de piatră sur-albi- 

cioasă, plaţi, fără niciun ornament vizibil. În jurul ei se 
aflau ființe omenești, da, erau oameni, nu jivine, nu ex- 
tratereștri. Câte o manta lungă, cu glugă largă, le acope- 
rea capetele și trupurile în întregime. Nu li se vedea deloc 
fața, nici mâinile în care țineau torțele. Mantiile aveau o 
culoare brun-roșcat sau doar așa i se părea ei, de la jocul 
flăcărilor. Un murmur slab, devenind din ce în ce mai 
puternic, se ridică din piepturile celor adunaţi în jurul ei. 
Cântau poate fără cuvinte, cu toate că rosteau ceva, dar 
nu înțelese nimic. Își miji ochii, cu speranța să zărească 
vreun amănunt care s-o edifice asupra situaţiei în care se 
afla. Sau a locului. Sau de ce mama naibii i se întâmpla 
tocmai ei una ca asta? 

Poate visa. Poate adormise pe drumul forestier, deși 
era exclus, dar mai știi? Aerul tare de munte, sub brazi și 
stejari, oboseala drumului, stresul cu excursia... nici ei nu-i 
venea să creadă că se gândea la o așa inepţie. Cum să 
adoarmă pe o cărare? Ce, era narcoleptică și nu știa? Nu, 
nu există! Să fi ingerat sau inhalat vreo substanţă halu- 
cinogenă? De unde? De la cine? Dar copiii? Rămăseseră 
cu toții suspendațţi într-o buclă spațio-temporală. lar teo- 
ria asta era o mare prostie. Desigur, Einstein spusese el 
cândva, în marea sa înțelepciune genială, că masa cu cât 
este mai mare, cu atât se măreşte și curbura spațio-tem- 
porală. Însă aici nu se aplica nimic din toate astea. Nu 
avea cum. Nu se afla în apropiere nicio stea-gigant în care 
să se concentreze, într-un punct, o enormă cantitate de 
energie. 

Amelia îşi scutură capul. „N-am timp de filosofii sefe. 
Acum sunt într-un vis-realitate, asta da conexiune între 


164 


MARȘUL FANTOMELOR Anamaria Borlan 


timp şi spațiu. Abia aştept să mă trezesc, să iau copiii și 
să mergem acasă. Chiar să mănânc şi o farfurie plină cu 
orice îmi dă tanti Marika!” Parcă glasurile celor care cân- 
tau creștea în intensitate, continuând melopeea mono- 
tonă. „Gata, ajunge, suficient! Vreau acasă! Doamne, din 
copilărie n-am mai spus asta! Dar acum chiar vreau acasă.“ 

— Bona Dea, augur, înţelese foarte clar. 

Se încruntă, neștiind dacă era o adresare special pentru 
ea sau în general, tuturor. Habar n-avea ce putea însem- 
na, sunase ca o sentință de tribunal. Erau două sau trei 
cuvinte? Oricum, nu avea nicio importanță. Vocea adâncă 
se exprimase cu gravitate. Văzu cum patru mantii roșcate 
se apropie de ea, apoi simți cum i se eliberează încheie- 
turile și gleznele din strânsoarea funiilor. Cineva, din 
spate, o ajută să se ridice în șezut. Buimacă, încercă să se 
uite în jur, dar altcineva o forță să bea un lichid rece, fără 
miros și culoare. Apă! Bolul era micut, ar fi băut mai mult, 
îi era sete și foame. 

Spre marea ei surpriză, mantiile îngenuncheară, cu ca- 
petele plecate, fiecare pe unde se afla. Probabil erau vreo 
douăzeci de oameni, dacă nu mai mulți, nu prea reușea 
să deslușească bine câți se aflau dincolo de perdeaua lu- 
minoasă de torţe. 

— Benediximus! spuse una din mantii. 

— Benediximus! repetă corul vocilor, pe aceeași tonali- 
tate. 

Amalia înţelese că era o binecuvântare. Poate ar părea 
exagerată, dar în orice caz, suna a salut. Sau a amenințare. 

— salutem! 

— salutem! 

Era o glumă, nu? O farsă? O piesă de teatru în regie pro- 
prie, a unui grup de cristoloveni care doreau s-o binedis- 
pună? De ce-i vorbeau în latină? Ce, nu mai știau româ- 
nește? Sau doreau să-și etaleze inteligentele cunoștințe 
lingvistice de limbi moarte? Engleza fiind o limbă pe care 
majoritatea o știa, nu mai impresiona pe nimeni. Atunci, 
de ce nu i se adresau în franceză? Sau japoneză! Ar im- 
presiona-o cu siguranţă. Poate recitau versuri create de 
vreunul din marii poeţi latini. Care ar fi? Ovidiu? Ho- 
rațiu? Dante Alighieri? Nu, el era deja italian. Byron? Nu, 
Byron a fost un romantic englez de prin secolul optspre- 
zece... Nu? Ce să răspundă? Știa câteva cuvinte în itali- 
ană, dar acum nu-i venea niciunul în minte. Ciao bambina, 
dar nu putea spune așa ceva. Ar fi râs, dacă ar fi ştiut cu 
siguranță că oamenii aceia erau din sat. Poate o recupera- 
seră de pe deal, cu copii și mămici și profesoare și tanti 
Marika. 

Iar acum vor merge acasă. Deși grupul dinaintea ei nu 
prea se arăta dornic s-o lase să plece. Se întrebă, din nou, 
dacă nu cumva visa. Unul din acele vise care par foarte 
reale. Vise în care simţi mirosuri, atingerea cuiva, auzi 
sunete și cuvinte, simţi frigul sau căldura, durerea sau 
plăcerea. Încercă să privească în jurul ei. Nu distingea 
prea multe. Flăcările torțelor erau aproape de ea și nu-i 
permiteau să vadă dincolo de ele. Se hotări să coboare de 
pe patul acela tare, din piatră. Dacă ar face câțiva pași, 
s-ar dumiri mai bine despre locaţia unde se afla. Trebuia 
să rupă visul, să se trezească. Își aminti că văzuse oameni 


166 


MARȘUL FANTOMELOR Anamaria Borlan 


care mărşăluiseră pe drumul forestier, îmbrăcați în... sol- 
daţi romani? Se pregăteau de o reprezentație? Era vreun 
festival despre care ea nu aflase? De ce nu făceau acest 
lucru pe scena căminului cultural? Devenea deja prea 
mult pentru ea. 

— Bona Dea! spuse încă o voce și-i păru că era de femeie. 

— Bună... seara, zise Amelia, neștiind ce altceva să răs- 
pundă. 

Toate mantiile brun-roșcate îngenuncheară din nou, la 
unison, ca la o comandă. 

— Bona dea, te adoremus! exclamară. 

— Poftim? 

— Misterium vobis, revelate nobis! 

— Mist-erium? 

— Bona Dea! Obserco! 

Vocile creșteau în intensitate și în tonalitate. Amelia 
era acum sigură că erau femei. 

— Doamnelor, bună seara. Cred că e seară, fiindcă aveţi 
luminile aprinse. Ce-ar fi să mergem mai întâi acasă, apoi 
ne mai vedem noi, cândva... în altă zi... 

— Te adoremus, te adoremus, te adoremus... repetară man- 
tiile brun-roșcate, ploconindu-se în fața ei. 

— Adoarme Remus? Nu prea înțeleg ce spuneți, haideţi 
acasă, suntem toate obosite, eu știu că sunt, dacă și lui 
Remus îi este somn... 

— Foribus oraculi! Dic nobis! Foribus oraculi! Dic nobis! 
Foribus... 

— Stop! strigă Amelia și-și ridică palmele, să le oprească 
din incantaţia ce părea că va deveni nesfârșită. Ce-i asta? 

De ce vă comportați așa? Ce, sunteți bete? Drogate? Ajunge 
cu șarada asta și cu tot spectacolul. Am înțeles, până 
acum a fost ok, dar vreau să plec acasă! Mamele voastre 
știu că sunteți aici? 

— Silentium! sări o mantie în picioare și se făcu o tăcere 
mormântală. Oraculi loquitur. 

Amelia se dădu un pas sau doi în spate. Fiecare mantie 
își dădu gluga pe spate și în fața ei se arătă o sumedenie 
de femei. Femei. Nu tinere, nu adolescente, nu bătrâne, 
nu de diferite vârste. Toate arătau la fel, cu fețele asemă- 
nătoare. Câteva erau vag roșcate, poate de la văpăile flă- 
cărilor. Celelalte erau brunete, cu pielea albă, ca neatinsă 
de soare. Ochii lor negri luceau ca şi cum ar fi fost într-o 
transă trează... dacă există așa ceva. Apoi, îi veni un gând 
nebunesc. Poate că... poate... visa că se afla printre vestale? 
Ce era o vestală? A, da. O preoteasă care avea grijă pe vre- 
muri de focul sacru în templul zeiței Vesta. Ah, de ce în 
serialul „Roma“ se vorbea engleză și nu latină? 

Ce să caute ea la vestale? Sau vestalele la ea? Bine și-au 
mai găsit să se costumeze! Inedit şi drăguţ, de altfel. Băr- 
baţii de afară mărșăluiau îmbrăcați în soldați romani. Se 
leagă. Nevestele lor erau vestalele. Balul mascat era în toi, 
urma să apară împăratul? Care? Cezar? lulius Cezar? Și 
Brutus? Octavian şi Marc Anthony? Nu, acesta din urmă 
era un cântăreț latino... se premiau cele mai reușite cos- 
tume? Romanii veniseră până în estul Europei să cotro- 
pească țări și popoare considerate sălbatice. Ajunseseră 
până în țara dacilor. Chiar până-n [ara Bârsei. Traian? 
Ulpia Traiana a fost la Sarmisegetuza. Erau dacii liberi, 

Moesia... Ah, de ce nu-mi aduc aminte nimic din istoria 
daco-romană? 

— Doamnelor, eu vă spun bună seara și noapte bună, 
li se adresă Amelia. Vă doresc petrecere frumoasă mai de- 
parte. Nu trebuie să mă conduceţi, găsesc și singură ieși- 
rea. Nu vă deranjaţi, continuaţi ce ați făcut până acum. 
Mă duc acasă, e târziu și mai am niște copii de adunat de 
pe drum. La revedere! Să-mi spuneți cine a luat premiul 
cel mare, turui ea, mergând încet pe lângă perete, dorind 
să găsească ușa. 

— Vestalibus emolumenta, salutem! Vestalibus emolumenta, 
salutem! Orbis terrarum opes tibi est, orbis terrarum opes tibi 
est! 

— Noapte bună! 

— Vestalibus emolumenta, salutem! Vestalibus emolumenta, 
salutem! Orbis terrarum opes tibi est, orbis terrarum opes tibi 
est! scandau femeile, apropiindu-se de ea, formând un 
semicerc din ce în ce mai strâns. 

Una dintre ele, venind foarte aproape de ea, îi suflă în 
față un praf alb. Amelia începu să tușească, orbită și lăcri- 
mând, substanţa îi irita nasul şi buzele și laringele. Simţea 
că limba i se umflă de nu-i mai încăpea în gură și avu 
câteva spasme de durere ale stomacului. Se ghemui pe 
jos, încercând să scuipe, dar era prea târziu. Știu doar că 
fusese luată pe sus... 

— Vreau acasă... vreau... aca... 


+++ 

Maiorul Vanciu Daniel se trezi. Avea capul greu, de 
parcă un sac de cartofi i-ar fi apăsat căpăţâna. În primele 
secunde, ținându-și ochii închişi, făcu o evaluare a situa- 
tiei în care se afla. Misiune. Zero. Misiune secretă. Nimic. 
Grad de îndeplinire. Zero. Aflare de informații. Cazual. 
Victime. Hmm, făcu maiorul. Victime? Nu sunt victime, 
doar persoane dispărute. Două grupe de militari, o loca- 
ție nemarcată. Nu s-au mai întors. Tactica. Niciuna. Des- 
fășurarea. Dezastruoasă. Strategia de extragere. Zero. 
Strategia de retragere. Zero. Plan de rezervă. Zero. Comu- 
nicaţiile. Zero. Total? Zero. 

Ce fel de misiune este asta? parcă auzi maiorul zbiere- 
tele colonelului Harutan. Te-am trimis la o treabă uşoară. 
Şi un pifan o făcea mai bine. Eşti retrogradat. De azi eşti 
doar un simplu soldat. Ţi se retrag toate meritele și pri- 
vilegiile. Vei primi salariul minim pe economie. Să lași 
tresele aici și uniforma la magazie. Poţi pleca. 

Vanciu deschise ochii și se ridică brusc în şezut. Ameți 
un minut lung și văzu numai negru în fața ochilor. Apoi 
recunoscu locul, camera din casa doctoriței care avea grijă 
de el. Grijă de el? De ce trebuia cineva să aibă grijă de el? 
I se întâmplase ceva? Fusese rănit? Nu simţea nicio du- 
rere, nicăieri pe și în trup. Că-l durea mintea, asta era 
altceva. Își amintea că fusese electrocutat când se spri- 
jinise de coloana de piatră din sala peșterii. Însă înainte 
de asta își văzuse oamenii și pe cei ai locotenentului 
Zgribuc cum intraseră în perimetrul alcătuit din acele 
coloane și pragurile de piatră care se transformaseră în 
pereți ermetic închiși. 

În limita zonei interioare se aflau schelete. Aşezate 
conform rozei vânturilor, în cele opt direcţii cardinale. 
Opt schelete albe, în perfectă stare, foarte bine conservate. 
Doi medici de la Spitalul Militar Brașov, aflaţi în funcțiu- 
nea îndeplinirii sarcinilor primite, colectaseră probe pen- 
tru analizarea și găsirea de indicii privitoare la cele desco- 
perite. Așa ar arăta primul paragraf al raportului său, la 
întoarcerea la București. Dar la București nu era doar 
colonelul Harutan. Mai era și Luiza. Mult mai de neîndu- 
plecat decât toţi lent-coloneii din unitatea militară. Cu ea 
n-o scotea la capăt decât dacă ceda ea sau îl ignora. Ori- 
cum o dădea și o întorcea, Vanciu nu cădea bine. 

Își căută ceasul de mână și telefonul. Le găsi pe nopti- 
eră, lângă cana din care băuse ceai. Aruncă o privire prin 
cameră. Se așteptase să fie o încăpere ca la casele țărănești 
şi să miroasă la fel. Dar totul era modem și frumos. Fără 
prea multă mobilă, iar cea puțină se vedea că era de bun 
gust, camera luminoasă şi confortabilă. Prin perdeaua 
subțire, fără ca draperiile să fie trase, vedea în curtea 
luminată ca ziua. Se uită pe ceas. Era aproape de miezul 
nopţii. Sâmbătă spre duminică. Doamne! Luiza divor- 
țţează, dar după ce mă omoară! Telefonul era descărcat, 
iar încărcătorul se afla în rucsac. Care rucsac era în peş- 
teră, departe de suprafață, departe de localitate. 

Auzi glasuri și se duse la geam, ascuns între perdea și 
colțul camerei. O femeie ieși, însoțită de alta, vorbiră ceva 
preț de un minut, nu putea înțelege ce, era prea departe 
să audă, și una dintre ele plecă, cu o căciuliță bine trasă 
peste ochi. Celalaltă intră, o auzi când încuie ușa. Instinc- 

tiv, se culcă repede înapoi, trăgând pătura peste cap. La 
câteva secunde, ușa camerei se deschise. Se gândi că nu 
își luase nicio măsură de prevedere. Dacă femeia îl ataca? 
Sau venise cu intenţia de a-l înjunghia? La urma urmei, 
era o necunoscută, într-o casă necunoscută, într-un loc 
necunoscut. Poate ar fi putut scăpa cu autoapărarea și 
fuga, dar era în chiloți și maiou. Unde să fugă? L-ar fi luat 
drept nebun și-l puneau din prima în cămașă de forță. 
Nu, nu în cămașă de forță, în România nu exista această 
formă de reținere a celor violenți și nebuni. Sau nebuni și 
violenți, diferenţa era nesesizabilă. Dar îl puteau îndopa 
cu xanax şi deferi Curţii Marţiale, să fie judecat pentru 
pierdea minţii, temporar sau definitiv şi să devină cobaiul 
de experiment al medicilor care abia așteptau să pună 
mâna pe el. Sau oricine altcineva. 

— Domnu' maior? Domnu’ maior, v-aţi trezit? 

Vocea plăcută suna prietenoasă şi nu detectă vreo urmă 
de ostilitate sau vreun posibil atac. Privi cu un ochi peste 
pătură. Spre el era aplecată o femeie tânără, frumoasă, 
roșcată natur şi-i surâdea încurajator. Puse tava pe nop- 
tieră, după ce-i mută ceasul și telefonul pe pat, mai 
aproape de el. 

— Domnu’ maior, sunteți mai bine? Mă bucur că v-aţi 
trezit. Trebuie să mâncaţi ceva și apoi să vă luați medica- 
mentul. 

Vorbea cu un ușor accent. Îi întinse o farfurie acoperită 
cu un șervet de pânză și o furculiță. Vanciu se așeză mai 
bine, iar femeia îl ajută să-și proptească spatele de pernă. 
Îndepărtă șervetul. Bucăţi de piept de pui la grătar, piure 

de cartofi și doi castraveciori proaspăt muraţi. Nu mân- 
case niciodată această combinaţie. Aprecie că nu-i aduse- 
se pâine prăjită sau orez la garnitură. Mâncarea era caldă, 
probabil abia gătită. Nu părea cumpărată de la supermar- 
ket și nici nu știa dacă exista vreunul deschis la ora aceea 
în comună. 

— Vă rog să mâncaţi. Merg să vă aduc ceaiul... 

ÎI lăsă singur. Lui Vanciu îi veni să înfulece totul dintr-o- 
dată, de foame ce-i era. Bucățile de piept de pui erau fra- 
gede, moi, cu o crustă crocantă exact cât să-i dea savoare. 
Erau fără sare, dar nu simţi nevoia să le săreze. Aveau 
castraveţii. Piureul era bun, cremos, ici-colo cu câte-o 
cocoloașă, dovadă că fusese făcut în casă. Uitase de mult 
gustul mâncării gătită ca la mama acasă. Tânăra reveni, 
aducând o ceașcă aburindă. 

— Ce fel de ceai este? o întrebă. 

— De mușeţel. Fără zahăr și fără miere. 

— De ce să-l beau? 

— Calmează nervii. 

— Am nervii... necalmaţi? 

— Nu, râse ea. Ajută la orice... 

— La orice? 

— E un ceai calmant, antispasmodic, antiiflamator, anti- 
alergic și emolient. Datorită faptului că ați fost în peșteră, 
unde nu se știe ce fel de bacterii există sau spori sau ani- 
male care pot transmite diferite boli cu incubație lungă, 
m-am gândit că ar fi bine să previn o eventuală îmbolnă- 
vire. Dacă nu vă place ceaiul de mușețel, vă pot face altul, 
de fructe. Nu vă recomand ceaiul negru la ora asta. 

— Vă rog să nu vă supăraţi pe mine, zise Vanciu. N-am 
nimic împotriva ceaiului de mușeţel. N-am băut de mult, 
e drept, dar merge, o dată la zece ani. Am întrebat, pro- 
babil, din deformațţie profesională. Mulţumesc mult pen- 
tru grija pe care mi-o purtaţi, doamna... 

— Domnișoara Kriszta. Sunt sora lui Adél, ea e medi- 
cul generalist care v-a îngrijit. 

— Ah, așadar... da, da, nu găsi nimic mai inteligent de 
răspuns. 

— Eu sunt medic stomatolog. 

— Îmi pare bine de cunoștință. Eu sunt Vanciu Daniel, 
maior de armată. 

— Există și alt fel de maior? 

— Nu, aveţi dreptate, gradul de maior e numai în ar- 
mata terestră. Da, ați menţionat mai devreme că doamna 
doctor m-a îngrijit. Am fost bolnav? Accidentat? Mă simt 
bine. Nu mă doare nimic. 

— Vreţi să spuneţi că nu vă aduceţi aminte? 

— Ceva vag... 

— Mai știți unde s-a întâmplat? 

— Eram într-o peșteră... nu pot spune mai multe, pen- 
tru că nu știu mai multe. Acolo m-am sprijinit cu mâna 
de un perete și am simțit că mă electrocutează... apoi, m-am 
trezit aici, la dumneavoastră. 

— Nu aveţi niciun semn de electrocutare. În mod nor- 
mal, aceste semne apar pe palme, pe locul contactului cu 
descărcarea electrică. Apoi, șocul care trece prin corp 
provoacă fibrilații, stop cardiac, arsuri, convulsii, dureri 
musculare și contracţii, stare de inconștiență. Ați avut 

noroc, domnule maior. Acolo unde v-aţi electrocutat, aerul 
era uscat, fără umiditate și aveți o sănătate de fier. Și... da, 
aveți bocanci cu talpă de cauciuc. 

— Cum am ajuns aici, la dumneavoastră acasă? 

— V-a adus primarul Gârbacea. 

— Primarul? Oh! Ştiţi cumva ce s-a întâmplat cu... ce 
s-a mai întâmplat? 

— O clasă de elevi, cu patru profesoare și directorul 
școlii, trei mame și propria-mi mamă lipsesc. 

— Ce spuneți? Cum adică lipsesc? 

— Au plecat azi dimineaţă într-o excursie, pe dealurile 
din împrejurimi. Diriginta lor e profesoară de geografie. 
Directorul e profesor de sport. 

— Şi nu s-au mai întors... 

— Exact. Acum, o grămadă de lume e plecată să-i caute. 

Vanciu rămase câteva clipe pe gânduri. Înţelegea oare- 
cum cele spuse de doctoriță. 

— Pe dealurile din împrejurimi? repetă ca pentru sine. 

— Da, pe dealurile mai joase. 

— Să se fi rătăcit? 

— Nu e posibil. Toţi adulţii, chiar și copiii, cunosc foarte 
bine zona, sunt cristoloveni. Doar profesoara de geografie 
e venită de curând din București. 

— Din Bucureşti? Să predea la Cristian? 

— Da, exact. 

— Există animale sălbatice care i-ar fi putut ataca? 

— Nu. Adică sunt animale prin păduri, dar mai sus, 
pe dealurile înalte, spre Poiana Brașov, Cheile Râșnoavei, 
Postăvaru, nu au coborât niciodată spre drumul forestier 

de jos și nu au atact niciodată pe nimeni. Mai apar mistreți, 
dar fug de oameni. 

— Aţi spus mai devreme că o grămadă de lume e ple- 
cată în căutarea lor? 

— Da, părinți, câțiva profesori, rude, vecini, sora mea... 

— Domnişoară Cristina, vreau să merg şi eu. 

— Nu, domnule maior. Exclus. 

— De ce? Sunt militar, am experienţă în acțiuni de cău- 
tare, vă pot fi de ajutor. 

Vanciu se încruntă și își strâmbă un pic buza de jos. 
Nu spusese chiar adevărul. Nu avea experienţă de teren 
în acţiunea de căutare a persoanelor care lipseau. Teo- 
retic, cunoştea o sumedenie de lucruri. Dar el nu partici- 
pase efectiv la astfel de misiuni. Nu făcuse parte niciodată 
dintr-un comando, nu fusese în trupe de asalt, nu fusese 
un erou care să salveze vieți. O privi pe doctoriță pieziș, 
încercând să-și dea seama dacă îi descoperise minciuna. 
Dar fata îi pregăti medicamentul și-i întinse ceașca cu 
ceai. 

— Sunteţi în convalescență. Aţi suferit un șoc. Puteţi 
avea simptome cu efecte secundare ascunse. Sora mea v-a 
lăsat în grija mea. E responsabilitatea mea, iar eu, dacă 
zic nu, nu plecaţi nicăieri! 

Vanciu se dădu jos din patul comod. Nu mai conta că 
era doar în chiloți și maiou. Era o situație de criză și nu 
era cazul să se formalizeze. Îl îngrijora lipsa copiilor, dar 
mai mult se îngrijora de militarii cu care coborâse în peş- 
teră, oamenii săi, cei doisprezece antrenați și instruiți de 
el însuși, plus oamenii locotenentului Zgribuc. Ca militar, 

chiar dacă unul de birou, avea o pregătire pe care un civil 
n-o putea arăta, chiar dacă mulți făcuseră armată obliga- 
torie în tinereţea lor. Poate acum sosise momentul în care 
să-și arate valoarea. Nu printre dosare şi ședințe intermi- 
nabile, ci pe viu, afară, în teren. 

— Domnișoara Cristina... 

— Kriszta. 

— Domnișoara Kriszta. Vă ridic responsabilitatea. Sunt 
un om matur și militar de carieră. Nu pot sta în casă și în 
pat, într-o situație de criză. Vă rog să-mi dați hainele, 
vreau să mă îmbrac! 

Ultima frază o spuse apăsat, sub formă de ordin. Dar 
sora doctoriţei nici nu se clinti. Rămase cu braţele întinse, 
într-o palmă îi oferea pilula albă, iar în cealaltă ținea cana. 
Fără să-i tremure, remarcă Vanciu. Se aplecă după tele- 
fon, dar era descărcat. 

— Îmi puteţi împrumuta telefonul dumneavoastră? 
întrebă. Sau și un telefon fix ar fi... 

Sora doctoriței puse, în sfârșit, cana și pastila pe tavă. 

— Pe cine vreți să sunaţi? 

— Asta nu vă pot spune. Dar e o convorbire locală, nu 
vă costă nimic în plus. 

— Nu de asta întreb. Poate vă pot ajuta. 

Vanciu se gândi un moment. 

— Comandantul unităţii militare, colonelul Grumeza. 

— Îmi pare rău, nu am numărul dumnealui. 

— Atunci, pot vorbi cu primarul? 

— Domnule maior, e aproape miezul nopții. Cred că 
domnul primar doarme, nu-l putem deranja. 

— Eu cred că primarul e la acțiunea de căutare. Acolo 
mă voi duce și eu. Vă rog să-mi dați hainele. 

— Domnule maior, se ridică Kriszta în picioare. Renun- 
tați la această idee. 

— Să renunţ? Dumneavoastră, domnişoară Kriszta, aţi 
renunța să ajutați pe cineva care are nevoie de asistenţă, 
doar pentru a sta în casă, fie şi în miez de noapte? Mai ales 
că e vorba despre copii? Despre propria voastră mamă? 

Fu rândul doctoriţei să pice pe gânduri. 

— Dacă așa puneţi problema, atunci... vin şi eu. 

— Perfect! 

După nici zece minute, maiorul și Kriszta ieșeau din 
casă. Străzile erau luminate și mergeau repede, printr-o 
burniţă fină și rece, fiecare cufundat în propriile gânduri. 
Ajunseră repede la o intersecție, unde se întâlniră cu un 
grup de oameni. 

— Bună seara, salută Kriszta. 

— Haideţi să mergem, spuse un bărbat. 

Apoi, cineva remarcă hainele militare ale lui Vanciu și, 
ca la un semn, îl înconjurară cu toții. 

— Armata se implică în căutare? 

— Ştiţi ceva despre copii? 

— Știți ceva despre pompieri? 

— Soţul meu a plecat de mult... 

— Și al meu... 

— Sunt soţia directorului școlii. Nu știți ce se întâmplă? 

— Sunt mama lui Ferdinand... 

— Eu al lui Adelin. 

— De Szabolcs știți ceva? 

— Fata mea e Sofia Elena... 

— Şi a mea e... 

— Soţia mea este profesoara de română... 

— Tata de ce nu vine acasă? 

„Adio, misiune secretă!“ gândi Vanciu, în timp ce în- 
cerca să găsească o formulare, dacă se putea neutră, pe 
care să le-o ofere acestor oameni speriați, explicație care 
să-i liniştească. Un grup de disperaţi putea oricând să se 
transforme într-unul de furioși, care n-ar mai fi ascultat 
de nicio logică şi bun simţ. Ultimul lucru care dorea să se 
întâmple era să acţioneze de capul lor şi să compromită 
orice posibilitate de a recupera nu numai copiii rătăciți 
pe deal, dar şi militarii din peşteră. În astfel de cazuri, 
manualul spunea că era de preferat să li se spună oame- 
nilor înspăimântați, dezorientați, neliniștiți până la punc- 
tul de a nu gândi şi a face prostii, doar lucruri de bine și 
să menţină o atitudine rezervată, de om care ştie ce are 
de făcut, echidistant atât față de situaţia creată, cât și față 
de fiecare în parte. 

— Domn maior, apăru cineva lângă el, întinzându-i 
mâna. Sunt Gârbacea, primarul. Îmi pare bine că v-aţi re- 
venit. 

Îşi strânseră mâinile. 

— Să trăiţi, domnule primar. Dumneavoastră sunteți 
cel care m-a... salvat, am auzit. 

— Eih, salvat e prea mult zis. Doar v-am dus într-un 
loc unde să fiți îngrijit. Vă simţiți mai bine, da? 

— Da, da, mulțumesc. 

— Pentru puţin. Ce-i, Gusti? se întoarse primarul spre 
un bărbat care se oprise la un pas de ei. 

— Domn primar, zise bărbatul. A venit armata să ne 
ajute? 

— Äh, păi, numai un pic, Gusti, lasă-mă să vorbesc cu 
domn maior. Apoi organizăm treaba. Domn maior, se 
aplecă spre Vanciu, şoptindu-i. Oamenii ăștia sunt la un 
pas de a-și pierde minţile. Taţi, mame, bunici, vecini, rude... 
vă închipuiți, copii de clasa a cincea, pierduţi pe dealurile 
astea... e îngrozitor, da’ domn maior, eu am fost jos, în peş- 
teră. Să nu le spuneți nimic, că ne vor linșa. Nevasta loco- 
tenentului Zgribuc e foc și pară. Ştiu că sunt și oamenii 
matale acolo, dar și ai noștri, echipa de pompieri volun- 
tari... E o mare încurcătură. Ce să le spun? 

Vanciu își strânse buzele. De la politețe, primarul tre- 
cuse fără fasoane la tutuire. 

— Domnule primar, spuse cu voce joasă. Prioritar este 
să găsim copiii. Ce se întâmplă în peşteră nu e de interes 
public. 

— Aveţi dreptate! Așa este. Mergem să căutăm copiii. 

— Da. După care ne ocupăm de peșteră... 

Gârbacea îi aruncă o privire prin care îl întreba: noi? 
Da, noi, dădu Vanciu din cap. Primarul se urcă pe margi- 
nea betonată a unui gard, ţinându-se de o bucată de fier 
forjat. 

— Oameni buni. Oameni buni! strigă el în mijlocul 
nopții și chiar atunci orologiul Bisericii Evanghelice în- 
cepu să bată orele, măsurând cu secundarul timpul ce tre- 
cea implacabil. Sunetele grave şi melodioase se volatili- 
zau cu un ecou surd în depărtarea întunecată, înmuiate 
și parcă vlăguite de ploaia măruntă ce brăzda noaptea în- 
ceputului de octombrie. 

— Ce-i, domn primar? Ce ziceţi? De unde începem? 
Există un plan? De ce am așteptat așa de mult? Domnu' 
maior va conduce căutarea? Alte ajutoare n-avem? Hai- 
deţi fraților mai repede! Cine ştie pe unde-o rătăcesc 
odraslele noastre?! Niciun telefon de pe la ora două- 
juma-trei... 

Vocile se amestecau, vorbind în același timp, strigând 
în plină noapte, în fața ferestrei unei case. Vanciu stătea 
lângă primarul urcat pe postamentul gardului. Privea oa- 
menii din faţa lui, bărbați și femei, mai tineri și mai în 
vârstă, care începură să vorbească din ce în ce mai tare, 
autoambalându-se, ca și cum cineva rotea o manivelă 
care le dădea energie și elan să se certe. Maiorul știa că 
se aflau foarte aproape de limita de panică, atunci când 
oamenii încep să devină violenţi. Adrenalina furiei nestă- 
pânite avea să le inunde creierul, să pompeze sânge prin 
vene şi să le stimuleze inimile, făcându-i de neoprit, dân- 
du-le o forță cu care, în mod normal, ei nu erau obișnuiți. 

„Trebuie să-i mai liniștesc un pic“, îşi zice Vanciu. „Să 
încerc să-i fac să rezoneze cu logica. Nu știu cum de au 
stat atâtea ore în așteptare fără să facă nimic?! Dacă An- 
dreea sau Alexandra sau chiar Adrian ar fi fost plecaţi de 
așa mult timp, fără să dea măcar un telefon că întârzie, 
eu i-aș fi găsit deja până la lăsarea serii. Ah, de-ar tăcea 
odată clopotul...“ 

Iar clopotul tăcu. Un vag ecou al ultimului sunet se 
risipi mai greu și se făcu liniște. Vanciu deschise gura să 
spună ceva inteligent, în clipa în care lătratul unui dulău 
îl asurzi dintr-odată. 

— Mâhnâe, mâhnâe! 

— Marş, marș, marș, cară-te, pleacă bă, hai țiba, marș, 
marș... 

— Mâhni, mâhni, mâhni, lătra câinele, cu voce răgușită, 
dar ca un apucat. 

Vanciu îi vedea dinţii și albul ochilor. Avea blana lungă, 
udă, părând albastră în lumina albă a stâlpului de la mar- 
ginea trotuarului unde se adunaseră oamenii. Continua 
să latre cu vigoare. Unii încercau să-l alunge cu umbrelele 
sau îl împingeau cu piciorul, dar câinele nu părea să-i 
bage în seamă. Mai mult, nu lătra la ei sau spre ei. Câinele 
lătra direct spre Vanciu. Sau lui așa i se păru. 

— Hai s-o luăm pe Teilor, trecem calea ferată şi ne des- 
părțim în două grupe. Unii merg spre stânga, alţii spre 
dreapta. Care-i găseşte primii pe copii, dați telefon! își ex- 
puse primarul strategia. 

Vanciu, după ce se încruntă instinctiv, fu cât pe ce să-l 
admonesteze, ca pe unul dintre băieţii lui. Trebui, însă, 
să-i dea dreptate primarului. Logica lui funcționa perfect 
şi strategia-i era fără cusur. Dacă pe o linie dreaptă, por- 
nind de la punctul zero, o iei spre minus și spre plus in- 
finit, la un moment dat tot dai peste obiectivul pe care-l 
cauţi. Nu avea nimic de adăugat. Îl îngrijora, desigur, 
situația copiilor, dar era preocupat mai mult de oamenii 
lui. Fusese în peşteră şi văzuse construcția care semăna 
cu un ciudat monument egiptean, un fel de obelisc plat, 
cu opt laturi și patru perechi de coloane, pe care nu le recu- 
noștea. Putea fi un mormânt grecesc sau, de ce nu, un 
mausoleu sau criptă romană sau... Chiar mai bine, un 

templu dedicat vreunui zeu local. Oricum, avea aerul 
unui mormânt... iar militarii săi, băieţii lui, erau prinși 
acolo ca într-o capcană. 

Dulăul continua să latre tare. Nu furios, nu încercând 
să se repeadă și să muște. Doar fără oprire. Cu insistenţă. 
Numai spre Vanciu. La fiecare lătrătură, își dădea capul 
pe spate, cu botul ridicat şi împrăștia picăturile de apă 
adunată în blana-i încâlcită. Maiorul îl privea. Nu era un 
câine frumos, pe care îţi vine să-l mângâi. Deodată, i se 
păru că patrupedul îi spunea lui, numai lui, ceva. Grupul 
se pusese deja în mișcare și amândoi, bărbatul în uni- 
formă militară şi câinele străzii, îl urmară. Oamenii mer- 
geau tăcuți, vorbind puţin și Vanciu le simți încordarea, 
temerile, frica. 

Strada Teilor era incredibil de lungă și burnița nu dădea 
semne de oprire. Apoi, ajunseră la capăt, trecură șinele 
de cale ferată și după ce mai merseră un pic pe un drum 
pietruit, pășiră pe iarbă. Razele lanternelor brăzdau noap- 
tea prin ploaia măruntă. În fața lor se înălța pădurea, pe 
deal, iar deasupra lor, cerul negru. Nu era un moment 
tocmai bun pentru explorare. Imaginile umbrelor se lun- 
geau în toate părțile, desenând crengi și frunze și trun- 
chiuri neverosimile care alunecau în mișcarea luminilor, 
creând un joc ca o reprezentație cu figurine de hârtie. 

O femeie care mergea înaintea lui Vanciu călcă într-o 
baltă și-i împroșcă pe toți din jur. Pantofii ei albi de sport 
se acoperiră de noroi. Primarul le dădu ultimele instruc- 
țiuni, se sfădiră câteva minute bune cine cu cine să meargă 
și cum să împartă cele două grupuri, apoi unii o luară 

spre stânga, iar ceilalți spre dreapta dealului. Maiorul și 
câinele rămaseră în loc. Nu-și întoarse nimeni capul după 
ei. Îi înțelegea. Fiecare era preocupat de soarta copiilor 
lor. Poate și el ar fi făcut la fel dacă ar fi fost în aceeași 
situaţie. Vanciu își băgă mâinile în buzunare, iar câinele 
se așeză cu fundul într-o băltoacă, fapt ce nu părea să-l 
deranjeze. Nu se auzea mai nimic, în afară de răpăitul fin 
al burniţei pe frunzele încă verzi ale copacilor. 

Se uitau amândoi la întunecime. Dealul negru îmbră- 
cat în pădurea neagră care acoperea cerul negru. Mai fru- 
mos de atât nici nu se aștepta. Unde ar fi putut fi copiii? 
se gândi. l-ar fi putut urma pe părinți şi însoțitori, dar nu 
înţelegea sensul de a merge cu toții, buluc, pe o cărare 
sau alta. Strigând și agitând lanternele. Îmbrâncindu-se 
și înjurând. Certându-se şi plângând. Nu era cazul să se 
piardă cu firea, dar ei erau civili, oameni obișnuiți care, 
cu siguranță, nu mai trecuseră printr-o astfel de situație, 
așadar, nu ştiau cum să se comporte și să se organizeze. 
Ce sens avea să alerteze tot satul? Sau poate ar fi fost bine 
să iasă cu toţii, cu mic, cu mare, cu tot cu bătrâni, în miez 
de noapte, ca la o manifestaţie și, în loc să strige „eu rezist!“ 
sau „jos hoţii!“, să scandeze „noi căutăm!“? 

Vanciu mai că surâse. Se uită spre câine și dulăul îl 
privi, de jos în sus, drept în ochi. 

„Vino după mine“, parcă îl chema privirea din ochii 
patrupedului. 

„Unde să merg, flăcăule?“ îi răspunse Vanciu în gând. 

Câinele se ridică și începu să latre, cu vocea lui gutu- 
rală, mâhnâi, mâhnâi, mâhnâi. Se duse câțiva pași mai în 

faţă și se uită după el. „Vino, omule, vino!” Maiorul în- 
cepu să meargă. Câinele se scutură de apă, stropind de 
jur-împrejur și o luă înainte, apoi dispăru după liziera 
pădurii. Vanciu ezită o clipă, apoi începu să urce dealul 
noroios și alunecos, printre tufișuri. Se ghida după câine, 
care mergea la mică distanţă înaintea lui, bazându-se pe 
faptul că noaptea nu avea cum să fie atacat de mistreți 
sau de urși. Poate de lupi, dar lupii nu veneau așa aproape 
de sat, nu pe timp de toamnă. Arma sa se afla în rucsacul 
lăsat în peşteră. Nici nu mai știa dacă putea găsi drumul 
spre subteranele acelea. 

Urcară o pantă. Începea să se obișnuiască mai bine cu 
întunericul și vedea destul de limpede printre trunchiuri 
de copaci, crengi mai joase și tufăriș. Ajunse, în câteva 
minute, pe un drum forestier destul de larg, cu pământ 
şi pietriş. Şi, dintr-odată, văzu. O coloană terestră în marş, 
patru rânduri formând coloane parcă fără sfârșit, părând 
desprinsă dintr-un film istoric, cu oameni îmbrăcaţi ciu- 
dat, mărșăluind fără nici cel mai mic sunet prin pădurea 
tăcută. Doar din când în când percepea o ușoară mișcare, 
ca un vag tremurat al unor frunze îngreunate de burnița 
rece. 


++ + 


Grumeza privea ansamblul de coloane și pereți din 
fața sa. Studiase și văzuse multe feluri de buncăre și caze- 
mate militare, fie de suprafaţă, fie îngropate sau aparente. 
Cu câţiva ani în urmă, susținuse un masterat, al doilea, 

în „Construcţii militare pentru atac şi apărare“. Primul fu- 
sese obligatoriu, pentru înscrierea la examenul de grad 
de colonel. Al doilea, ca să dea bine la dosar și la curricu- 
lum vitae, pentru postul de comandant. Dar îl și intere- 
sase subiectul. 

Acum, prins în peştera de sub dealul Măguricea, cugeta 
la cine ar fi crezut că exista o astfel de structură arhitectu- 
rală în adâncurile pământului, la mai puțin de un kilome- 
tru de comună, chiar sub nasul tuturor? Începu să evalu- 
eze șansele de a elibera oamenii din interiorul fortificației. 
Nu se îndoia că reprezenta o construcție pentru folosință 
militară, cu toate că avea omamente şi arăta cam nelalo- 
cul ei. Putea fi pentru apărare sau pentru observaţie — sau 
pentru ambele situaţii. Dar de cine să se apere în fundul 
unei peşteri? Ce fel de observații s-ar fi putut efectua la 
adâncimea aceea? Dacă ar fi fost pe deal, pe teren înalt, 
ar fi fost cu totul altceva. Dar așa? 

Problema prioritară de rezolvat o reprezenta eliberarea 
celor prinși în interior. Poate n-aveau suficient aer. Atâţia 
oameni înghesuiți într-un perimetru restrâns, fără aerisire, 
fără posibilitatea de a ieși! Apoi, scheletele! Nu înțelegea 
proveniența scheletelor. Hai că acolo, jos, în subteran, era 
oarecum plauzibil să fie schelete, doar coborâseră în adân- 
cul pământului. Dar cele de la depozit? Alea de unde apă- 
ruseră? Întreaga situaţie era neverosimilă, fără credibili- 
tate. Bătrânul colonel Nicolescu avusese discernământul 
militarului cu capul limpede și mintea ascuţită, pentru că 
nu-l raportase drept nebun, cu minţile rătăcite, să-l inter- 
neze de urgenţă la psihiatrie pentru scornirea cu care 

venise la el! Iar el, comandantul unităţii militare, dăduse 
fuga să-i aducă la cunoștință și să relateze ceva care nu 
reprezenta încă un fapt în sine şi nu era demn de crezare. 
Nu încă. 

Să fie un mormânt străvechi? Un monument funerar 
de proporții imense, ridicat în slava vreunui erou ilustru 
al vremurilor apuse? Poate din acele timpuri de demult, 
când locuitorii Cristianului să-și fi înmormântat defuncții 
printr-un ritual ciudat, vreun ceremonial religios aparte, 
tradițional, folcloric, numai de foarte puțini știut? Să se 
fi supus vreunui act magic, cu anumite reguli şocante, 
orientate spre forțe oculte? Precum sacrificii şi ofrande 
malefice? N-ar fi fost primii şi nici singurii, dar Grumeza 
nu cunoștea ca ceva asemănător să se fi întâmplat pe teri- 
toriul comunei. 

Sau poate construcţia exista doar din perioada interbe- 
lică, când mișcarea cunoscută drept Arhanghelul Mihail, 
legionarii, cu Garda lor de Fier, singura organizaţie care 
s-a rupt de Cuza, se ascundeau prin părţile locului? Se 
ştia, cel puţin în anumite cercuri restrânse de ofiţeri su- 
periori, că această gardă avea un caracter mistico-religios, 
un cult al morții şi era de factură violentă, cu toate atribu- 
tiile propagandei anticomuniste, antisemite, antimaso- 
nice și antioccidentale. Să-i fi executat sau asasinat pe 
opozanți și să le fi aruncat leșurile în puţul acela adânc? 
Puţul dezertorilor, al victimelor, al inamicului, al tuturor 
celor considerați dușmani? Nu, nu puteau fi legionarii... 
nu era o groapă comună. De altfel, scheletele apăruseră 
prima oară la depozitul de carburanți și păreau a fi... „nu 
ştiu, altfel...“, își zise colonelul. 

Irina îi spusese că descoperise o carte în care era repre- 
zentată o construcţie asemănătoare, o structură arhitectu- 
rală datând din perioada de mijloc a imperiului Roman. 
Nu român. Roman, în prezent teritoriul Italiei. Alcătuirea 
din piatră părea că se putea deschide numai printr-un 
cod, un cifru folosit în urmă cu două mii de ani, cine știe 
pe ce criterii şi asocieri. Pe vremea aceea romanii vorbeau, 
cei care știau scriau și citeau, dar gândeau în limba latină. 
Latina vulgara, din care se formase protoromâna și, mai 
apoi, se desprinsese idiomul limbii române. 

Dacă ar nimeri combinaţia și ar desfereca sistemul în- 
cuietorilor, i-ar putea elibera pe captivi. Însă nu se vedea 
nimic care să semene cu vreun lacăt, clanță, rătez, dispo- 
zitiv sau clenci, cum ziceau cristolovenii. Nimic care să 
aducă a vreun mecanism de deschidere, vreun model 
care să se poată apăsa sau trage. Nici băieții din grupul 
de pompieri voluntari nu reușiseră, cu toate ustensilele 
lor. 

Grumeza se dădu câțiva pași în spate. Proiectorul lu- 
mina doar una din părțile construcției. Coloană, coloană, 
perete dreptunghiular. Coloană, coloană, perete drep- 
tunghiular. La o treime din partea de sus se vedea un 
model repetat pe toți pilaştri, ca un fel de funie groasă 
împletită, încolăcită în jurul gâtului coloanei. Era ceva 
foarte vag, nu în relief, părând să fi fost gravat în piatră. 
Se apropie și intenționă să întindă mâna, să o treacă peste 
suprafața cenușiu-verzuie. 

— Să nu atingi peretele, că vei muri, murmură, amin- 
tindu-și. 

— Poftim? se apropie Adi, șeful grupului de pompieri 
voluntari. 

— Cum era traducerea aia? întrebă Grumeza cu ochii 
ațintiți spre modelul de sus. 

Adi citi pe foaie. 

— Să nu atingi peretele, că vei muri, repetă el. 

— Maiorul Vanciu a atins peretele, apoi și-a pierdut 
cunoștința. Ce naiba poate însemna asta? 

— Să fie o descărcare electrică? 

— Crezi că hardughia asta e electrificată? 

— Naaa, piatra nu e un bun conducător de electricitate. 

— Prin orice material poate circula curentul electric 
supus unei diferențe de potenţial, doar că diferă intensi- 
tatea, de la foarte mare la extrem de mică. Uite, de pildă, 
în anumite situaţii, aerul uscat e un foarte bun izolator. 

— Mai lasă-mă cu lecţiile de fizică. 

— Mă-ntreb, oare chestia asta chiar e din piatră? 

— Ce vrei să spui? Nu vezi? 

— Poate e marmură gletuită cu un strat de mortar din 
piatră... 

— Băăă... 

— N-ar fi imposibil. 

— Ce? Mortar de piatră? 

— Mortarul se face din nisip, var, ciment, apă... 

— Unele sunt bune conducătoare, altele nu... 

— Da' termină cu teoriile! 

— După aspect, nu-i marmură, nici măcar compozită 
și prin ea oricum nu circulă curent! 

— Băi, omule. Cu ce stingi incendiul electric? Cu apă? 

— Cu spumă și pulberi, pompierule! 

— N-ai băgat de seamă ceva pe aici? 

— Ce, mă? 

— Că-i uscat? Locul ăsta e perfect uscat, grota asta-i 
uscată, chestia asta urâtă din fața noastră e uscată. Nicio 
picătură de umezeală, ca prin alte peșteri. Nicio transpi- 
rație pe pereţi, pământu-i zvântat, aproape fărâmicios, 
nu-i deloc umiditate. Ce-ţi spune asta? 

— Că-i... uscat?! 

— Extraordinar ce-ai nimerit-o! 

— Şi ce vrei să spui cu asta? 

— Eu ştiu, interveni Rică fără frică. Poate drăcovenia 
îi construită din aur și doar s-a depus praful pe ea... 

— Ei, vezi, mai vii de-acasă... 

— Ce, mă? Dincolo de crusta asta ar putea fi o con- 
strucţie de aur? 

— Nu, e ridicol! Cine şi de ce să construiască o ditamai 
hardughia din aur, aici jos, în fundul pământului, unde 
n-o vede nimeni? 

— Să n-o fure țiganii... 

Râseră. 

— N-avem ţigani la Cristian! fu pus Marian bogatu la 
punct. 

— Așa-i, drepte! 

— Și, crezi că din cauză că-i din aur s-o fi electrocutat 
maiorul? 

— Habar n-am! Am emis și eu o ipoteză... 


8 Printre materialele cele mai bune conducătoare de electricitate 
se numără argintul, cuprul și aurul. 

— Bă, Luci-murcii, strigă Adi. la dă-mi cangea... 

— Ce, ești nebun? Vrei să te scuture? 

— Nu mă scutură, că are mâner de lemn. Ş-apoi, voi 
sunteți pompieri sau ce, cofetari? 

— De unde-ţi vin ideile și cuvintele, așa, în general? 

— Din mintea mea inteligentă. Fraţilor, de mă furnică, 
faceți ce știți să faceți. Spumă aveţi la voi? Daţi pe mine 
cu debitul de zero douăzeci de litri pe secundă la metru 
pătrat, dacă-s la pragul de spasm... 

— Băi, tu ne-nveți pe noi? 

— Să nu te apuce pragul de scintilație... 

— Taci, omule! Ptiu, piază rea! 

Grumeza, plictisit de vorbăria pompierilor, se ames- 
tecă şi el. 

— Faceți azi ceva? 

Oamenii se uitară la el. Colonelul percepu, după mo- 
mentul de surpriză și citi foarte clar pe figurile lor că fu- 
seseră luați pe neașteptate, după ce simți, aproape fizic, 
crisparea tuturor, ca şi cum i-ar fi reproșat prezenţa și 
intervenţia verbală. La rândul său, Grumeza își încleștă 
fălcile. Ştia că locul lui nu era printre foştii săi colegi și 
prieteni de generală. Doar cu o clipă mai devreme, i se 
confirmase ce nu ar fi dorit să ştie niciodată. Îşi îndreptă 
spatele şi umerii. 

— Primarul Gârbacea v-a mobilizat la această acțiune 
la cererea mea, spuse cu voce autoritară, fermă, cu mâinile 
la spate, cu pieptul înainte și capul sus, într-o atitudine 
marţială. Avem o misiune. Vă rog să fiți serioși, cu toate 
că aparțineți unui serviciu civil. Mă aştept din partea 
voastră la profesionalism și seriozitate. 

Liniştea se lăsă în mod abrupt. Probabil că oamenii își 
țineau respirația. „Foarte bine“, gândi Grumeza. „Nu 
sunt copii de grădiniță.” În mod intenționat le vorbise 
răspicat, poate un pic prea categoric. Era cazul să facă 
diferența între voluntariat și militar combatant, de aceea 
și alese să le amintească faptul că făceau parte dintr-un 
serviciu civil, iar asta nu însemna să se poarte ca nişte bu- 
foni. În acel moment, îi domina prin prezență, prestanță, 
prestigiu și putere. Cele patru P-uri ale autorității. Nu 
erau o gașcă de amici adunaţi la o bere, comentând vreun 
meci de fotbal sau politică ori despre femei. Dacă tot îl 
îndepărtaseră din grupul de prieteni din copilărie, atunci 
măcar să facă uz de funcţia și rangul său. 

— Haide, mă, Florine, era să-mi stea ceasu-n piept... 
mimă Adi o sperietură. 

— Domnule Bognar Adrian. Vă rog respectuos să vă 
ocupați de treaba pentru care aţi fost detașat aici. S-ar 
putea ca oamenii dinăuntru să aibă nevoie de îngrijiri 
medicale cât mai curând posibil. Vă rog ca, împreună cu 
echipa, să vă concentrați pe treaba pe care o aveţi de făcut! 

Aerul îngheță dintr-odată în caverna largă. Uluiala se 
citea pe chipul fiecăruia, fără urmă de surâs. Deveniră 
cu toţii serioşi. Adi apucă repede cangea și-i împlântă 
vârful, cu toată puterea lui, oferită şi de enervarea cauzată 
de vorbele colonelului, între două coloane. Cu toate aces- 
tea, nu se întâmplă nimic. Corneluș și Nicu îl ajutară să 
scoată unealta. 

I se rupsese vârful și metalul se îndoise. 

— Ia târnăcopu', i-l întinse Ovidiescu. Vrei să dau eu? 

— Nu, dă-te la o parte, mormăi Adi, cu onoarea lezată. 

Scuipă în palme, își frecă mâinile și-și încleștă degetele 
pe coadă. Se încordă și lovi în piatră. În mod normal, ar 
fi trebuit să se întâmple una din două: fie se sfărâma o 
porțiune de piatră, fie se rupea tăișul masiv de oțel. Nu 
se întâmplă nimic. Nici măcar coada de lemn nu se frânse, 
spre surprinderea tuturor. 

— Mă, a drac-hu... începu Adi, apoi se opri. 

O scurtă vibrație trecu pe sub picioarele lor. Ca o părere 
nedesluşită, ca unduirea unui val ce se prelingea pe mal. 
Rămaseră nemișcați, ţinându-și respirația, să asculte şi să 
audă mai bine. Nu venea niciun zgomot, de nicăieri. 
Liniştea devenea apăsătoare, aducând mai aproape cu 
fiecare secundă semnele prevestitoare ale unei nenorociri. 
Grumeza se gândi că poate e cutremur, apoi alungă din 
minte această supoziție, n-avea cum. Pământul se mișcase 
altfel, ca şi cum ceva rotund, un tăvălug sau un dragon 
s-ar fi rostogolit nu departe de suprafața cavernei. 

Apoi auziră. Nu era un vuiet, o huruială. Mai degrabă 
un foșnet slab, ca al unei fuste de mătase. Ca frunzele de 
stejar care tremură mărunt la trecerea vântului. Lumina 
proiectorului generatorului militar clipi de câteva ori, 
scurt, modificându-și intensitatea. Fiecare se încleștă pe 
obiectul pe care-l ţinea în mână, lanterna, coada târnăco- 
pului, o bucată de frânghie, bricheta din buzunar. Aștep- 
tau. Pereţii cavernei parcă prinseră a pocni ca un șifonier 
uscat de secole. 

Deodată, lumina se stinse. Pătrunse brusc un val de aer 
rece, zumzăind ca un roi de albine. Sunetul dădu ocol 

construcției, apoi se împrăștie şi o mulțime de granule, 
din fier sau doar piatră, pocniră sec în pereţii peșterii, 
ricoșând de pe suprafața construcției. Fiecare fu lovit de 
o ploaie de proiectile, în cap, în ochi, pe față, mâini, pe tot 
corpul. Bărbații porniră să înjure, încercând să se ferească, 
apoi să urle de durere. Se ghemuiră cum puteau mai strâns, 
ferindu-se, dar sângele începu să curgă din răni. Nu aveau 
căști și nici mănuși, așa că alicele mușcau din carne vie, 
sfâșiind pielea până la os. 

Vocile oamenilor, văicărindu-se, se stinseră încetul cu 
încetul, în gemete și icnete. Și în mai puţin de un minut, 
trupurile ciopârțite ale celor doisprezece pompieri volun- 
tari şi al colonelului Grumeza fură acoperite, formând 
moviliţe de pe care se prelinseră, încet, dâre de grăunţe 
din piatră şi metal. 


+ + + 


Cele două grupuri de cristoloveni se împrăștiară pe tot 
versantul nordic al dealului. Vanciu rămase în urmă, cu 
maidanezul fidel, care mergea la pas alături de el. Zărea 
din când în când razele luminoase ale lanternelor și 
auzea, vag, câte o strigare, mai ales de voce feminină. Îşi 
clătină capul, cu buzele strânse. „Nu așa se caută“, gândi, 
ridicând din umeri. „În primul rând, au plecat foarte târ- 
ziu. Au pierdut timp preţios. Dacă ar fi mers după copii 
înainte de lăsarea întunericului, aveau șanse mari să-i 
găsească. Îşi puteau asigura un câmp de observare, îm- 
părțeau perimetrul în pătrate, primea fiecare o porțiune 

de teren de cercetat, eliminau obstacolele sau măcar le 
semnalau, înaintarea s-ar fi desfășurat mult mai lesne. 
Inamicul, oricine ar fi el şi sunt sigur că există unul, pro- 
babil e foarte bine ascuns, atât de configurația zonei, deal, 
pădure de copaci și tufăriș, întuneric, cât şi de orice sis- 
tem, chiar și rudimentar, de camuflaj. Sper doar să nu se 
întâmple vreo nenorocire“. 

— Mâhnâi, mâhnâi, mâhnâi, îi abătu câinele atenţia. 

— Ce vrei? îi zise Vanciu. 

— Mâhnâi, mâhnâi, mâhnâi! lătra animalul, stăruitor. 

— Vrei să vin cu tine? 

— Mâhnâi, mâhnâi, mâhnâi! Mâhnâi, mâhnâi, mâhnâi! 

Glasul răgușit al dulăului trimitea ecouri largi spre 
deal, de unde reveneau, ca un frison, sub forma unor suc- 
cesiuni tremurătoare ritmice, de parcă cerul negru, cu 
norii care revărsau neîncetat burnița rece, s-ar fi pregătit 
pentru ceva anume. Vanciu simţea, instinctiv, deşi vag, că 
urma să se întâmple ceva, probabil ceva rău. 

„Vino după mine“, auzi din nou vocea în gând. 

„Unde?“ 

„Nino!“ 

„Unde mă duci?“ 

„Nino...“ 

Glasul care-i invada mintea și gândurile își putea mo- 
dela, așadar, timbrul și intensitatea. Cine să-i vorbească 
telepatic? Nu cunoștea pe nimeni cu puteri paranormale 
și, oricum, îi socotea pe aceștia drept șarlatani, farseuri. 
Era ok să mai vizioneze, alături de Luiza, câte un film SF 
sau fantasy; îi plăceau soției mult, dar pe el îl amuzau 

vrăjitoriile acelea generate de computer, efectele speciale 
folosite pentru a ilustra puterile magice, eroii și super- 
eroii în costume speciale, adesea ridicole, salvând lumea 
de la diverse catastrofe; inamici și invazii, săbii laser și 
animale fabuloase, energia dislocată prin palmă, hocus- 
pocus și harcea-parcea... 

— Prostii! se auzi exclamând. 

„Nino.“ 

Fără să mai întrebe, iuți pasul după câine. Nu avu timp 
să se mire cum de-l vedea, dulău negru în noaptea neagră, 
urmându-l în fugă. Drumul forestier se arăta destul de 
larg, cu pietrișul bătătorit în pământ. Mai călca într-o 
baltă sau alta şi se stropea, dar se afla în misiune și nu 
mai conta altceva decât acţiunea în sine. „Asta da misiune 
secretă“, gândi. „Luiza o să mă omoare, după care va 
divorța de mine, mă va bate, mă va certa, va fi supărată 
pe mine un secol şi jumătate... Ce să fac? Ce, depinde de 
mine? Asta e. Probabil, cineva de la unitate o fi trimis 
vorbă la comandament s-o anunţe. Sper. Îmi doresc. Așa 
ar trebui să fie“. 

Primul lucru pe care-l observă fură caliga”-ele care se 
reflectau în apa de ploaie. Jambierele metalice luceau și 
se schimbau forfecat între ele, însemnând că purtătorii 
lor mărșăluiau. Nu auzea nici cel mai mic zgomot, niciun 
sunet făcut de ei, doar căderea pulberii de apă pe frunzele 
copacilor pădurii. Duceau în mâna dreaptă o suliță scurtă, 
precum o pila romanică, iar în stânga un scut oval. La 


9 Caliga (lat.), sandale romane sub formă de cizme, care îmbrăcau 
glezna cu totul. 

brâu, sub scuturi, aveau o sica ușor curbată, fără teacă, 
unii o numeau sabie scurtă, alții pumnal lung. Nu vedea 
inscripțiile de pe scuturi, dar nu se îndoia că erau ro- 
mane, poate aparțineau chiar culturii Hallstatt, din zorii 
perioadei metalurgiei fierului. Se gândi că văzuse pe 
metopa de pe Columna lui Traian, din Roma, sabia sica cu 
care Decebal își curmase viața. 

Romani? Pe drumul forestier de pe dealul Cristianului? 
Hmm. Curios, se apropie de coloanele aflate în marș și-i 
făcu semn cățelului să stea jos. „Să fie din Garda Pretori- 
ană? A lui Augustus, Caligula cel ce fusese omorât de 
această gardă, Claudiu, Nero, Aurelian... Constantin îi 
desființase, pentru că-și luaseră nasul la purtare, prin 
anul 312. Dacă aceştia erau oşteni ai gărzii palatului, în- 
semna că cineva de vază se afla prin apropiere. Nu vreun 
împărat, dar cineva... de rang înalt. Oare cine?“ 

Vanciu se frecă pe frunte. Habar n-avea că știa astfel 
de lucruri. Privi mai cu atenţie. Soldații erau înveșmântați 
în haine de luptă, întregul echipament al infanteristului 
roman. Platoșă de piele, cască de bronz fără viziere, cu 
montură simplă cu păr de cal tuns scurt, orientat vertical, 
doar ofițerii superiori aveau pe cască omamentul orizon- 
tal, două sulițe, gladius, un coş cu lucrurile personale, scut 
de alamă, o cazma şi un topor cu coadă scurtă, un mic 
târnăcop. Mărșăluiau cadențat, trei pe rând, în patru co- 
loane, cu signa militaria aparținând Legio quinta alaudae, 
cunoscută în istorie drept legiunea Gallica, formată de 
Iulius Caesar, distrusă în bătălia de la Tapae, în timpul 
războiului regatului dacic împotriva lui Domitian. 

— Mâhni, mâhni, lătră scurt maidanezul. 

— Ssst! Taci, îi zise Vanciu, ducându-și degetul la buze. 

Coloanele treceau prin faţa lor, surde și mute. Niciun 
oștean roman nu aruncă vreo privire spre ei, om şi ani- 
mal, ghemuiţi, ascunși la marginea tufișurilor. La cât 
putea observa, Vanciu realiză că oamenii aceia aveau 
ochii goi, ochi care nu vedeau nimic. Îi veni o idee. Luă 
repede o piatră și o rostogoli printre picioarele lor. Nu 
tresări niciunul, nimeni nu băgă în seamă mișcarea, nu-i 
privi niciunul. Treceau ca somnambulii, în transă, hip- 
notizați. Aruncă o altă piatră, de data asta mai sus. Ar fi 
putut lovi pieptarul de piele, dar piatra căzu pe drum, 
rostogolindu-se, fără să atingă nimic. 

— Ha! exclamă fără voie și cățelul ciuli urechile. 

Vanciu se ridică. Fie ce-o fi, își zise. Păşi pe marginea 
drumului, apoi se opri provocator, cu îndrăzneală, chiar 
în mijlocul armatei romane. Soldaţii treceau mai departe, 
prin el, ca un film proiectat pe ecranul pădurii din spate. 
Se gândi că și părinţii plecați în căutarea copiilor vor ve- 
dea aceeaşi scenă. Ce balamuc! Să-i alerteze, să-i infor- 
meze, să-l sune oare numai pe primar? Se vor speria? În 
secunda următoare, în buzunarul de la piept, simţi vi- 
brând telefonul împrumutat de la doctorița Kriszta. 

— Domn maior, auzi glasul șoptit al primarului Gâr- 
bacea. 

— Să trăiţi! 

— Aţi găsit ceva? 

— Găsit? ezită el o clipă. Nu, nu am găsit nimic. 

— Bine. Noi continuăm. 

Şi închise. 

Vanciu se uită la telefon. „Ce-a fost asta?“. Se încruntă 
și-și reținu un oftat. Îi spusese adevărul. Nu găsise nimic. 
Poate avea el halucinații, n-avea rost să-i alarmeze și pe 
alții cu fabulaţii de necrezut. 

„Vino“, auzi iar impresia de voce. Privi câinele, care 
stătea în șezut, cu coada întinsă pe jos, peste care călcau 
picioarele soldaţilor romani, încălțați cu caliga înalte, dar 
cu degetele pe afară. Își aduse aminte că în copilărie avu- 
sese o veioză cu un abajur portocaliu, în care erau decu- 
pate profiluri de animale. Când aprindea veioza, abajurul 
se rotea lent, desenând figurinele pe perete, iar el stătea 
culcat în pat, numărându-le. Zece, douăzeci, cincizeci, 
optzeci, până ce adormea şi mama lui stingea lumina. De 
ce această asociere? se-ntrebă. 

„Nu pare a fi o cohortă, nu cred că sunt cinci sute de 
oameni. Mai degrabă o centurie, un grup de optzeci de 
soldaţi. Dar unde e centurionul? S-ar putea să fie un vexi- 
Ilatio, un detașament de veterani trimiși într-o misiune 
specială, ca la noi echipele de comando? Atunci trebuie 
să apară un praepositus, legatus, un dux sau un centurio, 
care să-i conducă! Să fie doar o falangă dintr-un cohortes 
vigilum, cei trimiși pentru recunoașterea terenului și sta- 
bilirea perimetrului câmpului de observare?“ 

— Mâhni, mâhni! 

„Vino”. 

— Să merg, unde? zise cu voce tare, știind că nu deranja 
pe nimeni. 

„Vino“! 

Vanciu îşi scutură capul, în timp ce soldați romani măr- 
șăluiau prin el. Începu să pășească alături de ei, ținând 
ritmul. Aveau pasul lung, însă mergeau fără grabă. Se lăsă 
dus pe drum odată cu ei. Dacă cineva l-ar fi văzut defi- 
lând în plină noapte, pe un drum de deal dintr-un sat, l-ar 
fi declarat cu siguranţă lunatic. Dar Vanciu consideră că 
totul era real. Avu timp să examineze de aproape platoșa. 
Fiind din piele, însemna că grupul era unul de elită, pen- 
tru o misiune cu adevărat specială. De ce cărau cu ei, pe 
lângă scut, sulițe și coș, adică ranița soldatului, ustensile 
de săpat și de tăiat? Aveau de gând să facă vreo fortifica- 
ție? Dar nu soldaţii se ocupau de construcții, ci auxiliarii 
accensi velati, care nu purtau însemne, cum recunoscu el 
pe pieptarele lor. 

Din profil, pieziș, i se părea că în pielea armurii erau 
gravate un cap de șoim și unul de lup. Făcu un pas mai 
mare, să poată privi mai din faţă. Nu, nu era un șoim, nici 
măcar o pasăre. Era un dragon și un cap lunguieţ de lup. 
Lupul dacic? Atunci ce căuta un dragon pe platoșa unui 
roman antic? Poate era minotaurul sau un cap de cal sau 
de mistreț. Poate fi oricare din cele patru semne legionare 
romane. Şi totuși! Pe fiecare platoșă apărea același model. 
Dragonul şi, mai jos, capul alungit, cu gât cu tot, al unui 
lup. Ciudată combinație. 

„Vino“! 

„Da, da, vin, vin”, răspunse în gând, mergând alături 
de bizara formațiune militară. Nu știa unde urma să ajungă, 
dar se hotări să nu-și bată capul. „Dacă tot trebuie să ajung 
undeva, atunci voi ajunge.“ Drumul din față se îngusta 

și soldații micșorau distanța între ei, apoi, din trei pe o 
linie, rămase numai unul, ceilalți contopindu-se unii cu 
alții. Vanciu pășea în interiorul acestui șir, era să zică in- 
dian, dar era roman, și înainta cu repeziciune. La o coti- 
tură drumul se pierdea, înghițit de o perdea de copaci și 
arbuști. Nu se opri nimeni, așa că își continuă și el marșul. 

Da, dar pentru niște apariții imateriale, niște năluci ca 
o ceaţă, era floare la ureche să se strecoare printre tufișuri 
mai mici și mai ramificate, mai mari și mai țepoase, ferigi 
imense, rădăcini ieșite la suprafața pământului, trun- 
chiuri de copaci, movilițe noroioase și gropi pline cu apă 
și multă iarbă încâlcită. Pentru el, ca om, era chiar dificil 
să treacă de anumite obstacole naturale. Îi era mai greu 
decât dulăului, care se putea furișa fără să facă nici cel 
mai mic zgomot. Cum să-i vadă și să-i găsească, în bezna 
pădurii, a nopții și a ploii de octombrie? Dacă ar fi ştiut 
sau ar fi anticipat intenţia direcției sau a locului înspre 
care se îndreptau, le-ar fi putut ieşi în față, cu toate că ar 
fi trebuit să ocolească întregul deal. 

Stătea oarecum descumpănit, într-un foarte mărunt 
luminiș și auzea ropotul domol al burniţei pe umerii hai- 
nei militare. „Vino după mine“, îi răsări chemarea în minte. 
Privi printre copaci și printre crengile de jos ale brazilor. 
Parcă nu erau brazi la o altitudine așa mică. Până acum 
trecuse doar printr-un amestec straniu de fagi şi aluni și, 
ici-colo, câte un molid singuratic și un gorun rătăcit, nici 
măcar de stejarii seculari ai rezervației naturale. Nu ve- 
dea mare lucru în fascicolul lanternei, mai mult umbre 
lungi care se perindau pe perdeaua neagră a pădurii. 

— Unde să vin? întrebă cu voce tare și se simţi ciudat 
că vorbea singur, răspunzând doar unui gând care putea 
foarte bine să fie o închipuire. 

„Vino cu mine“. 

— Unde să merg? 

„Vino cu mine“! insistă vocea din mintea sa. 

— Cred c-o iau razna! 

„O iei pe deal”. 

— Ce? Ai zis ceva? 

„O iei pe deal“. 

— Dar sunt pe deal! 

„Urci și cobori“. 

— Urc și apoi cobor? Unde ajung? 

„Sat“. 

— Urc și cobor, ajung în sat. Ok. 

„Acolo“. 

— Bine. Am înțeles. Să trăiţi! surâse. 

Oricum, nu-l vedea nimeni. Auzea de mai departe lă- 
tratul ieșit din comun al dulăului, mâhnâi, mâhnâi, mâh- 
nâi! Remarcase mai înainte că lătra de trei ori, făcea o 
pauză, după care mai lătra de trei ori. Litera O. De ce-i 
venise în minte tocmai litera O din codul morse? Să fie O 
din S$.0.5.? O mai însemna și Oscar din codul celor două- 
zeci şi şase de cuvinte din alfabetul fonetic al NATO", 

10 Sistemul fonetic alfabetic al NATO, denumit International Ra- 
diotelephony Spelling Alphabet, cunoscut și ICAO, e un cod folosit în 
transmisiile telefonice și radiofonice prin care se asociază un cuvânt 
unic fiecărei litere din alfabetul limbii engleze și fiecărei cifre de la 0 
la 9: Alfa, Bravo, Charlie, Delta, Echo, Foxtrot, Golf, Hotel, India, Juliett, 


Kilo, Lima, Mike, November, Oscar, Papa, Quebec, Romeo, Sierra, Tango, 
Uniform, Victor, Whiskey, X-ray, Yankee, Zulu. 

dar, de sine stătător, nu reprezenta nimic special. De unde 
să ştie animalul astfel de noțiuni profund abstracte, când 
nici măcar un om obișnuit nu le știa? Așa era lătratul răgu- 
şit al unui câine maidanez din Cristian, atâta tot, ce mare 
filosofie! 

— Mâhnâi, mâhnâi, mâhnâi, auzi de undeva din faţa 
lui, mai în depărtare. 

— Vin acum! strigă şi, după ce-şi trase gluga pe cap, 
porni în pas alergător. 

În sus, îi spusese vocea, a lui sau a unei năluci. Acum 
nu mai conta nimic, fantome, strigoi, vampiri, savanți ne- 
buni, însuși contele Dracula de apăreau în fața lui, nu l-ar 
fi mirat. În scurt timp, ajunse pe un tăpșan şi o rafală de 
vânt era cât pe ce să-l doboare. „Sunt sus, acum cobor. În 
ce direcție? Sau e indiferent, tot în sat voi ajunge?“ Vântul 
bătea dinspre dealurile mari care formau un fel de perete 
negru cu ramuri în continuă mișcare. Vanciu se întoarse 
pe călcâie și zări câteva licăriri ale luminiţelor de la stâlpii 
de iluminat, orientându-se. Privi în jos. O masă compactă, 
mai neagră decât un abis, i se așternea la picioare. 

Inspiră adânc aerul rece și porni. Mai alunecând, mai 
poticnindu-se, mai ținându-se de tufișuri sau trunchuri, 
după o goană de vreo zece minute, ajunse pe o pajiște încli- 
nată. leșise din pădure. Se opri să-și tragă răsuflarea, să-și 
domolească bătăile inimii. Își dădu gluga pe spate. Aburii 
i se revărsau din nări și printre buze, amestecându-se cu 
burnița ce se pregătea să se transforme în ninsoare. 

Aprinse lanterna. La o distanță mai scurtă de o jumă- 
tate de kilometru, aprecie el, desluși un șir de case. „Bun. 

Am ajuns. Şi-acuma, ce?“ Fluieră de câteva ori după câine. 
Niciun răspuns. Porni peste iarba moale, probabil mușchi 
îmbibat de apa ploii. Mergând în ritm susținut, ajunse la 
o cale ferată, se asigură uitându-se în dreapta și în stânga 
- mama îl atenționase în fiecare zi, când pleca dimineața 
la școală, să se uite în sus și în jos, iar el, copil naiv pe 
atunci, ca și acum de altfel, privise mai întâi cerul, apoi 
asfaltul trotuarului, gândindu-se de fiecare dată dacă-i va 
cădea vreun OZN în cap sau va răbufni un submarin din 
canalizare — apoi trecu șinele şi dădu de o bucată de 
stradă cu pietriș. Se uită din nou în toate părțile, în susul 
şi în josul străzii, să se orienteze. 

Decise să pornească drept înainte. Casele erau învă- 
luite în bezna nopții, ici-colo câte un bec aprins deasupra 
ușii de la intrare, dincolo de poartă, în curte. Nu era ni- 
meni treaz la ora aceea. Plus că burniţa și vântul nu îm- 
biau pe nimeni să iasă la plimbare. Își verifică ceasul. Ora 
unu și patru zeci și trei de minute. Numai? se miră. Se 
așteptase să fie mai spre dimineaţă. Ajunse la o mică in- 
tersecţie. Unde o fi dulăul? Aprinse din nou lanterna. Fața- 
dele caselor și gardurile dinspre stradă luceau ude în 
razele dispersate. Ca un automatism, se uită din nou la 
ceas. Unu şi patruzeci și trei. Nu trecuse nici un minut de 
când se uitase ultima oară. Unu şi patruzeci şi trei? Dacă 
citea inversul, era trei și paisprezece. 

„Ce e aiureala asta?“, se trezi dintr-odată și-și scutură 
capul, apoi bătu cu degetul în cadranul ceasului. E aproape 
ora două, ei em, cum zic americanii și, în curând, peste 
vreo cinci ore, se va lumina de ziuă. „Ce treabă am eu cu 

pi şi cu raportul dintre perimetrul unui cerc şi diametrul 
lui? De ce mă preocupă acum o astfel de chestiune mate- 
matică? Mai urmează să-mi spună cineva să ies pe poarta 
sudică a cetății, pentru că nu sunt demn de cea nordică! 
Ce-am zis? Chiar o iau razna! De unde-mi vin astfel de 
gânduri şi idei?” 

Iuți pasul și trecu de o intersecție, pășind chiar pe mijlo- 
cul străzii. Bocancii cu talpă groasă de cauciuc nu făceau 
niciun sunet pe asfalt și nu se auzea nimic, absolut nimic. 
Niciun lătrat, nu trecea nicio mașină, era o liniște de mor- 
mânt. Apoi, văzu. La următoarea intersecţie, unde strada 
care dădea în cea principală, de fapt șoseaua Cristianului 
sau DN 73, continuarea a E 68 și E 574, mărșăluiau cohorte 
de militum pedite, infanteriști înarmați cu pilum și gladio. 
Puteau chiar să formeze o legiune, cât de mulți erau. 

Nu-și mai puse întrebarea de unde cunoștea denumi- 
rile în latină. Urmări cu atenţie și observă mersul soldați- 
lor romani. Se uită la ei, părându-i firesc ca aceștia să 
inferre, adică să înainteze pe străzile localității Cristian de 
Brașov, în plină noapte, sub burniţa rece ca gheaţa şi vân- 
tul tăios, cu pulpele neacoperite, în cămăși gen fustă sum- 
mitatem pallii, acoperiți cu lorica segmentata”, încălțaţi cu 
caliga-e și corrigiam calciamenti puttee”. Ştia că nu le era 
frig. Erau doar proiecții sau năluci ori o monumentală 
farsă a cuiva care avea prea mulți bani de aruncat în toiul 

11 lorica segmentata (lat.), lame metalice orizontale, aplicate pe 
bucăți de piele și legate între ele cu șireturi tot din piele, pentru apă- 
rarea zonei între șold şi genunchi. 


12 corrigiam calciamenti puttee (lat.), sandale înalte, cu jambieră 
până sub genunchi. 

nopții, investind într-o astfel de năzbâtie. Însă maiorul 
Vanciu știu că varianta reală, cea adevărată, se afla în toate 
cele trei ipoteze. 

Simţi ceva frecându-se de piciorul său. Era dulăul, ud 
leoarcă; se întorsese la el, fericit, dând din coada-i stufoasă, 
împroșcându-l cu apă. 

— Ce faci, maestre? se bucură Vanciu că nu era singur. 

— Mâhnâi, mâhnâi, mâhnâi, răspunse câinele. 

Stătură un timp amândoi, om și animal, în mijlocul 
străzii, urmărind cum oastea romană, aparținând, după 
îmbrăcăminte, probabil primului secol al erei noastre, se 
răspândea ca ceața prin curțile, grădinile și casele oame- 
nilor. Privind-o, Vanciu își aminti de scheletele văzute în 
peștera adâncă, în interiorul straniului mausoleu. Prima 
oară se gândise la coloane greceşti, dar acum ştia că erau 
romane. Probabil că acolo, în caverna aceea, fusese odată, 
cu aproape două mii de ani în urmă, o castra, o tabără 
militară fortificată și bine apărată. Presupunea de acum 
că scheletele aparţin unor legionibus, soldați romani, căzuți 
la datorie. 

Analizele cu carbon 14 vor revela adevărul. Îi văzuse 
pe doctorii militari Macovei şi Rotaru prelevând mostre 
din oasele perfect albe, curate. Oare grupa sa era bine? 
Echipa locotenentului Zgribuc? Două detașamente ră- 
mase captive în acel domum damnat. Or fi având suficient 
aer? Ce anume îl curentase pe el, când atinsese peretele 
de piatră? Poate reușiseră să iasă, dar încă nu luase ni- 
meni legătura cu el. Îşi verifică telefonul. Nu avea niciun 
apel pierdut, niciun mesaj. Poate n-avea semnal în acel 

loc. Poate pentru că nici nu era telefonul lui. S-ar fi întors 
în caverna din peșteră, să le dea o mână de ajutor, dar nu 
știa în ce direcţie s-o apuce. Era beznă și s-ar fi rătăcit fără 
hartă și GPS. 

Se întrebă dacă soldaţii din fața lui, care pătrundeau 
peste tot, aveau schelet? Îi trecu prin minte că era o inva- 
zie, un asediu, o luare în stăpânire cu forța. Localnicii, 
care dormeau la ora aceea, nu simțeau chiar nimic? Câinii 
de prin curți, nu se îndoia că fiecare gospodărie avea un 
câine de pază, ei ce păzeau? De ce nu lătrau, să dea alarma? 
De ce era treaz numai dulăul fără stăpân? Să aibă el un 
simț mai ascuţit, nefiind răsfățat de către stăpâni? Se 
gândi la Luiza, la Anda, Ale și Andi. Copiii lui îl vor ierta, 
dacă chiar le păsa de absenţa lui îndelungată, deși nu tre- 
cuse decât o zi şi o noapte. Luiza, în schimb, îl va muștru- 
lui zdravăn. Cu alte cuvinte, îl va trimite, verbal, într-un 
fel de carceră. Mai mult psihologică decât fizică, dar o 
pedeapsă aspră, doar pentru că-și făcea datoria. 

Pe de altă parte, nu putea pleca, pur şi simplu, acasă. 
Nu venise în vacanţă şi nu putea depune o reclamaţie la 
recepționerul hotelului. Era în misiune specială. Mai spe- 
cială de atât nici nu se putea. Nu știa nimic despre soarta 
grupei sale. Până nu-și găsea oamenii, teferi şi nevătă- 
maţi, până nu-şi îndeplinea sarcina primită, până nu 
primea ordinul de întoarcere, n-avea încotro decât să 
hălăduiască noaptea pe străzile comunei, alături de un 
maidanez și să privească năvălirea inamicului. Ce să facă, 
ce să întreprindă ca să apere teritoriul, chiar dacă doar 
vremelnic? Era singur, nu avea niciun armament asupra 

lui, nu cunoștea pe nimeni, era și ora pi, nu, nu ora pi, ci 
unu și patruzeci și trei de minute. Pe cine să alerteze? 
Unitatea militară din Cristian? Comandamentul militar 
din Brașov? Pe superiorii săi din București? 

Să le raporteze, ce? Că vede o năucitoare armată ima- 
terială, inexistentă, inexorabilă, lipsită de cea mai elemen- 
tară consistență, surdă, mută, căreia nu-i putea adresa 
niciun cuvânt, nici măcar o ameninţare, o armată de fan- 
tome, năluci fără suflet, fără minte, fără viață, o apariţie 
nepământeană, supranaturală, răsărită dintr-un trecut 
foarte îndepărtat, poate mult prea îndepărtat ca să fie 
adevărată. Ce măsuri defensive sau ofensive se pot lua în 
fața acestei... defilări? Că era vorba despre o invazie, era 
clar. Dar unde să se marcheze aliniamentul, când ei, sol- 
daţii romani, cotropeau întreaga comună? Cum să ia 
toate măsurile pentru asigurarea de luptă și să prevină 
un posibil atac? Ce atac? Al cui? Împotriva cui? Cum să 
determine asigurarea genistică împotriva înaintării co- 
hortelor de neoprit? Cum să pună în practică asigurarea 
tehnică de luptă, când nu exista niciun baraj de întârziere, 
cu atât mai puţin de artilerie? Nici nu se punea în discuţie 
să fi trasat un câmp de observaţie sau să asigure un punct 
de defluire în fața inamicului. 

Cine era inamicul? se întrebă el și simți cum transpiră 
sub căciula din dotare. Oșteni după oșteni treceau prin 
tot ce era material, ca o impresie de vânt. Cum să-i în- 
frângă? Sau, întrebarea de un milion de euro, cum să-i 
trimită înapoi, de unde răsăriseră? Se frecă pe ochi și pe 
frunte. Nu înţelegea ce vedea și, prin urmare, nu putea 

reacționa şi proceda în concordanţă cu tot ce ştia și fusese 
antrenat să ştie. Lipsise, probabil, de la cursurile despre 
himere, fantome, strigoi, ființe fantastice sau doar închi- 
puiri deșarte. Dacă ar fi fost sub invazia unor forţe, să 
zicem, venite de pe altă planetă, ar fi putut gândi un plan 
de acțiune. Dar așa? 

Reveni la ideea și la grija raportului pe care va trebui 
să i-l înmâneze colonelului Harutan. Despre ce să scrie? 
Despre ce să povestească? Unde erau dovezile materiale, 
cele care aparțin realității obiective, balistice, detașate de 
impresiile subiective? Ce glumă! Toată tărășenia era o 
mare, imensă chestie subiectivă, delirantă, idioată de-a 
dreptul. Cine-l va crede? Nici nu-l vor lăsa să vorbească, 
cu atât mai puţin să explice... ce anume să explice? Că 
niște cohorte din timpul republicii romane se plimbă cu 
întregul lor echipament de luptă pe străzile Cristianului, 
ca niște fantome?... Ar poposi direct la Spitalul 9. Să vezi 
atunci scandal cu Luiza! 

„Vino“, auzi din nou vocea insinuantă în mintea lui. 

Se uită la câinele de lângă el. Acesta își ridică uşor 
capul spre el şi privirile li se întâlniră. 


+ + + 


Se trezi. Nu deschise imediat ochii. Trase mai întâi cu 
urechea, să perceapă vreun zgomot. Mirosea a ceva... ceva 
straniu, o amestecătură de aer rece și praf, fum... Simţi o 
atingere. Sări în sus, cu ochii larg deschişi, alarmată. Ime- 
diat oftă. Se afla nu acasă, ci în locul unde își pierduse, 

mai devreme, cunoștința. Se concentră să afle dacă era le- 
gată, ca data trecută. Nu. Avea mâinile și picioarele libere, 
le putea mișca. Se ridică, prevăzătoare, într-un cot. 

Piatra era tare și şedea direct pe ea, fără nicio pernă 
care să-i mai atenueze duritatea. Nu se afla nimeni în 
jurul ei. Atingerea fusese de la mâneca lungă și largă a 
robei ei. Ce? Robă? Femeile alea o îmbrăcaseră și pe ea? 
De ce n-o întrebase nimeni nimic? Poate nu dorea să par- 
ticipe la carnavalul lor! Avea treburi mult mai importante, 
să meargă după copii și să-i ducă acasă, teferi. 

Se dădu jos de pe patul înalt. O făclie ardea molcom, 
prinsă pe un perete. În lumina pe care o răspândea, vagă, 
mișcătoare şi insuficientă, Amelia începu să cerceteze lo- 
cul în care se afla. Încăperea era mică, ventilată de undeva 
de sus, de unde simțea că pătrunde curentul de aer rece. 
Fumul provenea de la flăcările torței, iar praful... pe jos 
era presărat un strat de nisip fin, ca o făină întunecată. 
Era desculță și simţea cum tălpile și degetele i se afundă 
ca într-un covor gros. Rochia de pe ea era purpurie, dacă 
deslușea corect nuanţa, cu model cusut parcă din aur la 
capătul mânecilor. Și, constată cu stupoare, nu mai avea 
nimic altceva sub veșmânt! O dezbrăcaseră şi o depose- 
daseră și de lenjeria intimă! 

Trase aer în piept. Începu să pipăie peretele. Din piatră. 
De fapt, era chiar stâncă. Asta însemna că se afla, hmm, 
într-o peşteră? Ori într-un bungalou săpat direct în deal, 
dacă s-ar fi aflat în Hawaii, gândi ea. Poate era un buncăr? 
Mai degrabă decât un bungalou, oricum nu se afla în va- 
canță și nici la malul mării... dar ştia cu siguranţă că era 
o peşteră. 

Încercă să scoată torţa din suportul ei lunguieţ, dar nu 
reuși. Merse până în mijlocul încăperii și privi în jur, de 
la tavan până la podea. Prima concluzie: suprafețe zgrun- 
țuroase, neuniforme, prezentând la atingere diferite mi- 
croforme prin linguite de coroziune, muchii tăioase, la- 
piezuri endocarstice, dar și cel puțin o macroformă, sala 
de confluență datorată coroziunii și chiar eroziunii prin 
precipitare chimică lipsită de evidenţă, fără depuneri de 
stalactite sau stalagmite, sală care cu siguranţă era legată 
de alte astfel de cavități interioare, prin galerii și labirin- 
turi. Părea o peșteră-aven, cu multe spații goale pe orizon- 
tală. 

Sala era vădit un gol natural, carstic, fără o formă geo- 
metrică anume, iar speleotemele de concrețiune, rămăşi- 
tele de stâncă încă nedizolvate şi depuneri de umpluturi 
arătau ciudat, având o deosebită varietate coloristică ce 
diferea în mod straniu de piatra în sine. Privi spre tavan, 
o mezoformă de plan drept, pe orizontală, de unde simțea 
aerul rece și determină că era un horn vertical spre supra- 
față. Așadar, va trebui să verifice cât era de lat puțul hor- 
nului, poate reușea să se strecoare și să iasă. 

Ciocăni pereţii, dând ocol încăperii, să descopere vreo 
modalitate de scăpare. Nu găsi nicio ușă, o fantă sau o 
deschizătură. Habar nu avea cum intrase și cu atât mai 
puţin cum va reuși să treacă de bariera stâncoasă. Nu se 
îndoia că va avea de străbătut un drum lung prin galeriile 
labirintice ale peșterii și mai mult ca sigur va fi oprită. Și 
nu putea pleca în halatul acela ridicol, fără nimic pe de- 
desubt! 

Lămurită despre aspectul geologic, își concentră aten- 
ţia asupra patului de piatră. Așezat în mijlocul sălii, avea 
o formă dreptunghiulară, înaltă, masivă și compactă. 
Observă pe marginea lui, aproape de muchii, un șanț în- 
gust de tot, însă destul de adânc. Pornind de la colțuri, 
șănțulețe subțiri, pereche, convergeau spre interior, întâl- 
nindu-se în mijloc sub formă de cercuri concentrice. Pri- 
vind modelul, Amelia realiză un fapt care-i dădu fiori. 
Erau colectoare pentru scurgerea... ah!... a sângelui! Așa- 
dar, platforma aceea era un fel de altar? Altar de sacrifi- 
care? De-a ce se jucau femeile alea nebune? 

„Brrr“, se scutură ea. „Nu se poate așa ceva. E doar un 
simplu model, atâta tot. Îmi pleacă mintea razna. Nivelul 
de oxigen e scăzut, aerul nu e suficient împrospătat, n-am 
mâncat azi mai nimic, mi-e foame, sete, sunt obosită, m-au 
şi drogat, normal că mă apucă delirul, am glicemia scăzută, 
pulsul slab...”. În timp ce monologa, privirea i se fixă pe 
muchia dreptunghiului de piatră din faţa ei. Întinse mâna 
și pipăi o mică proeminență, chiar la colț. Trase, împinse, 
apăsă. Capacul începu să gliseze silențios într-o parte și 
Amelia se dădu un pas în spate. 

Se așteptase. Văzuse suficiente filme în care câte un 
cavou sau pat de cult se deschidea și se ivea, lugubru, 
vreun vampir, un îmbălsămat de secole, o stafie uitată sau 
diferite gângănii scârboase, ca să-i fie frică sau să fie prea 
impresionată ori chiar să ia în serios toate cele la care par- 
ticipa. Așteptă câteva secunde, dar nu se întâmplă nimic. 
Se încruntă, nemulțumită. Dorea ceva acțiune. Acțiune 
care se lăsa așteptată. „Aha, momentul culminant! Acum 

o să apară un tentacul, o mână de mort, un val de scara- 
bei, poate un damf de gaz otrăvitor... şi eu-s îmbrăcată 
doar în acest oribil halat de baie! Ah, trebuie să merg la 
baie!“ 

Hotări să se apropie. Făcu jumătate de pas înainte. Se 
ridică pe vârfuri, își lungi gâtul și încercă să vadă în inte- 
riorul dreptunghiului. Era întuneric. Își ciuli urechile, 
poate prindea vreun zgomot sau sunet. Nimic. Prinzând 
curaj, făcu şi ultimul pas, decisă să se confrunte cu orice. 
Privi în interior. Nu era nimic, spre dezamăgirea ei. Un 
spaţiu gol și atât. Oftă. Își sprijini palmele de marginea 
construcției de piatră. Dintr-odată simţi o vagă vibrație 
şi pereţii criptei începură să se micșoreze, lăsându-se în 
jos cu o mișcare fluidă, silențioasă, înghiţite de nisipul 
podelei. 

Dintr-o parte a încăperii, fără a deschide vreo uşă, tre- 
când direct prin peretele stâncos al peșterii, începeau să 
se materialize și să apară femeile în mantiile brun-roșcate. 
În prima clipă, Amelia rămase surprinsă, apoi începu să 
gândească. Femeile, reale sau închipuite, vor ajunge la ea 
și o vor înșfăca în cel mult cinci secunde. Excluzând posi- 
bilitatea de a inhala din nou praful care o mai drogase o 
dată, evadarea prin hornul natural al cavernei fiind irea- 
lizabilă, cel puţin în acel moment, știa că avea de luat o 
decizie de viață și moarte. 

După ce dreptunghiul de piatră dispăru, rămase un 
hău negru, ca un mormânt proaspăt săpat. Femeile își în- 
tindeau braţele spre ea, s-o prindă. Amelia își prinse poa- 
lele robei largi și cu mâna liberă se propti de margine, 

apoi își dădu drumul. Dacă era o groapă adâncă, va cădea 
şi-şi va frânge toate oasele. Nu avea timp să cântărească 
și alte opțiuni. De altfel, nu întrezărea nicio altă șansă. Ori 
murea, ori scăpa. Decât din nou legată pe altarul de sacri- 
ficiu, cu sângele curgându-i într-un potir destinat unei 
vrăjitoare, mai bine... să iasă de acolo. 

Când se va trezi din somn, din visare, din coșmar, când 
se va retrage din acest inutil tur virtual, va râde de toate 
năzbăâtiile închipuite. Va considera întreaga tărășenie ca 
fiind o participare la un film 9D, de prost gust, unde spec- 
tatorul își experimentează la maximum toate cele două- 
sprezece simțuri”. 

Cădea. Cunoșştea senzația de cădere, fiindcă nu o putea 
controla. Era cu totul altceva decât să faci bungee-jump- 
ing de pe un pod înalt sau un salt cu parașuta. Se prăbu- 
şea. Într-un abis, în necunoscut, într-o genune neagră care 
o cuprindea, o îmbrăţișa, o sufoca prin lipsa de aer. Ca și 
cum ar fi plutit în vidul astral, în spațiul cosmic, departe 
de Pământ, de lumea întreagă, de himerele răuvoitoare. 
Dar ea probabil că se afla încă pe drumul forestier din 
pădurea de pe dealul Bisericuța, împreună cu clasa ei de 

13 Conform teoriei lui Rudolf Steiner (1861-1925), filosof, esote- 
rist, pedagog, gânditor austriac (croat), fondator al antroposofiei, a 
pedagogiei Waldorf, euritmiei, agriculturii biodinamice, medicinii 
antroposofice, inițiatorul concepției despre tripartiția socială, econo- 
mia asociativă, proiectant al arhitecturii organice, există 12 simţuri 
umane (Treptele cunoaşterii superioare — Cele douăsprezece simturi, 1905, 
Ed. Univers Enciclopedic, Bucureşti, 1995), iar acestea sunt: 1. simțul 
vieții, 2. simţul tactil, 3. simţul mișcării, 4. simțul echilibrului, 5. 
simţul vizual, 6. simțul mirosului, 7. simţul gustului, 8. simţul caloric, 
9. simţul auzului, 10. simţul verbal, 11. simţul gândului, 12. simţul 
eului. 

elevi, trei profesoare însoțitoare, trei mămici, tanti Marika 
cea omniprezentă şi directorul gimnaziului, Leo di Popică, 
mare fotbalist. Încercă să vizualizeze feţele copiilor. Nu 
reuși să-și amintească nicio trăsătură, a nimănui. În schimb 
parcă auzea un lătrat hămăit și vedea botul pătrat, mustă- 
cios, al dulăului fără stăpân. 

Pentru o clipă, se crezu în siguranţă. Imediat, căderea 
se termină cu o prăbușire puternică, o bufnitură care 
spulberă totul în jurul ei. Se prăvăli printr-un fel de plan- 
şeu dur, surpându-l și împrăștiindu-l în milioane de par- 
ticule și praf de piatră, apoi se izbi de pământ, răsturnând... 
ah, Doamne!, ființe și năluci... ce puteau fi... toți ăia îngră- 
mădiţi acolo? Oameni și schelete. 

Cu picioarele răşchirate, dezvelite până mai sus de ge- 
nunchi, cu părul în ochi, Amelia se trezi în braţele unui... 
ăă, cum să-i zică? Părea un soldat normal, uman, care 
şedea pe un morman de... ăă, schelete, dar acel soldat nu 
era de unul singur, se aflau acolo o mulțime de alți sol- 
daţi, îmbrăcați în uniforme militare destul de cunoscute, 
camuflaj kaki cu maro, albastru cu gri sau, cel puțin, așa 
i se păru ei... Văzu, în timp ce plonja cu roba fluturându-i 
pe goliciunea trupului, cum bărbații se ridicară unul câte 
unul, cu gurile căscate, cu ochii mari, uluiți de o astfel de 
surpriză picată din... nu chiar cer, ci prin plafonul de 
piatră, drept în brațele lor. 

În timp ce se gândea cu seriozitate dacă să leşine sau 
nu, auzi exclamații și cuvinte rostite în limba română. Nu 
era latina. Era limba română. Ţinea ochii închiși, prea je- 
nată să se uite la oamenii aceia. Simţi cum o mână îndemâ- 

natică îi trage roba peste picioare, apoi fu învelită într-o 
pătură. Nu îndrăzni nici să înghită, nici să respire. „Doamne, 
ce rușine îmi e!“ 

— Domnișoară! Doamnă! 

Mai multe voci i se adresau în românește. Cineva în- 
cercă să-i dea să bea câteva picături de apă și-i turnă 
printre buzele închise. Strâns închise. Realiză că era ținută 
în braţe, sprijinită cu spatele de genunchi osoși şi cu capul 
pe îndoitura unui braț musculos. Tuși, mai să se înece cu 
o singură picătură de apă încăpăţânată. Apoi tuși mai 
mult, să tragă de timp, încercând să se gândească cum să 
iasă din situația respectivă, cu capul sus, fără rușine. 

— Do you speak english? veni o întrebare. Francais? Es- 
pañol? Italiana? Deutsch? Russky? 

Amelia deschise ochii, încet, tremurându-și genele, 
teatral. În fața ei stătea aplecat, foarte aproape, mai să li 
se lipească nasurile, un bărbat tânăr, tuns la piele, cu 
trăsături frumoase și cu ochi iscoditori. Oricum, cu toții 
văzuseră tot ce se putea vedea. Nimic în plus, însă, față 
de ceea ce, cu siguranță, cunoșteau cu toții. 

— Știu câteva din aceste limbi, dar prefer româna, răs- 
punse prompt şi cu tupeu. 

Un cor de interjecții pe diverse intonaţii, sunete grave 
sau înalte, chiar râsete, gesturi de mirare, o învăluiră ca 
într-o aură de veselie. În fața ei apăru un bărbat între 
două vârste, un pic grizonat la tâmple. Se ghemui lângă 
ea și o măsură din priviri, evaluând-o. 

— Sunt locotenent Zgribuc Loredan, de la unitatea mi- 
litară din Cristian. Dumneavoastră cine sunteți? 

Amelia îl privi şi ea, cumpănind dacă să-l creadă sau 
nu. Poate fi oricine, dar fantomă nu era. 

— Sunt Amelia Ichim, profesoară de geografie la școala 
gimnazială din Cristian, răspunse în cele din urmă. 

— Și ce faceţi aici? 

— Ce fac? Uite, bine, mulțumesc, cad de pe un altar de 
sacrificiu... Dumneavoastră ce faceți aici? și-și roti ochii 
peste fețele bărbaților. 

— Altar de sacrificiu? repetară mai multe voci. 

— Da. 

— Unde anume? 

— Domn locotenet, interveni omul în braţele căruia se 
afla. Da-ţi-mi voie să fac o evaluare, dacă are răni care tre- 
buie îngrijite prioritar, apoi o puteţi interoga. 

Evaluare? Prioritar? Interoga? De-a ce se jucau băieții? 
De-a armata, nu? Sunt îmbrăcaţi în uniforme, ei şi ce? 
Ostașii romani care trecuseră pe drumul forestier purtau 
și ei uniformele timpului lor. Ce glumeţi pot fi locuitorii 
din Cristian. Bărbaţii se ocupă de militărie, femeile de în- 
truniri bizare. Azi poți cumpăra orice de la talciocul de 
sâmbătă, pe câţiva lei, orice vrei şi mai ales ce nu vrei. 
Drept e că arme încă nu văzuse la vânzare, dar, mai știi? 
Văzuse oameni care-și achiziționau scuturi, coifuri, sulițe, 
săbii din plastic sau în cel mai bun caz din tablă, peruci, 
rochii din alea lungi gen halate de baie... ahh, avea nevoie 
la baie... 

Se trezi lungită pe jos și bărbatul care o ținuse în brațe 
se aplecă peste ea. Îi ridică pleoapele și-i băgă o lumină 
puternică în ochi, îi pipăi spatele capului, ceafa și umerii, 

apoi îi descleștă degetele de pe pătură și-i flexă falangele, 
îi luă pulsul, privindu-și cadranul ceasului, scoase un ste- 
toscop să-i asculte bătăile inimii, o apăsă pe picioare, întâi 
pe stângul apoi pe dreptul și-o zgârie pe talpă cu un obiect 
ascuțit, la care Amelia își retrase imediat piciorul. 

— Au! strigă. 

— Doamnă Ichim, sunt căpitan doctor Macovei Petre, 
de la spitalul militar Brașov. Spuneți-mi dacă simțiți ceva 
deosebit? 

— Adică? 

— Ameţeală, greață, durere... 

— Le simt pe toate. 

Căpitanul scoase un carnețel și un pix și notă. 

— Ce vârstă aveți? 

Amelia ezită. Ce-l interesa vârsta ei? 

— Treizeci şi şase. 

— Ştiţi dacă aţi suferit de vreo boală ereditară, genetică, 
cronică? 

— Nu sufăr de nimic. Vreau să mă ridic! 

O ajutară și o puseră pe picioare. Amelia ameți în prima 
clipă, văzând negru în fața ochilor. 

— Să vă întindeţi, doamnă, spuse doctorul. 

— Mersi, nu-i nevoie. Mi-e foame și sete, de azi dimi- 
neață sunt plecată, nu am mâncat și băut nimic. 

— De unde sunteți plecată? 

Amelia oftă. Apoi le povesti, pe scurt, excursia cu clasa 
a cincea pe dealurile cristolovene, fără să adauge că vă- 
zuse legiunea romană. 

— Voi ce faceţi aici? întrebă, la rândul ei. 

Câţiva se uitară unii la alții. 

— Nu vă putem spune, doar că am... rămas aici... 

Amelia încercă să-și aranjeze părul zburlit, dându-l în 
spatele urechilor, netezindu-l cu palmele. Avea urgentă 
nevoie la baie. 

— Permiteţi să raportez, veni un tânăr înaintea ei. Sunt 
caporal Stănicel Andrei, unitatea militară Bucureşti. Am 
venit la Brașov împreună cu maiorul Vanciu Daniel, care 
în momentul de față nu e prezent. Am ajuns să explorăm 
această peșteră și am rămas blocați în această structură 
de piatră pe care nu o putem deschide. Veniţi cumva de 
afară? L-aţi văzut pe maiorul Vanciu? Ne îngrijorează 
starea lui. 

Tânărul caporal primi câteva priviri pline de reproş. 

— Permiteţi să raportez, i se alătură un bărbat mai în 
vârstă. Sunt plutonier adjutant şef de la unitatea militară 
Cristian, sub comanda colonelului Grumeza Florin. Dacă 
știți ce se petrece afară, vă rog să ne informaţi, să găsim o 
cale de ieșire. Ne aflăm aici de mai multe ore. Nu găsim 
nicio soluție de a deschide această... structură. 

Amelia se uita la ei, nevenindu-i să creadă ce auzea. 
Adică, bărbaţii aceia, militari cu experiență, după cum 
arătau, îi cereau ei ajutorul? Ce să le spună? Nu se întâl- 
nise cu niciun maior sau colonel. O îngrijora şi pe ea fap- 
tul că nu știa nimic despre elevii și adulții rămași în sus- 
pensia de timp-spațiu, pe drumul din pădure. O îngrijora 
că văzuse niște năluci trecând pe lângă şi prin ea, în hai- 
nele armatei romane de ocupaţie a Daciei. O îngrijora că 
nu putea lua legătura cu nimeni. Acum, să se îngrijoreze 

și pentru grupul de cel puțin douăzeci de soldați prinși 
într-o capcană ermetică, după ce de-abia reușise să evadeze 
din mâinile femeilor care o legaseră pe acel altar? 

Se așeză brusc și abia își putu reține lacrimile. Începu 
s-o doară capul. Își strânse fruntea cu palmele. Ştia, din 
experienţele ei și mai ales ale altora, că într-un spațiu re- 
lativ restrâns, bine închis, fără ventilație, aglomerat cu 
atâtea trupuri care respirau, aerul se va împuțina până 
când plămânii se vor contracta, circulația sângelui se va 
îngreuna, buzele și unghiile vor căpăta culoarea vineţie 
și, în cele din urmă, vor muri asfixiaţi, în cele mai cum- 
plite dureri. Cineva îi întinse un bidon cu apă. Avu de 
gând să refuze, oricum vezica-i era plină, dar bău totuși, 
încet, câteva înghițituri. 

— Mulţumesc, spuse cu glas stins, aproape disperat. 

Altcineva îi întinse un baton cu cereale. Privi la chipul 
omului, un tânăr ras și el în cap, care i-l oferea cu un zâm- 
bet sincer. În timp ce mânca, militarii șușoteau între ei, 
dar Amelia nu depuse niciun efort să asculte ce-și zic. Se 
simțea obosită și deznădăjduită. Căzuse din lac în puț, 
sau, mai corect, din puț în lac. Cum să iasă de acolo? Ar 
fi fost, poate, mai bine să fi forțat hornu! de aerisire... dacă 
ar fi avut o scară să ajungă așa sus, destulă putere să dis- 
loce depunerea de pământ din jurul găurii stâncoase și, 
să și aibă loc suficient să se strecoare prin locul îngust 
despre care habar n-avea unde dădea. Își aminti că sub 
rochia idioată şi purpurie n-avea nimic. Își strânse mate- 
rialul pe trup și altcineva îi puse pătura peste umeri. 

— Doamna Ichim, vorbi doctorul. 

— Amelia. Spuneți-mi Amelia. 

— Amelia. Aţi fost răpită sau ați căzut în această peşteră? 

— Nici una, nici alta. E o poveste... ahh, lungă, încâlcită, 
de necrezut... 

— Încercați să ne lămuriți. Poate găsim totuși o portiță 
de scăpare. 

— Încerc... dar va fi foarte greu... ce sunt alea de acolo? 

Întinse degetul și arătă spre ceva alb. Interesant, ni- 
meni nu-şi întoarse capul să vadă, ba dimpotrivă, nişte 
bocanci de armată i se așezară în faţa ochilor, cu picioare 
cu tot și cu trupurile oamenilor, formând un fel de perete 
de camuflaj kaki-gri, să-i acopere câmpul vizual. 

— Parcă am văzut un os... de om? Osul piciorului unui 
om? 

— Doamna Ichim, Amelia, vorbi spre ea doctorul Ma- 
covei. Cum să vă spunem... ahh, ce greu e, Doamne... și 
se frecă cu palma pe ceafă, vădit încurcat. 

— Dacă-i os omenesc sau de animal, e ok, am mai văzut, 
n-o să leșin... îl asigură ea. După care vă povestesc despre 
armata soldaților romani de afară și vestalele lor din peş- 
teră, dacă mă lăsaţi să văd... poate vă pot fi de folos cu ceva. 
Ştiţi, am studiat geografia și geologia, poate găsim împre- 
ună o cale de ieşire... 

Bărbaţii se uitară unii la alții. 

— Ah, n-aţi fost afară! Să vedeți numai! 

— Ce să vedem, doamnă Ichim? întrebă locotenentul 
Zgribuc. 

— De când sunteți aici, în... chestia asta? arătă Amelia 
cu degetul de jur-împrejur. 

— Hmm, cam de ieri de la prânz... 

— Doamne! făcu ea. N-aţi ieșit deloc? Desigur, dacă 
ieșeaţi nu mai erați acum aici. De ieri de la prânz? Înseam- 
nă că... ce zi e azi? Au trecut douăzeci și patru de ore? Nu 
pot să cred! Cum ați supravieţuit, oameni buni? Ah, dacă 
tot am ajuns la acest capitol, ăă... ăăhmm... se aplecă mai 
aproape de urechea doctorului. Unde aveţi toaleta, dacă 
se poate? 

Macovei, fără să clipească măcar, îi indică cu degetul 
un loc mai îndepărtat, într-un fel de colț format de semi- 
cercul interior al uneia dintre coloane cu umbra peretelui 
de piatră. Amelia aprecie din priviri locul, apoi își ridică 
ochii spre bărbaţii din faţa ei. Aceştia, ca la o comandă 
neauzită, se dădură într-o parte şi rămaseră cu spatele. 
Ea se ridică încet. Îi era cam rău. Își strânse rochia lungă 
și largă în jurul corpului și, desculță, păși spre locul în- 
tunecat de parcă s-ar fi dus spre eșafod. Trecu pe lângă o 
grămadă de oase, dar nu le dădu nicio importanță. Avea 
altceva de rezolvat acum, mult mai urgent. 


+ + + 


Valer Chițu ajunse acasă. După un duș rapid și o masă 
frugală, se băgă în pat, alături de Tuţa lui dragă. O luă în 
braţe și o sărută cu iubire. Apoi se opri, dându-și seama 
că n-avea chef de niciun sex. 

— Ce-i, Valerică? Nu mă mai iubești, se ghemui Geor- 
geta lângă el. 

— Tuţa, cum nu?! Tu ești singura femeie pentru mine! 

— Atunci? 

— Oh, am niște chestii nasoale la muncă. Mă îngrijo- 
rează. A fost azi şi primaru’ p-acolo. 

— Primaru'? Ce chestii, Valerică? 

— D-ale serviciului, nu-ți bate capu”... 

— Valerică? Tu mă-nșeli cumva? se ridică Georgeta în- 
tr-un cot. 

— Nu, iubita mea, cum crezi? 

— Ai stat mult și ai venit târziu. 

— Știu, draga mea, n-am avut încotro, dacă nu ne trimi- 
tea primaru’ să venim acasă, stăteam acolo toată noaptea. 

— Cu alte fete? 

— Ce fete, Tuţa? Acolo muncim numai băieți. 

Georgeta se ridică în şezut și un sân i se dezgoli. 

— Valerică..., zumzăi ea provocatoare. 

— Ce-i? 

Şi se pomeni cu o pernă în față. 

— Adică, tu, Valerică, după ce te aştept ca o năroadă 
toată după-amiaza și toată seara și toată jumătatea de 
noapte, tu nimic? Nici măcar nu mă mai vezi? Ai alte fete, 
ha? Asta faci la muncă, te distrezi cu alte fete? 

Valer, încruntându-se la început, apoi înțelegând, se 
ridică și el în capul oaselor. 

— Getă dragă, sări aprins. Tu crezi că la depozit este 
ca la club? Ce-ţi trece prin cap? Ştii foarte bine ce din greu 
muncesc acolo, am și alte responsabilități, că-s şef, am pe 
cap trenuri care aduc petrol, benzină, uleiuri, parafină, 
păcură... o singură greşeală şi bum... sare totul dracului 
în aer, cu Cristian cu tot... 

Georgeta se puse în genunchi în pat, în fața lui, total 
dezbrăcată acum. 

— Ce-mi zici mie de bum și altele... asta faci tu cu fetele, 
hei? Bum, bum! Asta-ţi trebuie? 

— Tuţa, tu mă înţelegi greșit... 

— Ce greșit, mă? Greşit e ce faci tu! Nu da vina pe mine. 
Auzi, bum! Du-te, du-te fă bum mai departe cu fetele alea 
de pe-acolo... și se puse pe plâns. 

Valer o privi câteva clipe. Era intrigat și buimac, obosit, 
somnoros. Da, și un pic nervos. În primul moment era cât 
pe ce să întindă braţele, să-și îmbrăţișeze iubita. Apoi îi 
veni în minte imaginea scheletelor, primarul care-și sor- 
bea, aproape de miez de noapte, cafeaua în burniţa rece, 
vizita comandantului Grumeza şi se hotări imediat. Sări 
din pat, aruncând plapuma de pe el. Se îmbrăcă, sub pri- 
virile îmbufnate ale Georgetei, căreia nu-i venea să creadă 
ce vedea. 

— Valerică, dragă, unde mergi la ora asta? 

— Afară. Merg la depozit. 

— Da' de ce, dragă? 

— Am treabă, uite de-aia. 

— Cu fetele? 

Valer se întoarse spre ea, cu o mână în șold. 

— Tuţa! strigă la ea. Tu n-ai altceva în mintea aia decât 
că te înşel? Ia vezi! Îmi crapă capu” de atâtea probleme și 
tu nu poți înțelege! Termină cu plânsu'! Eşti exagerată! 
Pa, am plecat. 

Se întoarse și ieși din dormitor. 

— Valerică! strigă femeia după el. Valer! Dacă pleci 
acum, să nu mai vii acasă! 

— Ce zici? Cum să nu mai vin? E apartamentul meu! 
bombăni din hol. 

— Valer! 

Se încălță. Se duse la debara și căută prin cutia de scule. 
Alese o şurubelniţă, o lanternă, îi verifică bateriile, își luă 
telefonul și cheile. Toate cu mișcări mecanice, ca de robot, 
fără să se gândească la ceva anume. Își trase căciula pe 
cap, ieşi, trânti uşa după el și pe scările blocului cel nou 
îşi îmbrăcă geaca de iarnă. Afară burnița. Merse pe stră- 
duţa laterală, îngustă, și coti pe cea principală. Din obiş- 
nuinţă își scoase telefonul din buzunar. Se opri la intersec- 
ție. Și văzu. Şiruri de oameni, îmbrăcați în modul cel mai 
bizar, mergeau înspre Brașov. 

Se holbă la ei, nevenindu-i să-şi creadă ochilor. Se frecă 
pe pleoape. Stătea cu picioarele rășchirate, răsuflând din 
greu. Nu înțelegea ce vedea. Se uită mai cu luare-aminte. 
Vedea coifuri, scuturi, sulițe... bărbați încălțaţi cu niște 
sandale, la temperatura de două grade! Le vedea genun- 
chii și brațele dezgolite, armura... armură? Se trezi parcă 
dintr-o visare. Avu intenţia de a întinde mâna, să oprească 
un mărșăluitor, să-l întrebe care-i treaba?! Degetele lui 
trecură prin cotul omului. Ca prin aer, ca prin nimic. Nu-l 
atinse, nu simţi nimic în afară de frigul și burniţa nopții. 

Repetă gestul. Rândurile disciplinate mergeau drept 
înainte pe strada principală, care era și șosea națională. 
Din față se vedea venind o mașină, cu farurile luminând 
prin transparenţa imaterială. Trecu prin ei ca prin ploaie, 
cu ștergătoarele pornite. Valer cobori de pe trotuar și se 
apropie de coloană, amestecându-se printre ei. Niciun 

efect, cât de mic. În mod normal, ar fi fost atins, îmbrân- 
cit, călcat pe picioare. Acolo se aflau o sumedenie de... 
bărbați, cel puțin arătau a fi bărbați... fețele lor semănau 
între ele, ca o foaie multiplicată și apoi filmată repetitiv. 
Erau cu toţii la fel, nu se deosebeau prin nimic unul de 
altul. Aceleași haine, aceleași figuri și profiluri. 

Nimeni nu privea spre el. Nu-l vedeau. Sau nu conta 
pentru ei. Treceau prin el ca duhurile... Duhuri? se scutură 
Valer. „Ce dracu-i asta? De unde vin? Unde se duc?“ Apoi, 
dintr-odată, simți cum îl apucă panica. Sări înapoi pe tro- 
tuar și se lăsă pe vine. Se gândi că poate aveau legătură 
cu scheletele... „Ttt, fir-ar să...“ Să-l sune pe primar? Tele- 
fonul îi indica ora 0:31 a.m. Dormea primarul, cum să-l 
scoale? Comandantul Grumeza? Nu se cădea. Tastă numă- 
rul portarului și-l întrebă dacă se întâmpla ceva neobiș- 
nuit. Primi răspunsul că totul era în regulă, nicio mișcare, 
nimic altceva decât ploaia măruntă. Rămase descumpă- 
nit. Apoi se hotărî, dacă tot ieșise din căldura casei și nu 
avea deloc chef de alte răbufniri isterice ale Tuţei, să dea 
o raită pe străzile din preajmă. 

Valer realiză, cu stupoare, că cei care mergeau nepăsă- 
tori pe stradă puteau face parte dintr-o unitate militară 
care, pe vremuri, luptase în zona comunei Cristian, dar, 
murind, trecuseră în neființă și acum sufletele lor bântu- 
iau străzile noapte de noapte... Își trase gluga pe cap, își 
puse mănușile, înfiorându-se, neștiind că era foarte aproape 
de adevăr. Adâncit în tot felul de gânduri şi amărât după 
scena cu Georgeta, ajunse dincolo de intersecția centrului. 
Coti spre stânga, cu intenţia de a se întoarce acasă pe 

strada din spate. Cam la jumătatea ei, zări un bărbat. 
Stătea în mijlocului drumului și era îmbrăcat normal, 
adică cu geacă și pantaloni. Alături de el era un câine 
lăţos... aa, câinele fără stăpân, îl recunoscu. 

Ajunse lângă ei. Maidanezul dădu din coadă fără să-l 
latre. Doar se cunoşteau. Îl și hrănise de câteva ori. De 
mai multe ori, când amușina pe la containerele de lângă 
bloc. 

— Bună seara, salută Valer. 

— Bună seara, răspunse omul, fără să pară surprins de 
noua prezenţă. 

Valer văzu imediat că celălalt purta haine militare și 
bocanci. Dar nu-l cunoștea. 

— Căutaţi ceva, domnule? întrebă politicos, poate nu-și 
mai găsea pensiunea unde fusese cazat sau casa la care 
stătea în gazdă. 

— Nu caut nimic, mulțumesc, răspunse. Doar mă uit, 
și întinse un deget înmănușat spre casa din fața lui. 

Valer își îndreptă privirea spre direcția arătată. La în- 
ceput nu i se păru nimic deosebit, gard de fier forjat, niște 
copăcei, peretele casei, ferestrele închise cu obloane de 
lemn, burniţa... și... rânduri-rânduri de oameni care mer- 
geau prin casă, prin pereţi, prin copaci și garduri... Își miji 
ochii, să vadă mai bine. Nu se poate. Cel care mergea era 
nenea Levente, tâmplar la o făbricuță locală de mobilă. Şi 
tanti Kati... uite-o şi pe Eva și Pisti... făcu câțiva pași mai 
încolo și se opri la următoarea casă. Andrușcă, cu căștile 
în ureche, mergea ca un zombi ce era și pe timpul zilei, 
urmat de maică-sa, de tatăl său... 

Valer simți că se înăbușă. Îi pieriră nervii și inima-i bu- 
buia cu putere în piept. Se apropie de bărbatul îmbrăcat 
militar. Câinele îl întâmpină vesel, de parcă nu l-ar fi 
văzut de multă vreme și-și propti labele din față pe piep- 
tul lui, udându-l și murdărindu-l. Dar Valer nu reacționă. 
Era prea siderat și împietrit. Povestea cu scheletele era 
una, ceea ce vedea acum era... altceva. Ambele împreună 
formau o chestie prea puţin digerabilă. 

— Am văzut și pe stradă... murmură el. 

Străinul dădu din cap. Pe strada principală trecu în 
viteză un tir, apoi o mașină mică. Rândurile mergeau în 
continuare. În mod normal, ar fi fost spulberați și s-ar fi 
lăsat cu o baie de sânge, cu mulți răniți şi morți. Însă ve- 
hiculele nu întâmpinaseră niciun obstacol. Poate şoferii 
nu văzuseră mulțimea... Ce era cu oamenii ăia acolo? se 
întrebă Valer. 

— Domnule? îndrăzni el. 

— Îmm? 

— Scuzaţi-mă... 

— Da, domnule. Văd şi eu ce vedeți și dumneavoastră, 
dacă asta era întrebarea. 

Fu rândul lui Valer să dea din cap. 

— De ce se întâmplă una ca asta? mormăi. 

Bărbatul ridică din umeri. Din case și curți începură să 
iasă oamenii. Valer îi cunoștea pe cei mai mulți dintre ei, 
încă din copilărie, pe adulți și mai vârstnici, pe alții de 
prin sat... pășeau ca niște iluzii, ca niște suflete rătăcite 
sau alungate, pas după pas, părând să nu atingă caldarâ- 
mul. Cu ochii larg deschişi, privind în gol, mânați de o 

forță inexplicabilă care-i scosese în stradă, pe frigul și 
burnița nopţii. Apăreau din ce în ce mai mulți. Unii chiar 
treceau prin ei, ca și cum nici nu s-ar fi aflat acolo. Apoi 
tresări. În loc să fi fost îmbrăcați în pijamale — doar era 
unu noaptea —, toţi cei care ieșeau din case... uff... purtau 
coifuri, pieptare, sandale gen cizmă, scuturi, sulițe în 
mână... de la copii până la bătrânii satului. 

Intrau în rândul oștenilor, mărşăluind odată cu ei. Din 
ce în ce mai mulți. Vecini şi vecine, cunoștințe, prieteni, 
amici, locuitorii din Cristianul de Brașov. Directorul Iorgu, 
contabila Lucica, șefa de magazin Roxana, Mișu, patronul 
de la termopane, Doru șoferu', Răducu de la pensiune... 
Valer se cutremură. O lăsase singură acasă pe Tuţa lui, 
goală-goluță în vârful patului. Primul instinct îi dictă s-o 
ia la fugă, să dea buzna în apartament și măcar s-o aco- 
pere, dacă n-o putea apăra. Câinele se mișcă între el și 
bărbat, așezându-se mai bine pe asfaltul ud. Lui Valer îi 
veni să râdă. 

Cu mâinile înfipte în buzunarele blugilor, privea tre- 
cerea în pas cadențat, așezându-se cuminţi în coloane, ca 
şi cum ar fi defilat prin faţa președintelui țării sau al unor 
comandanți de armată. Mergeau cu capul sus, spatele 
drept, chiar dacă unii dintre ei erau ceva mai îndoiți de 
mijloc datorită diferitelor afecțiuni medicale, de parcă ar 
fi urmat să dea onorul la steag. Din nefericire, nu era o 
paradă de ziua României sau zilele Cristianului. Nu era 
vorba despre nicio serbare, festivitate sau petrecere. 

De ce ieșeau oamenii din case? Să fie morţi deja și 
transformați în fantome? De ce treceau pe stradă șiruri 

de bărbaţi îmbrăcați ca romanii din filme? De ce apăreau 
schelete albe în depozitul de carburanți? Să se fi declanșat 
o epidemie? Să fi scăpat de undeva un gaz otrăvitor? 
Valer oftă cu voce tare. Bărbatul străin de lângă el dădu 
din cap, confirmându-i suspinul. 

— Domnule, îndrăzni Valer. Nu sunteți de pe-aici... 

Omul dădu din nou din cap, fără să spună nimic. 

— Ce e... chestia asta? întrebă Valer, arătând cu bărbia 
la nenea Tibi, care se prelingea din casă în curte și apoi 
în stradă, alături de ceilalți, urmat de Sanda, Ela, Alex, 
Mitu... 

Bărbatul ridică din umeri. Nu prea avea chef de vorbă, 
observă Valer. Dar el, da. Ca orice sătean sau cristolovean, 
îi plăcea să salute lume străină, chiar să intre în vorbă, să 
mai schimbe câte o cugetare, impresie, filosofie de viaţă... 
dar după cum arăta, cel de lângă el nu era brașovean, l-ar 
fi mirosit din prima. 

Thor, câinele lui Ciorogaru, se repezi deodată la gard 
și începu: să latre furibund. Maidanezul satului îl lătră 
înapoi și începu o ceartă între cei doi dulăi, cu mârâ:ituri 
și zgrepţenături printre şipcile gardului, mai să-l dărâme. 
În timp ce câinii se hârâiau, oamenii continuau să iasă din 
casele lor şi să se încoloneze la marș. Incredibil. 

— Mai întâi scheletele, acum strigoii... bombăni Valer, 
dând să plece. 

— Schelete? se-ntoarse bărbatul spre el. Ce știi despre 
schelete? 

Valer se uită la el, la început nedumerit, apoi, fără să-și 
dea seama de ce, simți cum îl apucă furia și era cât pe ce 

să se repeadă asupra lui, precum câinii. Ceva din vocea 
celuilalt îl opri, însă, cu toate că din starea de nepăsare 
trecuse direct la adresarea fără nicio politețe. Privindu-l 
în ochi, prin perdeaua de burniţă, Valer realiză că acel om 
știa și el despre schelete. Ridică din umeri, cum făcuse și 
bărbatul cu câteva minute mai-nainte. De ce i-ar răs- 
punde? 

— Sunt maiorul Vanciu Daniel, de la o unitate militară 
din București, spuse el dintr-odată, pe un ton sec, ca al 
omului obișnuit cu prezentările impersonale. Dumneata 
cine ești? 

Valer clipi de mai multe ori, ploaia măruntă îi cădea 
direct peste față. Să-l creadă sau nu? Ezita. Şi ce dacă era 
îmbrăcat în uniformă militară? Asta nu dovedea nimic. 
Ce, Targo nu purta şi el numai uniforme militare second 
hand, cumpărate de pe diverse site-uri, cu toate că nu 
făcuse nici jumătate de oră de militărie la viaţa lui? Totuși, 
celălalt nu părea a fi un impostor, i se auzea din tonul 
vocii, i se vedea din statură, din poziția umerilor. 

— Sunt Chițu Valer, manipulant la depozitul de carbu- 
ranţi. Cu ce ocazie prin satul nostru? 

— Ai spus că ai văzut schelete, trecu Vanciu peste între- 
bare. Te rog, îmi poți descrie cum arătau? 

Valer aproape că rânji. 

— De ce? De ce vă interesează? 

— Pentru că am văzut și eu schelete. 

Valer înghiți. „S-a dus secretul” își zise și se gândi ime- 
diat la primar. 

— Păi... era ca un schelet... 

— Cum arăta scheletul? întrebă din nou Vanciu, de 
data asta pe un ton de comandă. 

— Erau schelete albe, nu le lipsea nimic, erau întregi... 

— Mai multe? Cam câte? 

— Ăăă, păi, să fi fost cam zece... minți el. 

— Zece? Nu mai multe? 

— Poate doișpe, se corectă Valer. 

— Unde le-ai văzut? 

— Păi... ăăă... 

— La depozit? În curtea depozitului? 

— Păi, da... 

— Erau așezate în cerc? 

— Poftim? În cerc? Nu, erau pe ici, pe colo... 

— Acum unde se află? 

— Tot la depozit. 

— Hai să-mi arăţi. 

— Ce? Cum? Da nu se poate. Domn maior, e noapte, 
portarul nu ne va lăsa să... 

— Lucrezi acolo, nu? Ai legitimaţie? Te va lăsa să intri. 
ÎI informez și pe colonelul Grumeza, să vină cu noi. 

— Colonelul Grumeza? Comandantul? 

— Da. Îl cunoști? 

— E comandantul unității militare. Desigur. Dar... 

— Hai la depozit. 

Nu era o invitaţie. Era un ordin. Valer se gândi din nou 
la primar. Şovăi. 

— Domnule maior... vreau să vă întreb... 

— Întreabă. 

— De unde știți despre schelete? 

— Cunoşti o peșteră adâncă, undeva prin dealurile de 
aici? și arată cu brațul spre o direcție oarecare. 

— Peșteră? Nu prea sunt peșteri prin zona asta, decât 
mai înspre Râșnov... De ce? 

— Doar așa. Hai acum la depozit. 

Scoase un fluierat scurt, mai mult un fel de șuierat și 
câinele satului se opri din lătratul lui furios, se uită la 
maior și sări sprinten să-l urmeze, părăsindu-l pe Thor 
de dincolo de gard. Valer se gândi că aveau drum lung 
de străbătut până la depozit, era hăt departe, chiar la 
ieşirea din Cristian. Privi încă o dată la lumea care ieşea 
din case, fantome ce luau forma altor fantome, se înco- 
lonau mergând, mergând... mergând... 


+++ 


Grumeza se trezi. Simți cum ceva greu Îl ținea apăsat 
în jos, ca o plapumă de fontă, pentru că mirosea a metal. 
Îi veni greu să respire, cu atât mai mult să se miște. De- 
puse un efort considerabil să-și poată elibera două de- 
gete, cu care să împingă în jos granulele feroase de pe el. 
Acestea porniră la vale ca o avalanșă, cu o huruială ca de 
sfărâmare. Reuși să-și extragă și picioarele, apoi începu 
să-i caute pe ceilalți, săpând întâi cu palmele, până ce 
dădu de coada unei cazmale. Grăunţele de fier erau grele, 
lipicioase și ei nu avea stabilitate în masa omogenă și miş- 
cătoare. 

Dădu de un corp, îl eliberă, scoțându-l la iveală pe Rică- 
fără-frică, ce fusese odată un copil mic, firav, bolnăvicios 

și plângăreț până la exasperarea tuturor. Cu timpul cres- 
cuse, la liceu se apucase de judo sau Karate, se împlinise, 
iar acum era un zdrahon de bărbat. Fiica sa cea mare stu- 
dia la un liceu din Germania, cu o bursă de merit. 

Rică-fără-frică se scutură ca un lup, dintr-o parte în 
alta, împroșcând cu bile de fier de parcă ar fi fost o mitra- 
lieră. Se apucară amândoi să mai dezgroape și, încetul cu 
încetul, după o muncă istovitoare, erau cu toții eliberați 
de sub greutatea măruntelor sfere. Pompierii voluntari 
erau de acum în picioare, fără vătămături și începură să 
elibereze câteva porțiuni, să poată sta în picioare. 

— Frate! suflă Ovidiu, ștergându-și sudoarea și întin- 
zându-și praful negru pe toată fața. Ce-a fost asta?! 

— Ce este asta! îl corectă Corneluș-derdeluș, studiind 
o biluță. 

— Sunt din fier? întrebă Neluţă-luţă. 

— Nuu... cum crezi... sunt din mărgăritar! spuse Răzvi- 
rezul. 

Râseră. Atmosfera se destinse şi deveniră din nou ace- 
iaşi bărbați glumeți. 

— Ce facem cu toată... cantitatea asta de fier? 

— De unde o fi căzut? 

— O fi fost vreo surpare de teren. 

— Suntem sub un depozit de alice? 

— Tavanul nu e căzut. 

— Ar fi trebuit să cadă și pământ... 

— Să fi fost cutremur? 

— Nu. Atunci ar fi crăpat pământul. 

— Ne-ar fi îngropat aici de vii. 

— Or fi dinamitat niște descreierați? 

— Noaptea? 

— E ilegal. 

— Ce? E ilegal să dinamitezi noaptea? 

— E interzis să dinamitezi, punct. 

— Cariera de piatră e departe... 

— O fi căzut o bombă? 

— Ce bombă visezi? 

— Nu ştiu, zic şi eu... 

— Să ne fi atacat rușii? 

— Lasă, omule... 

— Bă, o fi explodat ceva la depozit? 

— Nu, bä. 

— Nu aşa sună o explozie. 

— Da' cum? 

— Dacă exploda ceva la depozit, acum erai bai-bai! 

— Da, mă omule, dą’ nu vezi? Astea-s alice de fier. 

— Ba văd. 

— Alicele astea nu se folosesc la puștile de vânătoare? 
— Ai dreptate, sunt proiectile de plumb pentru cartușe. 
— Cine dracu' se duce la vânătoare noaptea? 

— Braconierii. 

— Avem noi braconieri în Cristian? 

— Ce să vâneze? Lulele? 

— Ce lulele? 

— Chiar de-ar fi așa, nu pleci c-o tonă de alice după tine. 
— Aici ai dreptate. 

— De unde au căzut toate astea? 

— De sus. 


235 


MARȘUL FANTOMELOR Anamaria Borlan 


— De sus, de unde? 

— Tavanu-i întreg. 

— O fi aruncat careva pe puț și s-au rostogolit pân-aici. 

— Înseamnă că toate galeriile sunt obturate? 

— Poate. 

— Puţul de coborâre are cam patruzeci și opt de metri. 
Cât un bloc cu zece etaje. Cum să arunci așa o cantitate 
de alice? 

— Şi de unde să faci rost de așa o cantitate! 

— Doar dacă ai goli o fabrică de alice... 

— Ştii tu unde-i o fabrică de muniții? 

— Nu, habar n-am. 

— E hăt departe. 

— Atunci? 

— Eu n-am nicio explicație. 

— Nici nu ţi-am cerut. 

Lumina din sala cavernei clipi de câteva ori. 

— O-o! Se descarcă dinamul, observă Nicu-ticu. 

— Nasol! Vom rămâne pe întuneric, se scărpină Dan 
seriosul pe chelie. 

— Avem lanterne, replică Luci-mucii. 

— Şi cât te vor ține bateriile? O oră? Ce ne facem pe 
beznă? 

Mai multe voci începură o polemică, fiecare venind cu 
idei și sfaturi. Grumeza se uită la Adi și la Cristi, care nu 
scoseseră încă nici un cuvânt. 

— Propun să ieșim, spuse comandantul. 

Văzu doar mai multe perechi de albul ochilor aţintite 
spre el. 

— Cum? Să plecăm? mormăi Cristi farmacistul. 

— Să-i lăsăm pe ceilalți înăuntru? 

— Deocamdată, zise colonelul. leșim, aduc întăriri de 
la unitate, să eliberăm mai întâi spaţiul. Ne întoarcem cu 
un alt generator. Pe întuneric nu vom vedea nimic. Decât 
să stăm aici fără să facem nimic, oricum am pierdut mult 
timp preţios, mai bine ne mobilizăm altfel. 

Se lăsă tăcerea. Fiecare în sinea lui îi dădu dreptate. 

— Florine. Adică, domn colonel, spuse Adi. Drept e că 
nu am reușit să facem nimic. Am venit să salvăm situația 
și mai rău ne-am încurcat. Noi suntem pompieri voluntari. 
Ştim să stingem focul, să scoatem oamenii din pericol. Să 
descarcerăm, să rupem uși... să salvăm... 

Vocea i se frânse. La lumina din ce în ce mai slabă, fețele 
înnegrite ale tuturor de-abia se mai distingeau. Simțiră 
cu toții durerea neputinței din vorbele şefului lor. În li- 
niștea nefirească ce se lăsă peste ei, auziră un sunet ciu- 
dat. Un fel de scârţâit foarte ascuțit și prelung, ca și cum 
o foaie lungă de tablă era sfâșiată de o lamă ruginită. Se 
înfiorară și, instinctiv, se retraseră spre pereții sălii, urcând 
cu greu și alunecând pe movilele din grăunţele de fier. 
Zgomotul sinistru reverberă, urcând până la boltă, lovin- 
du-se de stânca peșterii, căzând greu pe umerii lor, cu- 
prinzându-le ca într-o menghină frunţile și stomacurile. 

Se chirciră, gemând. Sunetul, la început ca un vâjâit 
răgușit, începu să crească în intensitate, pulsând dur, ne- 
milos, revărsându-se apoi ca un torent dezlănțuit. Oa- 
menii urlară, prăbușindu-se și rostogolindu-se odată cu 
bilele de fier. Lumina pâlpâi de câteva ori, apoi bezna îi 

învălui de tot. Grumeza fu primul care aprinse lanterna. 
ÎI dureau toate măselele, dinţii, urechile, ochii și simți ceva 
cald prelingându-i-se din nări. Se şterse cu dosul palmei, 
știind că era sânge. Se aprinseră mai multe lanterne, dar 
nu aveau puterea să lumineze întreaga sală. 

— Să-mi bag... se auzi o voce. 

— E careva rănit? strigă Adi. 

— Nu știu, răspunse cineva. 

— Cristea! ţipă Adi. 

— Aici. 

— Teodor! 

— Aici. 

— Ovidiu. Nelu. Aurel. Dane. Răzvan. Cornel. Marian. 
Nicu. Lucian! 

— Aici. Aici. Aici. Aici. Aici... 

Primind răspunsuri și auzind vocea fiecăruia, se linişti. 
„Interesant“, gândi Grumeza. „Pe mine nu m-a strigat ni- 
meni la apel!“ 

— Domn colonel, i se adresă Adi. Hai să facem aşa cum 
ai spus. leșim, tragem o gură de aer, mergem să luăm mai 
multe cazmale și lopeţi și ne-ntoarcem. Uite, chestia aia 
de piatră din mijloc e aproape de tot acoperită. Facem așa? 

— Facem, răspunse Grumeza. Revin cu o jumătate de 
grup. Aduc și un generator. 

— Bine. Îmi trezesc toţi vecinii, verii și cumnaţii din 
somn, să vină să dea o mână de ajutor. Voi, băieți? 

— Şi noi la fel, strigară mai multe voci. 

— Punctul de întâlnire e la gura puţului, zise colonelul 
şi din obişnuință se uită la ceasul care i se oprise. Aveţi la 
dispoziţie două ore. Înțeles? 

— Înţeles, să trăiţi, zbierară pompierii voluntari. 

— Pleca-rea! 

Câţiva se apucară să sape și să dea la o parte movilele 
din bile. Înaintau încet, cantitatea pe care o îndepărtau se 
rostogolea înapoi, munca era una de sisif, nu neapărat 
zadarnică, dar mult prea anevoioasă și lentă. Grumeza 
estimă că-i va apuca nu dimineața, ci chiar seara de a 
doua zi, până vor ieși. Ar fi fost bine să termine pe timp 
de zi. Pe lumină se rezolvau mult mai ușor anumite tre- 
buri. Încă de noapte îi venise o idee. Când va ajunge 
acasă, o va întreba pe Irina dacă descoperise între timp 
codul din carte, cel care deschidea formațiunea de piatră. 
Poate avea noroc și, cu ajutorul soției sale, va găsi cifrul 
secret, astfel încât să-i poată elibera pe cei prinși înăuntru. 
Însă avea şi o idee de rezervă pusă de-o parte. 

În același timp, se lupta cu o sumedenie de întrebări care 
nu-i dădeau pace, multe răspunsuri de primit, multe expli- 
cații de obţinut, dar și de dat, o mulțime de hârtii de com- 
pletat, o imensă bătaie de cap, să convingă superiorii că 
nu era vorba despre o povestire science-fiction sau despre 
un film fantasy. Chiar dacă cei mai mulți nu-l vor crede — 
poate nici el n-ar fi crezut așa ceva — experienţa celor trăite 
avea să îi rămână pentru totdeauna, n-avea să i-o poată 
lua nimeni, n-avea să i-o şteargă nimeni din memorie. 

Decise cu greu să le propună ieşirea din peșteră. Îi pă- 
rea bine că Adi înţelesese şi fusese de acord. De ce să se 
chinuie în continuare, când puteau lua altfel de măsuri? 
Fiind deja destul de mulți oameni implicați, secretul nu 
mai era secret. Cu câteva mâini de ajutor și efective în 

plus, câștigau timp și îi puteau elibera pe cei prinși în in- 
teriorul pereţilor. Probabil că aceasta fusese misiunea 
maiorului Vanciu. Să vină la Cristian, să cerceteze locul 
din peşteră, să ia mostre din schelete și să se întoarcă la 
București. Da. Simplu. Dar uite că nimic nu era atât de 
simplu pe cât părea. lar maiorul Vanciu nu ştia de schele- 
tele din curtea depozitului de carburanți. 

În mod ierarhic, maiorul ar trebui să-i dea lui raportul, 
el fiind mai înalt în grad și având funcția de comandant. 
Însă Grumeza era sigur că nu va primi nimic din partea 
maiorului. Pentru că el raporta direct la București. lar 
Grumeza raporta la Brașov, colonelului Atanasie Nico- 
lescu. Se întrebă dacă cele două rapoarte vor coincide. 
Poate Vanciu va scrie că nu găsise nimic important sau 
demn de luat în seamă și dosarul se clasa. Să scrie și el 
așa? Nu. Nu ar fi corect. De ce să treacă sub tăcere un fapt 
real, chiar dacă părea, din toate punctele de vedere, mai 
mult decât ireal? 

Ce să facă cu scheletele de la depozit? se întrebă în timp 
ce urca prin galerii și apoi pe scara din puțul peșterii. 
Ajunse afară. Ploaia rece îi udă faţa și aerul nopții îi dădu 
senzația că se întorsese nu dintr-un subteran unde fusese 
câteva ore, ci chiar din vidul spaţiului cosmic. leșiră unul 
câte unul, toți cei doisprezece oameni, ca apostolii, cu el 
treisprezece. Tremurând un pic, se îndreptară spre mași- 
nile parcate ceva mai încolo, fiecare cu ce venise. 

— Bă! Bă, bă, strigă deodată, panicat, Teo-vreo. 

— Ce-i? 

— Uite! 

— Ce? 

— Uaau... 

— Băga... 

— Pfthiu! 

— Uoohh! 

Exclamaţiile pieriră luate de vântul aspru coborât din- 
spre Postăvaru. Din instinct, pompierii voluntari formară 
un grup compact, parcă apărându-se unii pe alții. 

— Să mă trezească cineva, bombăni Marian-bogatu. 

— Pe mine să m-adoarmă, îi replică Dan-seriosul. 

— Ferește! 

Se feriră. Coloanele de câte patru rânduri de oșteni ro- 
mani treceau impasibile prin pădure, prin trunchiurile 
groase de copaci, printre crengile joase ale brazilor, prin 
tufărişul înalt, prin trupurile pompierilor. Nu se opreau, 
nu-i ocoleau, mărșăluiau într-o singură direcție, emanând 
din interiorul lor o luminozitate difuză, suficientă cât să 
fie remarcați. 

— Asta... e... ce? făcu Rică-fără-frică, arătând cu degetul. 

— Halucinăm? întrebă Neluţă-luţă. 

— Am inhalat praf de fer... 

— Ne-am intoxicat cu monoxid de carbon... 

— N-a fost nicio ardere... 

— Poate de la generator... 

— Poate de la șobolani... 

— Poate de la extratereștri verzi... 

— Linişte! zbieră deodată Adi. 

Tăcură. Luminau cu lanternele trecerea, privind cu 
gurile căscate, uluiți aproape de şoc, cum treceau spectrele 
fantomatice. 

— Ce-s ăștia, mă, vorbi Nicuc-ticu în șoaptă, dându-i 
un cot lui Ovidiescu. 

— De ur’ să știu? 

— Arată a... din ăia... 

— Soldați romani, îi ajută Răzvi-rezul. 

— Romani? Ca ăia, din timpul romanilor? 

— Pe-acolo. 

— Ce să caute p-aici? 

— Întreabă-i! 

— Phai! Mama lor! 

— Au înviat din morți? 

— N-au înviat, nu vezi? 

— Sunt morți? 

— Sunt stafii. 

— Ca-n filmul ăla, Fantomele fostelor iubite'*? 

— Taci, dreacu, ce foste iubite? Te-ai iubit tu cu d-alde 
ăștia? 

— Da' nu-i nimic real aici, nu? 

— Real nu, da’ vezi ce vezi. 

— Păi... ce văd? 

— Cred că ne-am intoxicat cu ceva... 

— Vedem cu toții același lucru? 

— Ce lucru, bă? Nu vezi că sunt mulți ai dracu? 

— Ce crezi, or fi mai multe plutoane sau companii? 

— Mai multe batalioane. 

— O întreagă armată. 

— Cohorte. 


14 Fantomele fostelor iubite (Ghost of Girlfriends Past), comedia 
romantică din 2009, în regia lui Mark S. Waters, cu Jennifer Gamer 
şi Mattthew McConaughey. 

— De unde vin? 

— Ur se duc? 

— Merg spre sat! 

— Spre sat? La noi în sat? 

— Da'n care sat? 

— Ăsta-i asediu! 

— Asediu, bă! 

— Invazie! 

— Hai să plecăm. 

— Haide! 

— Haide, haide, haide! 

Pompierii, de parcă ar fi trecut prin fața unui ecran pe 
care se proiecta un film în aer liber, se răspândiră şi, por- 
nind motoarele mașinilor, plecară. 

Gnumeza se îndreptă spre vehiculul militar. În lumina 
farurilor urmări o vreme perdeaua de burniţă care se vă- 
lurea în bătaia vântului și marșul cadenţat, foarte milită- 
ros, al unei oşștiri părând decupată, scenă cu scenă, din 
filmul History of the World. Apoi, parcă își aminti de ceva. 
Nu era sigur. Nu gândea foarte clar în acele momente, 
fiind încă sub impresiile recent trăite, începând cu schele- 
tele din depozit şi cele câteva ore petrecute în peșteră. Iar 
acum, ceea ce vedea afară... 

Se întrebă dacă putea exista vreo legătură între schelete, 
construcția de piatră ermetic închisă şi defilarea trupe- 
lor... se scărpină pe barba țepoasă care-i crescuse în ulti- 
ma Zi, iar din guler se rostogoliră câteva bile de fier. Avu 
intenţia să-și întindă mâna după ele, le auzi căzând pe pre- 
şul de cauciuc al mașinii, însă îi fu prea lene să aprindă 

plafoniera și să le caute. De unde se revărsase acea canti- 
tate imensă de alice? Doar dacă cineva le-ar fi turnat prin 
puț... dar cine să facă așa ceva? Ar fi avut nevoie de cel 
puțin o încărcătură de benă, chiar mai multe de... nu, era 
prea absurd. „De ce absurd?“ se întrebă. „O fi mai logic 
și rațional să găsești schelete, o construcție de piatră care 
nu ştii cum se deschide, niște... ostași romani mergând 
peste tot? Au căzut doar câteva sute de kilograme de bile 
de fier! Nimic altceva.“ 

Nicu folosise cuvântul asediu. În manualul de război 
asediu este definit ca fiind o acțiune militară asupra unui 
loc, localități sau zone bine definite, prin încercuire, îm- 
presurare şi atac din partea asediatorilor cu intenţia de a 
ocupa prin forță acel loc, uzitând dotările armate. Da... 
însă în ziua de azi nu se mai asediază castele, cetăţi sau 
dealuri fortificate. Din simpul motiv că nu mai exista așa 
ceva. 

Da... însă... Nicu e un foarte bun IT-ist, as în meseria 
lui, făcuse și armata la fosta unitate militară de tancuri 
Lipova, dar nu cunoştea articolul o sută paisprezece, ali- 
niatul patru din Constituţia României, care spune că Starea 
de asediu, nu asediul în sine — este o măsură excepțională 
de natură politică, militară, economică, socială și de altă 
natură aplicabilă pe întreg teritoriul țării ori în unele uni- 
tăți administrativ-teritoriale, instituite pentru adaptarea 
capacității de apărare a ţării la pericole grave, actuale sau 
iminente, care amenință suveranitatea, independenţa, 
unitatea ori integritatea teritorială a statului, măsură care 
se instituie în cazuri determinate de apariția unor peri- 

cole grave la adresa apărării țării şi siguranței naționale 
sau a democrației constituționale ori pentru prevenirea, 
limitarea și înlăturarea urmărilor unor dezastre. 

Așadar... în care categorie se încadra... marșul năluci- 
lor? În primul rând, nici măcar nu erau oameni, în sensul 
de ființă umană alcătuită din carne și oase... ah, aproape 
se lovi cu palma peste frunte. Carne şi oase. Asta era! Din- 
tr-un motiv sau altul, sau chiar fără niciun motiv, schele- 
tele ieșiseră din interiorul, hmm, învelișului uman. Drept 
urmare... ei bine, oasele într-o parte, spiritele în cealaltă... 

Grumeza oftă. Explicaţia era una bună, dar nu ținea în 
fața comisiei militare. Porni motorul și conduse prin masa 
de arătări, pe drumul forestier presărat de bălți și noroaie. 
Străzile satului erau pline de... ființele ireale, dacă un 
strigoi poate fi numită ființă. Parcă mașina în fața casei, 
deschise poarta, curtea îi era plină cu astfel de himere. 
Izvorau de nicăieri, apăreau din neant, curgeau ca un râu 
prea-plin, inundând totul din jur. Descuie ușa, intră în 
hol și aprinse lumina. Mișcarea fantomatică se prelingea 
din pereţi, dinspre bucătărie, sufragerie, birou, debara... 
și fără a se mai descălța, lăsând urme de noroi și apă pe 
gresie, parchet și covor, se repezi în dormitor. 

— Irina, șopti. Irina! Irina, strigă în cele din urmă. 

Aprinse lumina. Patul din dormitor era gol. Ascultă cu 
încordare și se duse în fața băii, bătu ușor cu degetele în 
uşa de sticlă. Niciun răspuns. Șiruri de fantome continuau 
să treacă prin cameră, prin mobile, prin el... 

— Irina! ţipă. 

Apoi zări cartea pe noptieră. Dave și castre pe teritoriul 
Daciei, spunea titlul, cu litere albe pe un fond de apus de 

soare, pe coperta cartonată. Autor, un nume necunoscut, 
academician, cercetător științific, doctor în istorie. Des- 
chise la semnul de carte. 


„Prea puţin au fost cercetate și explorate castrele mai mici. 
Astfel de mărunte fortificații se găsesc mai peste tot pe terito- 
riul Daciei, construite mai ales peste satele nimicite, dave. Spre 
exemplu, Gabinius a fost unul din legati a Legio quinta alaudae, 
cunoscuta Legiune a cincea sau, mai popular, Legiunea Gallica, 
cea care și-a lăsat amprenta pe teritoriul dacic. Fondată în 52 
î.H. de generalul Gaius Iulius Cezar, devenit ulterior dictatorul 
Romei, în perioada 49-44 î.H., Gallica a fost prima legiune 
romană care a avut soldaţi ce nu erau cetățeni romani, auxilia 
și velites, împărțită în trei categorii distincte, ca: Luiza, alae, in- 
fanteria, cohortes şi formațiunile etnice de luptă, numeri. Legi- 
unea a fost distrusă în 86 d.H., în timpul bătăliei de la Tapae, 
în Războiul Dacic al lui Domitian. 

Ce nu se știe din cărțile de istorie este că prefectul praetorian 
Cornelius Fuscus, care a invadat Moesia Inferior, Dacia Supe- 
rior şi Inferior, a ordonat construirea de nenumărate forturi, 
castra, şi drumuri de acces de către accensi velati, pe întregul 
teritoriu aflat în război. Ultimele descoperiri arheologice din 
anii 1964-1968, nepublicate, relevă fapte uluitoare. 

Una din cele mai apărate căi de acces a fost ceea ce astăzi 
numim culoarul Bran-Rucăr. Dar nu a fost doar un culoar. De 
o importanţă majoră, acest tronson a fost crucial. Pornind din 
sud, din Moesia Inferior, de la Dunăre în sus, au existat paispre- 
zece castre, fortificațiile romanilor. Dacă ne uităm azi pe harta 
țării, vedem un traseu bine definit, care străbate Câmpia Română, 
subdealurile și munții Carpaţi și ajunge în depresiunea intracar- 
patică și trece prin depresiunea Bârsei până la munții Vrancei. 
Dintre punctele cele mai importante, amintesc, de la sud la nord, 
Novae, Turris, Jidova, Cumidava și Angusta. Acest șir de fortifi- 

caţii, ca un adevărat zid, au apărat Dacia romană de atacurile 
roxolanilor, carpilor, a dacilor liberi și altor triburi nord-estice. 

Una din cele mai intrigante fortificații e cea de la Cumidava. 
Aflată între localitățile Râșnov, Vulcan şi Cristian, în prezent 
se văd doar ruinele unui zid de piatră. Această castrum are însă 
o istorie prea puţin sau deloc cunoscută. Ridicată în interiorul 
zonei aproximativ triunghiulare, săpăturile arheologice reluate 
între anii 1999-2001, au relevat faptul că acolo a fost construită 
o mică cetate romană, un fort militar. Comi-dava, fosta așezare 
dacică, reprezentând punctul critic, de mare importanță, a re- 
giunii unde au avut loc întâlnirile teritoriale ale generalilor, 
legatus legiones cu guvernatorul teritoriului, beneficiari consularis 
și ofiţerii superiori ai legiunii din apropiere, tribuni laciclavi. 
Pentru ca dacii să nu se infiltreze în rândul trupelor auxiliare 
etnice, să le spioneze mișcările, să le cunoască strategiile și să-i 
omoare în timpul întâlnirilor, romanii au fost nevoiţi să ia mă- 
suri excepţionale. Au știut din experienţele anterioare că dacii, 
mai ales cei din zonele montane, unde au trăit cu precădere, 
pot ataca oricând. Câteva tăblițe inscripționate, parțial distruse, 
confirmă și descriu modul de acţiune, fără milă, al dacilor. 

Pe de altă parte, dacii se considerau nemuritori, conform în- 
țelegerii cultului zalmoxian, âthanatizein nu, explicat de Mircea 
Eliade în Istoria credințelor și ideilor religioase, vol II, ur- 
mând studiile lui Linforth privind credința geto-dacică menţio- 
natà de Herodot în Istorii, al caracterului htonic al zeului. Tot 
Eliade afirmă că numele zeului dac provenea din limba frigiană, 
zalmos însemnând lup, de aici numele zeului trac ar fi Zalmoxis 
în loc de Zamolxis. De unde stindardul dac era reprezentat de 
un cap de lup și corp de balaur, prin care trecea vântul și pro- 
voca un efect psihologic care inducea o stare de teamă, nesi- 
guranţă și nervozitate, fatale pe câmpul de luptă. 

Zalmoxis, fiind o divinitate htonică, se făcu nevăzut din mij- 
locul tracilor, coborând în adâncul încăperilor subterane.(...) Tracii 
fură cuprinşi de părere de rău după el și-l jeliră ca pe un mort. După 

un timp, se ivi însă iarăşi în fața lor și aşa făcu să creadă în toate 
spusele lui“, Herodot, Istorii. 

Cercetările arheologice au relevat că există câteva peșteri în 
zona triunghiului Râșnov-Vulcan-Cristian, de mare adâncime, 
care conţin încăperi subterane încă neexplorate suficient, da- 
tând din perioada 100 î.H. — 100 d.H., unde ar exista altare pen- 
tru sacrificii umane, bazine colectoare pentru veninul de viperă 
amestecat cu sânge şi camere funerare în forme drepte, de 
bancă, construite din piatră cioplită, formate de obicei din trei 
încăperi, de sacrificiu, votivă și mortuară, aici semănând în- 
trucâtva cu mastabele egiptene.“ 


Grumeza închise cartea. Se miră cum de avusese răb- 
dare să citească atâtea pagini, știind care era situația de 
afară. Nu aflase mare lucru, de fapt, mai nimic despre 
codul care ar fi putut deschide construcția din peșteră. 
Doar că ultimul paragraf îl alertă. Redeschise cartea și 
avu intenția de a poza partea de jos a paginii. Ecranul 
telefonului era negru. Îl puse la încărcat, apoi își căută 
soția prin toată casa, ieși chiar şi în curte și în grădina din 
spate. Ştia, însă, că n-o va găsi. 

— Irina! strigă. 

Nu-i răspunse nimeni. Trupurile fantomatice izvorau 
de pretutindeni și, cu stupefacție, recunoscu pe unul din 
vecini. Îl strigă pe nume, dar omul nu reacționă. Avea 
privirea pierdută şi mergea împreună cu ceilalți. Grumeza 
simţi că-și pierde cumpătul. O presimţire rea i se insinuă 
în suflet. Se repezi înapoi în casă, aprinse toate luminile, 
peste tot, căutând-o pe Irina. Era de neconceput, mintea 
nu-i putea asimila un astfel de gând, cu toate că știa că im- 
posibilul era real. Irina se afla undeva printre acele umbre 

lunecoase, sub formă de oameni îmbrăcaţi în uniforma 
militară a unei cohorte romane din zorii erei noastre. 


+ + + 


— Doamnă Ichim, zise locotenentul Zgribuc spre ea, 
după ce Amelia reveni... din colț. Spuneaţi că afară ați vă- 
zut...? Ce ați văzut? 

Amelia se ghemui pe un rucsac şi trase pătura peste 
ea. Parcă sus, pe masa aia de piatră rece, nu-i fusese așa 
de frig ca aici, jos. Privi tavanul prin care se prăbușise. Nu 
se vedea nicio crăpătură sau deschizătură. Uitându-se 
mai cu luare aminte, se gândi la posibilitatea ca o trapă 
să se fi deschis... ah, nu, nu e posibil, îşi scutură ea capul. 

— Afară, da! Ei bine, eu am să vă spun, dar nu veți crede. 
Şi povestea e mai lungă... totul a început pe drumul fores- 
tier... 

— Care drum forestier? 

— Sunt mai multe? 

— Sigur că da. Sunt cinci dealuri numai în raza locali- 
tății și fiecare are cel puțin un drum forestier, plus poteci 
marcate şi nemarcate. 

— N-am ştiut. Adică nu m-am gândit. 

— Aţi menţionat mai devreme că aveţi specialitatea 
geografie. 

— Da. 

— De ce vă aflați pe drumul forestier? Eraţi singură? 

— Nu. Am organizat o excursie cu clasa mea, pentru a 
ne cunoaște relieful. 

— Cu clasa dumneavoastră? 

— Da, clasa a V-a. 

— Nepoata mea e în clasă la dumneavoastră? 

— Cum o cheamă? 

— Sofia Elena Dorlean, e fiica soră-mii. 

— Da, e la mine-n clasă. 

— Oana Lipta? 

— A mers şi ea în excursie. 

— Larisa lon? Verza Adelin? 

— Da. Toată clasa. În frunte cu directorul, profesorul 
de sport, profesoara de română, de biologie și cea de ma- 
tematică. Cu trei mame, plus tanti Marika. 

Locotenentul Zgribuc rămase pe gânduri, apoi se uită 
la ceilalți. 

— Doamna profesoară, veni plutonierul adjutant șef 
Garbură un pas mai aproape de ea. Vă rog să ne povestiți 
totul. 

Amelia își strânse buzele. 

— Eu vă povestesc, problema va fi să mă credeți. 

— Vă credem, vă credem, repetară câteva voci. 

— Ei bine... puţin după prânz, am făcut o pauză de masă. 
Fiecare elev şi-a scos ce și-a adus de acasă, tanti Marika a 
început să împartă fursecuri... s-a întâmplat atunci o 
chestie... am avut impresia că... nu, nu, nu impresia, chiar 
așa s-a şi întâmplat... timpul s-a oprit în loc. Exact așa. 
Timpul s-a oprit în loc. Iar copiii și ceilalți au rămas blocați 
în această... buclă atemporală... 

— Unde sunt copiii acum? 

— Cred că în același loc. 

— Nu s-au mișcat de atunci? 

— Cred că nu. Nu știu sigur. Eu am fost târâtă aici... habar 
n-am cum am ajuns în această peșteră, dar... pe drumul 
forestier, nu mă întrebaţi care, că nu știu, am văzut venind 
și chiar trecând... n-o să vă vină să credeți! 

— Ziceţi odată! 

— Ăăă, păi... niște cohorte, armata romană... 

— Armata română? 

— Nu. Armata, adică nu armata, o legiune romană. Ro- 
manii din Dacia. Cei care s-au bătut cu dacii și cu Decebal. 

Bărbații schimbară priviri între ei. 

— Doamnă Achim... 

— Ştiu ce vreţi să spuneți, că sunt nebună, drogată, des- 
creierată. Ok, le accept pe toate, dar n-aţi văzut ce am 
văzut eu. Ce se întâmplă afară. 

Se lăsă o liniște desăvârșită. Apoi atenţia tuturor fu 
atrasă de o mișcare de trepidaţie și ceva greu se nărui 
peste ei, ca o ploaie cu grindină. Se ghemuiră cu toţii, cu 
capul între genunchi, cu mâinile peste ceafă şi coatele li- 
pite în față. Amelia îşi trase pătura peste cap, dar putea 
vedea printr-o mică deschizătură. Însă nu căzu nimic peste 
ei. Sunetul pietrelor ca de gheaţă se revărsa doar peste 
structura în care se aflau închiși. Zgomotul înfundat de 
răpăială dură câteva minute, apoi se stinse. 

— Ce-o fi fost asta? întrebă cineva. 

Se răspândiră şi începură să verifice pereţii de piatră, 
împingeau din loc în loc, ciocăneau cu degetele, doar să 
descopere vreo fisură sau vreun mecanism de deschidere. 

— Trebuie să forțăm ieșirea, zise unul din militari. 

— Așa-i. Am stat aici mai mult de douăzeci și patru de 
ore. Nu știu pentru cât timp mai avem aer, dar nu mai 
avem rezerve de hrană și doar foarte puţină apă. 

— Cred că și ăștia tot așa au murit... și trase un șut în 
piciorul unui schelet. 

Acesta se mișcă și căzu peste tibia vecinului, care se 
mișcă la rândul lui, căzând pe tibia următorului. Schele- 
tele, fiind dispuse în formă de cerc, cu craniile în interior, 
mișcarea se propagă din aproape în aproape, angrenând 
o succesiune de neoprit, un fel de domino din oase, sco- 
țând sunete seci, ca și cum ar fi fost umplute cu nisip. 

— Chestia asta va produce energie? întrebă cineva. 

— Lucru mecanic, răspunse altcineva. 

— Ce faci aici cu lucrul mecanic? 

— Doamna Amelia, spuneți mai departe despre... ce ați 
văzut afară? 

— Păi... cum am zis... pe drumul forestier... acolo... ve- 
neau coloane întregi de oșteni, îmbrăcaţi ca romanii... așa 
cum am văzut în filme... cu coifuri pe cap, fustiţe scurte... 
cizme decupate de li se vedeau degetele picioarelor... ah, 
da’ terminați odată... strigă ea pe un ton ascuţit, spre sche- 
lete. 

Pocnetele scurte, surde, fără rezonanţă, continuau fără 
întrerupere, lovind osul de os, de la un schelet la altul, ca 
o zvâcnire dureroasă de tâmplă. Zgomotul devenea ener- 
vant, iritând până la limita suportabilității. Câțiva militari 
începură să pășească în jurul cercului, cu mâinile în bu- 
zunare, cu capul tras între umeri. Ameliei îi era din ce în 
ce mai dificil să se concentreze, să-și termine povestea, 
chiar și ideea. Sau măcar gândul început. 

Pierzându-și răbdarea, brusc se ridică, aruncă pătura 
de pe ea, se repezi înainte și, cu piciorul descult, trase la 
întâmplare câteva lovituri unde nimeri, în oasele unui 
braţ, în coaste, chiar și în cranii. Apoi, iadul se dezlănţui. 
Locurile izbite atinseră alte puncte care începură să se 
lovească între ele, formând o dizgrațioasă mișcare per- 
petuă, cu pocnituri repetate, un cerc vicios fără început 
și fără sfârşit. 

Doctorul Rotaru o prinse din spate, imobilizând-o pen- 
tru câteva secunde, timp în care doctorul Macovei îi făcu 
la repezeală o injecție. Amelia se lăsă moale și o întinseră 
pe jos, învelind-o cu pătura. 

— Eu... ce... nu... 

— Stați liniștită, doamna Ichim, îi spuse medicul. Este 
un calmant. Vă rog să vă liniștiți. Aşa. Respiraţi. Închideți 
ochii. Odihniţi-vă un pic. 

— Nu... eu... nu... eu... 

Macovei își puse palma pe fruntea ei. Amelia închise 
ochii. Zvâcni de câteva ori, apoi rămase nemișcată. Doc- 
torul scoase stetoscopul din trusa de prim ajutor, îi as- 
cultă bătăile inimii, îi luă pulsul la încheietura mâinii. 

— E în regulă, decretă el. 

Însă Amelia auzi ce spuse. Ar fi vrut să-l contrazică, 
nu, nu era bine. Ei nu-i era bine. Nimic din jurul ei nu era 
bine. Apoi își simţi corpul mai relaxat și se lăsă moale să 
alunece în visare. Se afla pe drumul forestier. Copiii for- 
foteau în jurul ei. Băieţii jucau fotbal și Mihăiţă tocmai 
trăgea un șut spre poarta improvizată din doi bolovani. 
Directorul Popică, Leo di Popică, nu avea nicio șansă să 

prindă mingea și urla în timp ce își arunca trupul scund 
și îndesat în sus. Mingea trecu pe lângă el și se rostogoli 
mai la vale, printre tufișuri. 

Băieţii din echipa lui Mihăiţă țipară de bucurie, de 
parcă ar fi câștigat campionatul mondial. Fetiţele se jucau 
ceva pe o tabletă, chicotind cu vocile lor stridente. Cele trei 
mame însoțitoare fumau la marginea drumului, discu- 
tând între ele, iar profesoarele dezbăteau, după cum părea, 
un subiect foarte fierbinte. Tanti Marika mergea de la unii 
la alţii, surâzătoare și fericită, oferind din cutia de plastic 
fursecuri şi prăjiturele făcute de ea. 

Lângă Amelia, care stătea singură, rezemată de un buș- 
tean răsturnat, se aşeză câinele lăţos al nimănui. Întinse 
brațul şi mângâie dulăul pe cap. Acesta o privi recunos- 
cător și dădu scurt din coadă. 

— Ce faci, frumosule? îl întrebă Amelia. 

— Mâhnăi, răspunse câinele cu un lătrat scurt. 

— Şşt, nu lătra. Te vor alunga. 

Câinele dădu din cap ca și cum ar fi înțeles. 

— Uite, vrei un sandwich? E cu şuncă și caşcaval. Are 
și ceva roşii, salată, dar nu trebuie să le mănânci, dacă nu-ți 
plac. Vrei? 

Maidanezul se linse. Apucă cu vârful dinţilor jumăta- 
tea de felie oferită și o mestecă de două ori, după care o 
înghiţi cu tot cu salată și roșii. 

— A, ţi-e foame, nu? 

O privi cu ochii lui maronii-negri. Amelia îi dădu și 
restul. Despături din șervețel al doilea sandwich, care fu 
și el înghițit imediat. 

— Mai am un măr, vrei? 

Îi întinse să miroasă, dar refuză. Băieţii alergară în jos, 
după minge. Amelia nu-și făcu griji. Dacă mamele pre- 
zente și profesoarele și tanti Marika nu se impacientară, 
de ce să se alarmeze ea? Doar copiii cunoșteau dealul, se 
aflau cam la cincizeci de metri altitudine faţă de nivelul 
şoselei, copacii şi brazii erau destul de rari, se descurcă 
ei. Cu nouă adulți care să supravegheze șaptesprezece 
elevi, ce se putea întâmpla? Și erau la doi paşi de casă, nu 
plecaseră prea departe, dacă se străduia un pic, putea 
vedea de acolo turlele şcolii gimnaziale de la stradă. 

Cu toate că ziua era cam mohorâtă, soarele aproape as- 
cuns de nori, oricum nu se vedea din cauza copacilor, 
Amelia se simțea bine. Scoase câteva foi din rucsac, se 
pregătise temeinic să le predea copiilor o lecţie de geo- 
grafie aplicată. Despre straturile de pământ, compoziţia 
și formarea rocilor metamorfe și sedimentare, fauna, flora 
locală. Se apucă să recitească primul paragraf. Dulăul sa- 
tului începu să latre cu furie. 

— Mâhni, mâhni, mâhni! 

— Stai, dragă, ce ai? sări Amelia să-l liniștească. 

— Marş, potaie, marș, marș, se repeziră mamele și pro- 
fesoarele la el. 

— V-am spus să-l alungaţi, spuse profa de biologie. E 
plin de purici! 

— Poate-i turbat! se băgă în vorbă una dintre mame. 

— Doamne fereşte. Să nu-i muște pe copii! exclamă 
altă mamă. 

— Aruncaţi cu pietre în el, veni și directorul Popică. 

— Terminaţi! strigă deodată Amelia. Nu vedeți că nu 
face nimic rău? Latră! Ei și? E câine, asta e meseria lui, să 
latre! Poate alungă vreo sălbăticiune din pădure... 

— Am să chem ecarisajul să-l ia, bombăni directorul. 

— Să nu îndrăzniți! îl contră Amelia. 

— Poftim? Ce-aţi spus? 

— Nu vă permit să chemaţi ecarisajul. 

— Nu? E un pericol pentru copii și pentru întregul sat. 

— De ce? 

— Cum de ce? E murdar, lățos, are purici, n-are stăpân... 

— Astea nu-s motive, doar scuze. A mușcat vreodată 
pe cineva? 

— Ăi... păi... nu cred să fi auzit... 

— Vedeţi? De ce vreți să-i faceți rău? El îşi vede de 
viața lui, la fel şi dumneavoastră. 

— Da, dar... 

— ÎI iau eu. Din acest moment este câinele meu. 

— Ce? Cum? se revoltară mai multe voci de mame și 
profesoare. 

— Oricum, i-am promis că-l duc la veterinar, îl vacci- 
nez, îl și sterilizez dacă e nevoie, îl duc la tuns și spălat... 

— Şi unde îl veți ține? 

— Acasă la mine. 

— Unde? La tanti Marika, unde staţi în chirie? V-a dat 
voie? Aţi întrebat-o măcar? 

— Asta e treaba mea cu tanti Marika. 

— Treaba care, domne profesoare? 

— Tanti Marika, se-ntoarse Amelia spre gazda ei. Îmi 
dați voie să ţin acest câine? 

— Oi, Istenem! exclamă ea, uitându-se la maidanez. Da' 
asta-i cățelu” de stradă... 

— Da. Vă rog, permiteți-mi să-l ţin. Îl voi spăla, depa- 
razita... 

— La șură, da. 

— Poftim? Ah, îmi daţi voie? Are voie să stea în șură? 

— La cameră nu. 

— Nu, nu, sigur că nu. O, mulțumesc, tanti Marika! 
Am eu grijă de el. Mâncare, apă, luni îl duc la veterinar... 

— Nu să dea rohanás la găine... 

— Ce să nu dea? 

— lama, zise directorul. Să nu dea iama la găini și la ouă. 

— A, nu! Cum credeţi? E un câine cuminte, vă garantez. 

— Mâhnâi, mâhnâi, mâhnâi, se apucă din nou de lătrat, 
cu botul ridicat, spre pădure. 

— Taci, javră, îl admonestă una dintre mame. Să nu se 
apropie de fiica mea, că-i trag una de-i rup spinarea. 

— Nu-i nevoie. Frumosule, hai aici, îl chemă Amelia, 
dar câinele o zbughi pe deal în sus, printre tufișuri. 

— Sper să-l mănânce mistrețul, pufni mama și-și aprinse 
o ţigară. 

Amelia privi după femeia care-i întoarse spatele, ți- 
nând-o pe Andreea Raluca de umeri, foarte protectivă. O 
înțelegea şi pe ea, dar putea să nu fi rostit acele cuvinte 
pline de ură. Nu dădea un exemplu bun, nici fiicei sale şi 
nici celorlalți copii, care se adunaseră în jurul lor. Auzea 
lătratul undeva mai departe, un hămăit insistent, sacadat, 
de apărare, dar şi de avertizare. Probabil chiar dăduse 
peste un mistreţ. Sau urs sau lup. Alte animale de pradă 

nu trăiau în acele păduri. Avu senzaţia unei primejdii 
iminente. Nu putea explica de ce începuse să-i bată inima 
mai tare, de parcă o apucase teama de ceva. 

— Domnule director, se grăbi Amelia să-l ajungă. Pro- 
pun să ne întoarcem acasă. 

Directorul o privi de jos în sus și un scurt rânjet sarcas- 
tic îi lăți buza într-o parte. 

— Ce-i, doamna profesoară? V-aţi speriat? 

Amelia respiră adânc, să-și reprime neliniștea care pro- 
babil i se citea pe faţă. 

— Nu, deloc. De ce să fiu speriată? Mă gândesc că poate 
începe ploaia și să ajungem la timp acasă, să nu se ude 
copiii... 

Leonard Popică se uită spre cer, încrețindu-și fruntea 
cuprinsă de calviţie. 

— S-ar putea să plouă, dar nu chiar acum. Mai stăm 
vreo oră, două, mai jucăm un fotbal! E devreme. 

— Mai stăm o oră, două, îl îngână Amelia. S-ar putea 
să fie prea târziu... 

— Prea târziu? Acum e doișpe şi ceva. La două plecăm 
spre casă. 

— Prea târziu. 

— Aveţi treabă? Puteţi pleca. Rămân eu cu copiii! 

— Cum? Nu, nu am nicio treabă. Cum să plec, domnule 
director? parcă se trezi Amelia. Doar este excursia mea, 
cu clasa mea! Şi mai am de făcut o lecţie cu ei! 

Directorul zâmbi, un fel de grimasă care spunea că 
putea face ce dorea atâta timp cât el și băieții puteau juca 
nestingheriți fotbal pe drumul forestier. Amelia rămase 

lângă bușteanul răsturnat, simțind nevoia de a-i aduna 
pe toţi laolaltă, copii şi adulți, să-i îmbrăţişeze și s-o ia la 
fugă. Panica punea din ce în ce mai mult stăpânire pe ea. 
O sugruma, nelăsând-o să respire. Își simți ochiul stâng 
zbătându-se rapid, cu putere, şi un fel de emoție aproape 
dureroasă începu să-i urce dinspre stomac spre inimă. 

Îşi încleștă degetele pe hanorac. Nu mai reuși să stea 
în picioare, un genunchi i se înmuie și își lăsă greutatea 
corpului pe pietrișul drumului. Nu-şi mai putea stăpâni 
senzația de spaimă bruscă. Rămase ghemuită, fără să 
reușească să scoată vreun sunet. Nimeni nu se uita la ea. 
Nici n-o băgau în seamă. De parcă nu se afla acolo. Întinse 
un brat, să atragă atenţia cuiva. Tanti Marika trecea de la 
unii la alții, surâzând fericită, servindu-i cu prăjiturele de 
casă. Pe ea nu o văzu. Amelia nu putea striga. Nu mai avea 
glas. Nici putere să se ridice. Se lăsă moale pe jos, ştiind 
că ceva rău se va întâmpla în minutele următoare. 

Probabil își pierduse cunoșţinţa. Deschise ochii, fiindcă 
simţise ceva cald pe obraz. La început nu văzu decât negru, 
apoi mirosul îi izbi nările. Era maidanezul, care-o lingea 
cu limba lui lungă, caldă şi puţin aspră. Se întoarse. Își 
înălță capul. Pe drum nu era nimeni. Nici copiii, nici ma- 
mele lor, profesoarele, directorul. Nici măcar tanti Marika. 
O abandonaseră. Plecaseră și o lăsaseră acolo, singură, în 
mijlocul pustietății dealului. 

Se ridică în picioare. Îl mângâie pe câine între urechi 
și acesta se întinse de plăcere. Nu rămăsese nicio urmă că 
fusese cineva în acel loc. Își văzu rucsacul pus pe buştean 
și folia cu paginile despre lecţia de astăzi. Bine măcar că-i 

lăsaseră lucrurile. Se duse cu greu și scoase sticla de apă, 
din care bău câteva înghițituri. Câinele o privea. Turnă în 
căuș și-i dădu și lui. Acesta lipăi, apoi se linse pe bot. 

Dulăul o luă înainte, cu coada în sus. La câțiva pași, se 
opri și scoase un „mâhnâi“ mai strident. 

— Vrei să vin după tine? șopti Amelia, simțindu-se 
ameţită. 

— Mâhnâi! 

— Bine, vin. Oricum, trebuie să merg acasă. Se pare că 
toți au plecat. Foarte bine. 

— Mâhnâi! 

— Da, da, ştiu. N-a fost frumos din partea lor, dar asta e. 

— Mâhnâi. 

— Ei, lasă, mă descurc. Adică, ne descurcăm, noi doi, 
doar suntem adulți, nu? 

— Mâhnâi, mâhnâi, mâhnâi. 

— Exact asta am spus și eu. 

Mergea după câine fără să se uite împrejur. Nici nu 
realiză că părăsise drumul forestier şi urca o pantă printre 
tufișuri şi rădăcini la vedere. Ajunse pe colină și se miră 
în sinea ei de unde știa cuvântul, nu-l folosise niciodată 
în vreo descriere sau lucrare geografică. Se opri, alături 
de câine, pe vârful de deal lipsit de vegetație. În faţa ei, 
ca un zid de nepătruns, se ridica următorul deal, acoperit 
de brazii ce păreau negri. Se întoarse și privi spre zare. 
Peste coroanele copacilor, dincolo de ele, vedea panorama 
comunei Cristian, cu puţinele terenuri agricole rămase 
încă neconstruite, invadate de hale și diverse construcții 
nu prea frumoase, întinzându-se dinspre Ghimbav, spre 

vest, acoperișuri de case, turla elegantă a Bisericii lute- 
rane și, departe de tot, în zare, rotunjimea Măgurii Codlei. 

Parcă visa. De fapt, chiar visa. Nu-și închipuise că o 
mică așezare rurală putea fi atât de frumoasă. Inhală, 
umplându-și plămânii cu aerul rece al după-amiezii de 
octombrie. Căţelul şedea cuminte alături de ea. Însă sta- 
rea de bine se termină brusc atunci când dulăul, parcă 
înțepat în coaste, începu să sape în pământ cu labele din 
față, cu o viteză uluitoare. Iniţial crezu că-și îngropase 
acolo vreun os și acum îl căuta. Dar auzi sunetul ascuţit 
al ghearelor pe o suprafață metalică. Maidanezul se în- 
verșună până reuși să disloce o bucată de pământ și să 
rupă iarba de deasupra. 

— Ce-ai găsit? se aplecă Amelia. Ai ascuns acolo ceva 
papa? 

— Mâhni, mâhni, lătră scurt. 

— A, dar aici este... o... ceva de fier. la să vedem... 

Încercă să dezgroape mai mult, dar era să-şi rupă un- 
ghiile. Vedea o placă metalică, nu prea mare, cam cât un 
caiet de școală. 

— Ce-o fi asta? O cutie? 

— Mâhni, mâhni. 

— Capacul unei cutii. Să fie vreo comoară îngropată? 

Erau gravate nişte litere şi numere. Şterse pământul cu 
palma. 

— Ía să vedem, ce scrie aici? 

— Mâhnâi. 

— Așa crezi tu? 

— Mâhnâi. 

— Stai să-mi notez... 

— Mâhnâi. 

Cotrobăi după un pix și scoase foile cu lecţia pregătită 
de acasă. 

— Așa... prima literă este... hmm, o fi X sau zece? Tre- 
cem X, vedem noi pe urmă. 1 sau unu? Încă un I, o pauză, 
hicpauzăparvuspauzăterrapauzăbellu m pauză 
araipauză mor ss... ce-o fi însemnând, știi? 

— Mâhni! 

— Nu știi! Nici eu. Este în latină, îmi dau seama, dar 
îmi trebuie un dicționar... XII, doisprezece, latinii scriau 
cu cifre latine, nu cu arabe. Doisprezece. Hic parvus terra 
bellum arai mors. Hmm. 

— Mâhnâi. 

— Corect. Hic înseamnă aici sau acesta. Parvus nu știu, 
dar terra este pământ... sau țară, bellum, ca la pistolul para- 
bellum, înseamnă război, lupte, arai nu știu, mors... mm, 
poate fi moarte? 

— Mâhnâi. 

— Aici, în această țară... război și moarte... O fi avut 
dreptate omu”... când a scris asta. Au venit la război și au 
murit, nu? Mă refer la romani... că e ceva cu doisprezece... 
legiunea a doisprezecea? Or fi fost ei în Dacia? Habar n-am, 
măi frumosule... 

— Mâhni, mâhni. 

— Ce-o fi oare în cutie? 

Scoase briceagul fără de care nu pleca nicăieri. Începu 
să scoată pământul cu iarbă cu tot şi să sape la una din 
margini. Nu era ușor, pământul tare și rădăcinile crescu- 

seră mult în jos, ramificate. Reuși să mai curețe încă o 
bucată şi văzu un șir de cifre. Romane. Dedesubt, cuvinte. 
Le copie cu atenţie pe spatele foii. Le citi și reciti cu voce 
tare. 

— Ce zici, frumosule? Ce-or fi însemnând? 

— Mâhni, mâhnit! 

— Corect. 

Privi din nou hârtia, încercând să înțeleagă. 


VII IX III VIVIIIL VII VII V VI VII 
septem novem tres quinque unus sex septem qunquie sex 

duo septem sex unus 
IVIIIXII I VII VIII IL IV VI VII 
unus quinque unus unus sex unus octo duo quattuor sex 
unus novem duo septem 


— Șapte nouă trei, cinci unu șase doi șapte, șapte cinci 
șase șase unu, unu cinci unu unu nouă doi, unu șase unu 
opt, doi patru şase șapte. 

Era atât de concentrată încât se trezi. După ce deschise 
ochii, se miră că vedea feţe de bărbați care se uitau la ea. 
Reuși să realizeze că se afla în interiorul construcţiei de 
piatră din peşteră. Oftă, dezamăgită. 


+ + + 


Primarul Gârbacea mergea cu pas apăsat, cu capul în 
jos, urmând fascicolul lanternei. Pe drumul de pământ 
presărat cu pietrișul tasat nu se vedea mare lucru în afară 
de bălți și noroaie. Ana, soția lui, mergea alături de el, lu- 

minându-i calea. În jurul lor, razele lanternelor se inter- 
sectau, oamenii vorbeau cu voce tare, se repezeau la câte 
o pietricică mai sclipicioasă, sperând să găsească vreun 
indiciu călăuzitor. 

ÎI deranjau şi-l enervau, în același timp, lamentările și 
văicăreala de victime ale părinților. Dacă erau așa de dis- 
perați, de ce nu porniseră mai de după-masă, pe lumină? 
De ce nu se alertaseră decât atunci când primarul o pusese 
pe Elvira să sune la fiecare părinte acasă? Să fii atât de 
ocupat și absorbit de diverse treburi mult mai importante 
- precum statul în fața televizorului, a calculatorului, pe 
rețelele de socializare — încât să nu realizezi că copilul tău 
plecat în excursie nu s-a întors, deși s-a lăsat întunericul? 

Acum era bine trecut de miezul nopţii. Dacă ar fi fost 
răpiți de răufăcători sau traşi în pădure de prădători? Îi 
veni în minte moartea suspectă a celor doi lucrători fores- 
tieri, Ţârcă și Baboșe. Cam prin zona aceea a Cotului Văii 
fuseseră descoperiţi de patrula silvică. Rămășițe... era 
prea mult spus. În afară de câteva fâșii puturoase de haine, 
cizmele de cauciuc şi o sticlă goală de rachiu, le mai rămă- 
seseră doar oasele scheletului. Carnea și organele le fuse- 
seră smulse, măcinate, ronțăite de milioane de fălci, de 
parcă un mușuroi de termite s-ar fi urcat pe ei. 

Îşi scutură capul. El era singurul care îi văzuse atunci 
în starea aceea, chiar înainte de înmormântare și care citise 
raportul autopsiei. Bine că-și amintise. Scosese atunci cinci- 
sprezece mii de lei din fondul de urgenţă al Primăriei și 
uitase să-i pună la loc. „Mâine dimineață, la prima oră, 
merg la bancă, la Ancuţa, retrag; suma din contul meu și 

o depun unde trebuie. De mă prinde controlul, fac pușcă- 
rie pentru amărâta aia de sumă de cinșpe mii, pe care nici 
măcar nu i-am folosit pentru mine.“ 

— Aici, aici! strigă cineva și cu toții se repeziră să vadă 
despre ce era vorba. 

Era un șervețel mototolit, aruncat la marginea drumu- 
lui. Înmuiat de ploaie, putea fi de azi sau de ieri sau de 
două zile și putea aparţine oricui, concluzionă Gârbacea. 

— O, Doamne, e al Sofiei Maria, e al Sofiei Maria, în- 
cepu să țipe o voce de femeie. 

Mai mulți oameni se dădură la o parte, probabil bucu- 
roși că nu era vorba despre copilul lor. Apoi, cineva ţipă 
şi arătă cu degetul. Toţi ochii și lanternele se întoarseră în 
acea direcție. Pe drum veneau coloane și rânduri de... un 
fel oameni transparenti, îmbrăcaţi ciudat și... primarul 
Gârbacea se dădu, uluit, doi pași în spate, se lovi şi se 
împiedică de piciorul cuiva și căzu în fund, literalmente. 
Polițistul Teușan se repezi să-l ridice. 

— Domn primar, ești bine? 

— Nelu, ce faci, dragă? întrebă și Ana, privindu-l de sus. 

Gârbacea se ridică, suflând. 

— Ce-i... ce-i aia? arătă el cu degetul. 

Mai mulți se întoarseră să se uite la ce arăta. Urmă un 
moment de stupefacție, după care oamenii începură să 
strige şi să țipe, unii chiar să alerge panicați. 

— Măi... 

Văzură cu toţii mărșăluirea tăcută a celor care veneau 
spre ei, impasibili, imperturbabili. Cei care nu apucaseră 
să o ia la fugă, se crispară unii într-alții. Şiruri de bărbați, 

purtând haine ale oștirii romane, treceau de ei, prin ei, 
între ei, împresurându-i din toate părțile. 

— Ce... 

— Şşş! 

În liniştea desăvârșită care se lăsase brusc peste dru- 
mul forestier și pădure nu se auzea niciun zgomot, nicio 
mișcare, nici măcar o răsuflare. Așteptară câteva minute, 
în speranţa că vor trece și elibera drumul, dar se părea că 
veneau din ce în ce mai mulți. Ochii primarului se măriră 
de spaimă, consternare și nedumerire. Printre apariţiile 
fantomatice își zări vecinul. 

— Vasile... 

Dar Vasile nu reacționă. Cu privirea aţintită înainte, 
golită de orice trăire, păşea în aceeaşi cadență cu necunos- 
cuții. 

— Claudiu, Iustin, Vlăduţ... Bogdan... 

Numele lor apărea firesc pe buzele primarului, recu- 
noscându-și cunoștințele. Zări și doi consilieri locali, niște 
vecine, pe Şandru, de la care cumpăra câteodată lapte de 
vacă... Începu să plângă, fără să vrea. Ana, soţia lui, îl luă 
de braţ şi-l strânse mai să i-l zdrobească. 

Deodată, cineva se opri în fața lui. Stătu câteva secunde, 
răbdător, până când lacrimile primarului i se scurseră din 
ochi și privirea i se limpezi. Gârbacea se uită la el fără cu- 
riozitate, doar își simțea inima bătându-i în gât și-n urechi. 

— Doamne ajută! 

Omul din faţa lui nu vorbise. Nu-și mișcase buzele, nu 
scăpase nici cel mai subțire sunet printre buze. Nefiind 
în stare să răspundă, nu putea articula niciun cuvânt, pri- 

marul încercă să-l vadă. Sau să-l recunoască. Dar nu știa 
cine era ființa străvezie ca o fantomă. Era un bărbat slab, 
cu o barbă crescută neîngrijit, purtând haine sărăcăcioase. 
Apoi îi văzu cizmele. De cauciuc. Strânse şi el mâna ne- 
vestei, simțind că-i va rupe degetele. Ana gemu, însă nu-și 
retrase palma. Și Gârbacea îl recunoscu. 

— Bi... ba... Baboş... bolborosi. 

— Ţârcă, şefu'! 

Arătarea păru că surâse, dar în lumina tremurândă a 
câtorva lanterne nu putea spune cu precizie. Nici nu tre- 
cuse o jumătate de oră de când se gândise la cei doi nefe- 
riciți, morți sau omorâţi cam pe locul unde se opriseră. 
Nu-i cunoștea personal, iar corpurile lor fuseseră atât de 
desfigurate încât nu păruseră a mai fi oameni. Deci, așa 
arăta când fusese în viață! Dar ce căuta cu... vedeniile alea 
în haine de soldați romani, cu scuturi, coifuri și suliți, 
alături de alţi localnici? 

Gârbacea înghiți cu greu. Trebuia să-și revină. Morţii 
cu morții, el avea de căutat o clasă de elevi de gimnaziu, 
cu profesori şi cu tanti Marika cu tot. Nu avea timp de 
stat la taclale cu persoane imaginare. 

— "Ţârcă, băiete, spuse cu o voce răgușită pe care nu și-o 
recunoscu. Îmi pare rău pentru tine și colegul tău. Ai văzut 
niște copii? 

Faţa imobilă a lui Ţârcă luci stins în fascicolul lanternei. 

— Ave! Gratissimum! Ego sum Sarca, praepositi pedite sin- 
gulares”. 


15 Bună ziua! Bine ai venit! Eu sunt Sarca, ofițer responsabil al in- 
fanteriei romane (trad. lat.). 

După momentele de năucire și dezorientare, Gârbacea 
începu să râdă în hohote, ignorând tot ce se întâmpla în 
jur și se părea că nimeni nu-l băga în seamă și nici nu se 
uita la el. Grupul de părinți părea înghițit de bezna nopții 
sau, cine știe, târât de forțele nevăzute ale armatei de iluzii. 
Râdea din ce în ce mai tare, cu lacrimile curgându-i pe obraji. 

— Nelu, şopti Ana, încercând să-l readucă la seriozitate. 

Dar soțul ei râdea dezlănţuit, greu de oprit, parcă din 
ce în ce mai tare, aproape atingând pragul isteriei. Se pră- 
buși pe un genunchi, trăgând-o şi pe Ana după el. 

— Nelu, termină, dragă! Hai, termină odată. Ţi se va 
face rău... 

Gârbacea nu mai râdea. De-acum horcăia, cu saliva 
curgându-i pe la colțul buzelor schimonosite într-un ric- 
tus ca de durere. Se făcuse roșu la față și venele de pe 
frunte i se umflaseră, ieșind în evidenţă. 

— Nelu, Nelu! strigă Ana și dintr-odată îi trase o palmă 
al cărui ecou trecu peste capetele tuturor. 

Bărbatul se prăbuși într-o rână, iar soția lui se aplecă 
peste el, să-i țină capul şi faţa să nu-i atingă balta noro- 
joasă. 

— Omule, du-te, omule, haide, du-te odată, murmura 
spre năluca ce se oprise în fața lor, dând din mână, izgo- 
nindu-l. 

— Absentem laedit, qui cum ebrio litigat!f. 

— Ce vorbeşti, dom'le, pufăi Gârbacea după ce-şi recă- 
pătă suflul şi se ridică în picioare. Da’ nu mai ştii să zici 

16 Cel care se ceartă cu un bețţiv, răneşte un absent (trad. lat.). De 
Publilio Siro, dramaturg roman, secolul I. 

româneşte? După ce n-ai știut-o niciodată, acu’ te dai 
mare cu latineasca ta? Ce, crezi că nu te înțeleg? Te-ai făcut 
mare șăf la infanterie... mare scofală. Tu ai adus pacostea 
asta asupra noastră? 

Ţârcă fantoma sau imaginea celui care fusese odată 
lucrătorul forestier, stătea în continuare în faţa lui, cu 
privirea golită, dar pironită într-un punct, undeva, în spate. 
Şiruri întregi de romani şi de săteni treceau ca într-un vis 
de groază. 

— Ştefan... tresări Gârbacea, recunoscându-și fratele. 
Viorel... 

Se-ntoarse spre Ţârcă. Stătea așa aproape de el încât, 
dacă ar fi fost om în carne şi oase, i-ar fi atins nasul. Pri- 
marul se dădu un pas în spate. 

— Ce dacă ești praepositi? Zi-mi ce-i cu scheletele? Ha? 
Îs confrații tăi? Ai deschis groapa comună, să iasă toți la 
iveală? 

— Nelu..., îi șopti Ana. 

— Lasă, dragă, să ştie omu’ ce rău a făcut... 

— Nelu... liniștește-te. 

— Să-mi răspundă. Eu l-am mormântat creștinește, ce 
dracu'! Și el vine cu mizeriile astea, nu vezi? 

— Nu te ambala, dragă... 

— Cum să nu mă ambalez? Știi ce-a făcut? A murit în 
pădure, el și Baboșe, exact aici, uite, acolo, la cotitură. În 
pădurea mea! În comuna mea! Nu-i permit! L-am înhumat, 
i-am adus și popă... iar el, ce? Ne aruncă schelete și des- 
chide găoaza iadului, să iasă strigoii... Nu vezi, Ana?! 

— Ba văd, cum să nu. Lasă, îmi spui de schelete mai 
târziu. Hai să mergem după copii... 

— Ah, copiii! Ce-ai făcut, mă Ţârcă, cu copiii? Să nu-mi 
spui că i-ai făcut și pe ei fantome, că te mănânc de viu, 
bă, auzi? 

— Nelu, nu te aude. Habar n-are ce-i spui. E pe altă 
lume. Hai să căutăm copiii, apoi te cerți cu el. Hai acum, 
Nelu! 

Ultimele cuvinte le strigă cu un țipăt ascuţit. Gârbacea 
se uită la ea ca și cum nu-i venea să creadă că era acolo. 
Îşi întoarse capul, să-i mai spună câteva lui Țârcă, dar 
acesta dispăruse, pierdut printre celelalte fantome. Rân- 
durile de năluci continuau să alunece pe lângă ei, îm- 
presurând drumul, pădurea, întregul deal. Primarul găsi 
un trunchi de buștean răsturnat la marginea potecii şi se 
aşeză pe el. Îşi șterse transpirația de pe frunte şi oftă, amărât. 

— Nu-mi vine să cred. Nu cred. Asta e. Nu cred nimic 
din ce văd, Ana. Nu ţi-am spus. E secret de serviciu. Am 
găsit... 

— Atunci nu-mi spune. 

— Ba-ţi spun. Am găsit schelete în curtea depozitului 
de carburanți. Chiar și-n rezervoare. 

— Schelete? 

— Da. Schelete. Închipuie-ţi! Schelete. Am fost într-o 
peşteră, spre Râşnoavei. Jos, erau și acolo schelete, într-o 
chestie... o coșmelie de piatră care s-a închis. Cu băieții 
lui Zgribuc și ai lui Vanciu. 

— Cine-i Vanciu? 

— Un maior venit de la București, în misiune secretă. 

— Pentru schelete? 

Gârbacea își suci gâtul și se uită la soţia lui. 


270 


MARȘUL FANTOMELOR Anamaria Borlan 


— Ce fată deşteaptă ești, Ana! 

— Păcat că nu știe multă lume, râse ea. 

— Chiar nu știe. Ai dreptate. Misiunea secretă a lui 
Vanciu sunt scheletele. 

— Care-i treaba cu ele? 

— Habar n-am. Nici Grumeza nu știe. 

— Colonelul? 

— Ala. 

— Invită-l o dată la noi, cu Irina. 

Primarul își încreți fruntea și se scărpină la nas. 

— La asta-ţi stă capul acum? Să-i invit la masă? 

— Da, de ce nu? Situaţia de acum se va termina. 

— Aşa crezi? 

— Cât poate dura? 

— Ce înţeleaptă ești. Nu poate dura la nesfârșit. 

— Ei, vezi? Nu te mai enerva. 

— Da, Ana, dar e responsabilitatea mea. Sunt primarul. 

— Ziceai de Grumeza și maiorul de la București. 

— Da. 

— Nu crezi că e treaba lor? 

Gârbacea rămase pe gânduri. 

— Ai dreptate. Ai niște apă la tine? 

Ana Îi întinse sticla de jumătate de litru. 

— Şi-acum ce facem? întrebă după ce bău. 

— Mergem să căutăm copiii. 

— Mergem. 

Se ridicară de pe buștean. 

— Nelu. 

— Da. 

— Nu te mai gândi la alte chestii. Nu-ţi ruina sănăta- 
tea. Eu sunt cea care are nevoie de tine. Şi copiii noștri. 
Nepotul care e pe drum. Ăștia... și arătă larg cu braţul, 
niciunul nu are nevoie de tine. 

Gârbacea o luă de mână. După câteva minute în care 
burniţa luase o pauză, începu din nou să cearnă. 


+++ 


Maiorul Vanciu și Valer mergeau cu pași repezi prin 
ploaia nopții. Se luaseră după dulău, care nu părea prea 
afectat de burniță și frig. Când să ajungă în fața clădirii 
lungi a unității militare, maidanezul începu să se agite și 
să latre înspre ei. Topăia neliniștit, parcă încercând să le 
atragă atenția, cu mârâituri scurte, dar insistente. 

— Ce-ai, mă? îl apostrofă Valer. 

Câinele lătra din ce în ce mai tare și se încurca printre 
picioarele lor. 

— Marș, ia marș, bă! îl goni Valer. 

Animalul se opri în faţa lui Vanciu, blocându-i drumul. 
Acesta intenţionă să-l ocolească, dar îl apucă cu dinţii de 
marginea de jos a gecii. 

— Marş, potaie! strigă Valer la el. 

Dar patrupedul îl trăgea pe maior de haină. Nu avea 
intenţia de a-l mușca, doar îi smucea jacheta. Văzând și- 
rurile de fantome prelingându-se pe stradă, Vanciu se 
întrebă dacă vor găsi pe cineva în unitate. Cineva viabil. 
Adică viu. Rămase câteva momente pe loc, încercând să 
distingă unele lucruri de altele. Era dificil să judece lim- 

pede, cu acuratețe. Situaţia era de aşa natură încât nu mai 
putea discerne cu simț de răspundere. Cu atât mai puțin 
cu precizie. Niciun manual militar sau exercițiu de supra- 
viețuire nu-l învățase cum să procedeze în caz de... asediu 
al fantomelor! Așadar, era alegerea sa. Decizia lui, pe 
baza faptelor și a situaţiei prezente. Să-și asculte instinc- 
tul şi să acţioneze în conformitate. 

— Hai să mergem, spuse în cele din urmă. 

Nici el nu ştia dacă i se adresase lui Valer sau câinelui. 
Porni spre o direcţie oarecare și dulăul sări la o parte, apoi 
o zbughi înapoi pe strada pe care veniseră. 

— Domnu’ maior, strigă Valer după el. Unde mergeţi? 

— Unde mă duce câinele. 

— Ce? Nu se poate! 

— Eu mă duc după el. Nu e nevoie să veniți şi dumnea- 
voastră. 

Valer își scărpină capul prin căciulă. 

— Ba vin. Nu vă las singur. Nu cunoaşteţi comuna și cine 
știe unde vă lasă dihania... 

Vanciu zâmbi. Dihania! Bietul maidanez lăţos fusese 
ridicat în rang. Era sigur că dulăul știa încotro mergeau 
și până unde-l va conduce, într-un loc unde era nevoie de 
prezenţa sa. Poate și de ajutorul său. Presupuse că se va 
întoarce la peșteră. Dar câinele o luase la fugă pe o stradă 
lăturalnică și abia ținea pasul după el. Ajunse la calea 
ferată, unde cele două lumini de avertizare pâlpâiau albe, 
semn că nu avea să vină prea curând vreun tren și trecură 
poienița de la liziera pădurii, apoi îl pierdu din vedere. 

ÎI simţea pe tânărul de la depozit venind după el. Bine, 
își zise. Măcar nu merg singur. Urcară printre crengi și 

tufișuri, înnoroindu-se şi udându-se de tot. Nu se între- 
base nicio clipă dacă animalul îi va părăsi și-i va lăsa de 
izbeliște în mijlocul pădurii sau dacă el se ducea doar așa, 
că-i ardea lui de plimbări nocturne prin ploaie și printre 
năluci. Dar nu. Ştia, instinctul îi spunea că dulăul avea o 
misiune. Şi el la fel. Merseră mai bine de o jumătate de 
oră, în pas alert, urcând continuu. Apoi, după ce-și simți 
tricoul ud de transpiraţie pe spate, ajunseră pe un tăpșan 
de deal. Se opriră, răsuflând din greu, iar aburii respira- 
ției formau câte o mică pâclă de ceaţă ce se dizolva ime- 
diat în umiditatea aerului. Parcă și ploaia se mai domolise 
sau doar așa-i păru lui Vanciu. 

Un deal înalt și negru i se înfățișă înaintea lui, conto- 
pindu-se cu cerul de aceeaşi culoare, iar pe partea opusă, 
maiorul recunoscu luminile străzii localităţii Cristian. 
Ştia, de asemenea, că nu se afla pe același deal de pe care 
coborâse cu echipa în peșteră. Acum era altundeva. Pe un 
alt deal din șirul nesfârşit de coame împădurite. 

— Mâhnâi, îl atenţionă câinele. 

Vanciu lumină cu lanterna spre Valer. Acesta venea 
singur. Nu era însoțit sau îmbulzit de fantomele mărșă- 
luitoare. Cum le scăpase acest deal? Câinele începu să 
sape într-un loc, foarte preocupat, de parcă ar fi ştiut locul. 

Cei doi se apropiară, aţintind lumina lanternelor. 

— Cred c-a dat de ceva... şopti Valer. 

Maiorul se aplecă, să vadă mai bine. 

— Da, este ceva... un fel de placă de piatră... sau un 
capac... 

— Să fie o cutie îngropată? 

Amândoi își scoaseră bricegele și începură să râcâie pe 
lângă labele patrupedului. Dădură iarba înaltă la o parte 
și scormoniră pământul în jur, apoi Valer curăță supra- 
fața. Era o tăbliță nu prea mare, dreptunghiulară, pe care 
se vedeau înșiruite cifre romane şi cuvinte latine. Cum 
telefonul lui Vanciu rămăsese la încărcat în camera doc- 
toriţei și nici nu avea la el pix şi hârtie, se ocupă Valer să 
facă poze, cu blițul. 

— Ce o fi însemnând? întrebă el. 

Maiorul, aplecat, privea scrisul gravat. Închise ochii și 
încercă să-și amintească. Parcă văzuse ceva asemănător 
pe coloanele construcției din caverna peșterii care-i înghi- 
tise oamenii. În partea de sus, unde apărea un vag model 
ca de funie groasă împletită, desluşise, la fel de vag, șirul 
de cifre romane şi cuvinte în latină. 

— Ce scrie? întrebă. 

— Apăi... nu ştiu ce înseamnă în limba asta... 

— Uită-te la litere, nu la semne. Ţine lumina dreaptă! 
Uite. Septem. Novem. Tres. 

— E-n spaniolă? Ca-n telenovele? 

— Nu. În latină. 

— Latină? Nu e limbă defunctă? 

Maiorul schiță un început de zâmbet. 

— Ba da, e o limbă moartă, dar nu de tot. Se mai folo- 
seşte, de exemplu în medicină... 

— Am făcut latină în clasa a noua. 

— Bun, atunci ştii să citești. 

— Septem. Nu ştiu ce să zic... 

— Şapte. 

— A, da. 

— Novem. Nouă. Tres. Trei. 

— Şapte nouă trei? Asta-i mutra lui Stravei... 

— Ce? se uită Vanciu la Valer. 

— Ei, nimic, nimic. Era o rimă pe care o zbieram când 
eram copil. Ce înseamnă? 

— Nu știu. Uite, mai departe. Cinci, unu, șase, doi, șapte. 
Apoi şapte cinci șase, șase, unu... 

— Sex e şase? se miră Valer și gândul îl purtă imediat 
la Tuţa lui, rămasă bosumflată şi goală în pat. 

— Unu cinci unu unu nouă doi, trecu Vanciu de între- 
barea lui. Unu șase unu opt. Doi patru șase şapte. Se văd 
bine cifrele şi cuvintele? 

— Da, îi întinse Valer telefonul şi maiorul verifică 
ecranul. 

— Ce-or fi? 

Vanciu se ridică și se scutură de noroi și de firele de 
iarbă lipite pe pantaloni. 

— Cred că e un cod. 

— Pentru ce? 

— Cred că ştiu. 

— Doar credeți? 

— S-ar putea să mă înșel, dar parcă, totuși, nu. Spune-mi, 
știi unde se află o peşteră adâncă? 

— Peşteră adâncă? Hm. În aceste dealuri nu sunt peşteri... 
mai încolo, mult mai încolo, pe la Cheile Râșnoavei... 

Vanciu nu zise nimic, rămase cu ochii ațintiți pe şirul 
de cifre și cuvinte. 

— S-ar putea să fie un cod... 

— Cod? 

— Un sistem de criptare. 

— Ca un lacăt închis și e nevoie de o cheie... murmură 
Valer și se ridică în picioare. 

— Exact, spuse Vanciu și mai trecu o dată fascicolul de 
lumină peste rândurile plăcii. Hai să ne gândim. Dacă ar 
fi sistemul Cezar, am avea nevoie de un număr, număr 
întreg din intervalul zero-treizeci şi unu, nu, acesta este 
alfabetul limbii române, cu vocale și diacritice..., latinii 
nu aveau decât douăzeci de litere, așadar în intervalul 
zero-douăzeci... iar cheia de criptare ar fi zero sau poate 
cifra doi... asta înseamnă să rescriem alfabetul latin per- 
mutat ciclic, începând cu litera... hm... k nu apare în alfa- 
betul latin, k e o literă din alfabetul grec... să mă gândesc. 
Dacă a are numărul de ordine zero, atunci... să presupu- 
nem că i sau | ar putea fi numărul 2... 

— Domn maior, vă pricepeţi la mesaje criptate? 

Vanciu oftă. 

— Încerc. Mă gândesc la mai multe variante. Spre exem- 
plu, la careul Polybios... sau la sistemul Vinegere, cu un 
cuvânt cheie repetitiv... sau la criptanaliza monoalfabetică 
prin transpoziție sau substituție... sau chiar la sistemul de 
criptografie asimetrică... dar... acestea sunt criptări mo- 
derne, romanii nu aveau de unde să le cunoască. Aşadar, 
ne întoarcem la sistemul Cezar. 

— Ne întoarcem, declară Valer, uluit. 

— Uitându-mă la cifre, niciuna nu se repetă în fiecare 
modul. Avem așa. Unu de patru ori, doi de trei ori, trei o 
dată, patru o dată, cinci de trei ori, şase de cinci ori, șapte 

de patru ori, opt o dată, nouă de două ori. Cheia ar putea 
fi cifra unu, pentru că se repetă de trei ori. Dar poate și 
cifra doi, pentru că apare doar o singură dată. Acum, unu 
poate fi litera a sau oricare altă literă. Poate fi chiar și zero, 
iar atunci numărul combinațiilor posibile se multiplică și 
am nevoie de softul pentru decriptare... uff! 

— Eu vă pot ajuta cu ceva? 

— Nu, îşi clătină Vanciu capul. N-ai cu ce. 

— Domn maior, lucraţi la serviciile secrete? 

— Ha! De unde ţi-a venit ideea asta? Nici vorbă! 

— Dar cunoaşteţi criptarea... 

— Doar vag. Există specialiști care se ocupă. Știu cripta- 
rea cum știi tu latina... 

Şi zâmbi în bezna nopții. Câinele fără stăpân reveni la 
ei din plimbarea pe care o făcuse printre tufele mărunte 
de la marginea tăpșanului. Parcă dorind să recupereze 
pauza, începu din nou să sape pe lângă tăblița îngropată, 
cu mai multă râvnă și energie. Se mută din loc în loc, to- 
păind în jurul gropii și deodată schelălăi. 

Cei doi bărbaţi îndreptară lanternele spre el. Dulăul 
era pe jumătate căzut într-o gaură, ținându-se cu ghearele 
labelor din față de muchia pământului, alunecând înceti- 
șor. Până să întindă Valer mâna după el, din instinct, se 
formă o deschizătură mai largă şi animalul căzu, după care 
pământul de sub picioarele lui Valer se mișcă și dispăru 
imediat după câine. Vanciu făcu un salt să-l prindă, dar 
simți cum pică și el în gol. 

Se izbi de ceva tare. Acel ceva tare prinse a se rostogoli 
sub el, antrenându-l în mișcarea de avalanșă şi o masă de 

granule îl acoperiră, zornăind și frecându-se unele de al- 
tele precum fierul de fier. Rămase câteva clipe nemișcat, 
încercând să-și dea seama dacă avea ceva rupt. Își mişcă 
degetele, apoi încheietura și brațul. Reuși să-și elibereze 
bustul de sub povară şi realiză că încă ţinea, în mâna 
cealaltă, lanterna aprinsă. Plimbă fascicolul în jurul lui și 
descoperi, cu uimire, că se afla în caverna peşterii cu con- 
strucția de piatră. 

Ceva mai încolo sesiză mișcare și văzu capul lui Valer 
apărând. lar lângă el, chiar pe vârful mormanului, încer- 
când să-și țină echilibrul, câinele lățos începu să-i lingă 
fața. 


++ + 


Grumeza ajunse primul înapoi la intrarea în peşteră. 
Coborî, ducând o raniță militară plină cu diferite echipa- 
mente de uz militar, lanterne şi baterii de rezervă, două 
seturi de radio-emiţătoare, o cutie cu bastoane luminoase 
de semnalizare, o legătură de crampoane, mănuși de es- 
caladă, un tub cu pastile energizante, un colac de corde- 
lină cu ancoră şi chingi cu cârlige, două seturi de pături 
și câteva sticle de jumătate de litru cu apă plată, un târ- 
năcop și o lopată cu mâner scurt. 

Mergând prin galeria de legătură, apropiindu-se de 
grotă, simțea cum călca pe bilele de fier răspândite pe jos. 
Scoase un recipient de plastic și-l umplu cu alicele rotunde, 
înșurubă capacul și-l strecură într-un buzunar exterior, 
cu intenția de a da o parte din ele la serviciul de laborator 

și testări al armatei, pentru a afla compoziția și, eventual, 
proveniența lor. Accesul în cavernă era obturat de mor- 
manul de sfere metalice. Oprindu-se să se gândească la o 
posibilitate de intrare, sesiză mișcare înăuntru. Chiar văzu 
o rază de lumină. 

— E cineva acolo? strigă. 

Vocea i se duse prin celelalte galerii și coridoare lătural- 
nice, rostogolindu-se cu un ecou înăbușit. 

— Da, veni răspunsul. 

— Cine ești? Identifică-te! 

Auzi sferele metalice rostogolindu-se și un lătrat. 

— Sunt maior Vanciu Daniel, împreună cu un lucrător 
de la depozit şi un câine. 

Grumeza se încruntă şi avu nevoie de câteva secunde 
să proceseze informaţia. 

— Aici colonelul Grumeza, unitatea militară Cristian. 
Care e situaţia? 

Urmă o pauză și vârful mormanului începu să alunece 
spre el. Se dădu mai în spate, să nu fie din nou acoperit de 
o altă avalanșă. Presupuse că cei doi își săpau un drum 
spre el, orientându-se după vocea sa. 

— Mă aflu în galeria de afară, spuse tare, să fie luat ca 
punct de reper. Va veni şi o echipă de pompieri voluntari. 
Vor curăța calea de acces și vor elibera interiorul. Este 
cineva rănit? 

— Nu e nimeni rănit. Mulţumim pentru ajutor. 

Grumeza își strânse buzele. Cel care vorbise era maio- 
rul, dar nu făcuse cunoştinţă încă cu el. Maiorul care fu- 
sese trimis de la București într-o misiune secretă, atât de 

secretă încât nici el nu știa, sau nu știuse până acum. Cu 
lopăţica de tranșee începu să dea și el la o parte grăunțele 
metalice, apoi un val se abătu asupra lui, scurgându-se 
în coridor, mai să-l dezechilibreze. Se prinse de peretele 
stâncos opus intrării și lăsă ca torentul de bile să se rosto- 
golească pe pantă în jos. 

În cele din urmă, zări un cap și... un cap de câine. Care, 
cu botul deschis și limba afară, se străduia să stea pe mo- 
vila mișcătoare. Apoi îl recunoscu. Era câinele satului, ăla 
fără stăpân, cel care umbla peste tot și era mereu prezent. 
Dulăul sări și, împiedicându-se, ateriză la picioarele lui. 

— Mâhnâi, mâhnâi, mâhnâi, lătră el fericit, dând din 
coadă. 

Colonelul întinse brațul şi Vanciu îi prinse mâna, trăgân- 
du-se afară. După el venea nimeni altul decât Valer Chițu, 
șeful depozitului de carburanți. 

— Domn comandant, să trăiţi, salută el. 

— Să trăiţi, salută și maiorul. 

— Bine v-am găsit, răspunse Grumeza, să rupă forma- 
lismul, nu era cazul în situaţia în care se aflau. 

Cei doi militari se măsurară din priviri. Nu le trebui 
mai mult de două secunde și fiecare se edifică asupra 
celuilalt. Nu conta faptul că erau amândoi mânjiți și mur- 
dari, colonelul nu avusese timp să se spele și să-și schimbe 
salopeta, fusese mult prea impresionat de lipsa Irinei. 
Dacă maiorul revenise în peşteră, cu siguranţă știa ce se 
întâmpla afară, sus, pe străzile satului. Şi se vedea că se 
simţea bine după măruntul accident suferit la atingerea 
peretelui de piatră. Întrebările deveneau de prisos. 

— Domn colonel, zise Valer. Am găsit pe dealul Biseri- 
cuţa, de sub Pășunatu Poienii, o plăcuță îngropată în pă- 
mânt, de fapt maidanezul a găsit-o, cu nişte cifre și cuvinte 
latine. Nu-i așa, domn maior? 

— Da, răspunse Vanciu acru, iritat, nemulțumit că lu- 
crătorul trăncănea înaintea lui. 

— Cifre și cuvinte romane? Să fie codul pentru deschi- 
derea construcției? 

Vanciu înghiți cu greu. El fusese primul care aflase de 
plăcuţă, bine, câinele îl ajutase, dar el nu intra la socoteală. 
De ce vorbea tânărul cu atâta dezinvoltură cu comandan- 
tul unității militare? De unde ştia colonelul despre cod? 

Valer îi arăta în telefon pozele făcute. 

— Trebuie decriptate. S-ar putea să fie cheia codului. 
Domnule maior, cum ați ajuns înapoi în peşteră? 

Fu rândul lui Vanciu să-și strângă buzele. Şi se întrebă 
ce fel de atitudine să adopte. De rang mai mic față de rang 
mai mare? Faţă de funcţie mai mare? Sau, datorită situa- 
tiei, era el mai mare decât comandantul unităţii militare 
locale? Dar se afla pe teritoriul lui. Să fie atât de trufaș 
încât să-l micsoreze? Cu toate că el venea de la București, 
incontestabil colonelul era superiorul lui. Mai ales că era 
şi el implicat în mod personal, după cum se vedea din 
prezenţa sa la fața locului. 

— Ne-am luat după câine, zise și Valer arătă cu degetul 
spre dulăul care se așezase între ei trei. A găsit o inscripție 
pe deal, am săpat pe acolo să vedem ce scrie şi pământul 
s-a surpat sub noi. Am căzut și aici suntem. 

— Așadar, acum există și a doua cale de acces, conclu- 
zionă Grumeza, știind că maiorul cu echipa locotenentu- 

lui Zgribuc și a plutonierului adjutant șef Garbură cobo- 
râseră prin puţul vertical cel lung. 

— Echipa mea... începu Vanciu o idee. 

— Știu, îi tăie Grumeza vorba. Jumătate din echipa mea 
se află și ea acolo. 

— Cu tot respectul, domnule colonel... 

— Domnule maior! Misiunea noastră, în momentul de 
față, este decriptarea codului și eliberarea oamenilor." 

— Corect. Însă... 

— Nu mă interesează misiunea pentru care ați fost de- 
tașat la Cristian. 

— Şi... 

— Este misiunea dumneavoastră, eu nu am fost infor- 
mat, prin urmare, nu mă interesează. 

— Este un efort comun. 

— Puteţi decripta codul? 

— Nu am aparatura necesară. 

— Avem un soft la unitate. 

— ÎI pot utiliza? 

— Aveţi permisiune și calificare pentru decriptare? 

— Nivel tehnic de gradul trei. 

— Aveţi avizarea superiorului? 

Vanciu își muşcă buza de jos. 

— Superiorul... sunteți dumneavoastră, domnule co- 
mandant, spuse maiorul cu glas şoptit, ca pe o înfrângere. 

Grumeza își înfrână cu greu un zâmbet. 

— Aprob. Ne întoarcem la suprafață. 

— Am înţeles. 

— Valerică, se-ntoarse spre șeful depozitului. 

— Da, domn colonel? 

— Mai rămâi pe-aici. Va sosi imediat echipa de pompieri 
voluntari. Îți las ranita, găseşti în ea tot ce vă trebuie. Dacă 
între timp se deschide vreo ușă sau ceva asemănător, te 
rog să mă anunți imediat! 

— Da, domn colonel. Mai am ceva de zis. Domn colonel... 

— Da, Valer? 

— Domn primar a trecut aseară pe la depozit. A văzut 
toate scheletele și mi-a spus să le acoperim, să nu le plouă. 
Azi e duminică, mâine e luni și vin băieţii la lucru. Plus 
că avem două marfare nedescărcate, mai vin încă trei, cu- 
vele și bazinele sunt nespălate, ce ne facem, domn colonel? 

Grumeza se încruntă. Valer Chițu avea dreptate. Însă, 
tot ce se întâmpla nu era o aventură de week-end. Era o 
situaţie gravă, de criză, chiar dacă mai marii nu înțelegeau. 
Pe de altă parte, nu puteau bloca la nesfârşit aproviziona- 
rea depozitului. Dacă ar face publică starea de fapt actuală, 
întreaga țară ar lua foc. S-ar isca un balamuc de zile mari, 
ziarele și posturile de televiziune ar acapara subiectul, 
politicienii ar da vina unii pe alții, ar fi un scandal imens, 
s-ar isca panică în rândul populaţiei... nu, nu, un astfel de 
scenariu ar fi bine să nu apară. 

Grumeza și Vanciu, cu telefonul lui Valer, ajunseră la 
unitatea militară. Paznicul deschise poarta, salută și se-n- 
toarse în ghereta lui. În biroul comandantului, unde era 
cald, Vanciu rămase în picioare, în timp ce colonelul se duse 
să se spele pe mâini. 

— Luaţi loc, domnule maior, spuse cu glas moale și Van- 
ciu îi văzu, la lumina neoanelor, oboseala de pe chip. Cafea? 

— Da, mulțumesc. 

— Până vine specialistul în comunicații, l-am sunat și 
va ajunge aici într-un sfert de oră, vă rog să-mi spuneți 
despre misiune. Dacă doriți ajutor, acum este cazul să vă 
exprimafți. 

Vanciu se dezbrăcă de pufoaică, era prea cald înăuntru 
și simţea că-l ia somnul. Comandantul aduse apă într-un 
ceainic electric, aşteptă câteva secunde să fiarbă, puse 
două plicuri de ness în două căni și când cafeaua fu gata, 
îi întinse una din cești maiorului. Fără zahăr, fără lapte. 
Vanciu îl privi mai cu atenţie. Cu toate că în peşteră i se 
păruse un om sever, intransigent și acru, ca toți coloneii 
şi comandanții de unități militare pe care-i cunoştea, acum 
realiză că bărbatul din fața lui era doar nedormit, îngrijo- 
rat și împovărat de responsabilitate. 

— Domnule comandant, spuse el. Cu tot respectul, vă 
informez următoarele. Nu ştiu nici eu prea multe despre 
așa-zisa misiune. Am primit detașarea la Cristian pentru 
douăzeci și patru de ore. La echipa mea s-au alăturat doi 
medici militari de la Spitalul din Brașov. 

— Asta știu. 

— Am coborât în peşteră. Unde am descoperit o forma- 
țiune de coloane din piatră. În perimetrul interior se aflau 
câteva schelete perfect conservate, așezate în cerc, cu 
craniile spre centrul cercului. 

— Schelete, mormăi Grumeza. 

Nu fusese o întrebare, doar o afirmaţie. O constatare. 

— Nu știu din ce motiv, pereții de piatră dintre coloane 
s-au închis, cu oamenii mei și ai unității militare înăuntru. 

— Ştiu și asta. 

— Eu am rămas pe exterior, pentru că examinam zidu- 
rile peșterii. Am pus mâna pe o coloană și am fost elec- 
trocutat. Sau cel puţin așa am fost informat. 

— Acum sunteţi bine? 

Întrebarea veni deodată, sunând ciudată, nelalocul ei. 
Să-l preocupe oare starea sănătății mele? se miră Vanciu, 
puțin nedumerit. 

— Da, mulțumesc. Am fost foarte bine îngrijit și nici nu 
a fost ceva foarte grav. 

Urmă o pauză. Colonelul şedea pe scaunul din spatele 
biroului, maiorul în faţa lui. Adulmecă aburii cafelei care 
se ridicau molcom, în fuioare scurte și aromate. 

— Nu aţi clarificat natura misiunii dumneavoastră, 
domnule maior, insistă Grumeza şi luă cana între palme. 

Vanciu ar fi dorit să soarbă din cafea, îi era poftă, dar 
și sete şi foame. Ştia din experienţă că astfel de interoga- 
torii, „cu față umană“, cum le numea el pe cele care înce- 
peau mereu cu bunăvoință și o falsă presupusă înţele- 
gere, puteau dura ore întregi, ca o adevărată tortură. Mai 
lipsea picătura chinezească și muzica house. 

— Vă informez, domnule comandant, că ordinul scris 
de domnul colonel Harutan Varian se află în posesia loco- 
tenentului Zgribuc Loredan. 

În timp ce vorbise, își îndreptă spatele şi umerii. Doar 
că nu se ridicase în picioare. Îl văzu pe Grumeza încrun- 
tându-se, păstrând o tăcere îndelungată. Sorbi o dată din 
cafea, ceea ce-l încurajă și pe Vanciu să ia o înghițitură. 
Ness-ul tare, amar și fierbinte, i se prelinse spre stomac 

ca ambrozia zeilor. Simți că se mai înviorează. Se auzi o 
bătaie scurtă în ușă și intră o tânără, perfect machiată și 
coafată, de parcă atunci ar fi ieşit dintr-un salon de cos- 
metică. 

— Bună dimineaţa, domnule comandant, salută ea ne- 
protocolar. 

Îşi aruncă geaca pe spătarul unui scaun de la capătul 
mesei lungi. Purta blugi şi un pulover mai gros. 

— Bara Sidonia, locotenent specialist în comunicații și 
tehnologia informației, Academia de aviație Henri Coandă 
din Brașov. Consultant la unitatea militară din Cristian. 
La ordin! 

Vanciu clipi de câteva ori. Tânăra din faţa lui, care saluta 
milităreşte, în poziție de drepţi, nu părea să fie mai în 
vârstă decât fiul său, Andrei, aflat la începutul anului trei 
de facultate. | 

— Maior Vanciu Daniel, salută și el ridicându-se în pi- 
cioare. 

— Sido, vrei o cafea? i se adresă Grumeza, pe un ton 
familiar. 

— Nu, mulţumesc, nu beau ness. 

Colonelul îi puse în față telefonul lui Valer Chițu și-i 
arătă cele două rânduri de cifre romane și cuvinte latine. 
Tânăra locotenent studie imaginea câteva secunde. 

— O jumătate de oră, spuse ea. 

— Cod criptat? 

— E un cod, dar nu e criptat. Este un mesaj de anagra- 
mare asimetrică. Simplu. 

— Cartela sălii, îi întinse Grumeza un card de acces. 

— Merci, susură ea surâzătoare și se făcu nevăzută. 

Vanciu rămase nemișcat. După un timp, trase ușor cana 
spre el şi mirosi aburii, apoi bău încet, cu înghițituri mici, 
să prelungească plăcerea savurării. Colonelul nu spunea 
nimic și liniștea devenise atât de apăsătoare încât pe Van- 
ciu începu să-l deranjeze bâzâitul de-abia perceptibil al 
tuburilor de neon. Timpul trecea greu, parcă târându-și 
picioarele încătușate cu lanţuri grele de bolovani imenși. 
Grumeza şedea în fotoliu, total pierdut în gânduri, igno- 
rându-l pe maior. Cafeaua i se răcea încetul cu încetul, 
neluată în seamă, spre dezamăgirea lui Vanciu. El își băuse 
de mult ness-ul, nu ar fi zis nu pentru încă o portie. 


+ + + 


Amelia deschise ochii. I se păru că dormise. I se păru 
că visase ceva. I se păru că se afla într-un dom dintr-o sală 
mare într-o construcție de piatră, un fel de fort din subte- 
ranul unei peșteri. I se păru că vede câteva gururi formând 
mici baraje, circulare sau ovoidale, din calcitul dizolvat 
în apa subterană, depuneri largi dar joase spre margini, 
datorate tensiunii superficiale a apei din extremitățile 
unui fost bazin. 

Ah, își aminti. Era într-adevăr într-o peşteră. Închisă 
într-un fort din zidărie de piatră, un loc ascuns, deocam- 
dată impenetrabil. Privi de-a lungul pereților. Observă 
ceea ce nu văzuse înainte. Forma interioară urma un con- 
tur poligonal, ca acele fortărețe din antichitate menite să 
apere un castel, o cetate, o aşezare importantă sau chiar 

o linie strategică. Asta însemna că undeva, coborât cu un 
nivel sub talpa peșterii, exista o cavitate temporar activă 
a râului subteran, care, curgând, măcina şi măcina, ero- 
dând pământul, chiar și stânca. Bine, golul sau spărtura 
nu se va crea în următoarele ore, nici zile, nici măcar în 
acest secol. 

Ei bine, e îmbucurător că totuși se va întâmpla într-o 
zi. Atunci, structura de piatră se va prăbuși, iar noi vom 
fi liberi să ieșim la suprafaţă, să respirăm aer curat, să ne 
întoarcem la casele noastre, la familiile noastre, la copiii 
din clasă... da, și vom arăta ca scheletele acestea. Perfect 
conservate, albe, fără impurități și depuneri de sedimente. 
Aerul uscat, lipsa căldurii sau a frigului excesiv, lipsa 
soarelui, a ploii și a vântului, ajută ca învelișul exterior, 
pielea, dar și carnea, organele, sângele şi alte fluide, să se 
conserve uniform, fără atacul bacteriilor și al microorga- 
nismelor, ca să se topească treptat, mumificându-se, apoi 
căzând frumos de pe sistemul osos. Rezultând, voilá, sche- 
lete artistic șlefuite. Așa vom ajunge și noi. 

Bărbaţii se adunaseră într-o parte, discutând între ei 
cu voci șoptite. Amelia se ghemui mai bine sub pătura sub- 
tire. Îi era frig, căci sub veșmântul mătăsos nu purta nimic 
care s-o încălzească. Ameţea de foame şi sete și-și văzu 
unghiile căpătând o culoare violacee. „Poate fac naibii un 
stop cardiac sau un atac cerebral”, îi trecu prin minte. „Ar 
trebui să mă ridic, să mă mișc. Dar nu mă simt în stare. 
Oare aici mi se termină viața? Am muncit atâția ani în 
zadar, doar ca să ajung o legumă și apoi un schelet? Nu 
am realizat nimic deosebit. Am făcut o facultate, am fost 

în câteva expediţii și excursii, am predat la clasele gimna- 
ziale, m-am mutat din București la Cristian și acum...? 
Gata? Asta-i tot? N-am s-o mai revăd niciodată pe mama?” 

Încercă să se abţină să plângă. Nu voia să i se vadă slă- 
biciunea. Oricum, nu rezolva nimic dacă se apuca să bo- 
cească. Atâţia bărbaţi adunați în fața ei, militari experi- 
mentaţi, nu puteau veni cu o idee salvatoare? Nu o încăl- 
zea cu nimic faptul că vor muri și ei, dar ea va muri înain- 
tea lor. Mare sfârâială! Într-o zi, toți vor muri, nimeni nu 
este etern, nici măcar planeta Pământ sau Soarele. Chiar 
și universul poate imploda odată și odată, măturând 
toate galaxiile și existenţele. 

— Doamna Ichim, vă e rău? se aplecă spre ea o faţă ne- 
bărbierită. 

— Nu, nu. Doar moţăiam... 

— Dacă vă e rău, să-mi spuneți. Vreți să vă fac o injecție 
cu vitamine? 

Amelia zâmbi și simți cum o cuprinde un spasm de râs 
dezlănţuit. Injecţie cu vitamine? Tot ce-i lipsea. Dar, spre 
propria ei surprindere, dădu din cap și doctorul Rotaru 
îi pregăti o seringă de unică folosință, apoi o înţepă în 
vena brațului. O duru și strânse tare din buze și pleoape. 
Lichidul transparent începu să-i curgă prin sânge. După 
câteva minute, parcă se simţea mai înviorată, dar tot nu 
avea chef să se ridice în picioare. Poate că doctorul îi fă- 
cuse o doză letală de morfină, să moară frumos, în somn. 
Închise ochii, ceva mai relaxată. 

— Septem novem tres, quinque unus sex duo septem, sep- 
tem qunquie sex sex unus, unus quinque unus unus novem 

duo, unus sex unus octo, duo quattuor sex septem, începu să 
recite murmurând, repetând cuvintele ca pe o mantră. 

— Doamna Ichim! se auzi strigată. 

— Doamna Amelia! 

Poate că zâmbise, nu știa nici ea. 

— Vestalele au un altar de sacrificiu. Vestalele au un 
altar de sacrificiu. Se închină zeiței Vesta, dar și zeului 
Jupiter. Vor sânge. Vor sânge. Prin sânge se eliberează. 
Scrie pe zid. Quod pertinet ad ara dicata lovis deus. Qui tan- 
git perit. Oricine îl atinge moare. Anima dissociabilis mis- 
cuerit. Milites incessus proelium. Expugno, vincere, trium- 
pharet. Anni octoginta quinque. Quod castellum Cumi. Com- 
militonum armis. Fontis arcani. Nihil remanebit post tergum. 

— Doamna Ichim! o zgâlțâi cu putere o pereche de 
mâini mari. 

— Omorâţi vestalele. Omorâți-le. După ce ele mor, zeu- 
lui nu va avea cine să-i aducă ofrande. Nici sacrificii de 
sânge. Omorâți vestalele. Omorâți-le. Ele tebuie să moară 
primele. Zeița Vesta va muri şi ea. La fel ca zeul Jupiter. 
Omorâţi-le. Sunt în camera de sus. În camera de sus. Am 
fost pe altarul lor. Omorâţi-le pe ele şi atunci vom putea 
ieși. Vom putea ieși. Liberi şi-n viață. Liberi și-n viață... 

Toţi militarii se adunară în jurul ei, privind-o. 

— Quod pertinet ad ara dicata Iovis deus... reluă ea, în 
transă și nu reuși nimeni s-o scoată din starea în care se 
adâncise. 

Locotenentul Zgribuc începu să-și noteze cele decla- 
mate de Amelia. Scrise într-un carnețel, cu rapiditate, ori- 
cum femeia, pe care o considera deja nebună, repeta 

cuvintele și avu astfel posibilitatea de a verifica mai bine 
corectitudinea înșiruirilor. 

— Domn locotenent, e-n latină, descoperi unul dintre 
militari. 

Zgribuc nu-i răspunse. Citi de câteva ori cele notate, 
în timp ce vocea Ameliei se auzea din ce în ce mai stins. 

— Are cineva habar de latină? strigă locotenentul Zgri- 
buc. 

— Eu, să trăiţi, se prezintă unul din militarii maiorului 
Vanciu, în poziție de drepți, ca la apel. Stănicel Andrei, 
sergent, actualmente student la Centrul de limbi străine, 
Universitatea Națională de Apărare Carol I București. 

— Sergent Stănicel, tradu! și-i întinse carnețelul. 

— Da, să trăiţi. 

Tânărul luă caiețelul și pixul întins de locotenent. Citi 
textul şi reciti, apoi începu să scrie. După un minut își 
ridică privirile. 

— Citește, îi ordonă Zgribuc. 

— Da, să trăiţi. Acest altar îi aparține zeului Jupiter. Ori- 
cine îl atinge, moare. Cu sufletul neîmpăcat. Soldații pleacă la 
bătălie. Să cucerească, să câștige, să triumfe. Anul optzeci şi 
cinci. Fortăreața militară Cumi. Camarazi de arme. Fântâna 
secretă. Nimic nu va rămâne după noi. 

— Ai tradus corect? 

— Da, să trăiţi! 

— Eşti sigur? 

— Da, să trăiţi! 

Locotenentul îi luă carnețelul din mână și citi cu atenție 
rândurile scrise. Rămase cu privirea ațintită la propoziția 

„camarazi de arme“. Apoi se uită la scheletele așezate în 
cerc. „Camarazi de arme“. Se gândi că cineva tot supravie- 
țuise, aranjând cu atâta migală trupurile camarazilor, 
probabil morţi în vreo înfruntare, într-o bătălie, cum 
spune textul, să cucerească, să câștige, să triumfe. Anul 
optzeci și cinci. La începuturile erei creştine, chibzui Zgri- 
buc. Pe vremea Republicii Romane, când romanii din 
Roma plecaseră să cucerească alte teritorii prin Europa 
de vest și de est, devenind apoi un vast imperiu. 

— Mulţumesc, sergent, spuse el spre Stănicel, militarul 
maiorului Vanciu. 

— Da, să trăiţi! 

Maiorul Vanciu habar nu are de misiunea în care a fost 
trimis, reflectă locotenentul. Ordinul se află la mine, nu- 
mai și numai la mine. Nici comandantul Grumeza nu ştie. 
Colonelul Nicolescu mi-a atras atenţia, nu mi-a ordonat, 
doar mi-a sugerat, dacă nu este necesar, să nici nu-l arăt 
vreodată maiorului. Numai comandantului Grumeza, 
dacă mi-l cere. Dar nu ştie nici el. Întreaga responsabili- 
tate e pe umerii mei. Dacă dau greș, eu voi fi tras la răs- 
pundere. Ştiu ce înseamnă asta. Grumeza și Vanciu vor 
scăpa. Eu nu. Vanciu a rămas afară. Ce fac de nu vin cu 
ajutoare? Trebuie să rezolv cumva situaţia, din interior. 
Mă încurcă grupa lui Vanciu, dar am așteptat suficient de 
mult. Suntem pe cont propriu acum. 

— Plutonier adjutant şef! zbieră dintr-odată şi sesiză 
cum Amelia tresări la sunetul vocii lui, cu toate că era 
într-o stare de somnolenţă inertă. 

— Da, să trăiţi, se arătă Garbură Gabriel, salutând. 

Primul cuvânt al locotenentului fu acoperit de o huru- 
ială ascuţită, de parcă pereţii de piatră s-ar fi despicat în 
bucățele, tăiate cu o lamă de bomfaier bine ruginită. Pă- 
mântul de sub picioarele lor începu să vibreze, apoi să se 
miște ondulatoriu, ca un balans pe plan orizontal, propa- 
gându-se ciclic, ca valurile mării. Scheletele din centrul 
construcţiei săltau ca într-un dans bezmetic, năucitor și 
macabru, parcă cuprinse de o vrajă sinistră. Oasele se 
loveau între ele și unele de altele, producând zgomote 
ascuțite, stridente, cu mărunte pocnituri surde, nearmo- 
nioase, care se suprapuneau vâjâitului înfundat ce răbuf- 
nea dinspre pământ. 

Craniile se atingeau, clătinându-se, cavitățile negre ale 
orbitelor dând impresia că vedeau de dincolo de întune- 
cimea inexistenței și cu mandibulele căscate, ca și cum ar 
tipa din străfundurile iadului, cuprinse de teamă sau de 
furie. Şirurile de dinţi, mai mult sau puțin complete, rân- 
jeau clămpănind parcă dezamăgite, dorind să muște sau 
să urle. Placa de piatră a tavanului deveni ca suprafața de 
oglindă a unui lac cenușiu, iar de sus începură să coboare, 
plutind sau zburând, nişte ființe îmbrăcate în mantii lungi, 
brun-roșcate, cu glugile acoperindu-le fețele. 

Ajunse la sol, acestea se feriră să calce peste osemintele 
în dezordine, dar trecură fără milă prin trupurile milita- 
rilor. Unii încercară să evite impactul, alții se chirciră din 
reflex și câțiva rămaseră pe loc, încovoiaţi, așteptând im- 
pactul, nefiind în stare să reacționeze. Arătările se adunară 
în fața Ameliei, formând un semicerc compact, apoi înge- 
nuncheară. Amelia, semi-adormită, le privea fără nicio 
expresie, printre gene. 

— Bona Dea, augur! Benediximus! Ti salutem! 

— Salutem! repetă corul vocilor. 

— Bona dea, te adoremus! exclamă o voce. 

— Bona dea, te adoremus! zise corul. 

— Misterium vobis, revelate nobis! 

— Bona Dea! Obserco! 

— Nos aLuizamus te, Nos aLuizamus te, Nos aLuizamus te! 

— Foribus oraculi! Dic nobis! Foribus oraculi! Dic nobis! 
Foribus... spune-ne, Oracol. 

— Silentium! strigă dintr-odată Amelia, ridicându-și 
capul și îndreptându-şi spatele. 

— Oraculi loquitur! şopti una şi parcă un curent electric 
străbătu celelalte mantii. 

— Vestalibus emolumenta, salutem! 

— Orbis terrarum opes tibi est, orbis terrarum opes tibi est! 

— Dic nobis, dic nobis, dic nobis”... 

Amelia se ridică cu greu, sprijinindu-se cu palmele de 
peretele din spatele ei. Cu cât se înălța în picioare, cu atât 
grupul se apleca mai mult, devenind din ce în ce mai mic, 
de parcă s-ar fi compactat într-o formă de ghem. 

Militarii o priveau stupefiaţi. Niciunul nu o luase în 
serios când le spusese despre altarul din încăperea de sus, 
cu atât mai puţin despre bolboroseala neverosimilă în 
limba latină, despre omorârea vestalelor și a zeului Jupiter. 

17 Bona dea, te adoremus (lat.), Mare sau Bună zeiță, te adorăm; 
misterium vobis, revelate nobis (lat.), misterul tău, să-l dezvăluim; ob- 
serco (lat.), noi te observăm; nos aLuizamus te (lat.), te adorăm; foribus 
oraculi (lat.), deschide-ne ușa cunoştinţelor; Dic nobis (lat.), spune-ne, 
vorbeşte cu noi; silentium (lat.), tăcere; oraculi loquitur (lat.), oracolul 


a vorbit; vestalibus emolumenta (lat.), vestalele te vor răsplăti; orbis terra- 
runi opes tibi est (lat.), ai puterea lumii în tine. 


295 


MARȘUL FANTOMELOR Anamaria Borlan 


Dintr-odată, locotenentului Zgribuc îi păru rău că nu 
o ascultase mai cu atenţie și că nu-i crezuse cuvintele 
stranii rostite, pe care le atribuise afectării stării ei psihice. 
Ar fi trebuit, ca un bun militar, să ia notițe, având în ve- 
dere că telefoanele tuturor erau nefuncţionale, dar cu toții 
aveau în dotare, ca rezervă suplimentară, un carneţel şi 
un pix. 

Militarii celor două grupe, douăzeci și patru de oameni, 
formară, instinctiv, un al doilea semicerc în exteriorul 
celui al mantiilor roșii din fața Ameliei. Mișcarea pămân- 
tului se oprise, la fel și zgomotul. Zgribuc și plutonierul 
Garbură shimbară o privire. Cam de aceeaşi înălțime, 
constituţie și vârstă, se întâlneau deseori în sala de sport 
a unităţii, unde exersau lupte full-contact, libere sau 
greco-romane. Își duseră amândoi, la sincron, mâna la 
șold, unde aveau pistoalele din dotare. Fără să le armeze, 
făcură câțiva pași înainte. Oricum, nu aveau de gând să 
tragă. Ceilalți, sesizând intenţia lor, le făcură loc, scoțân- 
du-și și ei armele. 

— Opriţi-vă! tună vocea de bariton a locotenentului 
Zgribuc. 

Femeile, care îşi dăduseră mai devreme glugile pe spate, 
nu reacționară. Rămaseră adunate în semicercul strâns, 
parcă ocrotind-o pe Amelia, îngânând continuu declama- 
tiile lor monotone, într-un ritm lent, sunând înfundat, de 
parcă li se terminau bateriile. Niciuna nu se întoarse. Își 
psalmodiau mai departe cuvintele, când pe un ton tân- 
guitor, când aproape cântând. 

— Opriţi-vă! La o parte! 

Erau surde la amenințările locotenentului. În același 
timp, echipa maiorului Vanciu se răspândi și băieţii se 
împrăștiară, așezându-se fiecare în spatele unei vestale, 
gata de atac. Între timp, parcă ieșind din amorțeala nepu- 
tinței, revenind dintr-o lungă letargie, cei doi medici își 
concentrară atenția asupra scheletelor. O falangă se des- 
prinsese şi doctorul Rotaru o culese cu penseta într-o pun- 
guță de plastic, scrise ceva pe ea și o strecură în geanta 
cu trusa medicală. Luă o probă de sol de sub scheletele 
mișcate, întoarse unul cu fața în jos, iar doctorul Macovei 
răzui o porțiune mică de pe un craniu, într-o eprubetă. 

Zgribuc și Garbură ajunseră la un pas în spatele femei- 
lor. Cu pistolul aţintit spre ele, amândoi întinseră câte un 
braţ, cu intenţia de a le bate pe umăr, să le determine să 
se întoarcă. Dar degetele lor trecură prin aer, fără să 
atingă nimic. Plutonierul încercă să prindă gluga unei 
mantii. Nimic. Imaginea din fața lui nu avea nici măcar 
consistenţa apei. 

Apoi, femeile se întoarseră spre ei. Erau frumoase. Atât 
de frumoase încât bărbaţii uitară să mai reacționeze. Ele 
înaintară încet, ca o adiere subtilă, ca un gând insinuant. 
Militarii se strânseră laolaltă, în grup compact. Semicer- 
cul vestalelor se lărgi, împresurându-i, zâmbitoare, strălu- 
cind și luminând ca niște stele. 

— Stop! Staţi pe loc! Prohibere!:! 

Amelia se ridicase în picioare. Cu părul vâlvoi, des- 
culță, cu veşmântul subțire care-i reliefa goliciunea de de- 
desubt, mânjită pe obraji cu mici urme și pete de pământ, 


18 Prohibere (lat.), încetează, stop. 

adoptând o atitudine de războinică, arăta ca o amazoană 
sau o valkirie gata să pornească la atac. Sau ca o zeiță 
sălbatică, coborând furioasă direct din înaltul lumii mitice 
de dincolo. 

La sunetul vocii ei, femeile se răsuciră spre ea. Ca și 
cum ar fi știut ce face, profesoara de geografie întinse un 
braţ, cu palma ridicată în faţă, într-un gest marţial. Încetul 
cu încetul, se instală o linişte nefirească, profundă. Spațiul 
păru să îngheţe pe loc, ca într-o subită și totală glaciațiune. 
Timpul încremeni, înmărmurit în nemișcare. Niciun ticăit, 
niciun secundar care să alerge spre viitor, nefragmentat 
de vreo acțiune sau impuls, scurgându-se opac, monoton, 
fără început, fără sfârșit, fără conţinut. 

Nu exista niciun sunet. Nici puls, nici bătăi ale inimii 
sau respiraţie. Niciun clipit sau măcar tremuratul invo- 
luntar al unei gene. Liniştea deveni totală, adâncă. O 
liniște atotcuprinzătoare ce cobora din neant ca o nin- 
soare neauzită, minerală, sufocantă, greu de suportat, 
strivind umerii celor aflați în interiorul pereţilor de piatră, 
deveniți şi ei, aidoma pietrelor, inerți și încremeniți. 

— Ajunge! 

Sunetul vocii ei, răstit și tăios, despică aerul ca un bume- 
rang, lovindu-se de pereţi, vibrând și reverberând în cer- 
curi concentrice. Femeile în robele brun-roșcate se opriră. 

— Hic parvus terra bellum ara mors, strigă Amelia cât de 
tare putu. 

Vestalele se întoarseră spre ea. 

— Ut? Cum”? 

— Abire! Abire! ţipă Amelia la ele. Hic parvus terra bellum 
ara mors! Abire, quaeso”... 

Se lăsă în genunchi, aproape plângând. Militarii, în- 
cepând să-şi revină, o priveau cu uimire, neînțelegând ce 
se întâmpla. În momentele acelea de stupefacţie și uluire 
răzbi până la ei, ca venind de pe un tărâm de nicăieri, dar 
clar și apropiat, un lătrat răgușit de câine: 

— Mâhne, mâhne, mâhne! 


+ + + 


Primarul Gârbacea mergea, adus de spate, pe poteca 
îngustă care urca pieptiş dealul, condus de Ana, care-l 
ținea de mână și lumina drumul. Se simţea obosit și ame- 
tit. Fantomele trecutului, acest eufemism vag în loc de o 
înjurătură sănătoasă, mărșăluiau pe lângă el, prin el, odată 
cu el. Nu-i păsa prea tare de aceste arătări ireale, însă recu- 
noştea, ici-colo, pe câte cineva din sat, vecini, rude, anga- 
jați ai primăriei, chiar și câțiva consilieri locali. Directorul 
Ocolului silvic, Teușan, muncitori de la construcţiile de 
drumuri, femei și bărbați, dar și copii, rătăceau ca niște 
rațe bete, cu privirile goale, mânațţi de cine știe ce fenomen 
straniu. 

— Ana... mai dă-mi niște apă, te rog. 

Soţia lui se opri şi-i întinse sticla din sacoșă. Dar pri- 
marul nu bău. Nu-i era sete, dorise doar o clipă de odihnă. 
Cu cât se îndrepta noaptea spre dimineaţă, îl apuca îngri- 
jorarea și disperarea. 


19 Ut (lat.), când, unde; cum (lat.) când, de ce. 
20 Abire (lat.), pleacă; Hic parvus terra bellum ara mors (lat.), mor 
cei mici pe altarul ţării în război; abire, quaeso (lat.), pleacă, te rog. 

— Mâine la primă oră am ședință de consiliu, murmură 
el. 

— Lasă ședința, spuse Ana. Să rezolvăm mai întâi 
chestia asta, apoi vezi tu de ședință. 

— Dacă mă cheamă la oraș? 

— Te duci. 

— Şi ce le spun? Că ne-au asediat niște soldați romani? 

— Hmm. 

— Vezi? Nu pot spune așa ceva. 

— Nu. 

— Nici că oamenii au ieșit din case și se bălăngăne 
printre ei. 

— Nici asta. 

— Atunci ce le spun, Ana? 

— Nimic. 

— Cum nimic? 

— Păi, ai ceva să le spui? C-a plouat în week-end? 

— Așa-i. Dacă ajung ăștia în Braşov? 

— Atunci situaţia e rezolvată. 

— Cum rezolvată? 

— Să-şi bată ei capul cu fantomele. 

Gârbacea își lărgi fularul la gât. 

— Ai dreptate. Ce fată înțeleaptă ești! 

— Ştiu. 

— Ah! Ce zi și noapte mizerabilă. 

— Trece. 

— Nu-mi iese din cap întâlnirea cu Ţârcă. Auzi la el! 
Ce-a zis că e? Prepoziție? 

— Praepositi. 

Gârbacea ridică din umeri. 

— Poate fi și împărat roman! Auzi la el, Sarca. Al dracu’ 
Târcă! 

— Nu te mai gândi. Omu' a murit, Dumnezeu să-l ierte 
și să-l odihnească. 

— Amin. 

— Exact. 

— Şi-acum ce facem? Nu-i găsim pe copii... unde o fi 
profesoara de geografie? 

Ana se uită împrejur. 

— Poate-i cu ei. 

— Cu cine? Cu copiii? Cu fantomele? 

— Poate sunt toți împreună. 

— Cum oprim toată chestia asta? 

— Poate dimineaţă se vor întoarce de unde au venit. 

— Corect. Ar fi o idee bună. Și ai noştri să se întoarcă 
la ei acasă. Doamne, Ana! Ce mi-a fost dat să văd și să 
trăiesc! 

— Lasă, Nelu, trece. 

— Da' până atunci e o belea. Mare. Ce-o fi făcut Gru- 
meza? Și maiorul? 

Auzi câteva glasuri şi apoi văzu lumini de lanternă. O 
parte dintr-un grup de părinți se apropia, vorbind între 
ei. 

— Domn primar, salută polițistul Agache. 

— Ce-i, domnule agent șef principal? N-ai găsit pe ni- 
meni? 

— Nu. Dar am văzut niște vecini de-ai mei... 

— Ştiu, măi Gicule, ştiu. Și eu mi-am văzut fratele. 

— Pe Ștefan? 

Gârbacea dădu din cap. 

— Acum ce facem? întrebă un tată. Ar fi bine să alertăm 
autoritățile, să vină armata din Brașov, vânătorii de munte, 
poliția, jandarmeria, ambulanta, smurdul... 

— De ce nu și NATO? îi replică primarul aproape fu- 
rios. Suntem cu toții aici, nu vezi? Armata, blocată de fan- 
tome într-un subsol, toți de la unitatea militară din Cris- 
tian sunt pe teren, plus o echipă din București. Vânătorii 
de munte nu sunt vânători de fantome, poliţia e de faţă, 
uite-l pe agentul principal Agache, avem şi un medic cu 
noi, pe domnişoara Adél Puskas, e ceva mai încolo, smur- 
dul nu vine decât la... la accidente grave, deocamdată, 
Doamne fereşte, nu s-a întâmplat nimic de genu’... cum 
să coboare elicopterul în peşteră?... 

Primarul simţea că-i vine să-l ia la palme pe acel tată 
infatuat, care stătuse fără griji o după-masă întreagă și o 
jumătate de seară, neinteresându-l dacă fie-sa se întorsese 
din excursie sau nu. lar acum se dădea mare și țâfnos. Ei, 
la naiba cu toţi. Ana îi atinse mâna și se calmă. 

— Ce-i cu tot balamucul ăsta? nu se lăsă tatăl Sofiei 
Alexandra. Care e cauza? De unde au apărut? Domnule 
primar, eu nu am să vă mai votez, asta-i clar! 

— N-aveţi decât! Avem probleme mai mari... 

— Ce probleme? 

— Veţi afla la timpul potrivit. Acum să ne concentrăm 
pe găsirea copiilor și a profesorilor. 

Îi întoarse spatele. Îl enerva că nu era în stare să facă 
nimic concret. Nu era vorba despre alegeri și vot. Arătă- 

rile imateriale, fantomele nopții, romani și cristoloveni, 
treceau prin ei și pe lângă ei, împânzind tot dealul, 
curgând șiruri-șiruri din toate părţile. Își luă soţia de 
mână și se îndreptă spre sus, mergând poticnit prin tufă- 
riş și rădăcini. Ajunse pe vârful poienii, unde se opri să-și 
tragă răsuflarea. Simți pământul ondulându-i-se sub pi- 
cioare și Ana se agăță de braţul lui. 

Fără niciun avertisment, simți cum se căscă o groapă 
mare sub el. Căzu în beznă, trăgându-şi nevasta după el. 
Lovitura fu puternică și icni. Se prăbuşiseră într-una din 
galeriile peşterii. Avu o tentativă de a se ridica, dar pi- 
cioarele îi alunecară și fugiră pe niște micuțe pietricele 
rotunde, antrenând o măruntă avalanșă ce zdrăngăni cu 
sunet metalic. Aprinse lanterna și o văzu pe Ana mai în- 
colo, căutând să-şi menţină echilibrul. 

— Ești bine? strigă la ea. 

— Da. lu? 

— Şi eu. 

Reușiră să stea amândoi în picioare. Primarul se întrebă 
dacă era aceeași peșteră cu construcția sau era alta, de care 
habar n-avea. Primul rând de dealuri, cele mai joase, din 
Cristian, nu fuseseră niciodată scobite de om sau de natură, 
din câte știa el. Peștera unde intrase se afla mult mai în- 
colo, poate la mai mult de un kilometru depărtare, spre 
Râșnov. Să fie doar un braț adiacent provenind de la 
peştera cea mare? Măi să fie! 

Își ciuli urechile. Ana mergea la câțiva pași înaintea lui, 
ținându-se cu o mână de peretele stâncos, iar cu cealaltă 
luminându-şi drumul. Rostogolirea bilelor dislocate la 

fiecare pas îi perturba auzul și nu putea fi foarte sigur 
dacă auzise ceva. Poate doar i se păruse. Nu-și puse, încă, 
întrebarea cum vor ieși de acolo, neștiind nici unde se 
aflau. Îşi pipăi buzunarul, să se asigure că avea telefonul 
la el. Un fojgăit slab îi atrase atenţia. 

— Ana, strigă el. Fereşte, poate sunt lilieci! 

O văzu cum dă din cap și, dintr-odată, dispăru din fața 
lui. Huruitul de metal se amplifică, indicând o spărtură 
și o altă gaură, prin care masa de bile se scursese în jos, 
cu soţia lui cu tot. 

— Ana! urlă din toate puterile. 

Niciun răspuns. Se strădui să meargă, mai mult alune- 
când pe suprafața care se tot rostogolea, apoi se trânti pe 
burtă, vâslind cu palmele ca să poată înainta mai uşor. 
Ajunse la muchia deschizăturii. Aruncându-și capătul 
lung al fularului peste umeri, care atârna și-l deranja, 
privi în jos, luminând grota. Doi ochi sticloși se uitau la 
el înapoi, dar nu ai Anei. 

— Mâhnâi, lătră o dată dulăul satului spre el. 

O lumină puternică de lanternă îl orbi. Apoi îl recu- 
noscu pe Valer Chițu, sub stratul de mânjeală care-i aco- 
perea întreaga față. 

— Valerică! nu se putu abține să nu strige. 

— Domn primar? veni răspunsul. 

— EI, în carne și oase. Încă nu-s fantomă... 

— Doamne fereşte! 

— Corect. Bun răspuns. Mai e cineva cu tine? 

— O doamnă, tocmai a căzut din... 

— Din cer? râse Gârbacea. Ana? Unde ești? 

— Aici, Nelu. N-am nimic. Tu? 

— Îs bine. Valerică, cum de eşti aici jos, de unul singur? 

— Nu-s singur. Cu jigăritul ăsta. A fost şi domn coman- 
dant. 

— Grumeza? 

— Da. A lăsat un rucsac cu de toate și s-a dus cu maiorul 
Vanciu să spargă nu ştiu ce cod. 

— l-auzi! Astea-s noutăţi. Ce cod? 

— Am găsit o tăbliță, sus pe deal, pe care scria ceva în 
cifre şi litere latine. 

— Da? Așa, deci. Cum de nu am văzut-o niciodată? Vreo 
veste de la cei dinăuntru? 

— Nimic. 

— Ce-s chestiile astea? se aplecă Gârbacea și culese o 
sferă, rostogolind-o printre degete. 

— Habar n-am. 

În timp ce filtra în gând toate cele aflate de la Valer 
Chițu, micuța sferă începu să devină din ce în ce mai cu- 
rată şi să lucească stins. Aproape de tot curățată, semăna 
mai mult cu o boabă de perlă cenușie. O strânse între 
degete și o ridică la nivelul ochilor, s-o lumineze cu lan- 
terna și s-o vadă mai bine. 

— Valerică... 

— Da, domn primar. 

— Ce-i asta? 

— O alice, ced. 

— Nu. E mult mai ușoară decât fierul. Şi decât inoxul. 
S-ar putea... cred, ăăă... cred că-i aluminiu. 

— Aluminiu? Uăă! Avem un depozit cu bile din alumi- 
niu? Alice pentru pușca cu aer comprimat? Pelete pentru 

airsoft? Ce ziceţi, domn primar, sunt de calibru 5,5 sau 
de 4,5? 

— Lasă-mă cu d-astea. Nu mă pricep la ingineria pro- 
ceselor metalurgice. Aici unde suntem? Adică, suntem 
departe de peștera cu pricina? 

— Nu, e ceva mai încolo. Dar e un munte de bile din 
astea. 

— De unde au venit? 

— Au căzut de sus, ziceai că-i grindină. Apoi s-a oprit 
și domnul maior a plecat cu domnul comandant. 

— Așa... hmm. Mai e cineva acolo? 

— Nu ştiu, nu s-a deschis nimic. 

— Pompierii voluntari s-au întors? 

— Eu n-am văzut pe nimeni. 

— Hai acolo. 

Câinele începu să latre. Fără furie, fără să anunţe veni- 
rea unor străini. Lătra pur și simplu, dând un pic din coadă, 
abia ținându-se pe labe să nu alunece pe sferele micuțe. 
Scotea sunete mai uniforme, monotone, cu mici pauze 
între ele. Nu se dădu în lături nici când trecu primarul pe 
lângă el. Era preocupat să-și termine fraza sau ideea. 
Părea să comunice cu cineva, dar în afară de lătratul lui, 
nu se auzea nimic altceva. 

„Stai acolo”, auzi deodată Amelia o voce în mintea ei. 

Căzută în genunchi, sprijinită în palme, îşi clătina 
capul, sub privirile tuturor. Al militarilor care nu înțe- 
legeau nimic din comportamentul ei și al femeilor vestale, 
înmărmurite de uimire. Cel puțin, așa păreau să arate. 

„Cine ești?“ întrebă Amelia. 

„Cine? Sunt eu.“ 

„Cine ești tu?“ 

„Să nu fugi.“ 

Amelia schiţă un zâmbet. 

„Odată mi-ai spus să fug. Acum îmi spui să nu fug. 
Hotărăște-te!“ 

„Atunci ar fi trebuit să fugi.“ 

„Şi acuma nu.“ 

„Acuma nu.“ 

„Și ce vrei de la mine?“ 

„Spune ce ai citit.“ 

„Poftim?“ 

„Mâhne.“ 

„Ce-ai spus?“ 

„Spune ce-ai citit!“ 

„Ce am citit? Să spun ce am citit... dar eu n-am citit 
nimic... ba da, plăcuţa cu cifrele romane. La ea te referi?“ 

„Spune ce-ai citit!“ 

„Păi, să-mi aduc aminte...“ 

„Spune ce-ai citit!“ 

„Stai, stai, de ce te grăbești așa?“ 

„Spune ce-ai citit!“ 

„Imediat. Să-mi amintesc.“ 

„Spune.“ 

„Septem... novem, parcă tres... dar nu ţin minte totul...“ 

„Spune. Să se audă.“ 

„Să spun cu voce tare?“ 

„Spune să se audă.“ 

Amelia își înălță capul. Închise ochii, încercând să-și 
amintească, să vadă cu ochii minţii ordinea cuvintelor 

care reprezentau cifrele. Știa că avea o bună memorie 
fotografică. Și tocmai acum s-o trădeze? Indiferent cu cine 
conversa, telepatic, socotea că era o mână de ajutor în- 
tinsă în caz de nevoie. Sau poate mână nu era expresia 
cea mai corectă, mai degrabă o idee de ajutor... 

Trase aer în piept. Încet, se ridică în picioare, își netezi 
părul şi-şi deschise larg braţele. 

— Septem novem tres, quinque unus sex duo septem, septem 
qunquie sex sex unus, unus quinque unus unus novem duo, 
unus sex unus octo, duo quattuor sex septem... 

Literele și cuvintele îi apăreau în fața ochilor ca scrise 
pe un ecran în fața ei. Nu uitase nicio cifră. Militarii se 
uitară unii la alţii, perplecşi. Femeile rămaseră locului, 
dar păreau, dintr-un motiv sau altul, speriate, pe când 
Amelia stătea dreaptă, cu privirile ațintite înainte, înspre 
unul din pereții de piatră. Dar nu era în transă. Era con- 
știentă și știa foarte bine ce făcea. 

— Septem novem tres, quinque unus sex duo septem, sep- 
tem qunquie sex sex unus, unus quinque unus unus noven 
duo, unus sex unus octo, duo quattuor sex septem... repetă ea 
şi-i făcea plăcere să-şi audă propria voce declamând. 

Profesoară fiind, se obişnuise cu o anumită cadență de 
vorbire, știa când să respire, să nu grăbească cuvintele, 
unde să accentueze. Dacă s-ar fi gândit vreodată să de- 
vină actriță, de film sau de teatru, nu ar fi avut probleme 
nici să rețină texte lungi, nici să le recite. 

— Septem novem tres, quinque unus sex duo septem, sep- 
tem qunquie sex sex unus, unus quinque unus unus novem 
duo, unus sex unus octo, duo quattuor sex septem... şi im- 

primă un tempo mai rapid fluxului de cuvinte, ridicând 
cu o tonalitate intonația glasului. 

Femeile în mantiile brun-roșcate începură să se neliniș- 
tească și să agite în mod vădit. Cu cât repeta Amelia nu- 
merele, cu atât deveneau mai cuprinse de emoții. Se mișcau 
și făceau gesturi mai rapide, dezordonate, căutându-se 
parcă una pe alta şi negăsindu-se, constrânse parcă de un 
impuls stimulator. La fiecare pauză de respiraţie, auzea 
lătratul câinelui. 

— Mâhne. Mâhnâi, mâhnâi. Mâhne, mâhne. Mâhnâi. 
Mâhne. 

Nu lătra uniform. Avea, după cum părea, o anumită in- 
tonaţie, chiar expresivă, intenționând parcă să-i transmită 
ceva sau o seconda în declamaţia cuvintelor. Amelia nu-și 
puse întrebarea, nici nu se gândi măcar de ce era câinele 
acolo. Poate că patrupedul se afla undeva departe, pe 
străzile satului inundate de fantomele romane și doar i 
se năzărea că-i aude lătratul. Se formase o anumită legă- 
tură între ei doi, încă din prima zi de când îl zărise, trecând 
indolent prin curtea şcolii, la deschiderea festivă a anului 
școlar. 

Îşi aminti de clasa ei de elevi și de ceilalți cu care ple- 
case în excursie. O, Doamne! tresări. Rămăseseră pe dru- 
mul forestier, suspendați într-o buclă spațio-temporală. 
Nu știa sigur dacă era așa sau nu, oricum, ceva paranor- 
mal se întâmplase atunci. 

Armata romană apăruse din neant, venind direct din 
trecut. Nu găsise nicio explicaţie fenomenului, nici nu 
avusese timpul necesar. Dar câinele fără nume fusese 

mereu prin preajma ei, lătrând răgușit, însoțind-o. Nu era 
nimic de explicat. Lucrurile aveau să se lămurească într-o 
bună zi. 

— Septem novem tres, quinque unus sex duo septem, sep- 
tem qunquie sex sex unus, unus quinque unus unus novem 
duo, unus sex unus octo, duo quattuor sex septem. 

În timp ce repeta șirul de cifre, realiză că primul cuvânt 
şi ultimul era septem, cifra şapte. Nu avea nicio noimă, 
habar n-avea ce puteau însemna acele numere. Cu cât i 
se părea totul mai neverosimil, cu atât reproducea cu mai 
multă îndârjire șirul de vorbe. Simțtea în interiorul ei, nu 
atât în minte, cât mai degrabă în adâncul sufletului ei, că 
înșiruirea aceea avea o anumită putere magică, aproape 
sacră. Era ca un fel de ritual de credință, o mantra spiri- 
tuală, o formulă sacră cu valoare magică, o sutră filosofică 
ale cărei sunete coborau și urcau în același timp prin corp, 
minte și suflet. Forţa cuvântului. Dar nu-și mai amintea 
unde citise despre aşa ceva. 

Vestalele începură să se vaiete ca lovite de o fenomenală 
descărcare electrică. Se frângeau de la mijloc, strigau, ți- 
pau, iar vocile lor ascuţite se loveau de pereții de piatră, 
doar ca să se întoarcă asupra lor cu și mai multă putere, 
năucindu-le. Simţea şi ea furnicături în tălpi și palme, 
apoi de-a lungul braţelor și picioarelor, până ce abdome- 
nul îi pulsă în același ritm cu bătăile inimii. Bărbaţii din 
jurul ei își astupau urechile cu palmele, încovoindu-se ca 
de durere. Nu ajungea că erau vestale, mai erau și sirene, 
din cele mitologice. Oricum, glasurile lor ascuțite și stri- 
dente chiar sunau ca niște sirene în timpul unui exercițiu 

de verificare a sistemelor de avertizare-alarmare pentru 
situaţii de urgenţă, cum fuseseră câteva în București... 

— Septem novem tres, quinque unus sex duo septem, sep- 
tem qunquie sex sex unus, unus quinque unus unus novem 
duo, unus sex unus octo, duo quattuor sex septem... 

Amelia își coborî timbrul vocii, modulând intensitatea 
până atinse registrul cel mai grav. lar mantiile brun-roş- 
cate, ce păreau a îmbrăca doar câteva amintiri ale unor 
femei care odată, cu mii de ani înainte, fuseseră deosebit 
de frumoase, începură să se răsucească, rotindu-se în timp 
ce se înălțau, absorbite într-un vârtej apocaliptic ce părea 
să înghită nu numai nălucile, dar și pe militari. Cu cei doi 
medici cu tot. 

După ce praful stârnit de agitaţie se liniști și se depuse 
pe pământul bine bătătorit, oamenii se uitară unii la alții, 
mirați, întrebători. 

— E cineva rănit? strigă doctorul Rotaru. Vă rog să vă 
verificați reciproc, să nu aveţi leziuni sau sângerări. 

— Vă sfătuiesc să veniți la Spitalul militar, la un control 
complet, vorbi și doctorul Macovei. Cred că se impune, 
după o astfel de... hàm... cum să-i zic... o deplasare pe un 
teren... neidentificat... 

— Şi dumneavoastră, doamnă Ichim, se întoarse Ro- 
taru spre ea. 

Amelia era sprijinită de perete. În clipa în care doctorul 
i se adresă, începu să alunece fără vlagă, până se întinse 
pe jos. Rotaru nu reuși s-o prindă la timp și Amelia se lovi 
la cap, dar nu leșină. Bărbatul o trase în sus, simțind-o 
încordată, cu toate că era ameţită. 

— Câinele, susură ea. Câinele. 

Doctorul își aplecă urechea spre ea, s-o audă. 

— Ce aţi spus? Ce câine? 

— Mâhnâi, mâhnâi. 

— Mâhne, mâhne, se auzi lătratul din partea cealaltă 
a peretelui de piatră. 


+ + + 


Colonelul Grumeza și maiorul Vanciu coborâră în peș- 
teră. Primiseră hârtia cu codul descifrat, iar locotenentul 
Sidonia Bara, după ce salută regulamentar cu un surâs de 
vedetă de Hollywood, plecase acasă la Brașov, printre fan- 
tomele armatei romane, să mai prindă o oră de somn. 
Înainte de a ajunge la peşteră, cei doi militari merseră 
într-o scurtă excursie. La depozitul de carburanți. 

Fără să bage de seamă umbrele mișcătoare din jurul lor, 
traversară curtea, ocoliră platforma bazinelor de colectare 
a carburanţilor și Grumeza se îndreptă spre micuțul parc 
din spate. Se opri în fața fântânii. Fântâna Nișchii. Cine 
ar fi crezut că o neînsemnată sursă de apă, un firicel acolo, 
poate salva întreaga situație? De altfel, avusese el un 
gând, mai degrabă o impresie, când auzise prima oară 
despre Fontis arcani. Fântâna secretă. De fapt, era vorba 
despre izvorul ascuns. 

Cristea farmacistul nu avea nicio vină că nu tradusese 
prea corect. De unde să știe el atâta latină? Însă Sidonia 
rezolvase și descifrase șirul de cifre și litere de pe plăcută, 
dar şi mesajul inscripționat la baza peretelui construcției 

din peşteră. Cele două informații făceau parte din același 
corp determinat de cod, ca o comunicare semnificativă 
lăsată ca un fel de testament, un drept de moștenire celui 
care va reuşi să citească și să înțeleagă ceea ce, cu aproape 
două mii de ani, fusese imperios necesar să fie, nu atât de 
mult de tăinuit, dar mai ales de păzit, de păstrat, de perpe- 
tuat, ca pe o valoroasă clironomie. 

Grumeza umplu un mic bidon metalic cu apa din fân- 
tâna Nișchii. Trecu peste umăr cureaua recipientului și 
reveniră, el și Vanciu, la peșteră. În galeria din fața caver- 
nei, cei doi se întâlniră cu Valer Chițu și nu mică le fu sur- 
priza să-l găsească acolo și pe primarul Gârbacea împre- 
ună cu soția sa, Ana. Maidanezul dădu bucuros din coadă, 
întâmpinându-i pe noii veniţi. 

Colonelul îl informă pe scurt pe Gârbacea despre noua 
situație. 

— De ce nu umblă strigoi din ăia și aici, în peșteră? spuse 
primarul. 

Trecură cu greu peste muntele de bile feroase, pe care 
alunecară, căzură și se rostogoliră de multe ori. Era impo- 
sibil să-și țină echilibrul pe acele sfere care, doar privin- 
du-le și deja o luau la vale. Arătau cu toții, fără excepție, 
ca nişte hornari tocmai căzuți prin coșul de fum. 

— Domn colonel, se avântă Valer spre Grumeza. Domn 
primar spune că alicele astea sunt din aluminiu. Dacă am 
avea puşti cu aer comprimat, am putea omori niște vam- 
piri cu ele... 

— Valer! strigă primarul la el. Tacă-ți fleanca. Numai 
prostii vorbeşti! 

— Da’, domn primar, nu-i aşa că poți omori un vampir 
cu un cartuș de argint? 

— Valer, las-o baltă... 

Grumeza și Vanciu frecau deja câte o bilă între degete. 
Negreala de pe ele dispăru și rămaseră curate. 

— Pare a fi argint sau... nu, zise colonelul. În orice caz, 
nu e argint industrial. Nu din cel folosit în aeronautică. 

— Pentru bijuterii? se bucură Valer şi-i trecu imediat 
prin minte că dacă ar lua vreo zece mărgeluțe de argint 
cu el, i-ar putea face o surpriză plăcută Tuţei, un inel de 
logodnă sau chiar de cununie. Bani de aur nu avea. Ar fi 
fost o idee bună. Strecură în buzunar bilele pe care le 
ținuse între degete. 

— Nu, forma asta de argint, dacă e într-adevăr argint, 
nu cred că se poate prelucra pentru bijuterii, cu toate că. 
argintul e foarte ductil... răspunse Grumeza. Cred că, nu 
sunt foarte sigur, e doar o teorie, cred că a fost obținut 
prin cupelaţie”! și starea globulară de metal se datorează 
oxidării altor metale... 

— Presupun că din motive de argint m-am curentat 
când am atins peretele, spuse maiorul. Probabil că în- 
treaga structură e cablată cu o rețea de fire din argint, 
bune conducătoare de electricitate. 

— De unde electricitate aici, în peșteră? Dacă firul nu 
e conectat la o sursă, n-are de unde se alimenta și nici să 
curenteze, explică Grumeza. 

21 Cupelaţie, procedeu de extragere sau rafinare a aurului și ar- 
gintului din minereurile bogate în plumb, prin topirea minereului 
într-un curent puternic de aer și separarea plumbului ca zgură; acest 


proces a fost inventat cu 2.500 de ani î.H, apare descris și în Cartea 
lui Ezechiel, 22, din Biblie. 

— Da, așa este, dar poate că de la frecarea pereţilor de 
piatră în timpul închiderii, să se fi declanșat o încărcare a 
rețelei, care s-a descărcat apoi la atingerea mea, pentru că 
stăteam pe pământ, iar pământul și aerul au fost foarte 
uscate, eu fiind probabil încărcat electrostatic, însă nu a 
fost atât de puternică încât să mă omoare. 

— Bine că sunteți viu, se trezi Valer să spună. 

— Să intrăm în grotă, zise colonelul. 

Înaintară prin galerie, peste mormanele de grăunțe 
mișcătoare care se deplasau şi alunecau la fiecare pas. Era 
dificil să înainteze. Se afundau până la glezne, uneori până 
la genunchi, mergând ca printr-un strat gros de zăpadă 
afânată ori prin nisipuri mișcătoare. Într-un târziu, asudați 
şi obosiţi, ajunseră în caverna cu construcţia de piatră 
îngropată până la jumătate. Primarul înjură în surdină și 
soţia lui îi șopti, cu voce şuierătoare, un „taci“ scurt, ca 
un ordin militar. Vanciu surâse și dintr-odată se gândi la 
Luiza. 

Oftă. Nu-i păsa dacă îl auzise cineva. În clipa aceea ar 
fi dorit să se poată teleporta direct acasă. Și cineva să-i 
șteargă memoria, să nu mai aibă amintirile ultimelor 
două zile. Să meargă înapoi în timp, în dimineaţa de 
dinainte să primească misiunea la Brașov. Unii, adepții 
teoriei călătoriilor în timp, spun că dacă te întorci în tre- 
cut, schimbi ceva în viitor. Calci din greșeală o furnică, 
bei un capuccino în loc de ristretto, ai uitat să-ți pui pixul 
norocos în servietă și tot viitorul devine alternativ, ana- 
log, diferit. Acea mică deosebire îi putea salva tone de ore 
de justificare, pe care n-o va pricepe sau crede nimeni. 

Doar să nu fi primit odinul de deplasare de la colone- 
lul Harutan, să nu fi ajuns la Cristian, să nu se fi declanșat 
nebunia cu fantomele... Mai rău era că nu avea nimic de 
explicat, de dovedit, nici măcar de raportat. Fantome? 
Bancuri. Cum să apară fantome pe stradă, ce, te-ai alienat 
de la aerul de munte? i-ar fi reproșat soția. Ce măgărie ai 
făcut? Te-au și retrogradat, tembelule! În loc să avansezi, 
dai înapoi? Ai văzut și schelete? Și ce dacă? Trebuia să te 
pregătești să devii locotenent-colonel, iar acum ai decăzut, 
eşti iar căpitan! Să râdă toţi de noi! Colegi, rude, vecini, 
prieteni. Fantome? Nu puteai veni c-o scuză mai bună? 

Parcă auzea imputările femeii. Și nu numai de la Luiza. 
De la Harutan, de la generalul Tămaș, de la comisia Sta- 
tului Major, nimeni nu l-ar fi luat în serios, nici pe el şi nici 
pe grupul lui de militari. V-aţi vorbit între voi? i-ar spune 
Harutan, strâmbând flegmatic din nas. Îţi iau toate tresele 
și galonul de maior. Poate chiar ieși din armată. Vanciu 
își scutură capul, să-și alunge gândurile. 

Aproape că înotară până în apropierea pereţilor de 
piatră. În anumite locuri, stratul de bile le ajungea până 
la piept. Gârbacea legase fularul lung de braţul Anei, să 
nu se îndepărteze și să se piardă în imensitatea cavernei. 
Se fereau să pună mâna pe piatra construcției, mai ales 
că erau aproape îngropaţi în sferele de aluminiu și dacă 
s-ar fi curentat, n-ar mai fi scăpat nimeni cu viață. 

Grumeza cotrobăi prin raniță și găsi mănușile de esca- 
ladă. Aveau degetele tăiate, însă palma era căptușită cu 
un strat de kevlar, cu conductivitate electrică mică. Așeză 
cozile, cam scurte, ce-i drept, ale lopeţii și târnăcopului, 

încrucișate, puse sacul mare peste ele, iar deasupra foaia 
de izopren. Se sprijini de umărul lui Valer, să se poată sui 
pe improvizație și să ajungă cât mai aproape de construc- 
ție. Se afundă un pic, dar rămase oarecum stabil, grăun- 
tele nu se rostogoliră prea mult sub el. Valer, primarul și 
Vanciu îl sprijineau, ţinându-l de picioare. Grumeza privi 
peretele de piatră, luminat de cele patru lanterne. Maiorul 
fusese cel care-l atinsese și se electrocutase. 

„Acum sau... acum!“ își zise și întinse mâna. Contactul 
cu suprafața îi dădu o senzaţie de uimire. În aparenţă, 
piatra peretelui îi păru de o consistenţă relativ moale, ca 
și cum ar fi fost satinată. Se aşteptă să fie zgâlțâit, însă nu 
se întâmplă nimic. Prinzând curaj, își trecu degetele peste 
o zonă mică. Observă că o împletitură de fire, ca vinișoa- 
rele de subțiri, parcă pulsă, prinzând viață un moment 
apoi se stinse, retrăgându-se. Împinse cu două degete, 
dar nu se mai produse nimic, cel puţin nu vizibil. Şi nici 
nu mai simţi vreo modificare. 

— Mâhnăâi, mâhnâi, mâhnâi, începu deodată câinele să 
latre. 

Tresăriră toți, mai să-l scape pe Grumeza. 

— Tu-ţi... înjură Valer. 

— Șșșșt, făcu Ana. 

— Marş! îl izgoni primarul. 

Doar Vanciu nu zise nimic. Avu vaga impresie, la în- 
ceput, apoi, cu cât maidanezul lătra mai mult și mai saca- 
dat, părea că dorea neapărat să spună ceva. Lătratul i se 
păru ca o exprimare, o formulare expresivă, doar că nu 
reușea să-l transpună în cuvinte. 

— Domnule colonel, îmi permiteți? întrebă. 

— Raportaţi, zise Grumeza din obișnuință. 

— Este doar o idee. 

— Spuneți. 

— Puteţi încerca să transmiteți codul, ca pe Morse, prin 
bătăi scurte în perete? 

— La asta mă gândeam şi eu. Trebuie să le atragem aten- 
ţia, să ştie ce au de făcut. 

— Exact. 

— Despre ce cod e vorba? întrebă primarul. 

— Am descifrat codul, răspunse Vanciu. Dar ne trebuie 
colaborarea celor din interior. 

— Da, dar... se auzi vocea lui Grumeza de deasupra ca- 
petelor lor. 

— Da, știu, spuse Vanciu cu dezamăgire în glas. 

— Ce să știți? Spuneţi-mi și mie, să știu și eu despre ce 
e vorba, insistă primarul. 

— Nu știm dacă cei dinăuntru sunt în viață. 

— Doamne fereşte, da’ nici să nu vă gândiţi la așa ceva! 

— Nu știm decât foarte aproximativ cât de gros e pe- 
retele. 

— Drepte. 

— Nu ştim dacă cei din interior ne vor auzi. 

— Aşa-i. 

— Nu ştim dacă, în cazul în care toate condiţiile de mai 
sus sunt îndeplinite, vor înțelege semnalul nostru. 

— Uff! 

— Şi nu știm nici dacă, auzind şi înțelegând semnalul, 
vor putea sau vor avea mijloacele cu care să ne răspundă. 

— Oh, Doamne! Și atunci, ce-i de făcut? 

— Având în vedere că cei din interior nu știu nimic des- 
pre niciun cod... 

— Și cum credeţi, totuşi, că veţi reuși să luaţi legătura 
cu ei? De ce trebuia să se întâmple una ca asta? De ce și mai 
ales acum? Știu, ştiu, moartea celor doi, Țârcă şi Baboșe a 
declanșat întreaga tărășenie. Sunt convins de asta. Din 
cauza lor au apărut scheletele, ne-au năpădit fantomele, 
ne-au invadat localitatea, ne-au asediat, i-au transformat 
pe ai noştri în strigoi... Mama mă-sii de treabă!... 

Gârbacea se enervase și gesticula furibund cu mâna în 
care ținea lanterna, cu cealaltă zgâlțâindu-l pe Grumeza. 

— Nelu, nu te enerva... zise Ana, cu vocea ei domoală. 

Dar de data asta nu mai avu efect calmant asupra pri- 
marului. Agita supărat fascicolul de lumină, deranjat și 
de lătrăturile repetate ale dulăului, iar sunetul vocii sale 
răgușite se rostogolea cu un ecou înăbușit, nedefinit, prin 
tot subteranul. 

— Ce-i cu adevărat asediați sunt cei de acolo, zise și aţinti 
lanterna pe peretele construcţiei. În primul rând, nu tre- 
buja să veniți la noi în comună, se uită spre Vanciu. 

— Iertare, domnule primar. Nu se va mai întâmpla, 
replică Vanciu, nu fără o măruntă doză de amuzament. 

— În al doilea rând, trebuia să fiu înștiințat că la Cris- 
tian se vor întâmpla chestii. Aveam timp să mobilizez oa- 
meni, forțele Primăriei, să organizez ceva, să evacuez 
comuna, să coordonez întreaga misiune... 

Vanciu surâse. Tare primarul, gândi. 

— Domnule primar, înțeleg. Acum să ne concentrăm 
pe acțiunea de față. 

Dinspre galeria exterioară se auziră sunete și mișcare, 
plus lătratul de neoprit al câinelui. Pe măsură ce se apro- 
piau zgomotele, Gârbacea recunoscu vocea lui Adi, șeful 
grupului de pompieri voluntari. 

— Bună... dimineaţa, pot spune! strigă cu entuziasm 
Adi. 

Membrii echipei făcură repede, din mai multe scări 
telescopice, un cadru ca un suport în trei laturi, care să-i 
ajute să se deplaseze mai eficient peste sferele mișcătoare. 
Îl ajutară pe Grumeza să se mute pe noua platformă și 
Adi rugă patru coechipieri să ţină cadrul fix. Aprinseră 
două reflectoare portabile, montate pe câte un suport re- 
glabil, de doi metri înălțime. 

— Timpul de lucru al lămpilor este de trei ore, anunţă 
Adi cu voce sonoră. Terminăm treaba în trei ore, domn 
colonel? întrebă, uitându-se de jos în sus. 

— Dacă totul merge bine, terminăm într-o oră. Dacă 
nu... măcar știm că mai avem două ore de rezervă! 

— Adi, i se adresă primarul. De ce n-ai adus și tu mai 
multe proiectoare din astea? 

— Domn primar, le-am luat, hai să zic, cu împrumut 
de la văr-meu, de la magazinul lui de bricolaj, dacă află, 
mă căsăpește de tot. Cum să iau mai multe? Ştii cât costă 
unul? Patru sute de lei! Una bucată. Două bucăți sunt opt 
sute de lei. Domn primar, juma' de leafă! Dacă se strică, 
sunt bun de plată... nu cred că subvenţionează primăria 
proiectoare!? 

— Fugi d-aci, ce vorbeşti?! Care juma’ de leafă? Poate 
zece la sută! 

— Sunt cu împrumut. M-am gândit să fie din aluminiu, 
să nu mai avem surprize... aveau și din plastic, mai ief- 
tine, dar erau urâte... 

— Le-ai ales după frumusețe? Adi, du-te și ajută acolo 
pe colonel cu codul... 

— Codul? Ah! Au descoperit codul de deschidere? 

— Așa se laudă. 

— Grozav! Minunat! Yes, plecăm acasă... 

— D-abia ai venit! 

— Da, da şi abia aştept să mă car de-aici... 

Gârbacea privi de la distanţă, stând până la brâu într-un 
morman de bile, cu Ana alături. Grumeza, suit pe puntea 
scării, pipăia cu luare-aminte peretele. Vizibilitatea fiind 
mult îmbunătățită, se descurca mai bine folosindu-și am- 
bele mâini. Câinele, nevăzut de nimeni, sări pe scară, 
lângă colonel, lătrând continuu. 

— Marş, potaie! se avântă Valer spre el, gesticulând cu 
brațele, să-l sperie. 

— Cine l-a adus aici? întrebă Dan seriosu. 

— A venit cu noi, răspunse Vanciu. Instinctul îi spune 
că e ceva pe-acolo. Lăsaţi-l să-și facă treaba. 

— Ce treabă? se băgă în vorbă Horică fără frică. Treaba 
mare? 

Se auziră râsete. 

— Linişte! strigă Vanciu, ca la instrucție. 

Încetară și lătrăturile. În liniştea bruscă, fiecare își ciuli 
urechile și-și încordă auzul. Avură cu toții impresia că 
aud vocile celor din interiorul structurii de piatră, vor- 
bind între ei. 

+ + + 


Amelia, cu ochii închiși, întinsă pe jos, asculta con- 
centrată lătratul de dincolo de pereti. I se părea că maida- 
nezul dorea, cu tot dinadinsul, să-i spună ceva. Să-i trans- 
mită. Să-i comunice ceva extrem de important. 

„Dragă cuțu“, începu Amelia să scrie o scrisoare men- 
tală câinelui. „Îmi pare extrem de rău că nu îţi pot răspunde 
pe măsura inteligenţei tale. Eu sunt doar un biet om, in- 
ferior din toate punctele de vedere. Motiv pentru care 
sunt incapabilă să-ţi înțeleg vorbirea. Ştiu că vrei să-mi 
spui ceva important, dar eu, cuțu dragă, zău dacă te înțeleg. 
S-ar putea să nu ne mai vedem niciodată. Pentru tine nu 
ar fi ceva foarte grav, dar mie îmi va părea rău să nu te în- 
tâlnesc prin sat, prin locuri nebănuite. Ai fost un compa- 
nion bun. Onoarea e de partea mea. Rămâi la fel de frumos 
și sănătos ca şi până acum. Puternic şi liber. La revedere, 
cuțu dragă. Poate ţi-aș fi dat un nume, dar încă nu m-am 
gândit la nimic, poate într-o bună zi... cândva, odată, la 
un moment dat...“ 

— Mâhnâi, mâhnâi, mâhnâi, veni răspunsul. Mâhne, 
mâhnei. 

„Stai un pic. Încă nu am trimis scrisoarea...“ 

„Vorbește“, auzi o impresie de voce în interiorul minții 
ei, la fel ca altădată. 

„Poftim?“ 

„Vorbește“. 

„Eu? Să vorbesc?“ 

„Vorbeşte“. 


322 


MARȘUL FANTOMELOR Anamaria Borlan 


„Bine... vorbesc... despre ce?“ 

„Vorbește“. 

„Omule, despre ce să vorbesc?“ 

„Dinainte“. 

„Dinainte, ce?” 

„Vorbește.“ 

Amelia se încruntă. 

„Adică... să vorbesc despre cele dinainte... când dina- 
inte? Scrisoarea?“ 

„Dinainte.“ 

„A, dinaintea scrisorii? Dar eu n-am vorb... ah, ah, ai 
dreptate, am zbierat numerele acelea în latină.“ 

„Vorbeşte.“ 

„Să zic din nou numerele?“ 

„Vorbeşte“. 

Ultimul cuvânt suna ca un ordin ferm, de netăgăduit. 
„Sunt curioasă să-l cunosc pe cel care-mi trimite telepatic 
tot felul de comenzi, fără să explice ce vrea. Ce chestie 
paranormală, parcă am mai zis-o o dată, nu?“ 

— Septem novem tres, quinque unus sex duo septem, sep- 
tem qunquie sex sex unus, unus quinque unus unus novem 
duo, unus sex unus octo, duo quattuor sex septem, începu 
Amelia să murmure. : 

Doctorul Rotaru își aplecă urechea deasupra buzelor 
ei, pe care le văzu mișcându-se, fără să audă vreun sunet. 
Încercă să-i picure câțiva stropi de apă, dar profesoara 
deschise brusc ochii, apoi se ridică în șezut. 

— Septem novem tres, quinque unus sex duo septem, sep- 
tem qunquie sex sex unus, unus quinque unus unus novem 
duo, unus sex unus octo, duo quattuor sex septem. 

— A, nu. Nu din nou! exclamă cineva. 

— Doamna Ichim! o strigă medicul. Doamna Amelia. 
Amelia! 

Cu toate că Amelia nu se mai afla în transă, ca data tre- 
cută, îl ignoră și spuse propoziția mai departe. Ridicân- 
du-se în picioare, se duse la una din îmbinările unei co- 
loane cu pragul închis. Îşi lipi palmele de piatra peretelui. 
I se păru caldă și, cumva, mătăsoasă, ca o pernă de pe 
care îţi ridici capul. 

— Septem novem tres, quinque unus sex duo septem, sep- 
tem qunquie sex sex unus, unus quinque unus unus novem 
duo, unus sex unus octo, duo quattuor sex septem, continuă 
ea declamația, imprimând un ritm la care nu se gândise 
mai înainte și o intonație de parcă ar fi citit un arpegiu. 

De fapt, nu făcea altceva decât să urmeze ritmul și infle- 
xiunile vocii lătratului. Mâhne, mâhnâe, mâhnie, mâhne, 
mâhne... genial căţel, o ajuta să ţină tempoul și, brusc, 
realiză. Anumite accente se repetau la intervale egale de 
timp, altele se lungeau pe gradația tonalităţii. Ca să subli- 
nieze importanţa acțiunii ei, să evite să fie din nou ador- 
mită, începu să bată din palme. 

— Septem, noves, tres, urmată de o pauză. Quinque unus 
sex duo septem, altă pauză şi fiecare cuvânt rostit ca pe o 
silabă. Septem qunquie sex sex unus, cu ritm mai accelerat. 
Unus quinque unus unus novem duo, mai domol, interpus 
cu un accent mai apăsat pe cele două sunete din mijloc. 
Unus sex unus octo, iuţit, dar nu foarte, ca un fel de ton-ton- 
semiton. Duo quattuor sex septem! 

Unul dintre soldaţi începu și el să bată din palme, după 
ritm. Imediat, alţi vreo trei și, curând, într-un minut, o 

acompaniau cu toții, Amelia potrivind doar cadenţa cu- 
vintelor. Locotenentul Zgribuc și plutonierul Garbură 
participau și ei, fără cei doi medici. Dacă cineva i-ar văzut 
atunci, acolo, ar fi zis că-s scăpaţi cu toții dintr-un uliuli 
moana wai hookolokolo kū” hawaian. 

În sincron, pe partea cealaltă a peretelui, patrupedul 
lătra, dar nu atât de tare ca la început. Vanciu și Grumeza 
se uitară unul în ochii celuilalt, confirmând din priviri 
faptul că înțeleseseră, amândoi, spre ce conducea lătratul. 

— Mâh-nâie, mâh-nâie, mâh-ne, mâh-mâh... 

Cu dosul lanternei, colonelul începu să bată în perete. 
După câteva tentative nereușite de a ține ritmul, cu aju- 
torul lui Vanciu, care se urcase și el pe scara improvizată 
drept pod, reuși să-l urmeze. Colonelul scoase din buzu- 
nar hârtia pe care i-o dăduse locotenentul Sidonia Bara, 
cu descifrarea codului și începu să citească cu voce tare. 
Maiorul îl secondă. Apoi, începu Teo-vreo să scandeze și 
el, urmat de Nicuc-ticu, Luci-mucii, Rică fără frică, Ovidi- 
escu, Neluţă-luţă, Marian-bogatu, Răzvi-rezul, Cristi far- 
macistul, Corneluș-derdeluș, până și Dan seriosu. În cele 
din urmă, corului i se alătură și Adi, șeful grupului de 
pompieri voluntari, iar lângă urechea lui auzea vocea 
primarului și, ceva mai încolo, pe Valer Chițu. 

— Septem novem tres, quinque unus sex duo septem, sep- 
tem qunquie sex sex unus, unus quinque unus unus novem 
duo, unus sex unus octo, duo quattuor sex septem. 

Între timp, Grumeza își crestă buricul degetului arătă- 
tor de la mâna stângă și lăsă câteva picături de sânge să 

22 uliuli moana wai hookolokolo kū (haw), stand de bar hawain 
din apa albastră a oceanului. 

se prelingă pe minusculul șănțuleț de sub platforma- 
tavan. Privi cum boabele roșii erau absorbite de perete. 
Când dispăru orice urmă de ofrandă, turnă apa adusă din 
fântână, evident că-și udă mâna dreaptă, pieptul și bărbia 
când apa plescăi peste perete. Apoi, desluși pe modelul 
de împletitură chiar pe lista de sub tavan, câteva porțiuni 
mai plate. Cu vârful unui băț de lemn, unul dintr-un set 
de beţișoare chinezești, se apucă de scrijelit peretele, pri- 
vind din când în când hârtiuța primită de la Sidonia. 

856953 45353 1859, 7294725 2429 954 425 856953, 
856953 7294725 954 954 2429, 2429 7294725 2429 2429 
45353 425, 2429 954 2429 5315, 425 62111258 954 856953. 
hefiec ropsom v. decec nom vm n. 

În traducere liberă însemna: Acest altar îi aparține zeului 
Jupiter. Cine îl atinge moare. Cu sufletul neîmpăcat. Soldații 
pleacă la bătălie. Să cucerească, să triumfe, să câștige. Anul 
optzeci și cinci. Fortăreața militară Cumi. Camarazi de arme. 
Fântâna secretă, izvorul ascuns. 

Între timp, forța vocilor şi puterea sunetului făceau ca 
pereții cavernei subteranului să reverbereze. Era imposi- 
bil, dar ei așa simțeau. Boabele metalice tremurau în jurul 
lor și se părea că mormanele scad puţin câte puțin. Într-un 
final, rămaseră cei doi, colonelul și maiorul, pe scara ca un 
pod, micuţele sfere dispăruseră, probabil în locul de unde 
răbufniseră. 

Apoi se întâmplă ceva. Un vag huruit răzbi prin pereți. 
Nu ai grotei, ci ai construcției. Un sunet ciudat, de freca- 
re a pietrei pe piatră, începu să crească în intensitate, 
sfâșiind aerul și auzul tuturor, într-un scârțâit strident, 

de mare intensitate. Toţi cei din cavernă se ghemuiră pe 
jos, ținându-și urechile acoperite. Unul dintre pereţi porni 
a se lăsa în jos, încet, greoi, parcă nedorind să se urnească 
din loc. Îi trebui câteva minute bune să se deschidă, dispă- 
rând în pragul dintre două coloane. Încetul cu încetul, și 
ceilalți pereți coborâră, lăsând liber interiorul structurii. 

Oamenii, din afară și din interior, începură să se miște 
şi să se ridice, privindu-se unii pe alții. Câinele fu primul 
care țâșni înainte și se aruncă peste Amelia, dând bucuros 
din coadă și scheunând de fericire. 

— Oh, oh, frumosule... Stai un pic... Ai, lasă-mă să mă 
ridic... 

Locotenentul Zgribuc nu apucă să se avânte spre dulăul 
pe care-l cunoștea de pe străzile satului. Dar se opri și privi 
cum Amelia îi cuprinde grumazul cu brațele și-l mângâie 
pe cap; animalul o lingea pe unde apuca, pe gât, pe faţă, 
pe mâini. După câteva clipe de buimăceală, militarii îşi 
reveniră şi îşi salutară regulamentar șefii. 

— Domn locotenent Zgribuc, spuse plutonierul Garbură. 
Să le aranjăm la loc, așa cum le-am găsit? 

Arătă spre scheletele împrăștiate. Zgribuc ridică din 
umeri și se uită la colonel. Acesta era ocupat să discute 
cu Vanciu, primarul și profesoara de geografie. Ştiind că 
misiunea îi fusese încredințată lui, dădu ordin ca shele- 
tele să fie puse la locul lor. Doctorii de la Spitalul militar, 
Macovei şi Rotaru, își terminaseră treaba, prelevând 
mostre de pe și din oase. 

— Da, zisel el. Așezați-i la locul lor, să mai doarmă un 
mileniu. 

— Am înțeles, zâmbi Garbură și chemă grupul să se 
ocupe. 

— Puteţi să-mi spuneți ce se întâmplă afară? întrebă 
Amelia. 

Între timp, Ana se dezbrăcase de geaca ei și o pusese 
pe umerii femeii, care tremura de frig, desculță, în rochița 
subțire și lungă de pe ea. 

— Ce s-a întâmplat? i se adresă Ameliei. 

— Poveste lungă, răspunse fata după un oftat prelung. 
Aţi găsit copiii şi pe ceilalți? 

— Încă nu, interveni Gârbacea, peste umerii soției sale. 
De-asta am și plecat, să-i căutăm. Dar vă povestesc ceva 
dat dracu’, de n-o să vă vină să credeţi! 

Amelia zâmbi. 

— Străzile sunt pline de... cum să zic, niște fantome, 
arată ca... 

— Soldaţi romani, continuă Amelia. 

— l-aţi văzut și dumneavoastră? se miră primarul. 

— Da... din păcate. Atunci cred că a început totul. 

— Frați pe drumul forestier de pe Măguricea? 

— Da. 

— Şi? 

— Am avut impresia că totul s-a oprit în loc. Copiii au 
rămas ca... ăă, ca niște stane de piatră, nu-mi vine acum 
altă comparaţie în minte. Nu se mișcau, au rămas fiecare 
așa cum era, în plină mișcare. După care am văzut venind 
şirurile de romani... 

— Beţi niște apă, îi întinse Ana o sticlă. Liniștiţi-vă. 
Bine că putem ieși. Mergem acasă, nu, Nelu? 

— Da, mergem acasă, decretă primarul. 

— Povestim mâine, o încurajă Ana cu un surâs cald. 

— Da, da, sunt multe de povestit. Mulţumesc frumos. 
N-am înțeles mare lucru din toată situaţia asta! 

— Nu-i bai. După un somn bun, lucrurile se limpezesc. 

— Ar fi cazul. 

Grumeza de o parte și Vanciu de cealaltă, împărțeau 
comenzi. Scheletele fură așezate așa cum fuseseră găsite, 
echipamentul adunat, proiectorul strâns, ca și alte efecte. 
Pompierii voluntari demontau scările și le strângeau. În 
mai puţin de o jumătate de oră, cei patruzeci și doi de oa- 
meni părăseau peștera. 

Ajunsă afară, Amelia inhală cu nesaț aerul rece, proas- 
păt, de munte. Burniţa se oprise şi cerul, spre răsărit, în- 
cepea să se lumineze. 

— Ia uite, exclamă Valer. Nu mai sunt fantome... 

Vehiculele cu care veniseră se puseră în mișcare. Oco- 
liră dealul și urcară spre Poiana lui Ion, pe drumul fores- 
tier, de unde începuse totul. Câţiva părinţi plecaţi pentru 
găsirea copiilor tremurau de frig, fără să renunțe la cău- 
tări. Dar Amelia ştia, de acum, că va fi bine. Desculţă, fără 
să pară c-ar deranja-o pietrele şi băltoacele, merse înainte, 
fără să se uite la oamenii care se îngrămădeau zgribuliți 
în locul cel mai nepotrivit. Recunoscu bușteanul răsturnat 
şi se așeză pe el. 

— Frumosule, strigă după câine și acesta veni în galop. 
Hai încoace. Spune-mi tu mie, așa, ca între prieteni, ce s-a 
întâmplat aici? 

— Mâhne, mâhnâie, mâhne, mâhne. 


329 


MARȘUL FANTOMELOR Anamaria Borlan 


— Așa? Și mai departe? 

— Mâhne, mâhnâie! 

— lar acum? 

— Mâhne. 

Ca și cum ar fi înțeles, Amelia se ridică și făcu câțiva pași. 
Vălul care-i făcuse invizibili se destrămă și bucla spațio- 
temporală, sau ce-o fi fost, se deblocă şi imaginea pe care 
o văzuse ultima oară ieri după-amiază i se ivi în fața ochilor. 
Mihăiţă dădu, în sfârşit, golul și directorul Leo di Popică 
nu reuși, cum era de așteptat, să prindă mingea. Fumul 
țigărilor celor trei mame se ridică în fuioare subțiri și 
tremurânde, iar tanti Marika, zâmbitoare ca de obicei, 
oferi fursecuri profesoarei de română, Corina Nemţeanu. 

Aşadar, răsuflă Amelia, totul a revenit la normal. 

Epilog 


Toată lumea ajunse teafără acasă. Valer o găsi pe Tuţa 
lui cea dragă în pat, dormind goală, ca un îngeraș. Copiii 
şi părinţii și toată lumea plecată la căutări, se-ntoarseră 
la casele lor, fericiţi că nu se întâmplase vreo nenorocire. 
Vanciu și grupul său de militari reușiră, în cele din urmă, 
să se întindă în paturile de la unitatea militară, iar maio- 
rul adormi cu greu, gândindu-se la Luiza și la scandalul 
pe care va trebui să-l înghită. Medicii militari plecaseră 
la Brașov. Grumeza ajunse şi el acasă, se luminase deja 
bine, deşi soarele încă nu se arătase pe cer. Irina adormise 
în fotoliu, așteptându-l, cu cartea pe piept. Cele două doc- 
toriţe, surorile Puskas, fiicele lui tanti Marika, ajunseră și 
ele cu bine, împreună cu mama lor. Grupul pompierilor 
voluntari se risipi la prima intersecţie. 

— Florine, strigă Gârbacea după el, după ce cobori din 
mașina colonelului. Ai făcut o treabă bună, băiete. 

Grumeza surâse obosit. 

— Mulţumesc și eu, Nelu, fără tine nu reușeam. 

— Ce faci acu' dom'le, mă perii la ora asta? 

— De ce te-aş peria? 

— Să te pui bine cu mine. 

— Ce interes să am? 

— Eu ştiu? ridică primarul din umeri. Poate rămâi fără 
slujbă și vrei un post la Primărie. 

Colonelul râse. 

— Ai vrea să vin să lucrez la civil? 

— Doamne fereşte, măi Florine! 

Ana se apropie de portieră. 

— Florin, veniți odată pe la noi, tu și Irina. N-aţi fost 
demult. La o cină sau într-un week-end. Mai vorbim și 
noi una, alta... 

— Ana, lasă omu-n pace. Du-te, Florine, acasă! 

— Mulţumesc, Ana. Îi voi spune Irinei, se va bucura. 

— Bă, nu trebuie să fii chiar atât de politicos! 

— Nu sunt politicos. Am spus adevărul. 

— Vezi să nu! 

— Ana, venim într-un week-end. N-am mai mâncat de 
mult sărmăluțe ca ale tale. 

— Gata. Ajunge cu lingușeala. Hai, la reve-ntinde-o! 

Pe străzile începutului de săptămână, când pe şosea 
circulau deja mașini şi unii chiar plecau la serviciu, nu se 
mai vedea și nu se mai afla picior de fantomă. Gârbacea 
răsuflă din greu și trase ușa după el. 

— Doamne, spuse el către soție, care se apucase să-i 
pregătească ceva de mâncare. S-a ridicat asediul! Au ple- 
cat năvălitorii! Nu ştiu unde, dar bine au făcut! 

— Hai, dragă, să mănânci. 

— Da lapte ai? 

— Vrei cald sau rece? 

— Probabil nu vom ști niciodată ce dracu’ a fost asta. 
Auzi, tu, fantome pe stradă! La mine-n Cristian! Da’ ce, 
tocmai pe mine m-au găsit, afurisitele de fantome?! Cald. 

— Nu înjura, spuse Ana și puse cana cu lapte în cupto- 
rul cu microunde. 

— Îţi spun eu, Ţârcă ăla e de vină. 

— Lasă-l. Nu-i el de vină. 

— Nu? Da' cine? Baboșe? 

— Nelu, mănâncă și bea-ți laptele, apoi vino la culcare. 
— Bine, bine, mormăi Gârbacea. 

După o săptămână 


Viaţa în comuna Cristian de Brașov își reluase cursul 
obișnuit. Scăpând de fantomele oastei romane, fiecare își 
vedea mai departe de îndeletnicirile zilnice. Oamenii mer- 
geau la slujbele lor, rezolvau probleme, munceau cu drag 
și spor... mă rog, munceau pentru salariu, gândindu-se 
să economisească pentru cadourile de Crăciun, pentru 
revelion, sărbătorile pascale şi concendiul din vara urmă- 
toare... 

Elevii îşi vedeau și ei de școală, participând zilnic la 
cursuri, făcându-şi temele, rezolvând probleme de mate- 
matică, așteptând venirea iernii, să se dea cu sania de pe 
deal, să meargă la patinoarul amenajat în centrul comu- 
nei, să mănânce turtă dulce de la Brigitte Tante... 

Valer nu mai găsise nici cea mai mică urmă de schelet 
în depozit, a doua zi dimineaţă. Își reluaseră activitatea, 
descărcând marfarele ce aduceau în mod constant produ- 
se petroliere albe, negre și speciale, conform programu- 
lui, fără niciun minut de întârziere. De câte ori avea posi- 
bilitatea, admira cele două sfere aduse din peşteră. Se 
gândea, de fiecare dată când le privea, de ce nu luase cu 
el un pumn de bilute, doar nu le-ar fi numărat nimeni... 

Maiorul Vanciu scăpase de muștruluiala soției. Când 
ajunsese acasă, Luiza i se aruncase la piept, îmbrățișându-l, 
cu lacrimi în ochi. Colonelul Harutan Varian se ţinuse de 

cuvânt, scrisese o recomandare pentru înaintarea la gradul 
de locotenent-colonel. Vanciu răsuflase ușurat. Începând 
de anul viitor, avea să predea la Academie. Și nu va lipsi 
de la nicio serbare și recital de pian ale Andreei, va fi 
prezent la toate activitățile Alexandrei, iar Adrian decla- 
rase că la facultatea de științe sociale singura festivitate 
va fi cea de absolvire... 

Primarul Gârbacea nu ţinuse nicio ședință de consiliu 
în lunea aceea. Plecase la Brașov, la un laborator de exper- 
tiză, să afle un anumit rezultat. Făcuse ochii mari de 
uluire când văzuse verdictul. Sferele de aluminiu care 
aproape îi îngropaseră, pe el și pe ceilalți din caverna peș- 
terii, nu erau din aluminiu. Înainte de a se întoarce la 
Cristian, se oprise la o benzinărie să alimenteze și să bea 
o cafea. Ţinuse hârtia cu antetul serviciului respectiv între 
degetele tremurânde, citind și recitind același cuvânt. Un 
singur cuvânt, care schimba totul. Platină. 

Aşadar, exista un zăcământ de platină la Cristian. Ei, 
nu chiar platină pură. Sub formă de metal mineralizat în 
cristalinul metamorfic, în zăcământul de cupru. Platină, 
repetase cuvântul. Cristianul cristalin, surâse el, mulțumit. 
Cristian va deveni cea mai bogată comună din ţară, oricum 
era, dar va fi declarată perla tuturor comunelor! Perlă din 
platină! Oare profesoara de geografie ştia? De ce se gân- 
dise la ea? Tocmai la ea? O va întreba și, probabil, se vor 
duce împreună să exploreze zona. Asta înainte de a face 
publică descoperirea. Ştia că Amelia Ichim fusese la rui- 
nele castrului construit peste dava dacică și petrecuse o 
întreagă dimineaţă făcând poze, desene, măsurători. 

Totuși, de ce apăruseră fantomele? Vreun spirit nemulțu- 
mit să le fi scos din somnul lor de veci? Scheletele? Să-și 
fi lepădat fantomele sistemul osos? Ce prostie!! 

Gârbacea era convins că moartea celor doi, Ţârcă și 
Baboşe, avusese o legătură directă și strânsă cu acel feno- 
men bizar. Marșul fantomelor! pufni el. Măi, ce chestie! 
Important era că nu apăruseră vampiri sau zombi sau 
extratereştri sub formă de gândaci. Şi că nimeni nu fusese 
rănit. Platină, spuse cu voce tare. Apoi rânji, mai mult 
decât fericit. 

Comandantul Grumeza își făcuse timp să inspecteze 
depozitul de carburanţi. Descărcarea la bazine şi cuve se 
afla în parametri. Colonelul Nicolescu îi chemase la Brașov 
marți, când sunt trei ceasuri rele. Fusese prezent și un 
colonel de la Forţele Aeriene, iar Grumeza crezuse că i se 
va cere, în cel mai bun caz... demisia, sau i se va întocmi 
dosar pentru Curtea Marţială, pentru că, nu-i așa, tocmai 
se încheiase o stare excepțională care necesita măsuri 
excepționale. 

Nicolescu, înalt, sfrijit ca o stafidă, cu vocea seacă și hâ- 
râită, râsese ușor când pusese pe masă pozele scheletelor. 

— Am urmărit întreaga desfășurare, spusese el. 

— Da, să trăiţi, răspunsese Grumeza în poziție de 
drepți. 

— Am o curiozitate, domnule colonel. Ce știi despre 
fântâna Nișchii? 

— Nu prea multe, răspunsese fără să respire. 

Nicolescu dăduse din cap. Grumeza stătuse în picioare 
fără măcar să clipească. 

— Uite aici, arătase colonelul Nicolescu cu degetul lui 
uscățiv spre una din fotografiile răspândite pe birou. 

În mod straniu, în poză se afla el împreună cu maiorul 
Vanciu, umplând bidonul cu apă din fântână. Grumeza 
își încleștase fălcile. Aha, cu din astea se ocupa Nicolescu, 
în loc să doarmă noaptea, în patul lui? Colonelul rosto- 
golise apoi o biluță spre el, pe care Grumeza o recunos- 
cuse imediat. Avea şi el câteva, prin vehiculul militar. 
Uitase să pună pe careva să-i curețe interiorul mașinii. 

— Știţi ce-i asta, domnule colonel Grumeza? 

— O sferă, răspunsese. 

— Așa-i. Dar știți din ce material este făcută? 

— Presupun că din aluminiu. 

— Presupunere eronată. E din platină. 

Grumeza nu-și trădase surprinderea prin nimic. Faţa 
lui fusese la fel de imobilă precum construcţia de piatră 
din caverna peșterii. Ar fi vrut să pună întrebări, ar fi 
dorit să primească răspunsuri, ar fi dorit să știe... Altă- 
dată, se încurajase singur. 

— Puteţi pleca, domnule colonel Grumeza. 

— Am înțeles, să trăiţi! 

După ce părăsise clădirea comandamentului din Brașov, 
se dusese la aceeași cofetărie, mai în sus pe stradă, ca să 
cumpere prăjiturele pentru Irina. Se simțise mai uşor, de 
parcă ar fi slăbit brusc douăzeci de kilograme. Platină? 
surâse şi vânzătoarea îi zâmbise înapoi. Platină. 

— Tu vorbești cu mine? 

— Vorbesc? Eu câine. 

— Atunci?... 

— Trimit gânduri. 

— Şi asta ce înseamnă? 

— Nimic. 

— Cum nimic? 

— Mâhne. 

— Cum mi le trimiţi? 

— Nu știu. Putere. 

— Da, asta am înţeles. Cum de înţeleg gândurile tale? 

— Ciudată. 

— Eu sunt ciudată? Mă bucur că nu spui că-s câine. 

— Nu se ştie... 

— Ei, haide, frumosule... ai puteri paranormale. Eşti 
grozav! 

— Nu-ţi place? 

— De tine? Ba da, cum nu! Doar te-am dus la veterinar... 

— Au... 

— Lay’ că nu te-a durut, acolo, o înțepătură. 

— Mâhni... 

— Naa, au fost trei. Vaccinuri obligatorii. Spre folosul 
tău. Te-am dus și la tuns... 

— Au... 

— Te-a durut părul? 

— Mâhnâi, mâhni... urât apă. 

— Păi trebuia să te spăl, să te tund, să-ţi fac o freză fru- 
moasă. Uite ce chipeș ești acum! Zici că ești un lup. Poate 
ai avut strămoși lupi... 

— Mâhnâi? 

— Frumos. Lup frumos. 

— Mâhnâi, mâhnâi. 

— Ce e? 

— Rămâi? 

— Desigur. Nu plec nicăieri. 

— Pleci, eu rămân? 

— Nu rămâi. Dacă plec undeva, vii cu mine. Eşti copilul 
meu. Ţi-am făcut și carnet de sănătate. Putem pleca împre- 
ună oriunde în lume. Dar, înainte de asta, mai rămânem 
un pic prin Cristian. Ok? 

— Mâhnî, mâhni. 

— Bravo, frumosule. 

— Nume? 

— Nume? Ah, nu m-am prea gândit la un nume! Îţi voi 
face o plăcuţă cu numele și-o voi prinde de zgardă, să ştie 
lumea... 

— Mâhhnâi, mâhni... 

— Ce? Nu-ţi place... a! Nu-ţi place zgarda? 

— Mâhne. 

— Dar un căţel frumos, educat și inteligent ca tine, e 
musai să poarte zgardă. Sunt în trend cele mov cameleon. 
Ţi se asortează cu blana... 

— Mâhnâi. 

— Ce nume să-ți dau? 

— Mâhnâi, mâhnâi! 

— Frumosu' lu’ mama... ah, ce zici de Frumosule? 

— Mâhnăi, se pleoști el, cu urechile date pe spate. 

— De ce te superi? Frumosule... 

— Mâhne? 
Amelia zâmbi, de parcă ar fi descoperit formula vieţii 
eterne. 


— De azi încolo, numele tău va fi Frumosul Mâine. 
— Mâhne, mâhne. Mâhne! 

Craniile se atingeau,clăti- 
nându-se, cavitățile negre 
ale orbitelor dând impresia 
că vedeau de dincolo de 
întunecimea inexistenţei și 
cu mandibulele căscate, ca 
și cum ar fi țipat din străfun- 
durile iadului, cuprinse de 
teamă sau de furie. Șirurile 
de dinți, mai mult sau puțin 
complete, rânjeau clămpă- 
nind parcă dezamăgite, 
dorind să muște sau să urle. 
În acel moment, placa de 
piatră a tavanului deveni ca 
suprafața de oglindă a unui 
lac cenușiu, iar de sus înce- 
pură să coboare, plutind, 
zburând uşor, niște ființe 
îmbrăcate în mantii lungi, 
brun-roșcate, cu glugi negre 
acoperindu-le fețele... 

